
SHUKRANI 


Taifa la Kenya kwa hivi sasa liko mbioni kutafakari namna ya kuimarisha 
uzalendo na kukuza hisia za kitaifa. Kama inavyodhihirika katika makala 
hizi, ujenzi wa taifa ni juhudi ya maksudi na kujitolea; si jambo la sadfa 
Abadan. Kenya imekuwa ikiimarisha dola lakini viongozi wake bado 
hawajaonekana kujitolea ili kujenga taifa linalofuata kanuni za demokrasia, 
ushirikishaji, uzalendo na haki ya kijamii. Baada ya vurugu ya 2007/2008 
wananchi wameanza kutafuta njia za kuleta utangamano baina ya 


makabila. 


Chama cha Kiswahili cha Taifa (CHAKITA) kinatoa mchango wake 
katika ufumbuzi wa matatizo yanayolikumba taifa hili. Tunawashukuru 
wanachama wa CHAKITA kwa kutwaa nafasi ya kujadili nafasi ya Kiswahili 
katika kujenga uzalendo na utaifa. Pia tunawashukuru walimu na 
wanafunzi wa Kiswahili kwa kutambua kuwa wana wajibu kwa taifa lao. 
Tutakuwa wachache wa fadhila ikiwa hatutamshukuru Bi. Catherine Bosire 
kwa kuruwaza kitabu hiki. Ahsante Catherine kwa kujitolea kuhudumia 
CHAKITA. Isitoshe, tunakushukuru wewe msomaji kwa kuunga CHAKITA 
mkono na kueneza matumizi ya Kiswahili. 


Kimani Njogu 
Nairobi. 

SEHEMU YA KWANZA 


KISWAHILI NA UTAIFA 


; 


SURA YA KWANZA 


SUALA LA UTAIFA WA KENYA: NAFASI YA 
KISWAHILI 


Mwenda Mbatiah 


utangulizi 
Baada ya uchaguzi mkuu wa Disemba 2007 kulitokea machafuko ya kisiasa 
a kiwango ambacho hakijawahi kuonekana tangu Kenya ilipopata uhuru. 
Kabla ya uchaguzi kulikuwa na ushindani mkali wa kisiasa hasa kuhusiana 
na ugombeaji wa kiti cha urais. Katika kipindi chote cha kampeni tafiti na 
maoni mbalimbali yaliyosambazwa na vyombo vya habari yalionyesha 
kwamba wagombeaji wawili wakuu walikaribiana sana. Yaani yeyote kati 
yao alikuwa na nafasi ya kumshinda mwenzake ijapokuwa hapakuwa na 
uwezekano wa kupata ushindi wa asiliamia kubwa ya kura zilizopigwa. 
Kwa kuwa vyama viwili vikuu viliwakilisha makabila mahsusi, ushindani 
juu ya wadhifa wa urais ulikuwa kimsingi wa kikabila. Kulikuwa na 
msisimko mkubwa wakati wa upigaji kura. Kila upande ulidai kuwa na 
uhakika wa kupata ushindi. Matokeo ya uchaguzi wa urais yalipotangazwa, 
machafuko ya kisiasa yalilipuka katika sehemu mbalimbali za nchi. Watu 
wa makabila yaliyohusishwa na mgombeaji aliyetangazwa kuwa mshindi 
walishambuliwa, kuuawa na mali zao kuteketezwa. Washambuliaji walidai 
kwamba kulikuwa na udanganyifu na hila katika uendeshaji wa uchaguzi. 
Kwa miezi miwili vita vilipamba moto. Hali ya taharuki ilitanda kote. 


Ijapokuwa nchi ilirudi katika hali ya utulivu baada ya vifo vya watu 
zaidi ya elfu moja, zaidi ya watu laki tatu kuhamishwa kutoka makazi yao 
nauchumi kudidimia, bado kuna uhasama mkubwa wa kikabila. Kuna watu 
wanaoishi katika kambi za wakimbizi ndani na nje ya nchi. Tanzia hii imezua 
shaka na maswali mengi kuhusu hali ya utaifa ya Kenya. Je, Kenya ni taifa 
au ni nchi iliyobuniwa na wakoloni na iliyoshindwa kufikia utaifa miaka 
arobaini na mitano baada ya uhuru? Makala hii inaangazia suala hili. 
Imechunguza sababu za kihistoria zilizoifikisha nchi hii kwenye kilele hiki 
cha mivutano ya kikabila. Aidha, imejaribu kubainisha hatua zilizofikiwa 
katika ujenzi wa utaifa na nafasi ya Kiswahili katika mchakato huu. 

an 


Utaifa 


Nomino hii imetokana na unyambulishaji wa neno taifa. Kamusi ya Kiswahili 
Sanifu (2004:391) inatoa fasili ya taifa kama ifuatavyo: “Jamii ya watu 
wanaoishi katika nchi moja iliyounganika kutokana na matukio ya kihistoria; 
mfumo wa uchumi na utamaduni chini ya serikali moja.” Kutokana na 
ufafanuzi huu ni wazi kwamba utaifa ni hali ya watu kuwa taifa moja. Yaani 
ni jumla ya sifa ambazo zinaifanya jamii fulani kuweza kurejelewa kama 
taifa. Mbali na sifa zilizotajwa hapo juu, Fishman (1972:5) anaongeza uhuru 
kama kipengele kingine muhimu cha taifa. Hivi ni kusema kwamba nchi 
inayotawaliwa na nchi nyingine haiwezi kuwa taifa. 


Kenya ilipobuniwa na kutawaliwa kiukoloni kwa miaka sabini haikuwa 
taifa. Hata hivyo, matendo ya kihistoria ya wakoloni yalikuwa hatua muhimu 
sana katika safari ndefu ya Kenya kuelekea kwenye utaifa. Inafaa kutoa 
maelezo mafupi juu ya jinsi Kenya ilivyofanywa koloni la Wingereza. Ithibati 
za kihistoria zinaonyesha kwamba kabla ya kuvamiwa na hatimaye 
kutawaliwa kiukoloni na mataifa mbalimbali ya Ulaya, makabila ya Kiafrika 
yalikuwa mataifa huru. Mchakato wa kubuni koloni kwa kuvunja tawala za 
kijadi na kuunganisha makabila mbalimbali ulianza kwa kasi wakati wa 
kinyang'anyiro cha Afrika baina ya 1884 na 1895. Mataifa ya Ulaya 
yaliyohusika yalikuwa Uingereza, Ufaransa, Ujerumani, Ubelgiji na Ureno. 
Uingereza na Ujerumani yaligawana Afrika Mashariki kupitia Mkataba wa 
Heligoland wa 1890. Chini ya mkataba huu Ujerumani ilichukua Tanganyika 
huku Uingereza ikichukua Kenya Uganda na Zanzibar. Kenya ilianza 
kutawaliwa rasmi kama koloni ya Uingereza mwaka wa 1895. Lengo kuu la 
Uingereza katika kuimarisha koloni lilikuwa kujinufaisha kiuchumi kwa 
kupora maliasili ya Waafrika. Waafrika walipinga kunyang'nywa raslimali 
zao na kugandamizwa na wakoloni. Walijitahidi kupambana na wavamizi 
lakini walishindwa kwa sababu Waingereza walikuwa na silaha bora zaidi. 
Hivi ni kusema kwamba tangu mwanzo utawala wa kikoloni ulikwa wa 
kimabavu. Ochieng (1985:88-89) anasisitiza kwamba utawala wa Kiingereza 
uliimarishwa kwa matumizi ya nguvu. Anaendelea kusema kwamba 
matumizi ya mabavu kupita kiasi na kutendewa kila aina ya unyama kwa 
Waafrika “kulipanda mbegu za chuki na tuhuma katika jamii nyingi.” Katika 
kipindi chote cha utawala wa kikoloni, Waafrika waliendesha harakati za 
kujikomboa kupitia kampeni za vyama vya kisiasa na vita vya msituni. 


A IICTATALINI TALA LIPA ZWA KISIKI ima aza ka 


Kama tulivyoona, Kenya ya kiukoloni ilidhamiriwa kukidhi maslahi ya 
kiuchumi ya Waingereza. Baada ya uhuru, changamoto kuu iliyoukabili 
utawala mpya wa Kiafrika ni kubuni taifa lenye nia na uwezo wa kutimiza 
maslahi ya Waafrika. Kama anavyosema Ochieng (1985:144) lengo la nchi 
yoyote iliyojikomboa kutokana na ukoloni na kupata uhuru ni kugeuza asasi 
za kiukoloni ilizorithi ili ziweze kuhudumia mahitaji na tamaduni za jamii 
mpya. Viongozi wa Kenya huru walitambua jambo hili. Ili kufanikisha 
mageuzi yaliyohitajika, viongozi kama Rais Jomo Kenyatta walibuni na 


kuhubiri wito wa ujenzi wa taifa. 


Kiswahili na harakati za kujenga Taifa tangu 1963 


Hata kabla ya uhuru, Kiswahili kilikuwa kimeanza kutumika kama lugha 
mawasiliano, na hivyo kuweka msingi wa ujenzi wa taifa huru. Katika 
harakati za ukombozi, Kiswahili kilitumiwa na viongozi wa vyama vya 
kisiasa kama lugha ya mawasiliano na pia kama lugha ya kuwaunganisha 
Wakenya. Mazrui na Mazrui (1995:15) wanatoa mfano wa Tom Mboya kama 
kiongozi wa harakati za ukombozi ambaye alifanikiwa sana kutokana na 
umbuji wake katika Kiswahili. 


Uwanja mwingine ambapo Kiswahili kilitumika kama lugha 
mawasiliano kabla ya uhuru ni katika jeshi. Waafrika kutoka mbakabila 
mbalimbali waliojiunga na jeshi la kiukoloni waliweza kuwasiliana miongoni 
mwao kwa kutumia Kiswahili. Maofisa wa daraja za juu jeshini walikuwa 
Wazungu ambao walitoa mafunzo ya kijeshi na kuwasiliana na Waafrika 
kwa Kiswahili (Mazrui na Mazrui, uk. 7). 


Kenya ilipopata uhuru mwaka wa 1963 kikwazo kikuu katika ujenzi wa 
taifa jipya kilikuwa ni ukabila. Bado Wakenya walidumisha uaminifu kwa 
makabila yao. Kulikuwa na haja ya kubuni njia za kukabiliana na hali hii. 
Kiswahili kiliendelea kutoa mchango muhimu katika kubuni mshikamano 
wa kitaifa. Kwa mfano, Kiswahili kilichangia katika kujenga tabaka la 
wafanyikazi ambalo lilijumlisha watu kutoka makabila mbalimbali. Watu 
waliotoka mashambani na kuja kufanya kazi katika miji kama vile Nairobi, 
Kisumu na Mombasa walilazimika kutumia Kiswahili ili kuweza 
kuwasiliana. Hali kadhalika, Kiswahili kiliendelea kuwa nyenzo ya 
kusambazia dini kama vile Uislamu na Ukristo ambazo zina waumini kutoka 


jamii tofauti. 

Fishman (1972:5) anaeleza kwamba utaifa ni dhana inayorejelea hali ya 
watu walioungana pamoja katika misingi ya imani, mikabala, mienendo na 
maslahi ya pamoja. Ili watu waweze kujichukulia kama raia wa taifa moja, 
lazima waamini kwamba sababu zinazowaleta pamoja ni muhimu kuliko 
tofauti zao za kikabila. Ni wazi kwamba hali kama hii haiwezi kutokea 
yenyewe bali hutokana na jitihada za kimakusudi na za muda mrefu. 


Viongozi wa Kenya huru walitambua haya. Ndiyo sababu mara tu Kenya 
ilipopata uhuru, walianza jitihada za kuleta umoja wa kitaifa, kujitegemea 
kiuchumi na kujivunia utamaduni wa Kiafrika. Katika mwelekeo huu Rais 
Kenyatta alibuni mwito wa Harambee ili kuwahamisisha wananchi 
kushirikiana katika juhudi za ujenzi wa taifa. Kenyatta alihubiri kwamba 
Wakenya walipaswa kuungana ili kupigana na maadui wa ujinga, magonjwa 
na umaskini. Mwito huu ulichangia sana kuwapa wananchi kutoka sehemu 
zote za nchi mwlekeo mpya na pia kujenga hisia za utaifa. Watu waliungana 
pamoja, kuchanga pesa na kushirikiana katika ujenzi wa shule, majosho ya 
mifugo na zahanati kote nchini. Mwito wa Harambee uliwafunza Wakenya 
kwamba hakuna njia nyingine ya kuwashinda maadui waliowakabili 
isipokuwa kwa kufanya kazi kwa bidii na kwa pamoja. 


Ni wazi kwamba nguzo muhimu ya utaifa ni utamaduni wa kitaifa. Kwa 
hivyo, hatua mojawapo katika ujenzi wa taifa ni uimarishaji wa utamaduni 
wa kitaifa. Msingi wa utamaduni kama huu ni lugha. Lugha ya pamoja ndiyo 
inayozaa vipengele vingine vya utamaduni kama vile fasihi na muziki. Hivi 
ni kisema kwamba lugha ni kipengele cha kimsingi katika harakati za ujenzi 
wa taifa. Historia ya ulimwengu inaonyesha kwamba harakati kuu za 
upiganiaji uhuru na ujenzi wa taifa zimekwenda sambamba na kukuza, 
kuhifadhi na kuonea fahari lugha ya taifa. Lugha imetumiwa kama taashira 
ya kitaifa. 


Katika muktadha wa Kenya huru, Kiswahili ndiyo lugha ambayo 
ilichaguliwa kuwa msingi wa ujenzi wa utamaduni wa kitaifa. Rais wa 
kwanza wa Kenya, ambaye alikuwa msemaji hodari wa Kiswahili, alijitahidi 
kupanua matunizi ya lugha hii katika shuguli za kitaifa. Kenyatta alitambua 
kwamba hii ndiyo lugha ambayo ingekubaliwa na Wakenya wote. Hii ni 
kwa sababu tayari matumizi yake yalikuwa yameenea kote nchini, na pia 
haikuhusishwa na makabila makuu nchini ambayo yalikuwa yakishindania 
mamlaka ya kisiasa. Jumuiya ya Waswahili ilikuwa ndogo kiasi kwamba 
haingeweza kuitumia lugha yao kujijenga kisiasa. Kwa hivyo, Kenyatta 

alichagua Kiswahili kama silaha ya kupambana na ukabila nchini. Mwaka 
mmoja baada ya uhuru, yaani 1964, Rais Kenyatta alidhihirisha mapendeleo 
yake juu ya Kiswahili kwa kulihutubia bunge kwa lugha hii. Katika hotuba 
yake alieleza matumaini yake kwamba Kiswahili kitakuwa lugha ya bunge. 


Mwaka wa 1964 mswada uliopendekeza kwamba Kiswahili kiwe lugha 
rasmi na pia lugha ya bunge uliwasilishwa bungeni, kujadiliwa na 
kupitishwa. Hii ilikuwa hatua muhimu katika juhudi za kukitambua 
Kiswahili kama lugha ya kuendeshea shughuli za kitaifa kwa njia rasmi. 
Hapa tunaona jaribio la utawala mpya wa Kiafrika kubadilisha mfumo 
uliorithiwa kutoka kwa wakoloni. Mfumo huu uliendesha shughuli zake 
kwa kutumia lugha ya wakoloni, yaani Kiingereza. Kukitambua Kiswahili 
kama lugha rasmi kulimaanisha kwamba serikali ya Kenyatta ilidhamiria 
kujenga taifa ambalo misingi yake ilikuwa utamaduni wa Kiafrika. 


Matukio yaliyofuatia utambuzi rasmi wa Kiswahili kama lugha rasmi 
na pia lugha ya Bunge hayaonyeshi kwamba kulifanywa jitihada za kutosha 
kutekeleza sera ya serikali kuhusu matumizi ya Kiswahili. Sera ya lugha 
haihusu kutoa matamshi tu bali pia kupanga, kukuza na kuendeleza lugha 
fulani ili kuhakikisha kwamba inatumika ipasavyo katika sekta zinazohusika. 
Hizi huwa ni jitihada za kimakusudi ambazo huenda sambamba na 
mabadiliko mengi. Lakini matamshi ya Kenyatta na serikali yake 
hayakwenda sambamba na mabadiliko yaliyohitajika. Sababu mojawapo ni 
kwamba kulikuwa na upinzani ndani ya serikali. Katika ngazi mbalimbali 
za serikali kulikuwa na watu wengi ambao uwezo wao wa kutumia Kiswahili 
ulikuwa mdogo sana. Aidha, walikuwa na mikabala hasi kuhusiana na 
Kiswahili. Hivi ni kusema kwamba walikuwa na kasumba ya kiukoloni kiasi 
kwamba walipendelea matumizi ya Kiingereza kwa sababu walikidharau 
Kiswahili. Hawakuamini kwamba lugha ya Kiafrika kama Kiswahili 
ingeweza kutumika kutekelezea shughuli rasmi za kitaifa. Chimerah 
(2000:98) anaeleza kwamba mmoja wa watu kama hawa alikuwa Charles 
Njonjo, ambaye alikuwa mwanasheria mkuu katika serikali ya Kenyatta. 


Kenyatta alipotambua kwamba jitihada zake za kukifanya Kiswahili 
lugha rasmi zilikuwa na wapinzani wengi Bungeni na serikalini, alijaribu 
kutumia chama tawala cha KANU kufanikisha sera yake. Mwaka wa 1970 
chama kilipitisha azimio lililosema kwamba 1974 ndio utakuwa mwaka wa 
kutumia Kiswahili kikamilifu kama lugha ya taifa. Mwaka wa 1974 Kenyatta 
alitangaza kuwa Kiswahili ndicho kitakachokuwa lugha ya pekee Bungeni. 

Tangazo hili lilibadilisha hali iliyodumu tangu kupitishwa kwa mswada wa 
1964 ambao ulitambua Kiswahili pamoja na Kiingereza kama lugha za bunge. 
Kufuatia tangazo la rais, mijadala yote bungeni iliendeshwa kwa Kiswahili. 
Hatua hii ilichangia sana kuinua hadhi ya Kiswahili nchini. Lakini hali hii 
haikudumu kwa sababu mwaka wa 1979, rais wa pili wa Kenya, Daniel Arap 
Moi, aliibadilisha. Katiba ilirekebishwa kuruhusu matumizi ya Kiingereza 
pamoja na Kiswahili Bungeni. 


Tatizo lingine lililokwamisha upanuzi wa matumizi ya Kiswahili na 
utekelezaji wa sera ya serikali kukihusu ni kwamba mbali na viongozi 
serikalini kutokuwa na ujuzi wa kutosha wa Kiswahili, hata baadhi ya 
wananchi wa kawaida katika sehemu mbalimbali za nchi walikuwa katika 
hali hiyohiyo. Hivi ni kusema kwamba Kiswahili kilikuwa hakijaenea vya 
kutosha na kulihitajika hatua madhubuti za kueneza matumizi yake kote 
nchini. Akilinganisha hali ya Kiswahili Kenya na Tanzania Harries (1984:122) 
anasema: 


Kenya haijafaidika kama Tanzania kwa kuwa na mji mkuu ambao 
wakazi wake ni wasemaji wa Kiswahili kama lugha yao ya kwanza. 
Wakazi wa Dar es Salaam wanadumisha kiwango cha juu cha matumizi 
ya Kiswahili na kwa njia hii wanakuwa kielelezo cha matumizi bora 
kwa Watanzania wengine. Hali ya Kenya ni tofauti kwa sababu mji 
mkuu, Nairobi, ni nchi ya Wakikuyu ambao wanatumia Kikikuyu kama 
lugha yao ya kwanza. 


Anahitimisha kwa kusema: “Kwa ujumla, mjini Nairobi kiwango cha umilisi 
kiko chini kiasi cha kutoweza kufikia hadhi ya lugha ya taifa.” 


Maenezi ya Kiswahili nchini Tanzania yalisaidiwa sana na biashara ya 
masafa marefu iliyohusu watumwa na pembe za ndovu katika karne ya kumi 
na tisa. Hata hivyo, kuenea kwa Kiswahili nchini Tanzania hakukutokana 
na sababu za kihistoria tu bali pia uongozi bora wenye maono, hasa wa 
Mwalimu Nyerere. Vivyohivyo, kukwama kwa maenezi ya Kiswahili nchini 
Kenya hakukutokana na sababu za kihistoria tu bali Pia uongozi dhaifu. 
Nyerere alibuni itikadi ya ujamaa ambayo ilikuwa mwongozo wa kujengea 
taifa la Kiafrika lenye misingi ya usawa, hakina Uafrika. Itikadi hii iliendana 
vizuri na matumizi ya Kiswahili, lugha ya Kiafrika, kama lugha ya 
kuendeshea shughuli za kitaifa. 

Mkakati mmoja ambao unaweza kutumiwa katika kuimarisha na kuinua 
hadhi ya lugha ya taifa ni kuitumia katika mfumo wa elimu. Yaani 
kuifundisha na pia kuifanya lugha ya kufudishia. Tangu Kenya ilipopata 
uhuru, sera yake kuhusu matumizi ya Kiswahili katika mfumo wa elimu 
imekuwa ikitetereka. Yaani nyakati mbalimbali Kiswahili kilifundishwa na 
kutahiniwa kama somo mojawapo shuleni. Hata hivyo maendeleo ya lugha 
hii yalikuwa madogo kwa sababu mbili kuu. Sababu ya kwanza ni kwamba 
Kiswahili halikuwa somo la lazima, kwa hivyo wanafunzi wengi walilipuuza. 
Sababu nyingine ni kuwa ufundishaji wake ulikumbwa na matatizo mengi. 
Kwa mfano kulikuwa na ukosefu mkubwa wa walimu na pia vifaa vya 
kufundishia hasa vitabu. Hali hii ilibadilika kuanzia mwaka wa 1984 wakati 
ambapo mapendekezo ya Tume ya Mackay yalianza kutekelezwa. Utekelezaji 
wake, hasa kukifanya Kiswahili somo la lazima katika shule za msingi na za 
upili ulikuwa kipengele muhimu katika mfumo mpya wa elimu wa 8-4-4. 


Miongo miwili imepita tangu mabadiliko haya makubwa kutokea. Katika 
kipindi huki, Kiswahili kimepiga hatua kubwa katika maendeleo yake. 
Kwanza, mahitaji ya walimu wengi wa Kiswahili yalipelekea upanuzi 
mkubwa wa utoaji mafunzo kwa walimu wa shule za msingi na za upili. 
Aidha vitabu vingi vya Kiswahili vilichapishwa kukidhi mahitaji ya vifaa 
vya kufundishia. Jambo lingine ni kuwa hadhi ya Kiswahili ilikwenda juu. 
Kwa ujumla, mfumo mpya wa elimu umekiimarisha Kiswahili kama msingi 
wa ujenzi wa taifa la Kenya. Lugha hii ingekuwa katika kiwango cha juu 
zaidi cha maendeleo kama serikali ingepiga hatua nyingine ya kufanya 
Kiswahili lugha ya kufundishia masomo mengine shuleni. Hii ndiyo njia 
ambayo Tanzania ilichukua katika ujenzi wa utaifa wake ilipokifanya 
Kiswahili lugha ya kufundishia masomo ya msingi. Ni wazi kwamba 
Tanzania imefanikiwa kuliko Kenya. 


Hitimisho 

Kufikia hapa tumeangazia historia ya mradi wa kujenga taifa la Kenya tangu 
wakati wa utawala wa kikoloni hadi miaka ya hivi karibuni. Tumeona 
kwamba mambo mengi yenye manufaa kwa mradi huu yalifanywa, lakini 
kwa ujumla mafanikio yake ni madogo. Bado Kenya haijaweza kusimama 
kama taifa. Hii ndiyo sababu tangu mfumo wa siasa za vyama vingi 
uanzishwe mwaka wa 2002 kumekuwa na mapambano ya kikabila kila 
msimu wa uchaguzi. Kilele cha hali hii kilifikiwa Disemba 2007 ambapo 

misukosuko ya kisiasa ilikaribia kuitumbukiza nchi katika vita vya wenyewe 
kwa wenyewe. Kwa nini mradi wa kujenga taifa la Kenya haujafanikiwa? 
Tayari tumejibu sehemu kubwa ya swali hili. Hakuwezi kuwa na taifa bila 
kuwepo kwa utamaduni wa kitaifa. Nguzo ya utamaduni kama huu ni lugha 
ambayo inaweza kuwaunganisha wananchi wote kuwasiliana, kubuni sanaa 
na kujiendeleza kielimu. Katika muktadha wa Kenya, lugha hii ni Kiswahili. 
Lakini tangu Kenya ipate uhuru, juhudi za kuikuza lugha hii ili iwe msingi 
imara wa utamaduni wa kitaifa zimekwama. Sababu kuu ya hali hii ni 
uongozi dhaifu usiokuwa na maono. Kwa sababu hii, ukabila umeendelea 
kutawala siasa zetu. Kila kabila linataka mmoja wao awe rais ili lifaidike 
kutokana na raslimali za nchi. Hii ndiyo hali inayoendelea kukwamisha 
mradi wa kujenga taifa la Kenya. 

SURA YA PILI 


UANUWAI WA LUGHA NA UTAIFA BARANI AFRIKA 


Prisca Jerono 


Barani Afrika kuna lugha takriban 2,582 na lahaja zipatazo 1,382 Lodhi (1993: | 
79). Hivi ni kumaanisha kuwa nchi za Kiafrika zina uanuwai wa lugha. Kwa 
mfano, nchi ya Cameroon ina lugha zipatazo 250, Tanzania 126, Kenya 42. | 
Nchi chache tu kama vile Botswana na Somalia ndizo zenye lugha chache. | 
Miongoni mwa lugha hizi, Kiarabu na Kiswahili ndizo lugha ambazo 
zimesambaa zaidi. Lugha zipatazo 41 zinatumika kama lugha za mawasiliano 
baina ya makabila, maeneo na mataifa. Katika mataifa haya lugha za Kiafrika 
zinashindana kimatumizi na lugha za kikoloni kama vile Kiingereza, 
Kifaransa, Kireno na Kihispania. Lugha hizi zinaendelea kutumiwa katika 
mataifa mbalimbali ya Kiafrika kama lugha rasmi katika jitihada za | 
kufanikisha mawasiliano ya kimataifa na vilevile katika kujenga utaifa. 


Utaifa ni dhana ambayo inaweza kuchukuliwa kama kiambajengo cha 
kijamii na kitamaduni na ambacho kinaweza kutohusishwa na uhalisi wa 
kisiasa au kijiografia. Ubainisho wake huonekana kimsingi katika kiwango 
cha utambulisho wa kitaifa na umoja wa tabia na thamani zao ) 
(Fishman1968:39). Katika kujenga utaifa suala muhimu ni kule kubadilika ! 
kimtazamo kwa tabia za makundi ya kijamii na ya kitamaduni ili kuhusisha 
ama kutenga wengi kama kikundi kimoja mahsusi. Mchakato wa 
kuyabadilisha makundi ya kitamaduni yaliyotengana hadi kuwa taifa moja 
unganifu huweza vilevile kurejelewa kama utaifa. Utambulisho wa taifa 
huhusisha mambo ambayo yanabainisha taifa fulani na hisia ambazo 
wanachama wa taifa hilo huwa nazo kuhusu taifa lao. Utaifa unaweza pia 
kuwa imani miongoni mwa watu kwamba wanaunda jamii moja na kwamba 
wana nia ya kudumisha na kuendeleza utambulisho huo. Mataifa mbalimbali 
huweza kujenga utaifa kwa misingi tofauti tofauti kama vile lugha, 
utamaduni, eneo, mwelekeo, kabila, dini au tajiriba za kihistoria. Sifa hizi 
ndizo huwaunganisha watu wa taifa fulani. Wakati wanachama wa taifa | 
fulani wanapokuwa na hisia za mshikamano basi tunasema kuwa wana 

| 
| 
. 


uzalendo. 

Barani Afrika nchi mbalimbali zimeweza kujenga utaifa kwa misingi 
ya sifa mbalimbali. Mipaka ya nchi mbalimbali za Kiafrika iliwekwa na 
wakoloni bila kujali mahusiano ya wananchi waliojikuta katika eneo fulani. 
Hivyo bara hili lina mataifa yenye wakazi wanaotofautiana sana kwa sababu 
ya kutoka kwa makabila mbalimbali. Jambo hili limepelekea kuwepo kwa 
changamoto katika harakati za kujenga utaifa hasa katika hali ambapo jamii 
zenyewe zimegawika kwa misingi ya lugha, dini, tamaduni na kadhalika. 
Viongozi waliochukuwa hatamu za uongozi baada ya uhuru nao 
hawakuchukua hatua za kutosha kuziunganisha jamii mbalimbali bali 
walizitumia tofauti hizo ili kujidumisha mamlakani. 


Lugha inaweza kutumika katika kujenga utaifa. Utaifa huu umeonekana 
katika nchi kama vile Somalia, Rwanda, Burundi, Botswana na Tanzania. 
Mataifa haya yanatumia lugha zao za kiasili kama lugha rasmi. Lugha hizi 
zinachangia sana kuleta umoja wa kitaifa. 


Mataifa mengine yametumia mifumo ya serikali kujenga utaifa. Mfumo 
huu unahusu kuwaweka watu wa makabila tofauti chini ya utawala mmoja. 
Katika mataifa ya Kiafrika mfumo huu ndio uliorithiwa kutokana na serikali 
za kikoloni. Mfumo huu hata hivyo, umekabiliwa na changamoto za utaifa 
kwani umeshindwa kuwashirikisha wasemaji wa lugha mbalimbali katika 
asasi za kitaifa na katika ugavi sawa wa rasilmali za kitaifa. Serikali zinapojali 
maslahi ya wachache kunazuka migogoro kwa sababu ya mivutano baina 
ya kundi linalofaidi na lile lisilofaidi hasa pale tofauti hizi zinapohusishwa 
na lugha. Viongozi wanapopendelea wasemaji wa lugha zao katika ugavi 
wa nafasi na rasilmali za kiserikali basi mivutano inatokea. Mivutano hii 
huwa ya kikabila. Ukabila unahusishwa na makundi yaliyo na sifa sawa za 
kiasili, kieneo, kitamaduni, kithamani na kadhalika. Kwa sababu lugha ni 
kiambajengo muhimu cha kubainisha kabila, migogoro mingi barani Afrika 
imekuja kuhusishwa na ukabila. 


Lugha, ambayo ni mfumo wa mawasiliano baina ya makundi tofauti 
inatambuliwa kama kiambajengo muhimu cha kuunda utambulisho wa 
kikundi (kabila). Lugha huchangia katika kuzua hisia za umoja miongoni 
mwa wanajamii wanaozungumza lugha moja. Uanuwai wa lugha barani 
Afrika umekuja kutumika kama kisingizio cha migogoro ya kisiasa baina ya 
makabila mbalimbali. Hivi ni kwa sababu lugha ya kikabila hushikamanisha 
watu binafsi wa kabila fulani pamoja, inawapa umoja wa kindani na 
kuwahimiza kuangalia maslahi ya wanachama wao huku ikiendeleza hisia 

zao za utambulisho na maendeleo dhidi ya wengine (Nnoli 1998). Katika 
hali hii, lugha inaweza kuwapa watu binafsi suluhisho la matatizo ya 
kugandamizwa, kunyonywa, kunyimwa au kutengwa. Wakati utawala 
unapokosa mwelekeo na asasi za kitaifa zinapoporomoka, watu hurudia 
jugha za kikabila ili kupata nguvu za kupigania haki zao. Katika hali hii 
uaminifu wa lugha huwa sehemu ya moyo wa kabila. 


Uanuwai wa lugha vilevile unatumiwa na makundi ya kijamii yanapohisi ' 


kuwa yanakabiliwa na tishio la kupoteza manufaa ambayo yalikuwa yakipata 
awali. Kwa mfano, tabaka tawala laweza kutumia lugha kama silaha ya 
wachache wanaomiliki nyenzo za uzalishaji mali kudumisha umiliki 
wao.Uanuwai unavutia kwa sababu hutumiwa kuunganisha na kuhamasisha 
kundi moja la jamii dhidi ya lingine. Tabaka tawala vilevile linaendeleza na 
kudumisha umiliki wake wa rasilmali za serikali kwa kutumia lugha za 
kikoloni katika shughuli za kiserikali ili kuwatenga wengi wasioelimika. 
Tabaka la chini la wasioelimika nalo hutumia lugha zao za kikabila. 


Migogoro imeonekana katika nchi nyingi barani Afrika, miongoni mwao 
ikiwa nchi kama vile Algeria, Burundi, Chad, Uhabeshi, Liberia, Kenya, 
Sudan, Uganda na kadhalika. Hivi sasa bara hili lina wakimbizi wengi kuliko 
bara lingine lolote. Migogoro hii inatokana na juhudi za makabila mbalimbali 
kupata utambulisho, usawa na uhuru. 


Suala la kujenga utaifa kwa misingi ya utawala limezua migogoro hasa 
pale ambapo uamuzi wa wengi ndio unaotumiwa kutoa mamlaka. Hivi ni 
kwa sababu mara nyingi wawakilishi wa makabila ya wasemaji wengi ndio 
hufaidi huku yale makabila ya wasemaji wachache yakionekana kutengwa. 
Matumizi ya vyama vya kisiasa vile vile katika kuwachagua viongozi hakufai 
kwani vyama hivi mara nyingi huundwa kwa misingi ya ukabila. Siasa za 
vyama vingi zimekuza na kuendeleza ukabila kwani vingi vinaundwa katika 
misingi hii. 

Matumizi ya lugha ili kujenga utaifa yanategemea jinsi ambavyo tabaka 
tawala linavyotumia na kupendekeza matumizi ya lugha. Kuendeleza lugha 
moja ya kiasili na kutupilia mbali zingine hutishia utaifa kwani huku 
kunaweza kuchukuliwa kama jaribio la kutukuza lugha ya kikundi kimoja 
na kubagua zingine. Sifa ya lugha na matumizi yake kama kiungo muhimu 
cha makundi ya binadamu inaifanya kuwa nyenzo kuu ya kuunganisha watu. 


Katika nchi ya Tanzania kuna uanuwai wa lugha zipatazo 126. Nchi hii 
ni mfano mwafaka wa jinsi lugha inavyoweza kutumiwa kujenga utaifa. 

Lugha ya Kiswahili na jitihada za Mwalimu Julius Nyerere za kuunganisha 
taifa kwa ugavi sawa wa rasilmali katika maeneo mbalimbali zimeweza 
kufaulu katika kujenga utaifa. Katika nchi hii utawala asilia wa lugha 
mbalimbali ulivunjiliwa mbali baada ya uhuru. Aidha, ni marufuku kwa 
viongozi kutumia lugha za kikabila isipokuwa lugha ya taifa 
wanapowasiliana na wananchi. Mambo haya yamesaidia katika kuhakikisha 
kwamba wananchi wote wanashirikishwa katika malumbano ya kitaifa na 
hakuna kikundi kinachojihisi kubaguliwa. 


Nchini Kenya, kuna lugha zipatazo 42 zinazoshindana na Kiswahili 
ambayo ni lugha ya taifa na Kiingereza ambayo ni lugha rasmi. Ingawa lugha 
ya Kiswahili inatumika kwa mawasiliano ya wote, lugha ya Kiingereza ndiyo 
inayotumika katika shughuli za kiserikali. Matumizi ya Kiingereza 
huwatenga watu wengi ambao hawajasoma na hivyo kuwalazimu kurejelea 
lugha zao za kiasili. Matumizi ya lugha hizi za kiasili yamekuja kutishia 
ujenzi wa utaifa kwani yanagawa wananchi katika makabila na kuimarisha 
utambulisho wa kikabila. Kuna stesheni za redio zinazotumia lugha 
mbalimbali za kikabila na ambazo huimarisha utambulisho wa kikabila dhidi 
ya ule wa utaifa. Katika harakati za uchaguzi, viongozi huzitumia katika 
kuwahamasisha wasemaji wa lugha zao. Hali hii inachangia katika 
kuendeleza ukabila. Si ajabu migogoro huzuka baina ya makabila mbalimbali 
kila wakati wa uchaguzi. 


Lengo la kujenga utaifa sio kulazimisha utambulisho sawa wa watu 
bali ni kujenga serikali ambazo zinaweza kutawala maeneo yao na 
kuwawezesha watu kuishi kwa amani. Uundaji wa utaifa hivyo unafaa ukiri 
kuwepo kwa uanuwai wa lugha na kujaribu kuunda sera na asasi ambazo 
zitawawezesha Waafrika kuishi na kufurahia faida za uanuwai huo. Faida 
hizi ni kama vile kuendeleza utamaduni wa makabila mbalimbali na kutumia 
thamani zinazohusishwa nazo katika kujenga utamaduni mpana wa 
Kiswahili. Lugha za wasemaji mbalimbali zinaweza kutambuliwa na 
kutumika kwa mawasiliano ya kibinafsi wala sio katika shughuli za kisiasa 
ama za kiserikali. Viongozi wanapasa kutumia lugha inayoeleweka kwa wote 
kila wanapowasiliana na umma. 

Matumizi ya lugha ya utamaduni mpana kwa jumla ni muhimu katika 
kuunda tamaduni za kidemokrasia katika sehemu zote za kijamii. 
Demokrasia inatokana na uwakilishi wa sauti katika maeneo yote ya kijamii. 
Demokrasia itaweza tu kujengeka katika hali ambapo kuna mawasiliano 

yasiyokwazika katika shughuli hasa za kielimu na kiserikali. Mawasiliano 
haya yanawezekana tu kwa kutumia lugha ambayo inaeleweka kwa watu 
wote. Lugha hii ni ile inayoweza kuunganisha wananchi na vilevile 
kuwabainisha kama watu maalum katika mfumo wa ulimwengu mzima. 
Lugha moja inawawezesha wananchi wote kushiriki katika majadiliano na 
kuunda maamuzi ya pamoja na vile vile kupima na kutupilia mbali chukulizi 
zisizo na mashiko. Matumizi ya lugha moja katika mawasiliano ya umma 
vilevile hupunguza tofauti na chukulizi potovu baina ya makabila 
mbalimbali kwani tabaka tawala halitaweza kutumia hisia zinazohusishwa 
na ukabila kwa faida yao. Hali hii vilevile itarahisisha kupanua mawanda 
ya nafasi za utawala kwa wengi kwani lugha haitakuwa kikwazo kwa yeyote. 
Upanuzi wa nafasi za kisiasa kwa wengi utawezesha kuwepo kwa ugavi 
sawa wa rasilmali na kupunguza mivutano. 


Katika bara la Afrika, lugha hii ni Kiswahili. Lugha hii haihusishwi na 
hisia za kikundi chochote na hutumika kwa mawasiliano ya wote. Tayari 
Umoja wa Afrika umetambua lugha ya Kiswahili pamoja na Kiarabu kama 
lugha rasmi za kiasili zitakazotumiwa katika shughuli zake. Lugha ya 
Kiswahili vilevile ni lugha rasmi ya Jumuiya ya Afrika Mashariki na 
imesambaa katika mataifa mengi barani. Kiswahili kinatambuliwa 
ulimwenguni na kuhusishwa na Uafrika. Isisahaulike kwamba utaifa ambao 
unapatikana katika nchi za kimagharibi haukuwepo bali uliundwa na mataifa 
hayo kwa kulazimisha lugha na utamaduni mmoja shuleni. Kadhalika, lugha 
ya Kiswahili inapaswa kufundishwa vyuoni na kutumika kuunda utamaduni 
mmoja wa Kiafrika. Lugha hii inafaa kutumika hasa katika nchi za Afrika 
Mashariki kama lugha rasmi ili kuimarisha utaifa katika nchi hizi na kutoa 
mfano kwa maeneo mengine. 

SURA YA TATU 


KISWAHILI KATIKA UJENZI WA UTAIFA NA 
UTANGAMANO 


Edwin W. Masinde 


Utangulizi 


Lugha ni muhimu katika ujenzi wa utaifa na utangamano. Jambo hili 
hutekelezwa kupitia mawasiliano mwafaka. Hivyo, lugha ni nguzo na hazina 
kuu katika maisha ya kila siku ya wanajamii.Ni mbinu ya mawasiliano. | 
Huwawezesha watu kubadilishana mawazo, maoni, hisia, mielekeo na 
matendo. Hii ina maana kwamba mawasiliano ni muhimu na jambo la | 
kimsingi katika shughuli za kijamii. 

Lugha tunayotumia huathiri namna tunavyofikiria, tunavyojichukulia 
tunavyojiona, tunavyoelewa na kutenda mambo, na namna | 
tunavyojitambulisha (Shitemi 2001). Aidha, lugha tunayotumia na vile 
tunavyoitumia huwa na uwezo wa kutuwekea mipaka kuhusu yale | 
tunayoweza kufanya. Huathiri nafasi yetu katika jamii (Masinde 2007). 
Kupitia kutambua na kufuruhia lugha ya mawasiliano, watu wanajielewa | 
na kuthamini wajibu wanaotekeleza katika jamii. Vilevile, lugha ina uwezo 
wa kuwafanya wanajamii kuwaelewa na kuwathamini au kutowathamini 
wenzao. Kwa njia hiyo, lugha huwaleta watu pamoja na kuwaunganisha 
katika utamaduni wao na shughuli zao, au huwatenganisha kwa misingi 
mbalimbali. | 


Lugha katika jamii hubeba maana ya kila kitu. Huwawezesha watu 
kuingiliana na kuathiriana ipasavyo. Hii ina maana kwamba katika taifa, 
lugha inayokuza utaifa na utangamano ni muhimu. Kiswahili ni lugha 
inayofaa zaidi nchini Kenya kama lugha inayoweza kutekeleza wajibu huo. 


Lugha ya taifa hunuiwa kudumisha umoja wa kitaifa (utaifa), 
huchaguliwa kutumika katika taifa zima kwa kutekeleza wajibu wa taifa, 
huwa kitambulisho cha utaifa na sharti iwe na uwezo wa kuwaunganisha | 
watu. Aidha, lugha hiyo haina budi kutosheleza mahitaji ya taifa na kulea ji 
utamaduni wa kitaifa. 

Kazi hii inashughulikia ufaafu wa Kiswahili kama lugha ya kuweza 
kujenga utaifa na utangamano, kuonyesha vikwazo vinavyotinga mikakati 
inayohusika, pamoja na hatua zinazofaa kuchukuliwa ili kukwamua harakati 
hizo. 


Ufaafu wa Kiswahili 


Lugha husaidia kudhibiti uhusiano na maingiliano ya kijamii. Jamii 
hujengwa na watu tofauti. Lugha ndiyo huwaleta pamoja kupitia 
mawasiliano. 


Licha ya kuwepo zaidi ya lugha arobaini nchini Kenya, zaidi ya asilimia 
sabini na tano (7590) ya Wakenya huzungumza Kiswahili (Whiteley 1974:59). 
Wanakitumia kama lingua-franka yao. Hii ina maana kwamba lugha hii ina 
uwezo wa kutumiwa kujenga utaifa na utangamano. Kiswahili kimesambaa 
na kutumiwa na watu wengi wa makabila tofauti tofauti (Buliba na wengine 
2006:135). Umuhimu wa lugha kama hii ni kwamba inao uwezo wa 
kuwaunganisha watu na kudumisha umoja. 


Kiswahili kinaweza kutumiwa katika shughuli za kielimu na zile ambazo 
si za kielimu (Kimemia 2001:41, Fishman 1972:47). Kwa mfano, katika baadhi 
ya familia, Kiswahili kinatumika nyumbani na kule nje pia. Aidha, ni lugha 
ya mawasiliano katika ndoa nyingi za mseto. Kwa hivyo, dhana ya jukumu 
linalotekelezwa na lugha hii katika miktadha kama hii ni muhimu (Giglioli 
1972:50). Kiswahili vilevile kinazungumzwa katika maeneo mengi ya mijini, 
mahali pa kazi na hata shuleni. 


Katika ndoa mseto, wazazi huweza kuzungumza Kiswahili na watoto 
wao. Aidha, watoto wengine nao hujifunza Kiswahili kutoka kwa wale 
wanaoingiliana nao kwa njia moja au nyingine. Kwa mfano, kupitia michezo. 
Kuhusu maswala ya umma, Kiswahili hutumika katika shughuli nyingi za 
kijamii kama vile katika ibada kanisani, biashara na mikutano ya burudani. 
Kwa hivyo, katika maingiliano yanayohusisha watu wenye asili na lugha 
tofauti, Kiswahili hutumiwa kurahisisha mawasiliano. Aidha, si ajabu kupata 
kwamba hata watu wazungumzao lugha moja hutumia Kiswahili katika 
huduma za kijamii (Kimemia 2001:45). Mbali na hayo, Kiswahili mara nyingi 
hutumiwa katika hali zisizo rasmi. 


Katika maeneo mengi ya kazi sasa, jukumu kuu la Kiswahili ni lile la 
kujitambulisha na ushwarishaji wa maingiliano baina ya wafanyikazi na hata 
wasimamizi.Kiswahili pia kinatumiwa katika shughuli za tiba, usafiri wa 

u 
matumizi mapana. Lugha kama hii ina hadhi kimaandishi, kimatumizi, 


msamiati na hata fasihi yake. Maelezo ya hapo juu yanabainisha kwamba 
Kiswahili kinaweza kutumiwa na mtu yeyote, katika shughuli zozote na 
mahali popote. 

Umuhimu mwingine wa Kiswahili katika kujenga utaifa na utangamano 
unatokana na sababu kwamba wale waizungumzao kama lugha ya kwanza 
si tisho kwa wanajamii wengine. Katika hali kama hii, nguvu za lugha hii 
huwa katika kule kusambaa na kutumiwa na watu wengi wa tabaka na 
makabila tofauti. 


Kiswahili kinaweza kutumiwa katika ujenzi wa utaifa na utangamano 
kwa sababu ni lugha iliyokomaa na yenye maandishi na msamiati unaotosha 
kwa mahitaji na shughuli zote za taifa. Aidha, Kiswahili ni lugha mwafaka 
tukizingatia historia yake kama lugha ya Kiafrika, pamoja na maendeleo 


yake. 


Changamoto za Kiswahili 


Ingawa kazi hii imeonyesha kwamba Kiswahili kina nafasi muhimu katika 
ujenzi wa utaifa na utangamano nchini Kenya, jambo hili si rahisi kutokana 
na vikwazo kadhaa. Miongoni mwa mambo yanayojitokeza kama vizingiti 
ni pamoja na ukabila, dini, umaskini uliokithiri, utabaka, ulafi na ufisadi, na 
kukosa uadilifu (Greaney 2006:49). Changamoto zingine zinatokana na sera 
ya lugha isiyo imara, uongozi mbaya kwa jumla, mielekeo na saikolojia ya 
wanajamii, hali ya wingi-lugha nchini, athari ya kihistoria ya uongozi wa 
kikoloni, dhana ya Mswahili na Kiswahili miongoni mwa mengine. 


Makundi ya kijamii hutaka kujitambulisha, kuhifadhi lugha zao za mama 
na huwa ndiyo njia muhimu zaidi ya kujieleza (Mathooko 2003:206). Hivyo 
lugha na ukoo ni vipengele vya kimsingi vya kujitambulisha kibinafsi 
kuhusiana na maswala ya kibinadamu. Jambo hili huleta shida kwa sababu 
watu binafsi hutaka kujihusisha na kundi maalum ambalo uanachama wake 
huwa na historia na utamaduni mmoja (Appel na Muysken, 1991, Milroy 
1987:103). Watu kama hawa hujiunga pamoja kwa misingi ya ukoo. Hivyo, 
lugha inakuwa si chombo tu cha mawasiliano bali pia kipengele cha umoja 
na utangamano wa watu wa utamaduni fulani. Lugha wanayotumia inakuwa 
nguzo ya kimsingi ya kuendelea kudumu kwa kundi hilo. Watu kama hawa 
huthamini sana itikadi kuhusiana na Chimbuko lao. Swala la rasilmali pia 

| mma, na uongozi wa nchi. Hii ina maana kwamba Kiswahili ni lugha yenye 


huzingatiwa (Udogu 1999:153). Hivyo, swala la ukoo hutilia mkazo mipaka 
ya kiukoo. Hali hii huendeleza ukabila, ubaguzi wa rangi, upendeleo, chuki 
na mizozo ya kikabila. Nchini Kenya, swala la ukabila ni nyeti na hutokea 
mara kwa mara wakati wa uchaguzi, kuajiri watu kazi na katika shughuli 
nyinginezo za umma. Kwa mfano, wakati wa uchaguzi, lugha ya kikabila 
huashiria hisia kali, uanachama, umoja na uthabiti.Hivyo, watu huwa na 
ufungamano mkubwa na lugha zao za mama. Mapigano wakati wa uchaguzi 
huchochewa na hisia za kikabila kupitia lugha za kikabila. Hata askari ambao 
wanapaswa kulinda usalama wa watu na kudumisha utumishi kwa wote 
hujikuta katika hali ya kupendelea watu wa kwao huku wakiwanyanyasa 
watu kutoka makabila mengine. 


Chagamoto nyingine inahusiana na ufasiri wa sera pamoja na utekelezaji 
wa mitaala. Uamuzi juu ya lugha ya kutumiwa katika kiwango cha kitaifa 
mara nyingi huwa zaidi mikononi mwa tabaka tawala. Aghalabu huo uamuzi 
hutegemea ni kwa kiasi gani lugha hiyo itaweza kutekeleza wajibu wao na 
matakwa yao. Kwa sababu hii, sera ya lugha nchini Kenya haijakuwa imara. 


Wapangaji sera hawajakuwa imara na mara kwa mara wamekuwa 
wakikinzana (Kimemia 2001:87). Hata hivyo, hoja na lengo limekuwa 
utambuzi na ustawi wa Kiswahili kama lugha rasmi na vilevile lugha ya 
taifa. Mabishano kuhusu sera ya lugha, hususa Kiswahili kama lugha ya 
taifa yana historia ndefu. Tangia wakati kabla ya uhuru na baada ya uhuru 
yameathiri sio tu hadhi bali pia ujifunzaji na utumiaji wa Kiswahili nchini. 
Mikinzano ya sera ya lugha imeashiria kwamba Kiswahili kina nafasi duni 
kikilinganishwa na Kiingereza. Hivyo, hakuna motisha wa kutosha na hata 
hakujatolewa rasilmali za kutosha kitaifa kuimarisha lugha hii. Swala la hadhi 
ya Kiswahili katika mawanda ya kijamii na kiuchumi halijawiana wala 
kwenda sambamba na nafasi ya lugha ya taifa. Kiswahili hakijapewa hadhi 
kamili kimatendo na katika utekelezaji. Kinachukuliwa tu kama lugha 
mawasiliano yoyote. 


Katika mfumo wa elimu, kuna tatizo katika viwango mbalimbali. Kwa 
mfano, hakuna mwendelezo wa sera ya Kiswahili tokea shule za msingi 
hadi vyuo vikuu na vyuo anuwai nchini. 


Changamoto nyingine inatokana na sababu kwamba mfumo wa elimu 
nchini Kenya umebakia kuwa wa “walio bora zaidi”. Kwa hivyo, wanaofaulu 
huwa na hisia za “bwana mkubwa”. Jambo hili huendeleza utabaka katika 
jamii. Kiingereza kimetumiwa kuendeleza utabaka. Watu wengi 

wamekihusisha Kiingereza na ufanisi, hadhi na mamlaka. Hivyo, walio 


wengi wangependa kujinasibisha zaidi na Kiingereza. Katika hali hii, 
Kiswahili hakitiliwi maanani na wengi. 


Changamoto nyingine inatokana na sababu kwamba Kiswahili kama 
lugha ya taifa hakipewi kipaumbele na viongozi wakati wa sherehe na 
sikukuu za kitaifa. Viongozi hawajakuwa vielelezo bora kwa wananchi. 
Wengi wa viongozi wetu ni zao la mfumo wa kikoloni uliosheheni dhuluma, 
uonevu, ukandamizaji, chuki na upendeleo, ubarakala, ubinafsi, ukabila, 
utumiaji mbaya wa mamlaka na ukatili. Viongozi kama hawa wanaua moyo 
na hisia za kizalendo miongoni mwa wanajamii. 


Aidha, baadhi ya wananchi, viongozi, walimu na wanafunzi hutumia 
Kiswahili kiholela bila kujali usanifu wake. Hivyo, vimezuka “Viswahili” 
vingi ambavyo vinadunisha hadhi ya lugha hii tukufu. Kwa mfano, 
kumezuka msimbo wa Sheng” ambao umeenea mno. Kwa upande mwingine, 
wazungumzaji wa Kiingereza hujitahidi kutumia Kiingereza sanifu. Hivyo, 
Kiingereza kinakuzwa na kupewa hadhi ya juu kikilinganishwa na Kiswahili. 
Hakuna taasisi ya kushughulikia ustawishaji na ukuzaji lugha nchini Kenya. 


Utawala wa kikoloni ulipendelea mgawanyiko wataifa hili kwa misingi 
ya kikabila. Ilikuwa rahisi kwao kuwatenganisha Waafrika ili kuwatawala. 
Hadi sasa, haijakuwa rahisi kwa makabila ya Kenya kuungana. 


Pia wakati wa biashara za watumwa, Kiswahili kilitumiwa. Askari 
walioshiriki walitumia nguvu kupita kiasi, dhuluma na unyanyasaji. Hadi 
sasa, baadhi ya watu kule bara bado wanakihusisha na dhuluma na 
kukichukia. Aidha, baadhi ya watu kutokana na ndoa za mseto 
wamekihusisha na wakosa-kabila (machotara) na watu laghai au wakora. 
Kwa hivyo, hizi ni baadhi tu ya changamoto zinazokikumba Kiswahili kama 
lugha ya kujenga utaifa na utangamano. 


Mapendekezo 


Hatua mbalimbali zinafaa kuchukuliwa ili kukiwezesha Kiswahili kutekeleza 
jukumu muhimu la kujenga utaifa na utangamano nchini Kenya. 


Kuna haja ya kuchunguza upya mitaala katika viwango mbalimbali vya 
mfumo wa elimu nchini ili kwenda sambamba na kuendeleza lugha ya taifa 
na malengo ya taifa. Kama asemavyo Gorman (1970:10), kuna hali ya 
kutoendelea baina ya viwango vitatu vya elimu. Hususa, kwa wale 

wanaoendelea katika kila kiwango, wanakumbana na mabadiliko makubwa 
katika njia za kufundishia zinazohitaji lugha na mbinu mpya. Hivyo, viongozi 
na wasomi wanafaa kuchunguza upya matatizo yaliyopo na kuwa na mbinu 
ambazo zitaleta matokeo yanayotakiwa. 


Ikiwa mitaala itatumiwa kuleta mabadiliko yanayohitajika, wizara ya 
elimu haina budi kuwashirikisha wawakilishi kutoka maeneo, koo 
mbalimbali, makundi ya kidini na wale ambao huwa mahasidi baina yao na 
dhidi ya serikali (Greaney 2006:59). Wadau wengine pia washirishwe kwa 
kuruhusiwa kuchagua wawakilishi wao. Hivyo, mahitaji na matarajio ya 
wengi yatashughulikiwa. Hii itakuwa njia moja ya kukuza utaifa na 
utangamano kwani walio wengi watakuwa wamezingatiwa. Vitabu na 
vyombo visivyo sahihi kwa mujibu wa malengo ya taifa vitupiliwe mbali. 
Walimu nao wapewe mbinu mwafaka za kukabiliana na hali ya sasa ya lugha 
pamoja na maswala-ibukizi nchini. Kuna haja ya kuwa na taasisi ya lugha ili 
kushughulikia lugha ya taifa vilivyo. 


Ukiritimba wa Kiingereza katika maswala ya kisiasa, kiuchumi na 
kielimu umekuwa tatizo kwa ustawi wa Kiswahili. Hivyo, kuna haja ya 
kutumia mbinu mahsusi zenye kulenga uongofu kama kipaumbele kwa taifa. 
Maamuzi yafikiwe katika mipaka ya yale yanayowezekana. Hii ina maana 
kwamba utekelezaji wa sera ya lugha utawezekana ikiwa kwa vyovyote vile 
umeelekezwa kwenye malengo ya sera hiyo kupitia malengo mahsusiya 
utaifa (Kotey 1977:87). Hivyo, Kiswahili kitumiwe katika viwango vyote vya 
elimu. Aidha, iwe ni lazima kwa kila mtu kufuzu katika lugha hii ili apewe 
shahada ya chuo kikuu. 


Kiswahili na Kiingereza kufundishwa kama masomo yenye hadhi sawa. 
Aidha, Kiswahili kiwe somo la lazima kwa viongozi na watumishi wa 
serikali. Hakina budi kutumiwa katika aina zote za mafunzo, yakiwemo ya 
ngumbaru. Aidha, wageni wote watakaokaa humu nchini kwa muda mrefu 
na kwa shughuli maalum lazima wajifunze Kiswahili. 


Kiswahili kitumiwe katika shughuli zote za kijamii kuanzia mashinani. 
Katika taratibu za shule, muda wa kutosha utengewe lugha ya Kiswahili 
ambayo ni lugha ya taifa. Hivyo, wanafunzi na hata wananchi wataweza 
kukistawisha na kuweza kumudu lugha hii vilivyo, pamoja na kuithamini. 


Mfumo rasmi wa elimu usaidiwe na vyombo vya habari kama vile 
magazeti, redio, runinga na kadhalika. Aidha, kuwepo na maandishi ambayo 
yanawafikia bila shida wale ambao ni wa kisomo cha chini ili kuendeleza na 

kuimarisha lugha hii na kufahamishwa majukumu yao na malengo ya kitaifa. 
vilevile usambazaji wa rasilmali kama vile walimu, vifaa na wakati kufanywa 
kwa njia sahihi. Hivyo, hakuna sehemu itakayoachwa nyuma na kila mtu 
atashughulikiwa ipasavyo. Lengo kuu liwe kukuza utaifa, umoja, usawa, 
uzalendo, uadilifu, na heshima, kwa manufaa ya wananchi wote. 


Rasilmali za nchi pia zigawanywe kwa usawa katika sehemu zote nchini. 
Hali hii itapunguza umaskini ambao umekithiri katika baadhi ya jamii humu 
nchini. Hili likifanywa, hisia za uzalendo zitahuishwa na watu watapendana 
na kutangamana kwa urahisi. 


Aidha, watu wanaostahiki pekee wanafaa kushikilia hatamu za uongozi 
katika sekta mbalimbali bila upendeleo. Utenda kazi utaimarika, nchi 
itaendelea na raia watapata maisha bora kwa sababu ya uchumi na uongozi 
bora. Vilevile, taasisi na asasi mbalimbali ziweze kudumisha haki na usawa. 
Hivyo, upendo utadumu na kuondoa chuki na kutuhumiana. Kwa mfano, 
mahakama na katiba ya nchi kudumisha haki na heshima bila upendeleo. 
Mafunzo kuhusu uraia wema hayana budi kutiliwa mkazo katika mfumo 
wa elimu nchini. Wananchi watimiziwe haki zao za kimsingi. 


Hitimisho 

Lugha ni chombo muhimu kinachoongoza mienendo ya watu katika jamii. 
Lugha huwawezesha watu kuingiliana na kuathiriana. Kwa hivyo, sera ya 
lugha iliyopangwa vizuri ni nguzo kuu katika kujenga utaifa na utangamano. 
Aidha, ni muhimu malengo ya taifa kuendana vizuri na mienendo ya 
wanajamii ili lugha ya taifa iweze kutekeleza wajibu wake vilivyo. Ni 
muhimu kwamba rasilmali za nchi zisambazwe kwa usawa katika kila eneo 
na uongozi wa taifa uimarishwe ili kuwepo na utangamano pamoja na umoja 
nchini. Mawasiliano na uongozi mzuri ni vipengele muhimu vya utaifa na 
utangamano wa kijamii. 

SURA YA NNE 


MATAIFA KATIKA TAIFA NA UJENZI WA 
UZALENDO: MCHANGO WA LUGHA YA 
KISWAHILI NCHINI KENYA 


Kiarie Wa'Njogu 


Jangwani, 

Nilikiona kiumbe, kilikuwa uchi, wa mnyama 
Kilikuwa kimechutama mchangani 

Mkononi kilikuwa kimeushika moyo wake 
Kikaula 

Nikakiuliza, “Ni tamu rafiki?” 

Kikanijibu, “Ni chungu...chungu 

Lakini ninaupenda 

Kwa sababu ni chungu ... 

Na kwa sababu ni moyo wangu.” 


(Tafsiri yangu) 
Stephen Crane (Katika: Kleg, Milton 1993. Hate Prejudice and Racism) 


Swali la kujiuliza ni: Je, inawezekana kuwa 'tunajila' wenyewe kwa wenyewe 
kama taifa? 


Utangulizi 


Matukio nchini Kenya baada ya uchaguzi mkuu wa Disemba mwaka wa 
2007, yalionyesha bayana kwamba pana haja ya kufikiria upya mbinu za 
kukuza hisia za utaifa na uzalendo wa kitaifa. Kufikiri kwamba Kenya 
ingefikia kiwango cha watu kuwaangamiza majirani zao wa muda mrefu 
bila kujali rika, umri, jinsia na kusababisha uharibifu mkubwa wa mali ni 
jambo lililowashtua wengi ndani na nje ya Kenya. Hata hivyo, Wakenya 
walijifunza mengi hasa jinsi wanavyotofautianana na jinsi tofauti hizo 
zinavyoweza kuliangamiza taifa au mataifa. Kama tunavyojua nchi nyingi 
za Afrika (hasa kusini mwa Jangwa la Sahara) yamejengeka katika misingi 
ya mataifa madogomadogo (jamii ndogondogo) - yaani, lau kusingalikuwa 

na ukoloni mataifa haya madogo (au jamii hizi ndogondogo) zingalikuwa 


mataifa yanayojisimamia katika hali zote tunazozijua za taifa lolote la wakati 
huu. Hata hivyo, ni muhali kusema kuwa labda mataifa haya yangekuwa 
dhaifu mno kwa sababu ya idadi na uhaba wa rasilmali. Ingawa wahenga 
walisema yaliyopita si ndwele tugange yajayo, ingefaa kuyatafakari haya 
yaliyopita kwani tusipofanya hivyo huenda yakaja tena na athari mbaya zaidi 
hatua mwafaka zisipochukuliwa. 


Zaidi ya miaka arobaini baada ya uhuru, inashangaza kuona kwamba 
chuki imewakolea watu kiasi cha kuishiwa na utu na kuwageuza hayawani. 
(3) Je, mbona imechukua muda mrefu kukuza hisia za utaifa na uzalendo 
nchin Kenya? 


Katika karatasi hii tutahoji nadharia mbalimbali zinazoelezea chanzo 
na jinsi ya kukabili chuki. Pia, tutaangazia jitihada ambazo zimefanywa au 
zinaweza kufanywa za kukuza umoja wa taifa (licha ya kwamba Kenya ina 
mataifa mengi) na kufaulu au kufeli kwa jitihada hizo. Kwa kuhitimisha, 
tutapendekeza mikakati ambayo ikitekelezwa inaweza kuzuia janga kama 
lililoshuhudiwa baada ya uchaguzi mkuu wa 2007 kutokea tena. 


Dhana ya Utaifa 
Kuna utaifa wa aina mbili kuu: 

1) Utaifa uliojijenga katika misingi ya ukabila. 

2) Utaifa unaojumuisha mataifa (jamii) nyingi kama tunavyoujua kwa 
mfano katika muktadha wa Kenya na nchi zingine za Afrika, Ulaya, 
na mabara mengine. Ni muhimu kutaja kwamba dhana hii ya utaifa 
wa aina ya pili ina asili yake kutoka nchi za Ulaya kwani mipaka ya 
mataifa kama ilivyo leo ilichorwa na wakoloni bila kuzingatia 
makabila yaliyokuwemo, utamaduni wa watu, na misingi ya kiuchumi 


ya makabila-husika. Hii ilitokea baada ya kongamano la Berlin 1885, 
lililogawa mataifa ya Afrika ktika nchi tunazozijua leo. 


Utaifa uliojengeka katika misingi ya kikabilia huwa na lengo la kutetea na 
kuhifadhi utamaduni wa kabila na mara nyingi hutumia uwezo wao wa 
idadi au wa kiuchumi kuishinikiza serikali-husika kuchukua hatua au 
mwelekeo fulani. Hisia hizi mara nyingi huzuka wakati kabila fulani 
linahofia kwamba maisha ya watu wake yako au yanaweza kuwa hatarini. 

Serikali huwa na hiari ya kukubali au kukataa matakwa ya kabila au makabila 
husika kutegemea inavyofasiri hali. Hatua inayochukuliwa na serikali 


hutegemea majibu ya maswali fulani kama haya yafuatayo: 
1) Je, malalamiko ya kabila au makabila-husika yana msingi? 
2) Je, makabila hayo ni tisho kwa serikali au kwa taifa kwa jumla? 


3) Endapo serikali itayakataa matakwa ya kabila au makabila fulani 
watu-husika wana uwezo wa kujitenga? (Kama walivyofanya 
Waeritria miaka ya themanini walipojitenga na serikali kuu ya 
Ethiopia?) 

4) Je, serikali ikikubali, makabila husika yataridhika au yataendelea 
kudai zaidi? 


Katika karatasi hii tutatumia kabila kwa maana ya kundi la watu wanaosema 
lugha sawa, wanaokaa (ama waliokaa) katika eneo fulani la kijiografia, wenye 
utamaduni fulani, na labda aina fulani ya uchumi. Tutatumia taifa kwa 
maana ya nchi kama tunavyozijua katika ulimwengu wa leo. 


Ili kuelewa jinsi makabila na mataifa yamekuwa yakiingiliana kwa muda, 
ni muhimu kuyapa mitazamo ya kihistoria na kisaikolojia. Mtazamo wa 
kihistoria utatuwezesha kujua makabila yamekuwa yakichukulia vipi dhana 
ya taifa katika vipindi tofauti. Mtazamo wa kisaikolojia utatuwezesha kujua 
jinsi kabila hufasiri uhusiano wake na makabila mengine na jinsi chuki 
inavyojengeka kiasi cha kusababisha mauji ya kuihasirisha umma kama yale 
ya Rwanda, Darfur, na yale ya Kenya baada ya uchaguzi Disemba 2007. 


Mtazamo wa kihistoria 


Hakuna haja ya kupoteza muda kujadili jinsi maisha ya makabila 
yalivyokuwa kabla ya majilio ya wakoloni. Cha muhimu kutaja ni kuwa 
maisha yalikuwa ya kimsingi na tofauti zingezuka zingesuluhishwa kufuatia 
sheria zilizokubalika za wakati huo. Hii haimaanishi kwamba tofauti wakati 
mwingine hazikuishia katika mapigano na hata muaji. Hata hivyo, mauaji 
hayakufikia kiwango kinachoshuhudiwa sasa na nyakati za hivi karibuni 
katika sehemu mbalimbali za dunia. Kama tunavyojua, silaha zinazotumika 
sasa zinaweza kusababisha maafa makubwa na uharibifu mkubwa zaidi. 
Wakati wa ukoloni, makabila tofauti yalitengewa sehemu mbalimbali ili 
kuyadhoofisha na kuzuia kuungana na kudai uhuru wao. Mbinu hii huitwa 
ya “kugawanya na kutawla.” 

Baada ya uhuru, mataifa mengi ya Afrika yalikuwa na jukumu kubwa 
la kuunganisha makabila mbalimbali na kuyashirikisha katika ujenzi wa 
mataifa mapya. Nchi mbalimabali zilichukua hatua tofauti. Kwa mfano, 
nchi ya Tanzania ilichagua mfumo wa Ujamaa na kuchagua lugha ya 
Kiswahili kama njia mojawapo ya kuyaunganisha zaidi ya makabila mia 
moja kama njia ya kuyashirikisha katika ujenzi wa taifa jipya. Kwa upande 
mwingine, nchi ya Kenya ilichagua kutochukua hatua au ilichukua hatua 
ambazo hazikusaidia katika kujenga utangamano miongoni mwa makabila 
mabalimbali. Kuna uwezekano kwamba hatua zilizochukuliwa na serikali 
tofauti za Kenya zilichangia katika kuchochea chuki ya kikabila. Kwa mfano, 
baada ya uhuru serikali iliendelea na sera ambayo ilisisitiza sana ukabila 
badala ya utaifa. Mfano mzuri ni ule wa fomu ya kitambulisho ambapo mtu 
anatambulishwa kwa kabila lake, ukoo wake mpaka mlango wake na pahali 
pake pa kuzaliwa (ambapo panaweza kuwa tofauti na pahali anapoishi). 
Kujitambulisha huku kunaonekana kuchochea sana hisia hasi za kikabila 
badala ya utaifa. Pia, kama ilivyoripotiwa na vyombo vya habari (redio na 
magazeti) na tume iliyoundwa kuchunguza chanzo cha vita vya kikabila 
Kenya, vitambulisho vilitumiwa na wapiganaji kuwatambua 'maadui zao. 


Pia katika swala la ajira, ukabila umejitokeza sana. Hata kama ni sadfa 
hayumkiniki inavyotokea kuwa wakurugenzi wa idara au makampuni Fulani 
watatoka katika kabila moja. Kwa muda mrefu, Tume ya Uajiri wa Walimu 
imekuwa ikihimiza watu “warudishwe” kwao ili wahudumu huko. Ingawa 
lengo ni kuhakikisha watu wanapelekwa kufanya kazi katika mazingira 
waliyoyazoea, kuna uwezekano wa luwa na watu wa kabila moja shuleni na 
hivi kuwafanya wengine wahisi kana kwamba hawastahili kuwa pale na 
inakuwa rahisi kwao “kutambuliwa” inapohitajika. Utaratibu huu wa tume 
unaweza kushababisha makabila ambayo hayapeleki watu wengi katika vyuo 
na vyuo vikuu kutokuwa na walimu wa kutosha katika maenena yao na 
hivyo kudhoofisha elimu. 


Kulingana na Coleman (1994) makabila mengi ya Afrika yalistahili 
kupigana yenyewe kwa yenyewe punde tu baada ya uhuru. Ilifikiriwa hivi 
kwa sababu ya kushindania nyadhifa mbalimbali za uongozi na umiliki wa 
rasilmali. Lakini, haikutokea kuwa hivyo kwa sababu mablimbali zikiwemo: 
(1) Watu walikuwa wametoka katika vita ya kudai uhuru na madhara ya 
vita bado yalikuwepo. (2) Watu wengi walikuwa na imani na viongozi wao 
na haingemkinika kwamba viongozi wangewaguka raia wao na kuwasaliti. 

(3) Labda utawala wa mabavu (kama ulivyojidhihirisha kadri muda 
ulivyoendlea) haungeruhusu raia kuikashifu serikali. 


Ni muhimu kukumbuka kwamba punde baada ya uhuru, nchi nyingi 
(Kenya ikiwemo) zilirithi mfumo wa utawala wa kikoloni. Si ajabu basi kuwa 
mfumo wa kuwagawanya watu na kuwatawala uliendelezwa na viongozi 
Wliochukua hatamu za uongozi. Mfumo wa chama kimoja cha kisiasa 
ulisisitizwa kama njia moja ya kuunganisha watu. Lakini kama ilivythihirika 
baadaye, mfumo huo ulitumiwa kuwafaidi wachache na kuwahakikishia 
kuendelea kuwepo uongozini. Raisi alikuwa na nguvu nyingi mno na 
alichohitaji ni vibaraka wa kikabila waliocheza ngoma yake na kumhakikishia | 
kwamba makabila yao yalibaki kuwa watiifu kwa uongozi uliokuwepo. Hali 
iliendelea kuwa mbaya zaidi wakati serikali ilibadilisha kipengele nambari 
ya 2(a) cha katiba na kuifanya Kenya kuwa nchi ya chama kimoja kisheria. 
Baada ya mabadiliko haya ya katiba watu waliothubutu kuunda vyama vya 
upinzani waliwekwa kizuizini bila kufunguliwa mashataka; wengine 
walizuliwa mashtaka na kufungwa kwa muda mrefu; ilhali wengine 
walilazimika kuomba hifadhi za kisiasa nje ya nchi. 'Vita' vilivyokuwepo 
wakati huo vilikuwa vya kitabaka: tabaka-tawala dhidi ya tabaka-tawaliwa. 
Tabaka-tawala lilifanya kila jitihada kuhakikisha haling'atuki mamlakani. 
Hata hivyo, kutokana na shinikizo kutoka ndani na nje ya nchi (iliyochukua 
mwelekeo wa maandamano, kuwekewa vikwazo vya kiuchumi, na 
kukatishiwa misaada) serikali ilibadilisha tena kifungu nambari 2(a) na 
kuruhusu kusajiliwa kwa vyama vingi vya kisiasa mwaka wa 1991. 


Utaifa na siasa za vyamavingi 


Siasa za vyama vingi zilistahili kutoa nafasi zaidi kwa watu kuweza kujieleza 
na kushiriki kikamilifu katika maamuzi mbalimbali hasa yaliyolenga 
kuboresha maisha yao kwa jumla. Hata hivyo imedhihirika wazi kwamba 
tangu kuanzishwe siasa za vyama vingi, taifa la Kenya limekumbwa na 
misukosuko ya kikabila ya mara kwa mara. Hapa hatumaanishi kwamba 
siasa za vyama vingi ndizo zilizosababisha chuki na uhasama wakikabila. | 
Wengi wanajua kwamba kipindi cha vyama vingi vya kisiasa kimetoa nafasi 
kwa mambo mengi kutendeka ukiwemo uhuru wa kutoa na kupokea maoni 
na habari kupitia vyombo mbalimbali; uhuru wa kutangamana bila kuhitaji 
idhini ya chifu miongoni mwa mengine. Kwamba kumetokea vurugu za 
kikabila katika kipindi hiki tunachokishughulikia ni jambo la sadfa na 
linalohitaji utafiti zaidi. Hata hivyo, tunaweza kutaja kwamba kipindi cha 

siasa za vyama vingi kilibainisha msingi dhaifu wa taifa lililogawanyika 
katika misingi ya kikabila. Si ajabu kwamba vyama vya kisiasa vilivyoundwa 
mwanzo, na pengine mpaka sasa, vilichukua mwelekeo huohuo wa kikabila. 
Kujihusisha huku na kabila kunaonyesha hali ya kutoaminiana miongoni 
mwa makabila mbalimbali. Ilikuwa rahisi basi kwa viongozi wa vyama hivi 
kuwachochea wafuasi wao kuwachukia wafuasi wa vyama vingine (ambao 
kwa mtazamo mwingine walikuwa watu wa makabila mengine). Msingi 
uliowekwa na viongozi tangu uhuru ulionyesha kwamba uongozi ulikuwa 
njia ya pekee ya kujikomboa kutokana na umaskini. Kulienea imani pia 
kwamba kabila lililotoa kiongozi (rais) ndilo liliokuwa na ufunguo wa 
kumiliki rasilmali za taifa.' Imani hii imetokana na matumizi mabaya ya 
uongozi ambapo rais anaweza kujilundikizia mali na kutumia mali ile 
kuwazawadia wanaounga mkono sera zake na wakati huohuo kutumia 
nguvu za ofisi hiyo kuwakandamiza wapinzani wake. Matumizi mabaya ya 
uongozi, wizi wa rasilmali, na udhaifu wa taasisi mbalimbali za serikali 
(miongoni mwa mengine) umechangia kujenga chuki miongoni mwa 
makabila mbalimbali. Kulingana na Sternbeg na Sternberg (2008) chuki 
haitokei tu katika ombwe tupu na chuki si ya kuzalikana nayo, bali watu 
huchochewa kuchukiana na watu waliopewa nyadhifa za kuongoza. 
'Viongozi' (kama wanastahi hadhi ya kuitwa viongozi) hawa wanaweza kuwa 
wa kisiasa au wa kidini. 


Kuanzishwa kwa siasa za vyama vingi nchini Kenya hakukumaanisha 
mabadiko makubwa ya wanasiasa. Wanasiasa walewale waliokuwepo wakati 
wa siasa za chama kimoja ndio waliounda vyama vya upinzani. Lengo hasa 
halikuwa kuwahudumia Wakenya bali ni kutumia vyama hivyo kijinyakulia 
madaraka au sehemu ya uongozi. Wanasiasa wamefaulu katika kugeuza 
lawama kutoka kwao na kuielekeza kwa makabila. Kabila fulani likilalamika 
kwa sababu ya umaskini huambiwa umaskini wao umesababishwa na 
"uvamizi wa kabila fulani ambalo limenyakua ardhi yao na kumiliki nyenzo 
za uzalishaji mali na kuendeleza uchumi. Kabila anamotoka rais nalo 
huambiwa lijibiidishe kuhakikisha kwamba uongozi umebaki kwao; la sivyo, 
wataangamizwa na kibila litakalochukua uongozi. Hali hii imesababisha 
chuki miongoni mwa makabila mengi yakitaka kunyakua uongozi na lingine 
likitaka kuuhifadhi uongozi huo. 


Wakati siasa za vyama vingi zilipokubaliwa nchini Kenya kuliongezwa 
kipengele kingine katika katiba kilichohusu uchaguzi wa rais. Kipengele 

hiki kilipitisha kwamba ili mgombea wa urais atangazwe kuwa mshindi, ni 
lazima apate asilimia 25 ya kura zilizopigwa katika mikoa mitano kutokana 

na mikoa minane ya Kenya.” Kama tulivyotaja hapojuu, wakatiwaukoloni | 
makabila yalitengewa maeneo fulani katika nchi na hawakuruhusiwa | 
kutangamana. Baada ya uhuru watu walikuwa na hiari kukaa sehemu yoyote 

ya nchi. Hata hivyo, si makabila yote yalihamia kwingine; ni yale yaliyokuwa | 
na idadi kubwa ya watu na uhaba wa malasili. Wakati wa uchaguzi, hasa 
wa urais, watu hawa (waliohamia maeneo mengine au wanaoaminiwa 
kwmaba walitoka enena Fulani la nchi) huendelea kuunga mkonowatuwa | 
kabila lao. Kwa misingi hiyo, huonekana kama tisho na 'wenyeji' kwa sababu 
huonekana kama wanweza kumpa mgombea wa urais asilimia 25 ya kura | 
zianazotakikana, hasa pale ambapo anayewania urais hatakikani na watu 
wengi wa eneo walimohamia. Sababu hii inaweza kutumiwa kuelezea vita 
vya kikabila katika mkoa wa Bonde la Ufa mwaka wa 1992; vita vya kikabila 
katika mkoa wa Bonde la Ufa na mkoa wa Pwani (baina ya Wabara na | 
Wapwani) vya mwaka 1997; na vita vilivyoenea sehemu tofauti ya nchi baada | 
ya uchaguzi wa mwaka 2007. Kinyume na vita vya mwaka 1992 na 1997 
ambavyo vilianzishwa kimaksudi ili kuwazuia watu wa kabila au makabila 
fulani kupiga kura kwa ajili ya kuwazuia wagombea uchaguzi fulani kupata 
asilimia 25 ya kura katika mkoa, vita vya 2007/2008 vilizuka kuyaadhibu 
makabila fulani kwa sababu ya kupiga kura kwa mwelekeo fulani. Pia 
viongozi wa kikabila wantumia nafasi zao na idadi ya wafuasi wao kujipatia 
nafasi serikalini. Wale ambao wanajua wazi kwamba hawawezi kupata kura 
za kutosha kutoka mikoa mingine ili waweze kutwaa urais, huingia kwenye 
mkataba na yule aliye na anfasi nzuri ya kushinda ili wapewe nyadhifa 
serikalini. Viongozi hawa wa kikabila wanaweza kuwachchea wafuasi wao 
ili wawachukie (na ikilazimu wawapige) watu wa kabila lingine ili 
kumkosesha mpinzani asilimia inayohitajika ya kura. 


Chuki katika sehemu mbalimbali za dunia 


Hatuwezi kuielewa chuki iliyojitokeza miongoni mwa makabila nchini 
Kenya baada ya uchaguzi wa mwisho wa mwaka 2007 bila kuitazama 
mikabala na chuki katika mataifa mengine katika vipindi tofauti vya 
kihistoria; kwa mfano, mauaji ya kiholela nchini Rwanda mwaka wa 1994 
na yale ya Wayahudi wakati wa Hitler. Mfano mwingine ni wa kuporomoka 
kwa Yugoslavia baada ya kifo cha rais Josip Tito. Jitihada za Slobodan 
Milosevic za kupanua nguvu za Waserbia za kijeshi na kuwakandamiza 

| Wakroashia, Waslovania na wakazi wa Bosnia-Herzegovina hazikufua dafu 


kwani mwaka wa 1992, mataifa ya Ulaya yalizitambua Slovania na Kroashia 

kama mataifa huru na Bosnia ikajitangazia uhuru wake mwaka huohuo. | 
Katika mifano hii tuliyoitoa inaonekana kabila linalolengwa huwa 

linafikiriwa kwamba limekuwa kizuizi kwa mengine katika kujitegemea 
kiuchumi au katika kujijenga kama taifa teule ambalo halitaki “kuchafuliwa” | 
na lingine. Sababu nyingine huwa ni haja ya kupanua himaya, ambayo 
huenda sambamba na kujiboresha kiuchumi. Mfano mwingine ni chanzo 
cha vita vya Darfur ambavyo njama za Wasudani kutoka kaskazini, wenye 
nyadhifa za uongozi, kuwakandamiza weusi wa eneo la kusini ili wapanue 
himaya na kupora rasilmali, hasa mafuta ya petroli, miongoni mwa sababu | 
zingne. Kama ilivyofanyika Kenya, vita hivi vimesababisha vifo vingi, 

uharibifu wa mali, maumivu ya aina mabalimbali kwa walioathirika, na watu | 
wengi kuhama makazi yao. Vita hivi vinafanana sana na vita vilivyozuka | 
Kenya miaka ya 1992, 1997 na mwaka 2007 kwani kisingizio kilikuwa ni | 
kuwafukuza watu waliofikiriwa kuwa wanamiliki nyezo za kujiendeleza 

kiuchumi. Imekuwa rahisi kwa wadhamini wa vita hivi kuwachochea vijana 

kushiriki katika vita kwa sababu ya ukosefu wa ajira uliokithiri j 
unaowafifishia matumaini. j 


Katika kutafuta nguvu za utawala, watu hujenga chuki dhidi ya wengine | 
na hujaribu kwa njia zote kuwashawishi wafuasi wao kuwaunga mkono 
katika kuisambaza chuki hii mpaka wapate wanachokitaka. Chuki 
husamabazwa kwa kutumia propaganda za uwongo; kwa mfano, 
kuwasingizia wengine kwamba wamesababisha kuweko kwa hali mbaya ya 
kiuchumi ya watu fulani. Propaganda hizi husambazwa kwa kutumia 
vyombo vya habari kama redio (hasa zinazotangaza kwa lugha za kienyeji) 
na maandishi kwenye vijikaratasi vinavyoweza kusambazwa kwa urahisi. 
Redio hutegemewa sana kupasha watu habari hasa kwa sababu bado idadi 
kubwa ya watu hawawezi kusoma na kuandika. Pia radio huweza kuwafikia 
watu wengi kwa wakati mmoja (Thompson, 2007). 


Nadharia za chuki: Nadharia ya kwanza 


Kulingana na nadharia iliyopendekezwa na Bem (mwaka wa 1997 na 
kunukuliwa na Sternberg na Sternberg, 2008) mtu huja kujielewa kwa 
kutazama tabia zake mwenyewe na matukio yanayoandamana nazo. Wale | 
Wenye hisia za chuki hufanya vitendo vya chuki; kwa hivyo, hisia na vitendo ' 
huwa vinakubaliana. Mtu kama huyu akisaili vitendo vyake hufikia maamuzi | 

kwamba, “...lazima alimchukia sana huyo aliyefanyiwa kitendo hicho 
kibaya.” Cha muhimu kukumbuka hapa ni kwamba ni lazima hisia iendane 

na vitendo. Mtu hawezi kumdhuru mtu ambaye anampenda au | 
anayemhurumia. Kuna wakati chuki inalazimika. Kwa mfano, kama maisha | 
ya mtu, familia yake, jamii yake au taifa lake liko hatarini inabidi mtu | 
anayesabisha au watu wanaosababisha hatari hiyo achukiwe au wachukiwe, 
Hii ndio maana wachochezi walilazimika kuzua chanzo cha kusababisha 
kundi moja kulichukia lingine. Kwa mfano, kuwaambia kwamba mashamba 
yao yamenyakuliwa na walowezi; kwamba kabila fulani limekatalia | 
mamlakani; kwamba kabila fulani lilidanganya katika uchaguzi na kadhalika, 
Ilikuwa rahisi kuonyesha kwamba madai kama haya yalikuwa ya kweli kwa 
sababu kwa mtazamo wa nje, huo ndio ulikuwa uhalisi wa mambo. Lakini 
ingalifaa kwa wahusika wote kuchunguza ilikuwaje mpaka nchi ikafikia 
katika hali ile. Aidha, ingefaa kujiuliza; iwapo wale waliohasirika 
wangelaumiwa kwa hali iliyokuwepo. Vilevile, wangejiulizaiwapoilikuwa | 
lazima mtu ampigie mtu fulani kura au alikuwa huru kumpigia yeyote | 
aliyemtaka. Lau watu wangalitua na kujiuliza maswali haya hali ingalikuwa 
tofauti. 


Nadharia ya pili 

Kulingana na Sigmud Freud, mtu huwa na misukumo ya aina mbili: (1) | 
msukumo wa kuhifadhi, kupenda na kuunganisha. Msukumo huualiuita 
Eros. (2) Msukumo wa uharibifu na wa kuua aliouita Thanatos. Misukumo 

hii miwili ni muhimu na huwa inakinzana. Vitendo vya mtu hutegemea ni 
msukumo upi ulio na nguvu na wakati upi. Ni muhimu kutaja kwamba 
mtu anaweza kutenda vitendo vya kinyama bila kuathirika kihisia hasa | 
anapolazimishwa na mtu mwenye mamlaka juu yake; kwa mfano, askari 
wanapowapiga raia mitaani ama watu wanaoshiriki vitendo vya 
kuwanyonga wengine gerezani. Watu hawa hutoka kazini na kurejea 
makwao na kuendelea na maisha yao kama watu wengine wa kawaida. 


Hitimisho na Mapendekezo ya kukabiliana na chuki 


Katika makala hii tumejadili hatua fulani za kihistoria ambazo zimepelekea 
taifa la Kenya kugawika katika misingi ya kikabila. Tumeonyesha kwamba 
mbinu ya kuwagawanya watu ili waweze kutawalika kama makundi madogo 
ilitumiwa na wakoloni na kuendelezwa na viongozi walichukua hatamu za 

uongozi kwa sababu mbinu hiyo iliwawezesha kujihifadhi mamalakani. Pia 
tumeonyesha kwamba ingawa dhana ya siasa za vyama vingi ilikuwa na 
Jengo zuri, mazao yaliyotarajiwa hayajavunwa kwa sababu sumu ya ukabila 
haiipi mbegu ya uzalendo wa kitaifa kuota mizizi. Tumedhihirisha kwamba 
chuki si ya kuzalikana, bali hukolezwa na watu wenye mamlala. 


Ingawa hakuna njia ya mkato ya kumaliza chuki, tunaweza kupendekeza 
hatua kadha: 


1) Kuwasaidia watu kufahamu hisia zao na kuwaelewesha kwamba wana 
misukumo ya aina mbili. Kuwasaidia watu kujifahamu kutawafanya 
kuchukua maamuzi mwafaka; hivyo, hawataweza kutumiwa au 
kuchochewa na wengine. Hii inawezekana kupitia elimu kwa kufuata 
mitaala inayofaa. Maswala yanayohusu ujenzi wa taifa na uzalendo 
yawasilishwe kwa lugha ambayo inafahamika na wengi- Kiswahili. 
Kama ilivyodhihirika wachochezi walitumia lugha za kienyeji 
kuwachochea wengine. Lugha ya taifa inaweza kutumiwa 
kuungamisha watu na kumaliza chuki miongoni mwa watu. Kupitia 
elimu pia, tunaweza kuwa na mahitaji ya lugha nyingine ya Kenya. 
Hii itasaidia wanafunzi wa makabila mbalimbali kutangamana 
wanapofanya mazoezi ya kuzungumza. Kujifunza lugha za Wakenya 
wengine kutawafanya wanafunzi wajithamini na wawathamini 
wenzao; hivyo, kupunguza uwezekano wa kuchukiana. Elimu pia 
itumiwe kuonyesha kwamba binadamu wote huishi kwa kutegemeana 
na kubadilishana mawazo; kwamba hakuna yeyote anayeweza 
kujikidhi na kujitoshelezea mahitaji yake yote (vivyo hivyo na kabila). 
Kwa kuishirikisha lugha ya Kiswahili katika biashara, watu wa 
makabila mbalimbali wataweza kushirikiana katika kuuza na 
kununua. 

2) Kuhimiza watu kujitambulisha kama taifa pana kama tunavyolijua 


badala ya kujitambulisha kama kikabila. Kwa njia hii, makabila 
yaliyofikiriwa kuwa ya nje yanakubaliwa kuwa sehemu ya taifa moja. 


3) Kuwahusisha watu katika vitendo vinavyochangia katika utangamano 
wa watu; kwa mfano, michezo, sherehe mbalimbali, vyama vya 
ushirika n.k. Hii inapowezekana watu wote watakuwa na haki sawa 
na nafasi sawa katika kushiriki bila kundi moja kuhisi linakandamizwa 


na lingine. 

wai 


Hii inawezekana kwa kupanua uchumi ili watu walipwe kwa masaa 
badala ya siku au mwezi. Idadi ya masaa ya kazi kwa mtu mmoja 
ipunguzwe hadi manane kwa siku. Hali ilivyo hivi sasa, matajiri, 
walio wachache, wanarundika faida kubwa mno na mishahara 
wanayotoa ni duni. Nafasi za kazi pia zinaweza kuongezwa kwa 
kuzidisha biashara zinazofungua kwa masaa ishirini na nne. Pamoja 
na kuongeza nafasi ya kazi, hii itapunguza uhalifu kwa sababu uhalifu 
mwingi hufanyika gizani. 


5) Pana haja ya kujibidiisha kujenga utamaduni wa taifa ulio na vipengele 


vya makabila tofauti ya Kenya. Kwa kufanya hivi, watu wengi 
watajihisi kuwa sehemu ya taifa badala ya kujinasibisha na kabila 
fulani. Tamaduni hizi zikikuzwa na kuhifadhiwa vilivyo, zitakuwa 
chanzo cha kipato kwa watu wengi kutokana na watalii. 


6) Inabidi kuzindua mikakati ya kupunguza kutegemea ardhi sana na 


badala yake kuwekeza katika kilimo cha mashamba makubwa 
yanayotumia mitambo ya kisasa na viwanda vinavyotoa huduma 
muhimu badala ya kutegemea nafasi chache za ajira za serikali na 
ukulima mdogo ambao unaathiriwa na mabadiliko ya mazingira na 
hali ya hewa mara kwa mara. Hatua hii itahakikisha nchi ina chakula 
cha kutosha na watu wengi wataajiriwa katika mashamba hayo 
makubwa. Watu wengi pia watalazimika kujiunga na vyama vya 
ushirika na kuhusika na miradi tofauti ya taifa. 


7) Vyama vya kisiasa vinastahili kudhibitiwa. Kuanzishwa na kusajiliwa 


kwa vyama hivi kunastahili kufikiriwa upya. Hali ilivyo sasa inakuwa 
rahisi sana kwa watu wachache kuunda chama cha kisiasa ambacho 
hakitofautiani katika kiwango cha idiolojia na vyama vingine. Toauti 
huwa katika jina na hata wakati mwingine tofauti hiyo huwa ndogo 
sana. Ikichunguzwa kwa makini itaonekana hatuhitaji zaidi ya vyama 
vitatu vya kisiasa chama kinachotawala, chama cha upinzani, na 
chama kingine cha mrengo wa katikakti. Wakati mwingine maisha ya 
watu au taifa yakiwa hatarini inabidi kuchukua hatua fulani hata kama 
hatua hizo zitaonekana kukiuka misingi ya kidemokrasia. 

4) Ni muhimu kupanua ajira ili kupunguza idadi ya watu wasio na ajira, 


Tanbihi wA ———. 
1Imani hii ndio imefanya makabila mengi kupigania kunyakua kiti cha urais kila wakati 

wa uchaguzi. | 
> Katiba ya Kenya, Sura ya II (5f). 
i 

| 

| 

SURA YA TANO | 


CHANGAMOTO ZA TAFSIRI NA NAFASI YA FASIHI 
YA KISWAHILI KATIKA KIINGEREZA: MFANO WA 
UTENGANO 


Meg Arenberg | 


| 


Makala hii ni hadithi ya tafsiri yangu ya tiwaya ya Utengano iliyoandikwa | 
na Said A. Mohamed, maswali niliyokuja kujiuliza katika kufanya kazi hiyo 
na majibu niliyoyapata na nisiyoyapata ya maswali hayo. Maamuzi yangu 
ya kuanza tafsiri hiyo, kusema kweli, yalitokea baada ya kuisoma, kuzama | 
kikamilifu katika hadithi yenyewe na kushikwa na hamu ya kuifanya 
isomekane na jamaa na marafiki zangu ambao bado hawajapata nafasi ama | 
raha ya kujifunza lugha ya Kiswahili. Nilishangaa kusikia kwamba kitabu | 
hiki hakijawahi kutafsiriwa kwa Kiingereza na baada ya kuwasiliana na 
mwandishi, na yeye kuridhika na majaribio yangu ya mwanzo, nilianza rasmi 
tafsiri ya riwaya ya Utengano. 


Baada ya kuanza mradi huu, lakini, nilikuja kugundua kwamba vitabu 
na tamthilia za Kiswahili ambazo zimetafsiriwa kwa Kiingereza ni vichache 
sana. Ingawa sijafanya utafiti kamilifu, baada ya kuongea na wataalamu wa 
fasihi ya Kiswahili na kuangalia kwenye mtandao wa wachapishaji, 
nimegundua riwaya mbili (Bwana Myombekere na Bibi Bugonoka iliyoandikwa 
na Anicet Kitereza, na Dar es Salaam Usiku iliyoandikwa na Ben R. Mtobwa) | 
na tamthilia tatu tu (Kinjeketile na Kwenye Ukingo wa Thim, zlizoandikwana 
Ibrahim Hussein, na Alieonja Pepo iliyoandikwa na Farouk Topan). Hakuna 
hata moja ambayo imechapishwa ama kusambazwa Marekani. Ingawa 
wahakiki wamesifia utungaji mwingi na maendeleo mazuri ya fasihi ya 
Kiswahili katika miaka thelathini ama arobaini iliyopita, hasa katika 
Tanzania, fasihi hiyo karibu haijulikani nje ya Afrika ya Mashariki. Kama 
Ricard (2004: viii) alivyoandika, “tafsiri ni shu ghuli ya uchambuzi ya muhimu 
kuliko yote katika isimu na kuna tafsiri chache mno za fasihi za kiafrika 
(tafsiri yangu).” 


Kutokana na uhaba wa tafsiri ya fasihi ya Kiswahili nimeanza kuangalia 
Changamoto na nafasi zinazofunguliwa na mradi kama huu. Smith (1993), 

katika maelezo ya tajiriba yake kutafsiri riwaya ya Kiyoruba, | gbo Olodumare, 


anatoa maswali manne kwa wafasiri wengine kuzingatia wanapoanza tafsiri 
ya fasihi za kiafrika. Nimetumia maswali haya manne yafuatayo kupangilia 


uchunguzi huu: 


i) Je, mtindo wa usanii wa kitabu ukoje? (What is the artistic fabric of the 


tert?) 
ii) Je, madhumuni ya kitabu ni nini? (What is the intent of the tert?) 


iii) Je, malengo ya tafsiri ni yepi? (What is the purpose of the translation?) 


iv) Je, majukumu ya mfasiri ni yepi iwapo kitabu kipo katika utamaduni 
tofauti? (What is the role of the translator when the test belongs toa cultural 


system?) 


Kwa hivyo, kwa namna moja au nyingine, makala hii ni uchambuzi wa 
kinyumenyume. Nilianza mradi huu kama 'sanaa kwa ajili ya sanaa' na si 
kwa kuzingatia haya maswali makubwa, wala sikuanza na upeo wa tafsiri 
ya fasihi ya Kiswahili kwa ujumla. Hata hivyo, katikati ya mradi nilianza 
kuangalia nyuma ili kuzingatia maswali haya machache na kutafuta majibu 


katika kazi niliyoifanya na ile ambayo haikuwa imekamilika. 


Mtindo wa usanii wa kitabu ukoje? 


Inafaa kuanza na usanii wa riwaya ya Utengano kwa kuwa huo ndio 
ulionivuta na kunitia hamu ya kuitafsiri. Kwa kitabu hiki pamoja na riwaya 
zingine, hadithi fupi na tamthilia, mwandishi Said Ahmed Mohamed 
amesifiwa na wahakiki, ambao wameona ustadi wa matumizi ya lugha na 
usanifu wa mtiririko wa hadithi (Aiello, 1999; Bertoncini, 1989; Mazrui, 2007). 
Kuhusu riwaya ya Utengano, Bertoncini aliandika: “ni kati ya riwaya nzuri 
kuliko zote za Kiswahili kwa sababu ya muundo ulionakishiwa, mtiririko 
wa vitushi uliotungwa kwa usanifu, uchambuzi mwerevu wa wahusika, 


majumbe yake ya kijamii, na lugha yake ya kuvutia (tafsiri yanguJ.” 


Riwaya hii imejaa lugha pana na yenye urembo, misururu ya visawe, 
ukarara, na muundo wa maneno wa sambamba. Tofauti katika miundo ya 
sentensi pia inavutia, mara mitiririko mirefu ya vivumishi, mara mikato ya 
sentensi midogomidogo na hata sentensi za neno moja tu. Vipengele hivi 
vya uandishi wake vinapelekwa katika Kiingereza bila shida kubwa sana, 
angalau kwa mdundo unaofanana, hata kama siyo moja kwa moja neno kwa 
neno. Mara nyingine inakuwa lazima kubadilisha mpangilio wa maneno 

ji 


yi aa a— 


ama nahau, ili kuhifadhi mdundo wa maneno katika Kiingereza. Mfano 
mzuri unaonekana katika sura ya kwanza anapoandika: 


Kazija alitogwa na uchungu wake wa kila siku. Nani yeye? Nani tena 
kama si mwanamke. Na yule pale ubavuni pake nani? Si mwanamme? 
Mwanamme...elimu bora kwa mwanamme, kazi bora kwa 
mwanamme, haki zote mwanamme. Mwanamke ni nani mbele ya 8 
mwanamme? Ni pambo lilioko dani, pambo la mwanamme ambalo 
alitazame apumbae nalo. Alishike, ali...Nani? Mwanamke, mtumwa, 
Nani kasema utumwa umeonondoka? Viumbe vya kupika na 
kupakuwa, kufua na kupiga pasi, kushika mamba na kuzaa, kuzaa, 
kuzaa, kuzaa kama panya... na kutawa na kutawishwa. Nafasi ya 
mwanamke bado haijatambuliwa (uk. 7). 


Nilitafsiri hivi: 


Kazija felt a familiar pang. Who was she? Who was she but a woman? And 
who was this by her side, buta man? A man... for him: better education, 
better jobs, better rights. And what was a woman to a man? Justadecoration, | 
A decoration for him to look at, a toy for him to play with. For him to grab, 

for him to... Who? Woman. Slave. Who ever said slavery was over? Women 

were creatures made to cook and serve, to wash andiron, to have babiesand | 
more babies and more babies... like mice. Creatures to be separated and shut 
away. The world had yet to recognize. | 


Kama riwaya zingine nyingi za Kiswahili, Utenganoimejaajazanda,misemo | 
na methali. Wafasiri wengine wa matini ya Kiafrika wameandika mengi 
kuhusu ugumu wa kutafsiri methali na misemo mifano yake inapokosakana | 
katika lugha ya pili. Maana katika utamaduni na mtiririko wa hadithi | 
unaweza kupotezwa kwa kutumia tafsiri ya moja kwa moja, na kuweka 
tanbihi chini ya kurasa kunaweza kumpotosha msomaji. Ugumu huu 
unaonekana hata kwa waandishi wa Kiafrika wanaotumia lugha za 
Kiingereza ama Kifaranza, wakijaribu kuweka utamaduni katika uandishi | 
wao ambao ni wa kigeni kwa wasomaji (tazama, Bandia 1993; Gyasi 2003). 


Mara nyingi kulipokuwa na methali katika Utengano ambazo hakuna 
kifani katika Kiingereza nilitumia mbinu niliyoiona kwa waandishi kama 
Ngugi wa Thiong'o, kuongeza maneno kadhaa kama alama ya kuonyesha 
methali - kwa mfano, “as the Swahili say...” ama “as the saying goes” - halafu 
kutumia tafsiri ya moja kwa moja, kwa kutumia mtindo kama wa methali. 

sarufi maumbo inaweza kusomekana kama methali, hata kama methali 

enyewe ni ya kigeni kwa msomaji. Kwa mfano, katika uk. 7, kuna methali 
inayosema: “Mjinga huja akawa mwerevu, na mwerevu akajutia werevu 
wake. Kazija alikuwa akifoka.” Methali hii niliitafsiri hivi: “The day the 
foolish become wise, the wise regret their knowledge!” Kazija burst out a 
proverb. 

Maumbo ya maneno kama foolish' ama “wise” yako katika rejesta tofauti 
na maongezi mengine ya mhusika huyu, Kazija, kuonyesha anakariri methali, 
mbali na mazungumzo yake ya kawaida. Aghalabu, niliingiza pia methali 

a Kiswahili katika herufi za mlazo, kama alama na ukumbusho wa 
umuhimu wa kitamaduni wa maneno hayo. Kwa mfano (Mohamed, 42): 
'Bwana Maksuudi alianza kubaini kwamba, kweli paka akiondoka panya 
hutawala.” Kauli hii yenye methali niliitafsiri hivi: “Bwana Maksuudi thought 
to himself that the old saying was true: paka akiondoka panya hutawala when 
thecatis away, the mice will plan.” Bila shaka ujumbe kiasi fulani unapotea, 
lakini niliona kuingiza ufafanuzi mrefu ama tanbihi kungeleta usumbufu 
zaidi kwa msomaji. 


Kipengele kingine muhimu cha kisanii katika riwaya ni mazungumzo 
kati ya wahusika. Zaidi ya sauti zao za kibinafsi, mabadiliko ya rejesta 
yanaonyesha tofauti za umri, tabaka, kabila, na elimu kati ya wahusika wa 
riwaya, pamoja na hali ya uhusiano wao. Vipengele hivi, kwangu, vilikuwa 
vigumu kuliko vyote kutafsiri. Wasomi wa tafsiri wamesisitiza umuhimu 
wa uwasilishaji wa utamaduni pamoja na uhifadhi wa mdundo wa lugha- 
asilia, lakini mimi nimeona kwamba kuna jukumu pia kwa wahusika 
wenyewe, katika changamano zao zote za kijamii. 


Kwa kuwa Wamerikani na wasomaji wengine wa lugha ya Kiingereza 
wanaweza kuhusisha mtindo fulani wa usemi na wahusika wa Kiafrika, 
wanaowajua kutoka kwa vitabu vya Chinua Achebe ama Wole Soyinka, kwa 
mfano, nilihangaika kujua nitumie Kiingereza cha aina gani katika tafsiri 
yangu. Nilijiuliza iwapo ni muhimu kufanya mazungumzo ya wahusika 
katika riwaya ya Utengano yasikike kama Kiingereza kinachotumika 
Tanzania. Niliangalia wafasiri wengine wanasemaje. Katika maelezo yake 
juu ya tafsiri katika Kiitaliano, Traore (2005) aliandika kuwa hakutaka 
kuandika kile Kiitaliano cha ndani kwa kuwa hakutaka hadhira isahau ugeni 
wa mandhari ya riwaya. Mekacha (1992:213), alipoeleza tafsiri ya riwaya 
Rosa Mistika, aliyoiandika na R. Philipson, alisema kwamba walitaka 

kukaribisha wasomaji wa Kiingereza kutoka sehemu yoyote duniani, na kwa 
hivyo waliamua kutotumia “mitindo iliyopotoka” ya aina moja ya 
Kiingereza. 

Hatimaye mimi niliamua tofauti. Katika tafsiri ya mazungumzo mengi 
katika riwaya, nimetumia lafudhi ya Kiingereza cha Marekani, ili kuhifadhi 
rejesta ya wahusika hasa wale ambao ni vijana na watumizi wa lugha ya 
kisasa. Riwaya ya Utengano imejaa wahusika wacheshi na wajanja - kutafsiri 
maneno yao katika Kiingereza ambacho kinashtua masikio ya Wamarekani, 
niliona ingepoteza alama za vikao, akili na ucheshi wao. Pia Kiingereza cha 
Marekani ni lafudhi niliyojiona nina uwezo wa kubashiri utata huu kwa 
kuwa ni lugha yangu ya kwanza. 


Kwa mfano (6), Kazija anapoongea na Mussa: 


“Na ungefedheheka kweli kwa huo uzushi wako. A-a katafute pengine 
babu pa kuutua wimbo wako.” 


Mimi nilitafsiri hivi: 
“You'd be disgraced all right...disgraced by all the shit you're talking. Come 
on now, go look for someplace else to sing your little song.” 


Nilichagua maneno “talk shit” na “come on now” kama mifano ya 
Kimarekani ambayo inafanana kwa karibu iwezakanavyo na maneno kama 
“uzushi” na “a-a katafute.” Katika ukarasa wa 83, Dora (ambaye ni kijana 
na ni malaya) anapoongea na Maimuna (ambaye, wakati huo, ni mwenzie 
katika jamii): 
“He, shogaangu nimekufuata njia nzima, wapi, sikukuona.” halafu 
“He, shoga yangu we, nakusihi usiondoke.” 


Nilitumia tafsiri ifuatayo: 


“Girl, 1 followed you the whole way, but it was useless! 1 couldn't find you.” 
halafu, “Listen, girl, I'm begging you, don't leave me.” 


Nimeona maamuzi ya namna hiyo katika tafsiri ya Ngugi wa Thiong'o ya 
kitabu chake Murogi wa Kagogo. Ingawa siwezi kukisoma katika Gikuyu, 
nilifurahia sana tafsiri yake katika Kiingereza, Wizard of the Crow, ambayo 
inatumia misemo ya Kimarekani katika mazungumzo ya wahusika, kwa 
mfano “got you, sucker!” (Thiong'o, 537) na “it is the man who wears the 
pants...” (Thiong'o, 435). Misemo hii inachangamsha mazungumzo kwa 
msomaji wa kimarekani kama mimi. 

Sehemu zingine ambazo zinaleta changamoto katika kutafsiri 


mazungumzo ya wahusika ni pamoja na kuchanganya ndimi. Sehemu hizi 
zilihitaji kuongezwa kwa maneno (kama nilivyofanya kwa methali) kwa 
mfano 'in English' ama 'switching from Swahili to English' na matumizi ya 
herufi za mlazo kumwarifu msomaji ni maneno yepi yaliyosemwa kwa 
Kiingereza. Sentensi chache ambazo hazikufaa kuingizwa maneno ya namna 
hiyo, nilitumia herufi za mlazo peke yake, mtindo mwingine niliouona katika 


Wizara of the Crow. 


Madhumuni ya kitabu ni nini? 


Swali la pili tulilopewa na Smith linauliza madhumuni ya kitabu. Hata katika 
bahati niliyonayo— yaani, kuwa na mwandishi mwenyewe kujadili na 
kushauriana naye - swali hili si rahisi kujibu. Bila shaka kuna maudhui ya 
kisiasa na kijamii katika riwaya. Uandishi wa Mohamed umerejelewa kuwa 
“uhalisia wa kijamaa” (socialist realism) kutokana na nguvu anayoweka 
kuzungumzia unyonyaji na harakati za tabaka za chini. Kwa sababu hiyo 
Mazrui (2007) anamwita “Ngugi wa Thiong'o wa fasihi ya Kiswahili.” Katika 


mwongozo wake wa Utengano Mwangi (2008:2) aliandika: 


Anadhihirisha (viongozi walafi, fisadi, wazinifu, wavivu, wenye 
ubinafsi na kiburi kikuu) kama usaliti mkubwa dhidi ya jamii na 
anapendekeza umma ujitetee. Mwandishi anadhihirisha kwamba 
mtafaruku kati ya umma na viongozi; wanaume na wanawake; matajiri 
na maskini, unasababisha utengano mkubwa katika jamii. 


Utengano wa aina mbalimbali unaonekana katika riwaya - wa kijinsia, wa 
kitabaka, baina ya watawala na watawaliwa, na hata katika familia. Ingawa 
mandhari ya hadithi ni Uswahilini (ama jamii inayofanana nao), maudhui 
yanatambulika nje ya maeneo hayo na yanaeleweka hata katika tafsiri. 
Uhusiano wa maudhui haya ulimwenguni unafanya kitabu kiwe chaguo 


zuri kwa tafsiri. 


Alipoulizwa mwenyewe madhumuni yake katika kuandika Utengano, 


mwandishi alisema: 


Ni vigumu kusema. Bila ya shaka nimeongozwa na kariha ya hadithi 
yenyewe na tena haja ya kusaidia ukombozi wa wanawake - ingawa 
mimi sifikirii mambo haya nikiandika. Labda tu chini ya tabaka la akili 
yangu, zilikuwepo fikra hizo mbili (Mohamed, 2008). 

Kama lengo ni kusimulia hadithi, nadhani kunawezakana katika Kiingereza, 
pia kwamba hadithi yenyewe inatambulika na kueleweka kwa msomaji 
Mmarekani. Kama lengo la ziada ni kusaidia ukombozi wa wanawake, au, 
kama Iribe Mwangi anavyodokeza, kuashiria umma kujitetea kwa viongozi 
waovu, ujumbe huo ungefaa kufika hata Marekani, na katika sehemu nyingi 
ambapo watu wanazungumza Kiingereza. 


Malengo ya tafsiri ni yepi? 
Hapa naingia swali la tatu, ambalo lina majawabu zaidi ya moja. Kama | 
nilivyotetea hapo juu, ustahili wa utungaji wa riwaya na uhusiano wa 
maudhui yake yanafanya iwe chaguo dhahiri la kutafsiri, kwa lengo wazi la | 
kupanua usomaji wa mfano huu mzuri wa fasihi duniani. Uchapishaji wake 
katika lugha za Kiitaliano na Kijapani unaongeza ushahidi wa uhusiano wake 
hata nje ya Afrika Mashariki. | 


Zaidi ya uzuri wa usanifu wa Utengano, kuna swala kubwa zaidi la nafasi | 
ya fasihi ya Kiswahili katika masomo ya tamaduni za Kiafrika na fasihi 
linganishi. Imezungumzwa na waandishi wengi kuwa usomaji na uhakiki 
wa fasishi za kiafrika unangaza fasihi zilizoandikwa kwa lugha za kikoloni, 
hasa Kiingereza na Kifaransa, na kudharau fasihi za lugha za Kiafrika (Barber 
€r Furniss, 2006; Oed £: Reuster-Jahn, 2004; Ricard, 2004; Thiong'o, 1986). 
Wasomi wengi wakijaribu kufafanua fasihi ya lugha za Kiafrika, lakini, | 
wamegundua na kueleza vizuizi vya uhakiki linganishi bila kuwa na tafsiri 
kwa lugha za kimataifa. 


Mbali na wapenzi na wasomi wa fasihi, wanafunzi wa lugha na usanii 
wa Kiafrika wanaweza kuwa hadhira kwa fasihi ya Kiswahili. Katika 
Marekani, usomaji wa lugha za Kiafrika unaonakana kuongezeka (Sanneh 
$r Omar, 2002), hasa kwa wanafunzi nje ya idara za isimu. Lakini, hata kati 
ya wanafunzi wanaosoma Kiswahili, ni wachache sana ambao wanafikia 
kiwango cha kuwawezesha kusoma fasihi katika lugha hiyo, na kwa hivyo 
wakipata kusoma fasihi ni za lugha za kikoloni tu. 


Lakini, pamoja na nafasi hii kubwa inayofunguka kwa uhaba wa tafsiri 
za fasihi ya Kiswahili, vilevile changamoto kubwa zinaonakana. Tymocezko 
(1995) anaandika kwamba mfasiri wa matini ya lugha zilizotengwa anabeba 
majukumu makubwa, kwa kuwa kazi yake itachukuliwa kama mfano wa 
utamaduni-asilia kwa ujumla na desturi ya fasihi nzima. Kwa kuangalia 
kwa mtazamo huo, swali jingine linalojitokeza ni hili: Je, kitabu 

| kilichoteuliwa, peke yake, kitaweza kuwakilisha utamaduni na desturi ya 


fasihi ya Kiswahili? Kwa kutafsiri Utengano tu peke yake, bila muktadha, je 
nitakuwa naonyesha picha nyembamba sana ya Waswahili na fasihi ya | 
Kiswahili? Kama Alamin Mazrui (2007) alivyoandika, lugha ya Kiswahili 
na fasihi yake ni kama chotara. Riwaya ni tanzu mpya katika desturi ya 
fasihi yenye umri wa karne nyingi, na inayojulikana kwa mapokeo ya 
mashairi. Na wasemaji wa Kiswahili wanatoka sehemu pana sana, na 
wanawakilisha mila na desturi nyingi sana zisizoguswa na kitabu hiki. 
Hakika, kupata matini ambayo ingewakilisha yote ni kitu ambacho 
hakiwezakani, lakini haya ni mambo ya kuzingatia. 


Tymoezko pia anataja aina mbili za tafsiri, tafsiri pendwa na tafsiri ya | 
kisomi. Tafsiri ya kisomi inakuwa na taarifa nyingi za ufafanuzi, kwa kutumia | 
dibaji, viambatisho na tanbihi. Tafsiri pendwa inatoa maelezo machache na 
kuweka nguvu katika vipengele vichache vya matini ambavyo vinapelekwa | 
kwa urahisi kwa wasomaji walio wengi. Hatimaye, ningependelea kukaa 
katikati ya upinde huo. Najaribu kutengeneza tafsiri ya riwaya ambayo 
ingekubalika kuwa riwaya yenyewe katika Kiingereza. Na pia ningependa 
kutoa, katika dibaji, muktadha wa matini katika ujumla wa fasihi ya Kiswahili 
pamoja na upana wa utamaduni wa Afrika Mashariki. 


Majukumu ya mfasiri ni nini kama kitabu kinakuwa kati ya 
tamaduni tofauti? 


Swali la nne na la mwisho linakuja kuwa swali la kibinafsi. Hata 
nikijipendelea kwa kuamini kwamba naweza kutafsiri fasihi ya Kiswahili 
katika lugha ya Kiingereza, mimi ndiye nani wa kuamua vitabu gani ni 
mwafaka? Lakini kama hakuna vitabu vingine vya Kiswahili ambavyo 
vimetafsiriwa Marekani, ina maana kwamba tafsiri nitakayoitoa itachukua 
majukumu hayo. Mwishowe, najiuliza iwapo mzungu wa kimarekani ndiye 
mfasiri sahihi wa fasihi yoyote ya Kiafrika. Kuhusu kutumia Kiingereza, 
Achebe (1965) aliandika kitu ambacho kilikuja kuwa maarufu kwa kiasi. 
Alisema kwamba mwandishi yeyote wa Kiafrika, badala ya kujaribu 
kuandika Kiingereza cha msemaji wa asili, atengeneze Kiingereza ambacho 
kwa wakati mmoja ni cha watu wote na kinachoweza kubeba tajiriba yake 
ya pekee. Je, tafsiri kwa Kiingereza ya lugha ya Kiafrika ilenge hivyohivyo? | 
Je, sauti yangu ya Kimarekani inapunguza uwezakano wa kufikia wote? Je, | 
uelewa wangu wa utamaduni wa Kiswahili unanitosha kama mgeni? Ni | 
matumaini yangu kwamba msaada na ushauri kutoka kwa mwandishi wa | 

kitabu mwenyewe, na nguvu ya hiyo hamu niliyokuwa nayo mwanzoni 
(ukiitwa upuzi ama upendo) itatosha kuvuka mapengo yanayobaki. 


Hitimisho 

Mafanikio yangu katika kujibu maswali haya yote hayajaonekana bado, kama 
nitafanikiwa kuchapisha hapo Marekani, na jinsi tafsiri itakavyopokelewa 
na wahakiki wa fasihi na watafsiri wa kifasihi. Lakini nitaishia kwa maneno 
ambayo si tofauti sana na hitimisho ya karatasi ya Smith mwenyewe - kwa 
maswala ya sanaa na siasa yote mawili: afadhali tafsiri pungufu kuliko 
kutokuwa na tafsiri yoyote. Pamoja na hatari za uwasilishi, upotevu wa 
ujumbe, na ugumu wa utungaji, naweza kusema tu kwamba katika harakati 
ya kuweka Kiswahili maanani, pamoja na lugha zingine za Kiafrika, na hata 
lugha zingine duniani zilizotengwa, lazima kujaribu ili tukataliwe, ili 
mwandiko angalau usaidie kufungua mlango wa utambuzinausikivuwa | 
fasihi ya Kiswahili na ya Afrika kote. 

SURA YA SITA 


NDARO YA UMATAIFA WA LUGHA YA KISWAHILI 
KIPINDI CHA UTANDAWAZI 


Mwenda Mukuthuria 


Lugha ya kimataifa ni lugha ya aina gani? 


Lugha ya kimataifa ni lugha ambayo imevuka mipaka ya nchi asili, 
kukubalika na kutumika katika mataifa mengine nje ya mipaka ya nchi asili, 
Kabla ya kufikia kiwango hicho, huwa imevuka mipaka ya jamii asilia 
ikajipatia hadhi ya kitaifa. Hata hivyo, kujitwika hadhi na majukumu rasmi 
hakuwezi kuwafanya wanajamii wa taifa ama jamii-lugha husika kulalamika. 
Ni katika misingi hiyo ambapo lugha hiyo huenea na kukubalika katika 
nchi zingine ambako huenda ikatumika na kutimiza majukumu sawa na 
yale inayotekeleza katika nchi asili pamoja na kutamalaki matumizi rasmi 
na ya kawaida ya nchi zinazoipokea. 

Kwa misingi hii, Kiswahili si lugha finyu ya jamii ndogo tena. Imevuka 
mipaka ya maeneo finyu ya Afrika Mashariki. Kwa sasa, inaonewa fahari 
na ulimwengu kwa ujumla. Kiswahili ni lugha ya mataifa ya Kenya na 
Tanzania, lugha rasmi Kenya, Uganda na imeteuliwa kama lugha ya 
Shirikisho la Afrika Mashariki. Muungano wa Afrika umeikubali kama lugha 
mojawapo ya vikao vyake. Lugha hii inafundishwa kama somo katika vyuo 
mbalimbali vya ulimwengu na inatumiwa kama lugha ya kutangazia katika 
idhaa maarufu za utangazaji za ulimwengu. Mafanikio haya yamepelekea 
lugha ya Kiswahili kuwa na hadhi iliyo na upekee ikilinganishwa na lugha 
nyingi zilizo na asili ya Kiafrika. Ajabu ya lugha hii ni kwamba ufanisi huu 
wote haujatokana na msukumo wowote kutoka kwa wenyeji wa lugha hii 
ama taifa asili la lugha hii. 


Utangulizi 


Sadfa ya hadhi ya Kiswahili kwa kiwango kikubwa inategemea tukio la 
kihistoria la karne ya 18. Katika kipindi hiki, uinukaji wa Kiswahili kuwa 
lugha ya kimataifa ulichangiwa na mambo kadha yakiwemo biashara ya 
misafara ya watumwa, maandishi, dini, utawala wa kikoloni, mawasiliano, 

vita na elimu, miongoni mwa mambo mengine (Prins 1967; Chiraghdin na 
chihabdin 1977; Mbaabu 1978; Gerard 1981; Spear na Nurse 1985; Mazrui 
na Mazrui 1995; Chimerah 1998; Mukuthuria 2006; 2009). Hasa kupitia kwa 
biashara, Kiswahili kilienea hadi Afrika ya Kati. Kwa njia hii, lugha hii iliweza 
kuwa na wazungumzaji wengi ambao hadi leo ndio nguzo ya hadhi yake. 
Imeendelea kuvutia mbele ya macho ya ulimwengu si kwa sababu ya bidii 
ya asasi za kuikuza kama ilivyo katika lugha zingine za kimataifa kama vile 
Kiingereza, Kifaransa, na kadhalika, la hasha! Kutokana na hali hii, suala 
kuu hapa ni: Je, Kiswahili kitaweza kudhibiti umataifa kuhimili ushindani 
wa kimataifa kutokana na lugha zingine ili kuendelea kuwa kileleni? Suala 
hili ndilo kiini cha makala hii. Lengo kuu la makala hii hasa ni kutathmini 
ndaro zinazokabili Kiswahili katika kipindi hiki cha utandawazi. Baadhi ya 
mambo yatakayozingatiwa ni kama vile maendeleo ya Kiswahili kimatumizi, 
utandawazi na lugha ya Kiswahili, ndaro zinazokabili Kiswahili katika 
kipindi hiki cha utandawazi na matumaini ya lugha hii kuendelea kuwa 
kileleni. Hatimaye mapendekezo yametolewa ambayo yanalenga kubainisha 
jinsi ya kuidhibiti lugha hii. 


Kupanuka kwa Kiswahili kimatumizi 


Japo lugha ya Kiswahili ilianza kama lugha ya mawasiliano finyu pwani ya 
Afrika Mashariki, umataifa wake ulianza wakati maeneo ilimokuwa 
ikitumika yalipoanza kupanuka. Awali, shughuli za biashara, hasa za 
misafara ya wafanyabiashara, ndizo zilianza kupanua lugha hii na kuieneza 
bara (Gerard 1981). Baadaye, utawala wa Waarabu kisiwani Unguja, dini ya 
Kiisilamu na Kikristo na kisha utawala wa Wajerumani (Chiraghdin na 
Mnyampala 1977; Khatibu 1983; Mazrui na Mazrui 1985; Chimerah 1988; 
Massamba 1988, 1999). Mchango wa wamishenari hasa kwenye karne za 18 
na 19 ulikuwa si haba. Hawa ndio waliofanikisha uingizaji wa lugha katika 
mkondo wa kiusomi uliokuwa na mawanda mengi. Kwa mfano, Dkt. Krapf 
mmishenari wa dhehebu la CMS (Church Missionary Society) alikuwa 
miongoni mwa wamishenari wa mwanzo waliochunguza lugha ya Kiswahili 
kitaaluma na kuchapisha vitabu kama vile The Outline of the Elements of 
Kisuaheli Language with Special reference to Kinika Dialect, kitabu ambacho 
kilichapishwa kule Tubingen mwaka wa 1850. Baadaye, Askofu Steer 
aliandika kitabu kuhusu lahaja ya Kiunguja mwaka wa 1870 kijulikanacho 
kama A Handbook of Swahili Language as Spoken at Zanzibar. 

Kufikia karne ya 19, uwanda wa leksikografia ya lugha hii ulianza 
kushughulikiwa na wanaisimu kama vile Bw. A. Madan ambaye alikuwa 
wa kwanza kuandika kamusi ya kwanza ya Kiswahili — Kiingereza. Baadaye, 
nyayo zake zilifuatwa na akina Fredrick Johnson waliotumia misingi 
aliyokuwa ameiweka kusanifu kamusi ya A Standard English Swahili 
Dictionary na A Standard Swahili Dictionary mwaka wa 1939. Kamusi hizi 
zinatumika hadi leo. Kwa ujumla, karne ya 19 ilishuhudia kuendelea kwa 
Kiswahili kitaaluma hasa katika nyanja za isimu. Haya yote yalifuatilia miaka 
ya 1930 wakati ambapo lugha hii ilisanifishwa. Miongoni mwa kazi za 
kipindi cha karne ya 19 ambazo mpaka leo zinasifika ni kama vile kazi ya 
Ashton (1944); Loogman (1965); na ya Polome (1965) miongoni mwa zingine. 
Ni vyema kutaja hapa kwamba kazi ya Guthrie (1948) kuhusu lugha za 
Kibantu iliathiri sana taaluma ya isimu ya Kiswahili. 


Kwenye miaka ya 1950, kupanuka kwa matumizi ya Kiswahili kama 
nyenzo za mawasiliano mapana hasa kulitiwa vuguvugu na harakati za 
kupigania uhuru. Matumizi ya lugha ya Kiswahili miongoni mwa vyama 
vya kisiasa, katika vyombo vya habari na kwingineko yalipanuka 
(Chiraghdin na Mnyampala 1977; Mbaabu 1978 na 1991). Kwa mfano, kule 
Tanganyika, chama cha TANU (Tanganyika African National Union) 
kilipobuniwa 1954, kiliendelea na sera ya matumizi ya lugha ya Kiswahili 
katika shughuli zake za ukombozi. Aidha, vyama vya wafanya kazi kama 
vile Tanganyika Territory Civil Servants Association kilichoundiwa mji wa Tanga 
(1922) kilikuwa na gazeti lake liitwalo Kwetu. Harakati hizi katika mazingira 
ya Tanzania zilisaidia sana kuendeleza Kiswahili hata wakati ambapo 
kilikuwa kimedhalilishwa katika mfumo wa elimu na Waingereza. Kipindi 
sawa na hiki, nchini Kenya kulikuwa na vuguvugu la maumau ambalo 
lilikuwa likitumia Kiswahili kuendesha shughuli za mapambano ya uhuru. 


Nchini Tanganyika, hadhi ya Kiswahili ilinawiri zaidi kuanzia mwaka 
wa 1955, hasa lugha hii ilipoanza kutumika katika bunge. Nguvu za lugha 
hii ziliimarika zaidi chama cha TANU kilipoazimia lugha hii itumike kama 
lugha ya taifa. Baadaye, mwelekeo huu ulifuatiliwa na nchi ya Kenya (4/7/ 
1974) lugha hii ilipotangazwa kuwa lugha ya taifa. Awali kwenye mwaka 
wa 1971, Amin alikuwa ametangaza Kiswahili katika nchi ya Uganda kama 
lugha ya taifa japo agizo lake halikuungwa mkono sana. 


Sera za nchi huru za Afrika Mashariki hazikuchukua mikabala sawa. | 
Kwa mfano, katika mazingira ya Tanzania, Kiswahili kiliendelezwa vyema 

iIhali nchini Kenya Kiswahili kilidhalilishwa hasa katika kiwango cha sera 
na katika mfumo wa elimu. Nchini Uganda, lugha za kikabila zilipewa 
kipaumbele. Hata hivyo, kwa sasa Kiswahili kina nafasi nzuri ya maendeleo 
katika nchi hiyo hasa baada ya kutangazwa kwa azimio la bunge kuwa 
Kiswahili ni lugha rasmi ya pili tarehe 6/7/2005. Hali ilivyo katika nchi hii 
ni kwamba kwa sasa Kiswahili kimekubaliwa katika mfumo wa elimu. 


Hadi kufikia miaka ya 1980, uhifadhi wa utafiti mwingi wa Kiswahili 
ulikuwa unatekelezwa hasa kwa kutumia lugha za kigeni; awali ulianza kwa 
Kiarabu kisha baadaye Kiingereza. Aidha, mwenendo huu ulikuwa sawa 
katika mazingira ya darasani ambapo Kiswahili kilikuwa kikisomeshwa kwa 
Kiingereza hasa katika ngazi ya chuo kikuu. Japo utafiti wa kiisimu ulianzia 
vyuoni miaka ya 1970 wakati ambapo idara ya Kiswahili ilianzishwa katika 
Chuo Kikuu cha Dar es Salaam, ni muhimu kutaja hapa kwamba hata wakati 
huo, Kiswahili kilikuwa kinafundishwa kwa Kiingereza. Jitihada za 
kukomesha mtindo huu zilitekelezwa na Chuo Kikuu cha Moi mwaka wa 
1987 wakati ambapo ufundishaji wa lugha ya Kiswahili katika ngazi ya chuo 
kwa kutumia Kiingereza ulipinduliwa. Tangu kipindi hiki, vyuo vyote hasa 
nchini Kenya vilijitahidi kufundisha Kiswahili kwa kutumia lugha ya 
Kiswahili. Utafiti wa juu ulianza kuendeshwa kwa dhati kwa kutumia lugha 
ya Kiswahili hali iliyopelekea tasnifu ya kwanza ya uzamifu kuandikwa kwa 
kutumia lugha ya Kiswahili mwaka wa 2004.' 


Kiswahili ni lugha ya kimataifa. Shirikisho la Afrika Mashariki 
limeichagua kama lugha rasmi ya jumuiya hiyo.. Hii ina maana kwamba 
lugha hii itafundishwa katika nchi za jumuiya kama vile Kenya, Uganda, 
Tanzania, Rwanda na Burudi. Pamoja na kuwa lugha ya jumuiya ya Afrika 
Mashariki, Kiswahili ni lugha ya Muungano wa Afrika ambamo inakusudiwa 
kutumika kama lugha ya vikao vya jumuiya hiyo. Vilevile, Umoja wa Mataifa 
unathamini lugha hii sana; kwa mfano, Shirika la Umoja wa Mataifa la Elimu 
Sayansi na Ufundi (UNESCO) linathamini Kiswahili kama lugha mojawapo 
ya utamaduni wa kiafrika na lugha iliyo na watumizi wengi. Kutokana na 
hali hii, shirika hili linagharimia tafsiri ya sera zake kwa Kiswahili ili ziweze 
kuwafikia watumizi wake. Aidha, ifahamike kwamba lugha ya Kiswahili ni 
lugha inayoeleweka kwa mapana katika eneo la Afrika Mashariki na ya Kati, 
katika eneo lililo na majanga ya vita na mikasa ya kimazingira kama vile 
ukame na njaa katika pembe ya Afrika (Somalia, Sudani na Ethiopia) na 
katika sehemu ya mtapakao wa vita vya wenyewe kwa wenyewe ambavyo 

vilikumba Jamhuri ya Rwanda, Burundi, Jamhuri ya Kidemokrasia ya Kongo 
na Somalia. Kutokana na vurugu hili, Umoja wa Mataifa umechangia 
maendeleo ya lugha ya Kiswahili hasa kwa kuendeleza masomo katika kambi 
za wakimbizi huku wakitumia Kiswahili kama lugha ya kufundishia, 
Vilevile, Kiswahili kimetumika kama kigezo cha kuwapa ajira wahudumu 
wake, kimetumika kama njia ya kueneza ujumbe unaohusiana na haki za 
binadamu kama vile ujumbe wa afya bora katika kambi za wakimbizi na 
kadhalika. Zaidi ya haya, lugha hii inafundishwa katika vyuo vingi vya 
kimataifa ulimwenguni, hususan katika nchi za Marekani, Uropa, Asia na 
Afrika (taz. Chimerah 1998). Kwa sasa, ni lugha ya inayotumiwa katika 
utafiti wa juu vyuoni, lugha ya tovuti na kadhalika.. Kwa upande wa vyombo 
vya habari, lugha hii imenoga katika bara la Afrika, Marekani, Uropa na 
Asia ambako inatumiwa kurusha matangazo ya kimataifa ili yaweze 
kuwafikia watumizi wake ulimwenguni kote. 


Kuendelea huku kwa lugha ya Kiswahili na majukumu kadha ya kitaifa 
na kimataifa inayotekeleza ndiko kunakoipa changamoto kubwa katika 
kipindi hiki cha karne21. Uwezo wa lugha hii na maendeleo yake ya baadaye 
unategemea jinsi itakavyokabiliana na ndaro hizi. 


Utandawazi 


Utandawazi unaweza kuchukuliwa kama mawazo, mwelekeo ama falsafa 
iliyojikita katika kipindi hiki cha kisasa na inayohimiza uhuru wa kila hali; 
kutangamana, uchaguzi wa kilicho bora na kutupilia mbali kisichofaa. 
Falsafa ya utandawazi ilianza kukita mizizi katikati ya miaka ya 1980. Katika 
kipindi hiki, teknolojia ya mawasiliano ilikuwa imepevuka hivi kwamba 
Ppasingekuwa na namna ya kuzuia mawasiliano ya watu. Hivyo, ilibainika 
ulimwengu ulikuwa pahala padogo sana kwa sababu habari za kila tukio 
zingefikia kila pembe kwa urahisi kuliko ilivyokuwa hapo awali. Kwa 
mkabala wa kiutandawazi, lugha ni nyenzo muhimu za kuelekeza jamii 
kitaifa na kimataifa katika kupata na kuendeleza kilicho bora katika 
ulimwengu tunamoishi. Kwa hivyo, awamu ya mwanzo ya utandawazi 
ilishuhudia jitihada za jamii za ulimwengu kung'ang'ania kupanua lugha 
zao kimatumizi na kuziingiza katika tovuti ili ziweze kuwafaidi katika 


mawasiliano. 


Utandawazi uliposhika kasi, Kiswahili kilikuwa kimepiga hatua kubwa 
kukabiliana na changamoto za kipindi hiki. Tangu karne ya 19, Kiswahili 

kilikuwa kikitumika kama lugha sambazi ya Afrika Mashariki na ya Kati 


kama nilivyoeleza hapao awali. Mafanikio mengine ambayo Kiswahili | 
kimejipatia kipindi hiki ni kama vile kuteuliwa kuwa lugha ya Shirikisho la | 
Afrika Mashariki na lugha ya Umoja wa Afrika kama nilivyotangulia kutaja 
hapo awali. Mambo haya yote yamefanya hadhi ya lugha ya Kiswahili 
kutofifia. Katika vyombo vya habari, lugha hii imepata ufanisi kwa kutumiwa 
kama lugha ya kutangazia habari za kimataifa, na imetumiwa kama lugha 

a kufundishwa kimataifa katika vyuo vingi. Aidha, imetumika kueneza 
maarifa katika jamii zetu za Afrika; kwa mfano, matangazo ya afya na lishe 
bora. Katika jitihada za mataifa ya Afrika Mashariki za kuondoa ujinga, 
Kiswahili kimetumika sana kufundishia katika shule za msingi, na kama | 
ilivyobainika hapo juu, ni lugha ya utafiti katika viwango vya usomi wa juu. | 


Kwa kuangalia majukumu yanayotekelezwa na Kiswahili, tunaweza | 
kushawishika kwamba Kiswahili kina uwezo wa kutosha kukabiliana na 
ndaro za kuendeleza hadhi yake ya kimataifa katika ulimwengu wa leo. | 
Hata hivyo, ieleweke kwamba ili kudumisha hadhi ya lugha hii mengi 
yanahitaji kuimarishwa na kutiliwa maanani iwapo lugha hii itaweza 
kudumisha hadhi yake. 


Ndaro zinazokabili Kiswahili 


Kwanza, ifahamike vyema kuwa baadhi ya mafanikio ambayo lugha hii 
imepata si kwamba yamekuwa na mtetezi wala asasi imara za kuyachochea. | 
Mengi yamepatikana bila mtu wa kuinadi; kwa kweli kisadfa tu. Japo kwa 
sasa inajivunia kuwa lugha ya shirikisho, haina asasi madhubuti za 
kuchochea maendeleo yake pamoja na kuendeleza utafiti. Changamoto 
nyingine ambayo imekabili lugha hii inadhihirika katika uwanda wa istilahi. 
Kutumika kwake katika mawanda mbalimbali kumesababisha uhitaji 
mkubwa wa istilahi. Tatizo hili linazidishwa na hali kwamba hakuna asasi 
za ukuzaji wa istilahi ambazo zinaweza kudhibiti hali hii. Katika nchi ya 
Tanzania ambayo kwa kiasi inajitahidi, nguvu zake hazionekani ikizingatiwa 
kwamba katika nchi zingine za shirikisho istilahi zinazuka bila kudhibitiwa. 
Mawasiliano ya utandawazi yameongezea lugha hii dhiki zaidi pamoja na 
kupanuka kwa mawanda ya kitaaluma ambayo yanashughulikiwa na lugha 
hii. Tatizo hili lisiposuluhishwa kwa haraka, pana uwezekano lugha hii 
ikawa na vurugu kubwa la istilahi ambalo litahitaji gharama kubwa kuondoa. 
Vinginevyo, huenda ikakumbwa na mtafaruku wa istilahi ambao 
utazorotesha hadhi yake kama lugha ya kimataifa. 

uli AA 


Mazingira ambamo lugha ya Kiswahili inatumika ni mapana mno. Eneo 
la Afrika Mashariki na Kati lina sifa ya wingilugha ambao unaathiri lugha 
hii moja kwa moja. Jamii-lugha za eneo hili zinaathiri Kiswahili katika vima 
mbalimbali vya lugha (taz. Mukuthuria 2001 na 2004; Bosha 1993 na 1994). 
Jambo hili limeanza kuzulia Kiswahili tatizo la msamiati wa mkopo 
unaoingizwa kiholela ikitiliwa maanani kwamba asasi za kusanifisha 
hazijaimarishwa katika nchi za kanda hii. Hali hii pamoja na 'lugha' maarufu 
ya msimu Sheng' ni tishio la Kiswahili sanifu pamoja na miundo ya lugha 
hii (Ogechi, 2005; King'ei na Kobia 2007). Hata hivyo, iwapo kutakuwa na 
sera madhubuti ya lugha dhidi ya athari na miktadha ya matumizi ya Sheng”, 
basi hakutakuwa na wasiwasi juu ya kuathiriwa kwa miundo ya Kiswahili 
na kukishusha hadhi. 


Lugha nyingi za kimataifa hufadhiliwa na nchi ambazo ni asili ya lugha 
hizo. Hali hii ni kinyume kabisa katika Kiswahili ambacho japo asili yake ni 
katika nchi za Kenya na Tanzania, nchi hizi hazitoi ufadhili wowote 
kuiendeleza ulimwenguni. Hata sera ya elimu katika nchi hizi ni kana 
kwamba haitambui Kiswahili kama lugha muhimu. Japo lugha hii 
inafundishwa katika vyuo vikuu kama somo nchini Kenya, Tanzania na 
Uganda, ajabu ni kwamba haifadhiliwi kwa chochote katika nyanja za utafiti. 
Lugha isiyofanyiwa utafiti kila mara hutuama; hivyo, hushindwa kukabiliana 
na ndaro za mawasiliano. Tatizo hili linakabili Kiswahili kwa sasa na 
lisipoangaliwa, basi huenda madhara yake yakafaidi lugha za kigeni kwa 
kuzipa neema ya kunawiri na kukanyagia Kiswahili chini. Hii ni kwa sababu 
lugha kuu kama Kiingereza na Kifaransa hupata ufadhili wa kiwango cha 
juu ili kuziwezesha kuhifadhi hadhi yazo. Kwa misingi hii, Kiswahili 
kitaonekana kana kwamba hakina uwezo wa kudhibiti mawasiliano ya 
kiutandawazi kwa kuachiliwa bila kusaidiwa kwa vyovyote. 


Tatizo lingine ni kwamba kwa mfano, katika nchi ya Kenya Kiswahili 
hakipewi kipaumbele katika asasi muhimu za kitaifa. Kiswahili ni lugha ya 
taifa nchini Kenya; hata hivyo, si rahisi kusikia ikitumika katika sherehe za 
kitaifa. Iwapo itatumika, basi kiongozi huitumia katika salamu tu na 
kuwaaga washiriki. Vilevile inatumiwa bungeni lakini mijadala ya bunge 
huhifadhiwa kwa lugha ya Kiingereza. Haitumiwi mahakamani moja kwa 
moja. Hakimu hujifanya haifahamu; hivyo, aghalabu mawasilino yake huwa 
ya Kiingereza huku mshtakiwa na raia wa kawaida wakiunganishwa 
kimawasiliano na mtafsiri. Mielekeo ya aina hii inatokana na kasumba za 

kikoloni. Wakati umefika ambapo hatuna budi kuikubali lugha ya Kiswahili | 


na kuipa hadhi inayostahili bila kujishurutisha. Kwa sasa Kiswahili kimepata 
hadhi ya lugha rasmi nchini Kenya kutokana na kutambuliwa kwake 
kikatiba. Mielekeo ya awali isipositishwa, basi hali ya lugha hii itabaki hoi. 


Iwapo Kiswahili kitaweza kupevuka kwa haraka katika mawasiliano, 
hakina budi kupewa kipaumbele katika asasi za uenezaji wa maarifa. Lugha | 
kuu za kimataifa hufahamika kwa uwezo wa kutumiwa katika utafiti na 
kushirikishwa katika kueneza na kusambaza maarifa. Lugha ya Kiswahili 
haijadhibiti jambo hili. Kwa mfano, nchi za Afrika Mashariki hazina mielekeo | 
ya kutumia Kiswahili kama lugha ya kufundishia wala hazitekelezi sera ya 
kutumia lugha hii kama ya kufundishia. Nchi ya Tanzania ilikuwa na | 
mwelekeo huu lakini haikuuendeleza ukafika mbali. Katika mazingira ya | 
Kenya, Kiswahili hutumika kufundishia miaka mitatu ya kwanza maeneo 
ji 


ya mjini ambapo pana jamii za mseto ama katika maeneo ambayo yana sifa 

ya wingi-lugha. Kutoka hapo, Kiingereza huchukua zamu hadi chuo kikuu. 

Swali kuu ambalo halijajibiwa na waundaji wa sera ni: Je, ni Kiingereza ama 

ni Kiswahili ambacho kina uwezo wa kufundisha maarifa mingoni mwa 

jamii zetu? Iwapo tutapiga hatua ya kutatua suala hili, basi tutakuwa tumeipa j 

lugha yetu hadhi inayostahiki kipindi hiki cha utandawazi. | 
| 


Maarifa yanapovumbuliwa lazima yachapishwe ili yaenezwe kwa ajili 
ya manufaa ya jamii kwa ujumla. Hata hivyo, waandishi wa Kiswahili hupata 
jinamizi kabla ya kazi zao kuchapishwa. Jambo hili linarudisha usomi wa 
Kiswahili nyuma. Mielekeo iliyopo ni kwamba wachapishaji wengi 
huchapisha kazi huku wakizingatia faida wala si manufaa ya kuendeleza 
usomi. Kwa hivyo, kupuuzwa mara nyingi kwa Kiswahili ambacho 
kinaaminika kwamba kina ugumu wa kusomeka ama kwa madai kwamba 
kazi iliyoandikwa kwa Kiswahili haina hadhira kubwa ni pigo ambalo 
linadunisha lugha ya Kiswahili kipindi hiki cha utandawazi. Haya yote 
yanatokana na hali kwamba sera zinazoelekeza ukuzaji wa lugha hii si wazi. 
Pengine maamuzi ya sera mwafaka katika mifumo yetu ya elimu ndiyo 
yatakayochochea lugha hii kupiga hatua inayohitaji ili kwenda mbele na 
kushindana na lugha zingine za kimataifa. Tatizo la uchapishaji linapatikana 
pia katika kazi za kubuni ambazo huwa na lengo la kuendeleza fasihi na 
kukuza utamaduni wa lugha. Utandawazi umezuilia hadithi zilizo na | 
mwelekeo wa kijadi hivi kwamba katika ulimwengu wa fasihi, ni kana 
kwamba hadithi/simulizi zilizo na mwelekeo wa kijadi na wahusika 

j) 

wanyama hazina nafasi ya kuadilisha jamii. Aidha, wataalamu walio na 
majukumu ya kukusanya hadithi na kuelekeza utungaji wa hadithi ni kama 
wanaenzi masuala ibuka na kusahau hadithi za kimapokeo ambazo jamii 
zetu zimerithishwa tangu jadi. Hadithi kama hizi ni mihimili inayotufasiria 
asili yetu na hivyo hazipaswi kupuuzwa. Kwa hivyo, tusipapie masuala 
ibuka katika kuelekeza dhamira za hadithi na kusahau mchango wa 
kimapokeo ambao una jukumu kubwa katika kuendeleza utamaduni wa 
lugha za Kiafrika ambazo ni nyenzo kuu za lugha ya Kiswahili. 


Lugha kuu za ulimwengu zilifanikiwa kupata hadhi zilizo nayo kutokana 
na kuheshimu jadi zao; kwa mfano, lugha za Kiarabu, Kichina na hata 
Kiingereza. Iwapo tutapuuza hadithi za kimapokeo kwa kile kinachorejelewa 
kama masuala ibuka ambayo yatapata kuhifadhiwa na mifumo ya lugha 
zetu kimapokeo na kusimuliwa baadaye, basi jitihada zetu za kujenga kanzi 
ya fasihi iliyo na utajiri wa busara na mila zetu haitawezekana. Hivyo, 
utamaduni wa lugha hufanya lugha husika kuheshimiwa, na utamaduni 
hauwezi kujengwa kwa masuala ibuka bila kuzingatia masuala ya kale. 
Historia haipandikizwi katikati ila hushughulikia ya kale, ya leo na hata 
yatakayokuja. 


Mpaka leo, Kiswahili hakijapewa nafasi kinayostahili katika jamii, hasa 
katika mazingira ya Kenya. Hakijapewa nafasi ya kusuluhisha mizozo na 
kuleta maridhiano ya kijamii. Sera za nchi zetu huru zinaweka Kiswahili 
pembeni kikilinganishwa na lugha za kigeni zilizokita mizizi hapa Kenya 
na eneo la Shirikisho la Afrika Mashariki. Kwa mfano, mabalozi wetu 
waendapo kuziwakilisha nchi za kanda hii katika mataifa ya kigeni, sharti 
mojawapo linalozingatiwa na nchi hizo za kigeni ni kwamba wawena weledi 
wa lugha za nchi zao. Hata hivyo, mabalozi wa nchi hizo wanapokuja kwetu, 
kinyume chake ni sawa. Wao wana hiari ya kutumia lugha wazipendazo. 
Kwa mfano, Kenya haishurutishi mabalozi ama wanafunzi wanaozuru nchi 
yetu kwa ajili ya utafiti kujifunza Kiswahili. Lau tungekuwa na sera thabiti, 
wageni wangejifunza lugha hii kwa wingi na kuimarisha hadhi yake kama 
lugha ya kimataifa. 


Wataalamu wa lugha yoyote ndio nguzo kuu ya lugha. Mawazo yao 
huzindua jamii na kuielekeza katika kukuza nadharia zilizo na misingi katika 
utamaduni wa lugha. Ili waweze kutekeleza hayo, ni lazima wawe 
wazalendo wa lugha yao. Hii leo, lugha ya Kiswahili ina tatizo kwa kuwa 
wataalamu wengi hawaionei fahari. Matamanio yao ni kwamba waonekane 

weledi wa lugha zingine lakini si lugha ya Kiswahili wanayoifahamu. 
Mielekeo hii wanaipeleka hadi katika misingi ya familia ambapo matamanio 

ao ni kwamba watoto wao wasanifu lugha za kigeni wala si lugha ya 
Kiswahili. Aidha, katika miktadha ya kijamii, hali ni vivyo. Wapatapo nafasi 
ya kuzungumza, basi watahiari kukwepa Kiswahili na kutumia lugha 
nyingine iwayo yoyote ile. Ndio hao pia ambao hufurahia sana kufundisha 
Kiswahili kwa kutumia lugha za kigeni. Hali hii inasikitisha na kwa kiwango 
kikubwa inaweza kulaumiwa kutokana na kudorora kwa maamuzi juu ya 
sera ya lugha ya Kiswahili. Hii ina maana kwamba hata nafasi ya kutetea 
Kiswahili kama lugha muhimu ikitokea, basi watajificha. Kwa watu walio 
na mielekeo hii, ni vyema waelewe kwamba wageni wanaokuja Afrika na 
kuendeleza matumizi ya lugha zao za asili si kwamba hawajui lugha zingine 
za ulimwengu. j 


Kimsingi ni kwamba suala la lugha ni la kizalendo na uzalendo wa 
namna hiyo umekosekana miongoni mwa viongozi wa nchi zetu pamoja na 
wataalamu. Matendo ya namna hii yanashusha hadhi ya Kiswahili na 
yasiporekebishwa, yatarejesha lugha hii nyuma. Ni mielekeo sawa na hii 
ambayo imepelekea baadhi ya nyanja za lugha ya Kiswahili kutotafitiwa 
kwa muda mrefu. Zinapitiwa tu katika ufundishaji katika ngazi ya chuo 
kikuu lakini utafiti hauelekezwi huko. Aidha, mawanda hayo 
yakifundishwa, lugha ya Kiingereza hupewa kipaumbele kufafanua dhana. 
Kutokana na hali hiyo, hii leo tanzu kama semantiki ya Kiswahili na 
uchanganuzi usemi na matini ni maeneo ambayo yanasubiri kuendelezwa 
ili yaweze kueleweka na wasomi wa lugha ya Kiswahili katika ngazi ya chuo 
kikuu. 


Vyombo vya habari navyo vimeipa lugha ya Kiswahili changamoto 
kubwa (Mohochi 2002). Japo kwa kweli vimefanikisha umataifa wa lugha 
ya Kiswahili, kwa kiasi kikubwa vimechangia ueneaji wa istilahi kiholela 
hasa katika idhaa za redio. Kwa kiasi, idhaa hizi zinaweza kulaumiwa lakini 
kwa upande mwingine, ukosefu wa asasi za kudhibiti matumizi ya lugha ni 
kichocheo kikuu katika mwelekeo huu. Nyanja zingine za vyombo vya habari 
kama magazeti zimedumaa, kwa mfano katika mazingira ya Kenya. Magazeti 
ya Taifa Leo na Taifa Jumapili hayatoshi. Eneo hili linaweza kuimarishwa na 
wawekezaji wanaomiliki magazeti hayo kwa kuhakikisha kwamba habari 
zinazopatikana katika magazeti ya Kiswahili zimefanyiwa utafiti wa kutosha 
kuhimili ushindani wa magazeti yanayotumia lugha zingine. Hili 

lisipofanyika, hayatakuwa na ushindani. Akizungumzia udhaifu kama huy 
wa kutokuwa na magazeti ya Kiswahili katika mazingira ya Uganda, 
Mukama (1995) anadahili kwamba utegemezi wa habari za kutafsiriwa 
hufifisha uendeleaji wa magazeti ya Kiswahili Uganda. Kwa hivyo, kama 
tulivyoeleza hapo awali, suala la lugha ni suala la uzalendo na iwapo lugha 
yoyote ile itaweza kufikia ufanisi kama lugha ya kimataifa, washikadau wote 
wanahitaji kushirikishwa. 


Matumaini ya lugha ya Kiswahili 


Ama kwa hakika, japo Kiswahili kimekabiliwa na matatizo haya, bado ni 
lugha ya kimataifa. Akishuhudia matumizi pevu ya lugha hii, Mohochi? 
anasema kwamba inaweza kusikika ikizungumzwa katika miji mbalimbali 
Uarabuni, Uingereza, Ujapani, Ujerumani, pamoja na Marekani. Naye Ohly 
(1977) akinukuliwa na Mohochi anatia moyo anaposema kwamba utafiti 
mwingi wa Kiswahili unafanyika katika maeneo nje ya eneo la asili ya 
Kiswahili. Anasema kwamba vituo vingi zaidi vinavyoshughulikia Kiswahili 
viko nje ya Afrika huku 24 vikiwa Uropa, 18 Marekani 2 Asia na 5 Afrika. 
Hata hivyo, pana uwezekano kwamba vituo hivi vimeongezeka kwa kiwango 
kikubwa. Chimerah (1988) amedai kwamba Kiswahili kinafundishwa na 
vyuo vikuu zaidi ya mia moja kule Marekani pekee. 


Katika kutambua eneo kubwa ambalo lugha ya Kiswahili inatumika 
kama lugha sambazi katika Afrika ya Mashariki na ya Kati, idhaa nyingi za 
redio zinatumia lugha hii kurusha matangazo katika vituo vingi (taz. 
Chimerah 1998 na Nabhany 2000). Mweleko huu ni wa kutia moyo na 
matumaini kwamba umataifa wa Kiswahili hautafifia siku za karibuni. Aidha, 
lugha hii ikilinganishwa na lugha zingine za Kiafrika, ina wazungumzaji 
zaidi ya milioni mia moja na hamsini (Chiraghdin na Shihabdin 1977). Hali 
hii imeiweka lugha hii katika nafasi ya kuwaunganisha Waafrika wa ukanda 
wa Afrika Mashariki na ya Kati, kama inavyofanya sasa hivi (Mazrui na 
Mazrui 1995). Uzuri mwingine wa lugha hii ni kwamba ina historia ndefu 
ya maandishi na fasihi. Muundo wake wa Kibantu unaiweka katika nafasi 
ya kutumiwa na watu wengi barani tukichukulia kwamba lugha nyingi 
barani mwa Afrika, hasa kusini mwa Jangwa la Sahara ni za Kibantu 
(Chimerah 1998). Pamoja na haya, imedhihirisha uwezo wa kukopa na 
kuasilisha maneno ya kigeni hali ambayo imeifanya kukabiliana na istilahi 
za kisayansi (Were — Mwaro 2000). Matumaini haya ni ishara kwamba ni 

juhudi kidogo sana ambazo zinahitajika ili kudumisha hadhi ya Kiswahili 
kama lugha ya kimataifa. 


Mapendekezo 


Ili kufanikisha Kiswahili na kukiwezesha kupambana na lugha za kimataifa 
katika kipindi hiki cha utandawazi, tunapendekeza kwamba kuna haja ya 
nchi za Afrika ya Mashariki kufanya maamuzi ya kimaksudi ili Kiswahili 
iwe lugha ya kufundishia na hivyo, kuiwezesha kupenya kimatumizi katika 
mawanda mengi. Kwa jinsi hii hadhi yake itaongezeka zaidi kama lugha ya 
kufundisha maarifa. Kwa sasa, uamuzi ukifanywa na nchi za shirikisho, 
utakuwa na uzito zaidi kuliko wakati ambapo Kiswahili hakikuwa lugha ya 
shirikisho. Hii ni kwa sababu nguvu za kiuchumi za jumuiya hii ni nguzo 
kuu ambayo inaweza kutumika kushinikiza baadhi ya maamuzi kuhusiana 
na lugha hii. Hilo lisipotiliwa maanani, endapo itasambaratika basi nchi 
hizi zitajilaumu. Nguvu za kanda hii kiuchumi zikitumika, Kiswahili 
kitaimarika sana miongoni mwa mataifa ya ulimwengu. 


Juhudi za usanifishaji wa Kiswahili zifufuliwe upya kwa mara nyingine 
kwa mapana na marefu huku mawanda yote ya kitaaluma yakitiliwa 
maanani. Kwa sasa, Kiswahili kina wataalamu wa kutosha ambao wanaweza 
kuelekeza tafiti za kiwango cha juu katika masuala ya kila aina yakiwemo 
masuala sugu ya istilahi za mawanda yote ambamo Kiswahili kinatumika. 
Mkabala huu usipozingatiwa hivi punde, kanda hii itakumbwa na 
mkurupuko wa istilahi ambao huenda ukafifisha hadhi ya Kiswahili sanifu. 
Misingi ya Kiswahili sanifu ikitetereka na kuathirika, basi jamii ya 
ulimwengu haitaiheshimu tena, hivyo lugha hii itakumbwa na tatizo la 
kufifia. 


Inapendekezwa kwamba jumuiya ya Umoja wa Afrika iwe na sera 
madhubuti za kukuza Kiswahili kama lugha ya Umoja huu. Kubatiza 
Kiswahili kwamba ni lugha ya umoja bila mikakati hakutoshi. Jitihada kama 
zile zinazofanyika Arusha, makao makuu ya Shirikisho la Afrika Mashariki, 
za kushirikisha uratibu wa Kiswahili kama lugha ya shirikisho zinatakiwa 
kuonekana. Kwa jinsi hii, mataifa yote ya Afrika yatathamini lugha hii 
ikiwemo jumuiya ya ulimwengu. Hatuna budi kuiga mifano ya Wafaransa 
na Waingereza ambao daima hawachoki kukuza lugha zao ijapokuwa 
zinatawala ulimwengu. Nchi za Afrika Mashariki ambazo ni kitovu cha 
lugha ya Kiswahili, hasa Kenya na Tanzania, hazina budi kuwaagiza 
wanafunzi wa kigeni wanaojiunga na vyuo vyetu pamoja na wengine 

wanaozuru nchi hizi kwa ajili ya shughuli za kibalozi kujifunza Kiswahili. 
Kwa njia hii, nchi nyingi za ulimwengu zitaona umuhimu wa kujifunza 
Kiswahili kama lugha ya kimataifa. 


Mtindo wa Shirikisho la Afrika Mashariki wa kukuza taasisi za Kiswahili 
katika jumuiya hii uendelezwe kwa hamasa kubwa. Shirikisho lihakikishe 
kwamba kila nchi ina taasisi zilizo na majukumu ya kukuza na kuendeleza 
Kiswahili katika mawanda yote. Suala la kimsingi la kushughulikiwa kwa 
haraka ni la kusawazisha istilahi zinazotumika katika lugha hii. Jambo hili 
lisipotiliwa maanani, mkurupuko wa istilahi za kilahaja na misimu kama ya 
Sheng' zitaingilia Kiswahili sanifu, jambo ambalo litakiteremshia hadhi. Kwa 
hivyo, inapendekezwa kwamba kupitia kwa Shirikisho kuundwe mabaraza 
ya Kiswahili ya kitaifa kama vile BAKITA la Tanzania. Pamoja na kufanya 
hivyo, Taasisi za uchunguzi wa Kiswahili ziundwe katika kila nchi. La 
muhimu hapa ni kuhakikisha kwamba mabaraza haya na taasisi hizi 
zinafanya kazi kwa pamoja zikishirikishwa na jumuiya ili Kiswahili kiweze 
kuendelezwa kwa mkondo mmoja katika Shirikisho la Afrika Mashariki. 
Inatarajiwa kwamba ikifanyika hivi, Shirikisho hili ambalo katika macho ya 
ulimwengu ni kitovu cha lugha hii, litakuwa kielelezo bora cha nchi za Afrika 
katika ulimwengu. 


Inapendekezwa kwamba nchi zote za Shirikisho ziwe na sera sawa 
kuhusiana na lugha ya Kiswahili. Jambo hili likifanikiwa, hakutakuwa na 
tatizo hasa nchi hizi zitakapokuwa zikifadhili Kiswahili. Hali iliyopo kwa 
sasa ni kwamba Kiswahili hakina mfadhili kama lugha zingine kuu za 
ulimwengu. Kwa hivyo, inatazamiwa kwamba nchi za Shirikisho zikianzisha 
wakfu wa kufadhili Kiswahili, basi lugha hii itaweza kupiga hatua 
kimaendeleo na kuweza kushindana na lugha kuu za ulimwengu kama vile 
Kiingereza, Kifaransa na zinginezo ambazo nchi zao ziko radhi kutumia 
kiwango chochote cha rasilmali katika kuziendeleza. 


Suala la kukuza mielekeo chanya kuhusu Kiswahili ni muhimu. Tabia 
ya kudharau lugha zetu na kujifanya weledi wa lugha za kigeni ni jambo 
ambalo tunaweza kulikomesha kwa kujihamasisha. Ingefaa zaidi iwapo 
viongozi wa nchi zetu za Shirikisho watajitolea kutumia Kiswahili katika 
mikutano ya kimataifa. Kwa njia hii, mataifa mengine yataona umuhimu 
wa kujifunza Kiswahili kwa ajili ya kuendeleza shughuli za kibalozi katika 
eneo, hasa la Shirikisho, ambalo sasa linalengwa na nchi nyingi za ulimwengu 
kwa ajili ya biashara. Ili kuondoa mielekeo hasi katika safu za usomi, pengine 
tunatakiwa kujiuliza; Je, kuna haja gani wasomi kutoka nchi za Afrika 

masomo na sisi hapa tusishurutishe wasomi na watafiti wa nchi hizo kufanya 
hivyo wanapokuja katika nchi zetu? Suala hili halina budi kutathminiwa 
upya. Likitumika vizuri, litakuwa kichocheo kwa wageni wengi kujifunza 
lugha ya Kiswahili na kuimarisha umataifa wake. 


Nguvu za lugha yoyote ile zinadhibitiwa katika mfumo wa elimu. Lugha 
yoyote iwapo itaheshimika kimataifa ni lazima iwe inatumika kikamilifu 
katika mfumo wa elimu, utafiti wa juu na pia iwe inatumiwa kama lugha ya 
kufundishia masomo mengine. Hali ilivyo ni kwamba, japo Kiswahili ni 
somo, nchi za Afrika Mashariki zimedinda kuipa lugha hii hadhi ya 
kufundishia. Awali, Tanzania ilikuwa na mwelekeo huu lakini 
hawauchapukii tena. Swali ni: Je, kulifanyika nini? Kwa hivyo, 
tunapendekeza kwamba jambo hili lidurusiwe kwa dhati. Hakuna uzalendo 
mwingine ambao mataifa ya kanda ya Afrika ya Mashariki na ya Kati 
yatafanyia Kiswahili ila kukipa hadhi hii. Japo kwingine kama Tanzania 


tunasema kwamba Kiswahili ni lugha ya shughuli rasmi na lugha ya taifa, 
ifahamike kwamba urasmi wa Kiswahili katika mazingira ya Tanzania 
haujahalalishwa. Suala hili pia halina budi kuzingatiwa kisheria. Lau 
Watanzania wangefuata hatua iliyopigwa na Uganda na Kenya, 
wangeongezea Kiswahili nguvu kama lugha ya kimataifa. Kenya tayari ina 
nafasi nzuri ya kudhibiti sera ya Kiswahili baada ya kupitisha katiba mpya 
tarehe 4/8/2010. Katiba hii inatambua Kiswahili kama lugha rasmi ya kwanza. 


Kwa sasa, Kiswahili ni lugha ya Muungano wa Afrika, hivyo inatarajiwa 
kwamba nyaraka nyingi za Muungano huu zitahitajika kutafsiriwa kwa lugha 
zingine za Kiafrika za eneo hili ili habari ziweze kuwafikia watu wote. 
Kutokana na uhitaji huu, taasisi za kutafsiri zinahitajika kuanzishwa. Taasisi 
hizi zitasaidia kuwafunza wataalamu wa kutumika katika Shirikisho la Afrika 
Mashariki na Muungano wa Afrika kwa ujumla. Ieleweke kwamba uteuzi 
wa Kiswahili kama lugha ya Shirikisho hauna maana kwamba lugha zingine 
za Kiafrika zisikuzwe. 


Jambo lingine muhimu la kupendekeza hapa ni kwamba kuna dharura 
ya kukuza lugha za Kiafrika zinazopatikana katika eneo la Shirikisho. 
Ukuzaji wa lugha hizi utazisaidia kuwa mihimili ya kukuza na kuendeleza 
Kiswahili kwa mujibu wa lugha za kanda hii ambazo zina ukuruba mkubwa 
kiutamaduni na Kiswahili. Ikifanyika hivi, tutaweza kuepuka istilahi nyingi 
za mkopo kutoka kwa lugha za kigeni ambazo zikitumika kwa wingi 

di - 


zinaweza kukengeusha lugha ya Kiswahili. Aidha, uasilishaji wa istilahi za 
Kiafrika katika Kiswahili hautazua mapengo ya maana kwa sababu ya 
ukuruba wa kitamaduni. 


Kwa vile Kiswahili kinazingatiwa kama somo katika eneo zima la 
Shirikisho, mitalaa haina budi kusawazishwa katika viwango vyote. Kwa 
kufanya hivi, tutaweza kuweka viwango vya kuheshimika kimataifa kwa 
mujibu wa wataalamu watakaohitimu katika mifumo yetu ya elimu katika 
kanda ya Afrika Mashariki na ya Kati. Jambo hili litawasaidia wataalamu 
hawa kuheshimika kote duniani. Katika mwelekeo huu, jitihada 
zinazoratibiwa na Halmashauri ya Vyuo vikuu vya Afrika Mashariki za 
kusawazisha mitalaa hazina budi kuungwa mkono na wataalamu wa vyuoni 
ili kufanikisha mchakato mzima. Iwapo mitalaa ya nchi hizi itasawazishwa 
katika viwango vyote, basi pana uwezekano wa wanafunzi kuhamia nchi 
moja hadi nyingine bila kuathirika. Zaidi ya haya, ubadilishanaji wa 
wataalamu utawezekana katika viwango vyote. Kwa jinsi hii, Kiswahili 
kitakuzwa kwa usawa katika Shirikisho. Aidha, mazingira ya Shirikisho 
yameanza kuendeleza biashara huru. Kutokana na hali hiyo, inatarajiwa 
kwamba Shirikisho kamili litakapoendelea kunawiri, pana uwezekano 
kwamba wananchi wa kanda hii watakuwa wakiruhusiwa kupata ajira katika 
sehemu zote za shirikisho. 


Kwa miaka mingi, somo la Kiswahili limefundishwa kama somo la mseto 
ambapo fasihi na lugha zinaunganishwa. Mtindo huu umekosesha Kiswahili 
kupata nafasi ya kuwa na utanzu wa lugha na utanzu wa fasihi, kama tanzu 
mbili kuu ambazo zinachangia kukuza lugha hii. Jambo hili halina budi 
kuzingatiwa katika mifumo ya vyuoni. Utanzu wa fasihi ukitengwa na 
utanzu wa lugha, nafasi ya kupanuka kwa masomo ya kimwingiliano 
itaongezeka, utamaduni na fasihi ya Kiswahili na lugha nyingi za Kiafrika 
zinazopatikana katika kanda hii utazamiwa na kutajirisha lugha ya Kiswahili 
na lugha anuwai za kiafrika. 


Kadhalika, inapendekezwa kwamba kuna haja ya wasomi wa Kiswahili 
kuchukua nafasi zilizopo vyuoni za kufadhili miradi ya utafiti kutokana na 
pesa zilizotengewa utafiti ili kuendeleza tafiti za Kiswahili. Japo pana 
uwezekano maagizo yakawahitaji kuandika mapendekezo hayo kwa 
Kiingereza, muhimu ni kwamba ufadhili utakaopatikana utafaidi utafiti 
katika lugha ya Kiswahili na matokeo yake yatakuwa na umuhimu wa moja 
kwa moja katika lugha hii. Mwelekeo kama huu umechukuliwa na wahadhiri 
wa Kiswahili katika Chuo Kikuu cha Egerton - Kenya, na matokeo yake ni 


62 KISWAHILI NA UTAIFA NCHINI KENYA 


kwamba mradi wa utafiti wa istilahi za kiisimu umefadhiliwa na chuo hicho. 
Inatarajiwa kwamba matokeo yake yatakuwa na manufaa katika uendelezaji 
wa istilahi za kiisimu za Kiswahili. 


Hitimisho 

Kwa kweli Kiswahili ni lugha ya kimataifa na pana haja kubwa ya kuchangia 
udumishaji wa hadhi hii kwa maksudi katika kipindi hiki cha historia. 
Inavyoelekea ni kwamba haitakuwa rahisi kwa lugha za ulimwengu kupata 
umataifa bila kuchangiwa kimaksudi hasa katika kipindi hiki cha 
utandawazi. Kwa hivyo, washikadau wa Kiswahili hawana budi kuelewa 
hili kwa udhahiri na kuchangia kwa namna yoyote mahitaji ya lugha hii ili 
kuhifadhi hadhi na ukwasi wake. 

SURA YA SABA 
KISWAHILI, KUAMINIANA NA UTAIFA 


Kimani Njogu 


Lugha hutekeleza majukumu mawili muhimu katika jamii. Kwanza, lugha 
ni nyenzo ya kuwasilishia taarifa kutoka chanzo hadi mlengwa ili 
kufahamisha, kuhamasisha, kuonya, kuasi na kuelekeza kuhusu jambo fulani. 
Katika kufanya hivyo, lugha inaathiri tafakuri, mielekeo na tabia za 
binadamu. Ubongo wa binadamu hutaarifishwa kuhusu mambo na 
huimarishwa kupitia lugha. Pili, lugha ni chombo cha utamaduni na 
utambulisho wa wanajamii. Kupitia lugha wanajamii hujieleza na 
hufinyanga maisha yao na historia yao kupitia sanaa na simulizi za aina 
mbalimbali. 


Kwa jumla, lugha hutuwezesha kujifahamu sisi ni nani, tumetoka wapi 
na tunatarajia kwenda wapi. Pia huwezesha mtagusana baina ya binadamu 
na mazingira yake. Lugha inasawari itikadi na falsafa yetu ya maisha. 
Humpty Dumpty wa kitabu cha watoto cha Alisi Katika Nchi ya Ajabu 
anamfundisha Alisi kuwa “lugha ni uwezo”. "Mwenye lugha” ana madaraka 
juu ya yule asiyekuwa na lugha hiyo na anaweza kutawala na kumiliki 
mazingira kupitia lugha. Hii ni kwa sababu lugha inaweza kutumiwa kusitiri | 
au kufichua maana. Inaweza pia kutumiwa kubatilisha uhalisi kutegemea 
ni nani anayeongea. Tunapotumia lugha tunapata fursa ya kufasiri na 
kunakidi ulimwengu. Mathalan, kwa zaidi ya miongo mitatu mwana 
ukombozi Nelson Mandela na Rais wa Kwanza wa Afrika Kusini aliitwa 
“mhalifu” na viongozi wa mataifa ya Kimagharibi kama vile Marekani na 
Uingereza lakini aliitwa pia “'mkombozi' na wengi ulimwenguni kutokana 
juhudi zake za kupambana na ubaguzi warangi. Nchini Kenya wapigania | 
uhuru wa Mau Mau waliitwa 'magaidi' na uongozi wa Uingereza na wakati 
huohuo walikuwa 'mashujaa' kwa wengi waliofahamu kwa nini walijitolea 
mhanga kukomboa taifa lao. Kwa hivyo, lugha inaweza kutumiwa 
kubainisha itikadi na imani ya msemaji kuhusu ulimwengu anaounakidi. 


Kama chombo cha mawasiliano, lugha ina uwezo wakuchochea vita, 
kuimarisha utangamano, kujenga amani na kuongeza kuaminiana baina ya 

watu wa makabila anuwai. Je, lugha ya Kiswahili inaweza kutumiwa ili 
kujenga utambulisho mpya wa kitaifa na kupunguza hisia za kikabila? 


Kujenga kuaminiana 


Utawala wa kikoloni ulidumishwa na falsafa ya “Gawa Utawale'. Falsafa hii 
ya kuwagawa watu ili waweze kutawaliwa ilipotumiwa na ukoloni wa 
Uingereza nchini Kenya na watu wa makabila mbalimbali walilazimishwa 
kuishi katika maeneo yao na hawangehamahama bila kibali maalum cha 
utawala huo. Walowezi pia walizuia wafanyakazi wao kuhama kutoka kwa 
mwajiri mmoja kwenda kwa mwajiri mwingi. Ili kuwagawa Waafrika zaidi, 
wakoloni walieneza tuhuma na fikra mgando kuhusu kila kabila: wengine 
walisemekana ni hodari katika kilimo kwa hivyo wakaajiriwa kwenye 
mashamba ya walowezi, wengine wakasemekana ni majasiri wapenda vita 
kwa hivyo wakaajiriwa jeshini na polisi, na wengine wakaambiwa ni wasomi 
na wakapewa fursa ya elimu ya juu. Mkoloni hakutosheka na hayo bali pia 
aliibua njia mbalimbali za kutambulisha watu wa makabila aina mbalimbali 
na akachochea chuki baina yao ili kuimarisha uistiimari na uporaji wa 
rasilmali za Afrika . Mbegu ya tuhuma na chuki baina ya makabila ya Kenya 
ilipandwa wakati wa ukoloni. 


Baada ya Kenya kupata uhuru wa kisiasa mnamo Disenba 12, 1963 
viongozi walitumia muda wao kuimarisha dola wala sio kujenga utaifa. 
Ulundikizaji mali, utawala mbovu na ufisadi miongoni mwa tabaka tawala 
kwa muda wa mwongo minne baada ya uhuru ulichangia pakubwa katika 
kuongeza ufukara, kukata tamaa, ukosefu wa usalama na tuhuma za kikabila 
miongoni mwa Wakenya. Mihimili. ya utaifa ilipuuzwa na watu wengi 
wakaegemea kwenye utambulisho wa kikabila kwa matumaini kwamba 
huenda wakapata afueni kupitia viongozi wa makabila yao. Ujenzi wa 
utambulisho wa kitaifa ukakosa rutuba na fursa ya kuchipua. 


Ujenzi wa utambulisho wa kitaifa ni muhimu sana katika kupunguza 
migogoro ya kikabila na kimbari. Utambulisho huu hauji kisadfa bali 
hujengwa kimaksudi kama sehemu ya ajenda ya viongozi wenye mtazamo 
mpana na urazini wa kitaifa. Utambulisho wa kitaifa unasaidia katika 
kuimarisha asasi za utawala bora, kuwajibisha viongozi, na kuweka uwazi 
katika utoaji huduma kwa umma. Urazini wa kitaifa unajenga mahusiano 
mengine yenye msingi wa kuaminiana kwa kukomaza itikadi ya ujumuishi 
iliyotofautiana na hisia za kikabila. 

Imeweza kudaiwa kwamba tofauti za kimaendeleo baina ya maeneo 
inatokana na kiwango cha “kuaminiana” kijumla (Putnam 2007). Mataifa 
ambamo mna kiwango cha juu cha 'kuaminiana' miongoni wananchi, yana 
maendeleo bora ya kiuchumi na kisiasa il hali yale yasiyokuwa na kiwango 
cha juu cha kuaminiana yamedumaa kiuchumi (Easterly na Levine, 1997; 
Englebert, 2002). Pia wananchi wasioaminiana hawawezi kujenga asasi 
madhubuti za kuimarisha demokrasia (Horowitz, 1985). Watu 
wanaoaminiana huweza kuandaa miradi ya kujiinua kiuchumi, kulinda asasi 
zao na kusaidiana katika shughuli za kila siku. Watu wanaotuhumiana 
hawawezi kushirikiana ili kujiinua kiuchumi, kujenga usawa na kuimarisha 
demokrasia. Katika mataifa yenye makabila mengi asilimia kubwa ya watu 
wengi haiamini watu wa makabila mengine kama inavyowaamini watu wa 
kabila lao. Kwa nini hili hutokea? 


Kwanza, kuaminiana kunawesha kuhusishwa na hali ya maumbile ya 
binadamu: binadamu huanza kwa kuamini aila yake. Watu wa familia moja 
wanaaminiana zaidi kuliko wanavyoaamini watu wasiokuwa wa familia. 
Kwa sababu watu wa mbari na kabila moja ni kama 'familia kubwa” 
tuzingatiapo kuwa wanatumia lugha sawa, chimbuko lao ni moja, historia 
yao inafanana, utamaduni wao unakaribiana na aghalabu wanapatikana 
katika eneo moja la kijiografia uwezekano wa wao kuaminiana na kuhisi 
wako 'salama' wanapotangamana ni mkubwa sana. Pili, katika mataifa yenye 
makabila anuwai na rasilmali duni, ushikamano wa kikabila huweza kuleta 
natija za kisiasa, kiuchumi na kijamii. Viongozi huweza kuzawadi baadhi 
ya watu wa makabila yao na kwa hivyo kuendeleza imani kwamba kuna 
manufaa yatokanayo na watu wa kabila moja kushikamana. Lakini kadri 
mivutano ya kimbari na kikabila inavyoongezeka, ndivyo maendeleo ya 
kiuchumi na kijamii yanavyodumazwa na kuyumbishwa. 


Je, inawezekana kupunguza 'manufaa' yatokanayonaushikamanowa | 
kikabila kupitia lugha? Msimamo wetu ni kwamba inawezekana kufanya 
hivyo kwa kujenga utaifa na kuimarisha utawala bora. Kwanza, utaifa 
utajenga "familia kubwa' yenye mihimili ya historia, utamaduni, lugha na 
itikadi ya kisiasa na kiuchumi. Pili, utaifa unaweza kuimarisha asasi | 
zitakazohakikisha kuwa rasilmali za taifa hazitolewi kwa misingi ya kikabila 
bali kwa kuzingatia usawa na haki. Ikiwa wanajamii watajitambulisha na 
kikundi kimoja katika ngazi ya taifa, wataongeza kuaminianamiongonimwa | 
watu wa makabila mbalimbali. Hoja hii inawiana na ile ya Putnam (2007) 

kwamba jamii anuwai hazina budi kujenga uwiano na utangamano mpya 
na kupunguza makali za utambulisho finyu wenye misingi ya kabila, dini, 
jinsia au rangi. Kwa hivyo lengo ni kujenga hisia pana ya umoja wa kitaifa. 
Katika utambulisho huu mpana, mivutano wa 'WALE” na “SISI” 
inaondolewa na tofauti baina ya makabila mbalimbali zinapunguzwa. 
Chambilecho Katama Mkangi katika riwaya ya Walenisi (1995), ulimwengu 
mpya unawezekana: 


“...Ulimwengu wa Wachuna ulikuwa ukijulikana kwa jina la WALENI. Kirefu 
chake kikawa: “Wale na Waliwe.” Lakini jina hili likapinduliwa kwa ulimwengu 
huu kujiita: WALENISI: ikamaanisha, “Wale ni Sisi na Sisi ni Wale ... 
“Walenisi'...yaani Umoja Usiobandukana.” (Uk. 195) 


Utambulisho huu mpya wa kiwango cha juu wa umoja usiobandukana na 
unaofungamanisha “wale” na 'sisi' ama 'mimi' na “yule”, utapunguza makali 
na mnato wa utambulisho wa kabila. Daraja ya kuvukia kutoka utambulisho 
finyu hadi utambulisho chanya itajengwa na kuhimiliwa na hisia za utu; 
hisia zinazodhihirisha namna uwepo wa binadamu mmoja 
unavyokamilishwa na binadamu mwingine. Kukamilika kwako 
kunanitegemea mimi na hali kadhalika kukamilika kwangu kunakutegemea 
wewe. Ukweli wa falsafa hii unashadidiwa na uasili wa lugha: uwepo wa 
lugha yoyote ulimwenguni unategemea mtagusano angalau wa binadamu 
wawili. Bila mtagusano, lugha haiwezekani kamwe kuundwa. Tukitambua 
umuhimu wa kuimarisha utambulisho usiojifungamanisha na ukabila 
tutakuwa tumeanza safari ya kujenga utaifa. 


Lugha ya Kiswahili inaweza kusaidia pakubwa katika kujenga 
utambulisho huu mpya wa utaifa. Kupitia fursa iliyotolewa na Katiba ya 
Kenya Ibara ya 7 inayokipa Kiswahili hadhi ya lugha ya taifa na lugha rasmi, 
taifa la Kenya linaweza kuimarisha utaifa na kujenga utambulisho usiokuwa 
na misingi ya kikabila. Utambulisho wa 'Ukenya' utaleta jamii nyingi pamoja 
na kujenga jumuiya ya 'Wakenya,' ambayo kufikia sasa inapwaya, 
inayumbishwa na kutikiswa na utambulisho wa kimbari na kikabila. 


Kiswahili kama chombo cha kuunganisha jamii 


Ijapokuwa mivutano ya kisiasa iliyochukua sura ya kikabila imekuweko kwa 
miaka mingi, ni baada ya 1991 na kurejeshwa kwa mfumo wa vyama vingi 
ambapo ilishika kasi na watu kuanza kufurushwa makwao hasa katika 
kipindi cha uchaguzi mkuu. Istilahi ya “wakimbizi wa ndani kwa ndani” 

ilianza kutumika kama kijelezi cha Wakenya ambao awali walikuwa na 
makwao lakini kutokana na mgogoro wa kisiasa walianza kuishi hemani 
katika sehemu mbalimbali nchini. Watu walifurushwa makwao mnamo 1992, 
1997 na kwa kiasi fulani mnamo 2002. Lakini ni baada ya uchaguzi wa 2007 
ambapo utaifa wa Kenya ulitikisika pakubwa: zaidi ya watu elfu moja mia 
tatu (1,300) waliuawa na wengine wanaozidi laki sita (600,000) kufurushwa 
makwao. Watu walilemazwa, wanawake wakanajisiwa, wengi wakauawa, 
wengine wakafurushwa na wakajawa na hofu nchini mwao. Wafanyakazi 
na mafalahi, wanaotumia lugha za kwanza na Kiswahili kutangamana, ndio 
waliojikuta taabani zaidi katika kipindi hicho cha huzuni. Katika kutafuta 
ufumbuzi wa mgogoro miongoni mwa watu wa makabila tofauti lugha ya 
Kiswahii ilitumika. Pia ili kutuliza hali na kuamsha hisia za kitaifa kupitia 
vyombo vya habari nyimbo za Kiswahili kama vile "Mkenya Daima' 
ulioimbwa na Eric Wainana zilikuwa maarufu. Isitoshe, Jopo la Waafrika 
Wastahika lililoundwa na Umoja wa Afrika na kuongozwa na Kofi Annan 
mara kwa mara lilitumia lugha ya Kiswahili ili kuwafahamisha Wakenya 
kuhusu hatua walizokuwa wakizipiga katika mchakato wa utapanishi wa 
kitaifa. Ajenda ya Nne ya mchakato huo ilionyesha wazi kuwa ukabila na 
ukosefu wa hisia za utaifa na uzalendo ni baadhi ya vyanzo vya migogoro 


inayolisakama taifa la Kenya. 


Uenezaji wa Kiswahili vitongojini na katika ukanda mzima Kiswahili 
kinavuka mipaka ya kikabila. Ikizingatiwa kuwa taifa la Kenya lina zaidi ya 
watu milioni arobaini watokao zaidi ya makabila sitini panahitajika lugha 
moja ijulikanayo na kila mtu. Lugha hiyo haiwezi kuwa nyingine ila 
Kiswahili; chombo madhubuti kinachotumiwa kwa mawasiliano na 
kuwaunganisha wananchi wenye rajua na dira moja kuhusu taifa lao. 


Kutokana na maenezi ya lugha hii, watu wengi nchini Kenya 
wanakitumia Kiswahili katika harakati zao nyingi za kimaisha na hili 
limepelekea kutanuka kwa mawanda yake ya matumizi mashambani na 
mijini. Hata katika sehemu ambazo ziko mbali na pwani kama vile eneo la 
Turkana na Pokot lugha hii inatumika sana. Aidha, mnamo siku za nyuma, 
eneo la Ziwa Viktoria lilichukuliwa kuthamini mno Kiingereza na 
kutozingatia Kiswahili lakini miaka michache iliyopita imedhihirisha kuwa 
ukanda wa Ziwa Viktoria unachangamkia Kiswahili si haba. 


Pana haja ya kuimarisha matumizi ya Kiswahili nchini kote ikiwa hisia 
za utaifa na uzalendo zitaibuliwa upya. Hili ni jambo la dharura na ni ndaro 

kwa wakereketwa wa Kiswahili kujitokeza na kutumia fursa iliyotolewa na 
Katiba ili kutanua mawanda ya matumizi ya lugha hii ya taifa. 


Ni bayana kuwa lugha ya Kiswahili inatumika kote nchini na ni 
mojawapo wa lugha zinazokua na kusambaa kwa kasi mno si tu nchini Kenya 
au katika ukanda wa Afrika Mashariki, bali pia katika ulimwengu kwa jumla. 
Ni lugha inayozidi kunawiri na kuenziwa miongoni mwa mataifa ya 
Kimagharibi na ithibati ya hili ni kuwepo kwa vyuo chungu furiko 
vinavyotoa mafunzo kemkem yanayohusu lugha hii adhimu. Lugha hii ina 
vitabu vingi vya fasihi na sarufi. Pia ina makamusi yenye maelfu ya vitomeo | 


na inatumika kwa mapana mtandaoni. 


Lugha ya Kiswahili hufundishwa katika shule na vyuo mbalimbali humu 
nchini. Mojawapo ya sababu kuu za kukifanya Kiswahili kuwekwa katika 
mitaala ya elimu humu nchini na pia kufanywa somo la lazima katika shule | 
za msingi na upili ni kukitumia kama chombo cha kuwaunganisha wanafunzi 
ambao wanatoka maeneo tofautitofauti ya humu nchini. Wanafunzi hawa 
ndio watakaokuwa viongozi wa siku za Busoni. Kwa hivyo kuwapa msingi | 
mzuri wa kutambua hadhi na dhima ya lugha ya Kiswahili ni aula katika 
kuleta mshikamano na utangamano wa kitaifa. Wakiwa shuleni wao 
huhifadhishwa tungo mbalimbali ambazo baadaye huzikariri katika hafla 
mbalimbali humo shuleni. Wakati mwingine huandaliwa mashindano ya 
kughani tungo hizi hadi katika viwango vya kitaifa na wengi wao hutuzwa. 
Mengi ya mashairi haya huwa yamesheheni ujumbe kuhusu umuhimu wa | 
Kiswahili na hasa katika mahusiko ya kuleta mshikamano baina ya makabila 
mbalimbali ya humu nchini. Wale wanaopania kukitalii Kiswahili hadi 
kwenye vyuo vikuu hawapati faida ya kujitafutia ajira tu, bali pia huwa 
kama virutubisho kwenye mwili uliohasirika kwa magonjwa. Hii ina maana 
kuwa wao hujaribu kuiunda upya jamii iliyozongwa na ukabila mwingi kwa 
kuiendeleza lugha moja itakayoyafungamanisha makabila haya. 


Viongozi wa Kenya wanapaswa kuanza kutumia Kiswahili katika 
shughuli za taifa. Kitendo hiki si cha kijazanda tu bali kitawawezesha 
kuelewana na umma na kupunguza tuhuma juu ya maazimio yao. Uzalendo 
na utaifa nchini Tanzania una msingi wake kupitia Kiswahili na siasa ya 
ujamaa na kujitegemea iliyoasisiwa na Mwalimu Juliasi Nyerere. Viongozi 
wa Tanzania walikubali kutumia Kiswahili na wakawahimiza wananchi 
kufanya hivyo. Ikiwa kuna sifa moja ambayo Watanzania wanasifika kwayo | 
ni hisia ya “Utanzania”, licha ya kuwepo kwa zaidi ya lugha 120 katika taifa | 

hilo. Siri yao kuu ni kukitumia Kiswahili kama lugha na chombo 
kinachowaunganisha na kuwatangamanisha katika harakati zao za kila siku 
kwenye viwango vya siasa, jamii, uchumi na biashara. 


Tunajua kwamba migogoro mingi duniani hupunguzwa na watu 
kujadiliana. Mjadala hauwezekani ila kupitia lugha. Je, ni lugha gani bora 
ya kusuluhisha migogoro miongoni mwa wafanyikazi na mafalahi 
Wasiokuwa na elimu ya Kimagharibi? Kwa kuwa Kiswahili huzungumzwa 
na watu kutoka makabila mbalimbali nchini, ni lugha inayofaa sana kuongeza 
uelewano na kudumisha umoja. Hisia zozote za uhasama au uadui 
Zitapunguzwa na zitayeyushwa kwa joto la mazungumzo katika lugha ya 
Kiswahili. 

Vyombo vya habari husaidia mno kukuza uwiano na utangamano 
miongoni mwa Wakenya na hususan kupitia kwa matumizi ya Kiswahili. 
Kwa muda wa miongo miwili hivi, vyombo vya habari kama runinga na 
redio vimepiga hatua katika kutoa matangazo katika lugha ya Kiswahili. 
Imethibitika kwamba watu wengi hupenda kusikiliza habari zinazotangazwa 
katika lugha ya Kiswahili na hili linapelekea yeyote yule kukisia umuhimu 
wa lugha hii katika jamii nyingi humu nchini. Vipo vipindi kwenye 
televisheni na redio ambavyo huhamasisha wasikilizaji kuhusu umuhimu 
wa kushikamana na kuwa na amani nchini. Vipindi hivi vinaweza kuongeza 
kuaminiana miongoni mwa watu wa makabila mbalimbali. Kupitia michezo 
ya kuigiza, nyimbo na historia ya Kenya hisia za Ukenya zinaweza 
kusimuliwa kupitia vyombo vya habari. Zaidi ya hayo, makala mbalimbali 
yanayohusu mshikamano na utangamano wa kitaifa yanaweza kuchapishwa 
kwenye gazeti la Taifa Leo. Wataalamu wa Kiswahili wanaweza kutoa 
mchango wao kuhusu utaifa kupitia gazeti hili la taifa. 


Vyombo vya habari pia husaidia sana kukuza msamiati wa lugha ya 
Kiswahili ambao unahusiana na suala zima la utangamano. Misamiati kama 
vile amani, usawa, umoja, upendo, udugu, kuenzi, uzalendo, kutangamana, 
mahusiano na kadhalika hukuzwa na hatimaye kusambazwa kwa haraka sana 
kwa watumiaji. Kwa njia hii, misamiati kama hiyo huzoeleka na kutumiwa 
pakubwa katika shughuli za ujenzi wa taifa, na hivyo kujenga mahusiano 
bora. Kutokana na kupiga hatua kubwa katika mawanda ya habari na 
teknolojia, Kiswahili kimejipata kwenye mtandao (kwa mfano Swahilihub) 
na hivyo kuimarisha si tu umaarufu wake, bali pia kujenga nafasi ya 
kutambua na kufahamu ubora wake kama kiunganisho cha Wakenya popote 
walipo. 

Fauka ya hayo, tangu miaka ya tisini mataifa mengi ya Afrika yamekuwa 
kwenye mpito wa kidemokrasia; mpito ambao kielelezo chake kikuu ni 
ushirikishwaji wa umma katika masuala ya taifa. Tumeona wananchi 
wakiwawajibisha na kuwaondoa madarakani viongozi wao nchini Misri, 
Tunisia na Libya. Nchini Ghana, Kenya na Rwanda wananchi wamezindua 
Katiba Mpya ambazo zinabainisha ukuu wa mwananchi katika shughuli za 
taifa na wajibu wa viongozi kama kuhudumia umma. Ili kuimarisha ushikiri 
wa wananchi katika kuimarisha demokrasia nchini Kenya, ni muhimu lugha 
ya Kiswahili itumiwe katika shughuli nyingi iwezekananvyo. 


Kwa hivi sasa wanasiasa wengi hufanya kampeini zao katika lugha ya 
Kiswahili ili labda waweze kuzoa kura katika maeneo ya mashambani na 
viunga vya mijini. Licha ya kwamba matamshi ya baadhi yao yanaweza kuzua 
mtafaruku, mara kwa mara utawasikia wakihimiza umuhimu wa 'amani' 
'haki' na ;maisha bora' kwa lugha ya Kiswahili. Isitoshe, vuguvugu 
wanazounda aghalabu huwa na wanasiasa kutoka katika maeneo 
tofautitofauti yanayowakilisha makabila mbalimbali kama ishara kwamba 
wanatambua umuhimu wa 'utaifa' katika kujiuza kwa wapiga kura. 
Manifesto na sera za vuguvugu na vyama vya kisiasa huwa ni za kuunda 
taifa lililoshikamana na kutangamana katika misingi bora ya kisiasa 
kiuchumi, kisiasa, kijamii. Lugha zinazotumiwa katika vuguvugu hizi na 
mikutano ya kisiasa ni Kiswahili na Kiingereza. Wanapofanya utani na 
ucheshi, wengi wa wanasiasa hutumia Kiswahili. Wanasiasa wengi hutumia 
mafumbo, vitendawili, mizaha pamoja na vichekesho mbalimbali kwa 
Kiswahili ili kuteka makini ya waungaji mkono wao. Hii ni ishara kwamba 
kuna utambuzi, japo wa kinadharia tu, kwamba hatuna budi kuimarisha 
utaifa. Lugha ya kujenga utaifa nchini ni Kiswahili. 


Mashirika anuwai ya uhamasishaji wa umma pia huchangia katika 
kuhimiza kuwepo kwa uwiano na mshikamano kupitia kwa lugha ya 
Kiswahili. Haya ni mashirika kama yale ya kutetea haki za binadamu ambayo 
huunda warsha na mihadhara mbalimbali ya kuwafunza wananchi kuhusu 
umuhimu wa kuboresha uwiano na kuwa na mshikamano hasa wakati 
ambapo taifa zima linajiandaa katika uchaguzi. Mashirika huandaa 
mabango, vipeperushi na fulana zenye maandishi katika Kiswahili kama 
vile Kura Yangu Sura Yangu; Vijana Tuwajibike Tujenge Kenya Mpya; Vijana 
Tugutuke; 'Crime' Sio Poa; Nimejitokeza Nionekane Nichaguliwe, Tunakula Sisi 
Wanashiba Wao, Wamama Katiba Twaijua? na kadhalika. Hali kama hizi 

hupelekea kuwepo hisia za utangamano na uwiano miongoni mwa wananchi 
wa matabaka mbalimbali. Mashirika haya vilevile hujitahidi kuhakikisha 
kwamba wale wanaotekeleza matendo ya kidhuluma dhidi ya wengine kwa 
njia ya mateso au unyanyasaji wanakabiliwa kisheria kwa mijibu wa katiba. 
Mara nyingi kauli mbiu za asasi za umma huwa katika lugha ya Kiswahili. 
Ili kufikia malengo yao anuwai wafanyikazi katika mashirika yasiyo ya 
serikali hutangamana na umma na hutumia lugha ya Kiswahili hasa katika 
maeneo ya mashambani. 


Katika sherehe nyingi za Kitaifa, aghalabu hotuba za Rais, Mawaziri na 
viongozi wengineo serikalini huwa za lugha ya Kiswahili, japo kwa 
muhtasari tu. Lengo kuu huwa ni kutaka ujumbe wao uufikie umati wa 
watu kutoka makabila mbalimbali kwa urahisi na uelewa bora hasa 
tuzingatiapo viwango vya elimu kwa lugha ya Kiingereza. Katika sherehe 
hizi, huwepo tumbuizo za kitamaduni zinazowasilishwa kwa ajili ya 
kuwafurahisha waliohudhuria. Aghalabu tumbuizo hizi huwa katika lugha 
ya Kiswahili na maudhui yake huwa ni ya kujenga umoja na mshikamano 
wa wananchi. Isitoshe, michezo ya kuigiza ya Kiswahili katika sherehe hizi 
za taifa kama vile Vitimbi hunuiwa kuburudisha na kuimarisha uwiano 


miongoni mwa wananchi. 


Mataifa yana nembo mbalimbali za kuweza kutambulisha taifa. 
Mojawapo wa nembo za taifa la Kenya ni wimbo wa taifa. Ni wimbo 
unaoimbwa katika mazingira mbalimbali rasmi kama vile shuleni, maeneo 
ya kortini na kadhalika. Usisitizo mkubwa wa wimbo huu umewekwa 
kwenye umoja, amani na uhurusi tu nchini bali pia katika nchi jirani. Mstari 
kama vile Amani na Uhuru unashadidia amani na mshikamano wa kitaifa. 
Iwapo kila mwananchi anaweza kuuhifadhi wimbo huu kisha aushirikishe 
katika matendo basi tutakuwa mbali sana na fitina au uhasama wa kikabila. 
Nembo nyingine ni bendera yetu iliyo na mistari ya rangi tofauti tofauti. 
Rangi hizi pia huashiria mambo mengi kamavilenyeusikumaanisharangi 
ya watu weusi wa Kiafrika, nyekundu kuashiria damu ya Wakenya 
iliyomwagika wakati wa kupigania uhuru, ya kijani kuashiria kilimo na 
maliasili ya Kenya. Kubwa mno ni mistari mieupe inayoashiria amani na 
umoja wa kitaifa. Ukitathmini haya yote kwa jicho pevu utagundua kwamba 
kinachopewa upaumbele hapa ni uwiano, amani na utangamano wa kitaifa. 
Nembo hizi zikielezwa kwa Kiswahili zinafahamika vyema zaidi na umma 


wa Kenya. 


7A KISWAHILI NA UTAIFA NCHINI KENYA 


Dini ni muhimu sana katika kujenga jamii mpya yenye utangamano na 
mshikamano ulio thabiti. Watu wa matabaka mbalimbali huenda katika 
maeneo ya ibada ili kutoa shukrani na kumwadhimisha na kumshukuru 
Mwenyezi Mungu. Misikitini, kwa mfano, Waislamu huongozwa na Imamu 
ambaye fauka ya kuwaongoza katika utaratibu wa ibada, yeye huwapa 
chakula cha roho ambacho ni mawaidha ya kuwajenga na kuwapa mwelekeo 
katika maisha. Wakiristo nao pia huenda kanisani kwa lengo lilo hilo la 
kuiimarisha imani yao na kuyaboresha maisha yao katika jamii. Kutokana 
na ukweli kwamba wanaokuja misikitini au kanisani ni watu wa kila aina, 
viongozi hawa wanaweza kutumia lugha ya Kiswahili wanapotoa mahubiri 
yao ili waweze kufikisha ujumbe kwa urahisi. Wanaweza pia kupambana 
na ukabila na kuimarisha utaifa kupitia mahubiri yao. Mitagusano ya kijamii 
ya waumini inaweza kuimarika na mahusiano yao kuboreshwa zaidi 
kutokana na nasaha wazipatazo kutoka kwa viongozi hawa wa dini. Licha 
ya hilo, vitabu vitakatifu vya dini vimepata kutafsiriwa hadi katika lugha ya 
Kiswahili kwa nia ile ile ya kuimarisha uelewa wa neno la Mungu. Kurani 
Takatifu pamoja na Bibilia Takatifu ni vitabu viwili vikuu vitumikavyo na 
waumini wengi wakiwa majumbani mwao au katika sehemu za ibada. Vitabu 
hivi vina nasaha kemkem za kuzisafisha na kuzinawirisha nyoyo za 
binadamu zilizopiga kutu za ufisadi, dhuluma, matumizi ya dawa za kulevya, 
wizi, unyang'anyi pamoja na maovu mengi mengineyo. Kutu hizo 
zinapoondolewa na nyoyo kusalia kuwa nadhifu, basi uhalifu utapungua 
na kisha mshikamano utakuwepo baina ya wanajamii wenye dini tofauti 
tofauti. Ni vitabu vinavyozumgumzia maadili na utu na vikitumiwa vyema 
vinaweza kusaidia katika ujenzi wa utaifa. Kwamba vitabu hivi vimetafsiriwa 
kwa Kiswahili, ni ishara kubwa kwamba lugha hii ina nafasi pevu ya 
kumboresha binadamu na kumwelekeza kwenye utu usiofungwa na silisili 
za ukabila. 

Migogoro mingi ina misingi yake katika kupigania rasilimali. Endapo 
taifa lina ukwasi, uhuru na linazingatia haki ya kijamii, basi uwezekano wa 
migogoro utapungua pakubwa. Katika ukanda wa Afrika Mashariki, lugha 
inaweza kueneza maarifa kuhusu uzalishaji mali miongoni mwa umma ni 
Kiswahili. Hii ndiyo lugha inayoweza kuwaonyesha wananchi namna 
wanavyoweza kukata pingu za umaskini na maradhi na kuwaingia katika 
kufurahia uhuru na hali. Lakini endapo kutatokea migogoro baina ya 
makabila basi inaweza kusuluhishwa kwa urahisi kwa kutumia lugha ya 
Kiswahili. Hili linawezekana hasa katika sehemu za mashambani, vibandani 

na katika sekta ya Jua Kali ambapo wengi wa wafanya kazi hutumia lugha 
ya Kiswahili katika mawasiliano yao ya kila siku ya ujenzi wa taifa. 
Wanapokuwa na wepesi wa kuwasiliana utendakazi wao utaimarika na hivyo 
kupelekea kuwepo kwa utoshelevu wa maisha. Hii ina maana kuwa watu 
wataendelea kuyaboresha maisha yao katika mahusiko ya kijamii, kiuchumi, 
kisiasa na hata kitabaka. Isitoshe watu wanaofanya kazi ya kibarua aghalabu 
hutumia Kiswahili katika mawasiliano yao na hili ni muhimu katika kujenga 
jamii yenye kujitegemea kiuchumi na kijamii. Bila shaka mahusiano yao 
yataimarika na mizozo kupungua. 


Hitimisho 

Ni wazi kuwa lugha ya Kiswahili ina nafasi kubwa katika kujenga jamii 
mpya inayotawaliwa na utu na isiyofungwa na pingu za ukabila. Jamii hii 
mpya hujengwa kimaksudi na watu waliojitolea na wanaoongozwa na falsafa 
ya haki ya kijamii. Katika falsafa hii maendeleo yamejikita katika uhuru; 
uhuru wa kutokuwa maskini, uhuru wa kuishi katika nyumba safi; uhuru 
wa kutokuwa na maradhi. Huu ni uhuru unaoimarisha nguvu za binadamu 
ili aweze kufikia uwezo wake kikamilifu. Nchini Kenya, tukizingatia kuwa 
si watu wengi wanaoongea kwa Kiingereza walinganishwapo na wasemaji 
wa Kiswahili uhuru huu utawezekana tu ikiwa tutaitumia lugha ya Kiswahili 
kuwasilishia maarifa na elimu kwa wananchi waliowengi kuhusu ubunifu, 
usanifu, haki, teknolojia, uzalishaji mali, usalama wa vyakula na kadhalika. 
Endapo wananchi watajihisi salama kiuchumi, kijamii na kisiasa watafanya 
kazi zao za uzalishaji maji bila kubughudhiana. Manufaa anuwai ya mtaji 
wa kijamii yataanza kudhihirika. Hili nalo litachangia katika kuleta amani 
na umoja nchini; hali ambayo itakuza na kushamirisha uwiano na 
utangamano miongoni mwa wananchi. Tunatambua kuwa lugha peke yake 
haitoshi katika kuondolea mbali maovu ya kisiasa, kiuchumi na kijamii na 
kwamba ni muhimu kupigania utawala bora na uongozi unaowajibika. 
Lakini, japo lugha pekee haitoshi ni sehemu muhimu katika uimarishaji wa 
utawala bora kwa sababu uti wa mgongo wa utawala bora ni uwajibikaji wa 
viongozi na ushiriki wa umma katika masuala ya jamii. Wanajamii hawawezi 
kushiriki kikweli endapo hawajui kinachoendelea. 


Ni muhimu sote tutajifunga masombo kukitumia Kiswahili katika 
mazingira yetu ya kazini, nyumbani, shuleni, kortini, bungeni na kadhalika. 
Hali kadhalika maovu mengineyo yataepukwa ikiwa Kiswahili kitashamiri 
katika mitagusano yetu ya kiraia na kijamii kwa jumla. Vyombo vya habari 

navyo vina nafasi nzuri ya kuzima ghasia au chuki miongoni mwa wananchi 
ikiwa vitatumiwa Kiswahili kwa njia murwa. Taifa hili lina uwezo mkubwa 
wa kujikwamua kutokana na minyororo ya kiuchumi, kikabila, uhasama 
wa kitabaka, na mengine mengi yenye kulemaza maendeleo na uwiano 
miongoni mwetu. Hili linawezekana kwa kiwango fulani kupitia lugha ya 
Kiingereza pamoja na lugha zetu za kikabila. Hata hivyo, litawezekana zaidi 
na kwa wepesi iwapo Kiswahili kitatumika na kila mmoja wetu. Ni bora 
kwa watumiaji wajikakamue kujifunza vizuri lugha hii adhimu. 

SURA YA NANE 


MUSTAKABALI WA KISWAHILI KUFIKIA 2030: RAJUA AU 
USORAJUA? 


Clara Momanyi 


“Mwegama huanguki, ila mwega kugwa” 


Maana ya Rajua katika muktadha wa Nchi 


Neno 'Rajua' huweza kutumiwa kumaanisha maono au matumaini ya 
wananchi kwamba ifikapo mwaka fulani, mambo kadha yatakuwa 
yametekelezwa. Kwa mfano, katika nchi ya Kenya Rajua 2030 inamaanisha 
kwamba ifikapo mwaka wa 2030, Kenya itakuwa imefaulu katika utekelezaji 
wa miradi mbalimbali ya maendeleo. Rajua pia inaweza kuchukuliwa 
kumaanisha ile hali ya kutazamia au kutarajia mambo fulani. Kamusi ya 
Kiingereza-Kiswahili Toleo la TUKI (2000:887) inaeleza kwamba rajua ni 
uwezo wa kuona mbali au kuona mbele. Katika muktadha huu basi, rajua ni 
yale matarajio au matumaini ya kufanikiwa kupata matokeo fulani baada 
ya kuweka mikakati au mipango madhubuti ya jinsi ya kuyapata baada ya 
muda fulani. 


Kutokana na maelezo haya, rajua ya nchi inaweza kuhusisha utambuzi 
wa siku za usoni unaoelekeza watu kwa mambo mapya yaliyo nje ya upeo 
wa yale yaliyomo au yanayoweza kupatikana kwa wakati uliopo. Aidha, 
rajua ya nchi inaweza kuhusisha uundaji wa mikakati badalia ya maendeleo 
zikiwemo njia za utekelezaji ili kufikia lengo la maendeleo ya siku za usoni. 


Mazingatio ya Rajua 2030 katika Nchi mbalimbali 


Katika kutalii rajua za nchi mbalimbali, imebainika kwamba malengo 
muhimu ya Rajua 2030 kwa ujumla yanahusu ufanisi wa kiuchumi na ubora 
wa maisha. Hakuna nchi isiyotarajia kuwa na nguvu za kiuchumi kwani 
ndicho kigezo muhimu kinachomhakikishia mwananchi thamani ya maisha. 
Katika rajua ya nchi kama Namibia, msisitizo upo katika kuimarisha usawa 
katika jamii, kuendeleza uchumi, afya bora, ukuzaji wa rasilmali za kiasili, 

ukuzaji wa ujuzi pamoja na teknolojia ya mawasiliano. Kwa upande wake, 
Zambia inalenga kuimarisha kawi, uchimbaji madini na maendeleo katika 
sekta ya kilimo. Kwingineko, Jamaica, kwa mfano, inatarajia kufanikisha 
maendeleo hadi kufikia viwango vya nchi zilizostawi. Huko Mashariki ya 
Mbali katika nchi kama vile Korea, rajua inalenga kuboresha maisha ya watu, 
kukiwemo mikakati ya mashindano ya kiviwanda ili kufikia viwango vya 
nchi kumi bora zaidi kiuchumi ulimwenguni. Kile kinachobainika hapa ni 
kwamba maendeleo ya kiuchumi ni nguzo muhimu inayohimili takriban 
sekta zote za kijamii, na kwamba ni pumzi ya uhai katika taifa lolote 
Jinalodhamiria kuwa katika safu za ustawi ulimwenguni. 


Rajua 2030 ya Kenya 


Tuchunguzapo Rajua hii, tunaweza kutambua nguzo tatu muhimu ambazo 
lazima zizingatiwe ili kutimiza malengo yake. Lengo kuu mojawapo ni kuona 
kwamba tumefikia na kuhimili kiwango cha ukuaji wa kiuchumi hadi kufikia 
zaidi ya asilimia 10 kila mwaka kwa muda wa miaka 25 ijayo. Ukuaji huu 
hauna budi kuhimiliwa kupitia kwa marekebisho makubwa ya sekta hii, 
kukiweko pia uundaji wa amara mahsusi ili kuuwezesha uchumi huo kukua 
kila mwaka. Matarajio ya serikali hapa ni kuona kwamba kila mwaka upitao, 
kiwango cha uchumi kinakua kulingana na ustawishaji wa misingi bora 
nchini. 

Pili, Rajua hiyo ina matilaba ya kujenga jamii yenye haki na utangamano 
mzuri kukiwemo usawa wa maendeleo ya kijamii pamoja na mazingira safi 
yenye usalama. Lengo hili linaenda sambamba na yale yaliyomo katika 
wimbo wa taifa, kwamba haki ndiyo ngao na mlinzi wetu. Jamii yoyote 
inayoegemeza maendeleo yake katika misingi ya haki hukua haraka kuliko 
ile inayobobea katika unyanyasaji na uvurujuaji wa haki za kimsingi. 
Tuchukulie pia kwamba haki hapa haimaanishi ugawaji wa rasilmali za nchi 
sawa kwa kila mtu pekee, bali pia mazingatio ya ile haki ya mtu kuishi. 
Maisha ni kitu adhimu tulichokirimiwa na Muumba. Hivyo, iwapo raia 
yeyote atapokonywa haki hii, basi taifa hilo halijawa tayari kuzingatia 
maendeleo ya kijamii na kiuchumi kwa watu wake. 

Tatu, ni ile nguzo ya kuwa na mfumo wa kisiasa wenye kuzingatia 
demokrasia, na ambao unathamini siasa za kujenga, mbali na uzingativu 
wa sheria, uhuru wa kila mwananchi na jamii kwa jumla. Kwa muhtasari 
basi, Rajua 2030 ya Kenya inaweza kuwasilishwa kupitia kwa jedwali hili: 

Kenya — Rajua 2030 


Kubadilisha Kenya kuwa nchi inayostawi kiviwanda na ubora wa maisha 
kwa wote kufikia 2030 


Rajua 2030 


Kijamii 

- Haki na utangamano 
mzuri katika 
mazingira 


(Imenukuliwa na kufasiriwa kutoka katika Rajua ya Kenya 2030) 


Kisiasa 
- Mfumo wa Kisiasa 
unaozingatia 

demokrasia na 


Kiuchumi 
- Kuhimili maendeleo 
endelevu ya kiuchumi 


Haya ni baadhi ya maswali ambayo inatupasa kujiuliza tunapoelekea katika 
kutekeleza malengo ya Rajua hii. Dhamira kuu inayobainika ni kwamba 
Rajua ya 2030 inadhamiria kuifanya nchi ya Kenya kuwa nchi iliyostawi 
kiviwanda. Hata hivyo, bila amani na utangamano mzuri katika nchi, 
maendeleo ya kiviwanda ni muhali kupatikana. Nchi yoyote ile 
inayodhamiria kukua kiuchumi au hata kiviwanda, haina budi kuimarisha 
mikakati itakayoleta uelewano, amani na utangamano mzuri miongoni mwa 
raia wake. Mizozano ya kisiasa, mitafaruku ya kijamii na uhasama ni 
vichocheo halisi vinavyoweza kutinga juhudi zozote za kuyafikia malengo 
ya rajua ya nchi. Hivyo basi, nchi ya Kenya haina budi kuweka mikakati 
itakayojenga uwajibikaji na uzingativu wa maadili mema miongoni mwa 
watu wake. Haya yataweza kutimizwa kupitia kwa lugha itakayoweza 
kutumiwa kama kielelezo cha utamaduni wa kitaifa na ujenzi wa maadili ya | 
kitaifa. Maadili haya ndiyo yatakayokuwa dawa mjarabu ya kuufifisha 
ukabila na ufisadi uliosaki nchini. 


Chini ya nguzo ya kijamii pia, Rajua 2030 ingefafanua jinsi ya kukuza 
utamaduni wa kitaifa na umoja wa taifa chini ya vielelezo kama vile lugha 
ya taifa. Aidha, sera za wizara mbalimbali zinahitaji kufafanuliwa kwa lugha 
ya taifa ili kila mwananchi afahamu kile kinachozungumzwa na aweze kuwa 
mhusika katika utekelezwaji wa sera hizo. 

Pengine Wakenya bado hawajaweza kutimiza malengo muhimu ya 
kitaifa pale walipojipatia uhuru wao kunako mwaka wa 1963 kutokana na 
kuzorota kwa maadili ya kijamii. Dhamira kubwa wakati huo ilikuwa 
kuondoa maadui watatu ambao walikuwa ni umaskini, kutojua kusoma na 
kuandika na pia maradhi. Maadui hawa bado wametuzingira kutokana na 
kule kutoweza kuweka mikakati shadidi ya kuwaangamiza. Leo hii 
tumeweka mikakati ya kuzingatia katika kutekeleza Rajua 2030 kimaandishi 
tu. Utekelezwaji wake utahitaji Wakenya kuweka kando ubinafsi na 
migawanyiko katika misingi ya ukabila ili kuitimiza ndoto hii. Utekelezwaji 
wake pia utahitaji umoja wa kitaifa utakaoweza kuimarika zaidi kupitia 
matumizi ya Kiswahili kwani hii ndiyo lugha iliyotumiwa awali kumwondoa 
mkoloni na kukita bendera ya uhuru. Lugha hii pia inaweza kutumiwa 
nyakati hizi kuubomoa ufisadi, ubahili, ukabila na kujenga misingi ya 
kuimarisha uchumi ili kuongeza ajira na kufifisha maradhi sugu 
yanayosumbua wananchi kama vile malaria. Katika kuhitimisha sehemu hii 
niseme kwamba tuhadhari Rajua hii isiwe mgogoto wa serikali 
utakaowaongoza wananchi tu, bali asasi hii iwashirikishe wote, maskini kwa 
matajiri. Lugha ya Kiswahili nayo iwe kiungo muhimu katika 
kuwafahamisha watu makusudio ya serikali kila wakati. 


Mapendekezo 

1) Serikali ina wajibu wa kufasiri mikataba, makubaliano, masharti, 
katiba, sheria na sera za nchi kwa kutumia lugha ya Kiswahili 
inayofahamika zaidi nchini.Umma ukifahamishwa ipasavyo, baadhi 
ya mivutano na migaragazo tuipatayo hii leo huenda ikapungua (Taz. 
Utaratibu unaotekelezwa na Wizara ya Haki na Mambo ya Katiba 
kuhusu mpango wa kuwapa wananchi wa kawaida usaidizi wa 
kisheria kupitia ondoleo la vikwazo vya kisheria vinavyowakabili raia 
maskini). 


2) Sera ya kitaifa kuhusu sayansi, teknolojia na uvumbuzi haina budi 
pia kuzingatia swala la lugha. Serikali izingatie idili kuhusu jinsi 
matokeo ya utafiti na miradi mipya ya maendeleo itakavyofafanuliwa 
kwa wananchi (Taz. Uzinduzi wa Rajua 2030 Rais Kibaki alivyosema 
kwamba Rajua hii si mradi wa serikali bali mbiu ya Wakenya wote 
kuifanikisha ili kuondoa umaskini uliokithiri). 

3) Serikali ianzishe mpango wa kitaifa wa kuwafahamisha Wakenya juu 
ya Rajua hii ya 2030 kupitia lugha ya Kiswahili au hata lugha za kiasili 
ili kila mtu ashiriki katika utekelezwaji wake. Tafsiri zitakazotolewa 
zilenge yale yaliyomo na kwa lugha inayoeleweka vizuri (Taz. Tafsiri 
ya Rajua 2030 kwa Kiswahili iliyotindikiwa kwa mambo mengi). 


4) Rajua 2030 ya Kenya inahusu mageuzi makubwa, lakini ina haraka 
mno ya kuyafikia yote yaliyofafanuliwa katika Rajua hiyo. Huenda 
yote yasiwezekane bila kuwa na muda wa kuunda sera muafaka na 
mikakati ya utekelezaji (Taz. Makala ya Angeyo Kalambuka katika 
htip//www.nation.co.ke/oped/opinion/-/440808/443524/-/py152/-/ 
inder.html). 


5) Utangamano wa jamii mbalimbali zenye tamaduni anuwai ni muhimu 
katika kufifisha hisia za kikabila. Lugha ya Kiswahili inaweza 
kufaulisha utangamano huo. Aidha, lugha hii iwe mojawapo ya 
mahuruji ya nchi ya kuweza kueneza falsafa, maadili, itikadi na rajua 
zetu ulimwenguni kote. 


6) Katika Rajua 2030 kwenye nguzo ya kisiasa (ibara 6.5) inahusu namna 
ya kuimarisha usalama, amani na mchango wa uongozi penye mizozo. 
Kule 'kuimarisha majadiliano ya kitaifa miongoni mwa jamii 
mbalimbali ili kuleta utangamano...' hakuwezi kuleta afueni iwapo 
majadiliano haya yataendeshwa katika sebule za hoteli kubwa kubwa 
kati ya matabaka tajiri. Ipo haja ya kuwa na mpango wa kuufikia umma 
mpana kwa lengo la kuuhusisha kupitia kwa lugha wanayoielewa 
vyema. 


7) Kujenga taifa adilifu lililo na itibari hakuhitaji sera maridadi 
zinazoishia tu kwenye mashubaka ya wizara za serikali. Ipo haja ya 
kushirikisha jamii pana ili kuzua mikakati ya kuongoza watu kufikia 
malengo yaliyodhamiriwa. 


8) Ipo haja ya kukinoa Kiswahili kiteknolojia ili kiweze kukabiliana na 
kasi ya maendeleo katika enzi hizi za utandawazi (Rajua 2030 ya 
Pakistan inahusisha makuzi ya lugha ya Ki-Urdu kiteknolojia kupitia 
programu za tarakilishi kama vile Windows, Linur, UNIZ na Macintosh 
pamoja na kupanua kanzi data). 

9) Ipo haja ya wananchi wa Kenya kujiepusha na ukiritimba na ubabe 
wa lugha ya Kiingereza na badala yake waanze kufasiri kwa Kiswahili 
mifumo ya nchi, sera, makubaliano na mikataba ili wananchi wa ngazi 
za chini waweze kufahamu yale yanayoendelea nchini mwao. Kwa 
njia hii, wataweza kushiriki kikamilifu katika maendeleo. 


10) Viongozi, hasa wa kisiasa wawe na hadhari kubwa wanapotumia 
lugha ya Kiswahili hususan katika mihadhara ya kisiasa. Wanahitaji 
kuzingatia lugha yenye nidhamu na inayoheshimu miiko na kaida za 
jamii hasa pale wanapofasiri Rajua hii kwa umma. Matumizi ya lugha 
kiholela hufifisha hamasa ya watu kuhusu utekelezaji au hata uelewa 
wa sera za nchi. 

SEHEMU YA PILI 


KISWAHILI KATIKA ELIMU 


i 


SURA YA TISA 


UTETEZI WA ELIMU YA UWILILUGHA AFRIKA 
MASHARIKI 


Peter Githinji 


Utangulizi 


Kulingana na nadharia ya soko la lugha, thamani ya usemi wa mzungumzaji 
hunasibishwa na bidhaa katika soko. Kuna bidhaa za thamani kubwa na 
zingine za thamani ndogo. Katika ulimwengu wa kisasa uliosheheni 
teknolojia na utandawazi, lugha zenye hadhi ndogo zina nafasi haba ya 
kujimudu katika soko la lugha. Kutokana na hali ya kuzidi kutengewa 
majukumu ya pembezoni, thamani ya lugha nyingi za Kiafrika kama 
Kiswahili itaendelea kushuka katika soko la lugha ikiwa hazitapewa 
majukumu yenye nguvu na fahari ambayo hutekelezwa na lugha za 
mawasiliano mapana, kama vile Kiingereza. Kuendelea kutengea Kiswahili 
majukumu sahili katika soko la lugha katika mataifa ya Afrika Mashariki 
kumechangia kudhalilishwa, kudunishwa na kupuuzwa kwake na baadhi 
ya wazungumzaji wake. Hali hii ikiendelea, itaharakisha kuzorota kwa 
usanifu wa Kiswahili na hatimaye kuchukiwa na kukataliwa na baadhi ya 
wazungumzaji. Kwa mantiki hii, kuna changamoto kwa wapenzi wa 
Kiswahili kuibua hatua muafaka ili kuzuia jambo hili kutukia. 


Makala hii itajadili kuhusu matumizi ya Kiswahili katika elimu kama 
njia moja ya kuinua hadhi ya Kiswahili. Nitatoa hoja zitakazoonyesha 
kwamba kutumia Kiswahili au Kiingereza pekee hakutakimu mahitaji ya 
wakazi wa Afrika Mashariki. Twahitaji lugha zote mbili. Ili tusiachwe nyuma 
na kasi ya utandawazi, tunahitaji Kiingereza ili kuwasiliana na walimwengu 
wengine, lakini pia tunahitaji Kiswahili kama kitambulisho chetu katika 
harakati za kuitetea hadhi yetu na hivyo kuukomboa utu wetu. Kama chombo 
cha kufanikisha malengo ya kitaifa, elimu inafaa kuwa chanzo cha ujenzi 
wa tabia na maadili ya matumizi ya lugha. Makala hii inapendekeza elimu 
ya uwililugha ambapo Kiswahili kinatumika sawia na Kiingereza 
kufundishia masomo katika shule za msingi na sekondari. Nitagusia mifano 
ya sera za elimu ya uwililugha zilizofanikiwa kwingineko na kupendekeza 

sura tofauti za elimu ya uwililugha zinazoweza kutumika katika mazingira 
ya Afrika Mashariki. Mwishowe, nitajadili kuhusu athari za Kiswahili chenye 
nguvu na hadhi katika muktadha wa kijamii, kitaifa na kimataifa. Nitaanza 
kwa kutetea matumizi ya lugha za Kiafrika katika elimu. 


Urazinishaji wa elimu kwa lugha za Kiafrika 


Utandawazi umetawala kila kipengele cha maisha yetu hivi kwamba kujaribu 
kupigana nao ni kama kupiga ngumi ukuta. Ingawa wahenga walisema, 
'mwenye nguvu mpishe”, haimaanishi tukate tamaa na tukubali 
kudhalilishwa au kudunishwa katika mashauriano na mapatano baina yetu 
na walimwengu wengine. Sababu ni kwamba kila tunapobishana na 
kuafikiana katika sera zetu za kisiasa, kiuchumi na kijamii, tunakuwa katika 
nafasi dhalili kwa kukosa rasilimali za kiisimu za kujitetea, na hivyo 
kushindwa kuendeleza madai yetu kwa ufasaha. Hivyo basi, kujenga 
umaarufu wetu wa kuafikiana ni jambo la dharura kama tunatarajia kushiriki 
kikamilifu katika dunia ya utandawazi. Ni muhimu kutambua kwamba japo 
tunauhitaji ulimwengu, sisi pia ni sehemu ya ulimwengu na ulimwengu 
wahitaji mchango wetu pia. Tutaendelea kudunishwa iwapo tutakubali kuwa 
watu wa kupokea tu bila kuchangia. Je, haya yote yanahusikana vipi na 
lugha? 

Tumeshuhudia lugha ambazo hazijasambaa sana ulimwenguni kama 
Kiitaliano, Kikorea, Kijerumani, Kirusi, Kichina, na Kijapani zikiongoza 
maendeleo ya nchi zao. Mafanikio ya nchi hizi ambazo zinatumia lugha zao 
yanaonyesha kwamba si lazima Kiingereza na Kifaransa ziwe nguzo za 
mafanikio. Lugha yoyote inaweza kuendeleza siasa, uchumi, na utamaduni 
ikiwa vyombo vya kiserikali na kijamii vitaiunga mkono ili kuinua thamani 
yake katika soko la lugha. Jambo hili litawezekana kwa kuishirikisha lugha 
teule katika shughuli zote za maisha ya wananchi. Ili kufanikisha juhudi 
hizi, kuna haja ya wananchi kuhamasishwa wasihisi kama wanalazimishwa 
kufanya jambo lisilo na manufaa. Wananchi wakielewa mantiki ya juhudi 
za serikali, wataziunga mkono baada ya kutambua kwamba haziwazuii 
kujiendeleza kimaisha. Wakiangalia mifano ya nchi kama Uchina, Urusi, 
Ujapani, Korea na kadhalika, wataona kwamba nchi hizi zinatambua 
Kiingereza kama lugha muhimu duniani, lakini hisia za utaifa huwafanya 
kujivunia na kuzienzi lugha zao. Kwao, majukumu ya lugha ni bayana; lugha 
za kigeni huwasaidia kutekeleza shughuli za kimataifa, si za kitaifa. Tofauti 
na nchi hizi, mataifa mengi ya Kiafrika yameshindwa kuteua baadhi ya lugha 

zao kutekeleza majukumu muhimu ya kitaifa. Badala yake, lugha za kigeni 
zimeendelea kuyatawala masoko ya lugha katika ngazi za kienyeji na 
kimataifa. Njia moja ya kurekebisha hali hii ni kuzitengea lugha hizi za 
Kiafrika majukumu muhimu yatakayozipa hadhi na uwezo, na hivyo kuinua 
thamani yake miongoni mwa lugha zingine. Mojawapo ya majukumu haya 
ni matumizi ya lugha hizi katika elimu, hasa katika kufundishia masomo 
mengine. Umuhimu wa kuinua thamani ya lugha kwa kuitumia masomoni 
umesisitizwa katika ripoti maalumu ya shirika la UNESCO kuhusu lugha 
na elimu; 


Uteuzi wa lugha ya kutumika katika mfumo wa elimu huikabidhi lugha 
hiyo nguvu na hadhi kupitia kutumika kwake katika ufundishaji rasmi. 
Siyo tu katika kipengele cha ishara, yaani, fahari na uonekanaji, bali 
pia katika kipengele cha dhana, yaani imani za kijamii na itikadi ambazo 
huwasilishwa kupitia lugha hiyo.” (Unesco 2003: 14 tafsiri yangu) 


Tangu mwaka wa 1953, shirika la UNESCO limekuwa likihimiza umuhimu 
wa kuteua lugha ya kufundishia inayoeleweka na wanafunzi. Nguzo kuu 
ya madai ya UNESCO ni kwamba lugha inayoeleweka huondoa migongano 
ya kimawazo baina ya dhana zilizojikita katika mawazo ya mwanafunzi na 
dhana ngeni zinazofundishwa shuleni. Wasomi kama Makinde na Olabode 
(2006) wamedhihirisha manufaa yapatikanayo mwanafunzi anapofundishwa 
kwa lugha yake ya kwanza. Katika utafiti wao, wanafunzi wa shule za 
sekondari nchini Nigeria waliofundishwa somo la Bayolojia kwa Kiyoruba 
walifanya vizuri kuliko wenzao waliofundishwa kwa Kiingereza. Utafiti 
mwingine uliofanywa Msumbiji kati ya mwaka wa 1993-1997 chini ya mradi 
wa PEMBIMO (Benson 2000) ulisisitiza manufaa yapatikanayo kutokana na 
matumizi ya lugha za Msumbiji katika elimu badala ya sera ya awali ya 
kutumia Kireno. Umuhimu wa kutumia lugha muafaka ni kwamba mwalimu 
asipoeleweka na wanafunzi kiwango cha wanafunzi cha kufanikiwa shuleni 
huathirika. Vilevile, wanafunzi wenye kiwango cha chini cha ustadi wa lugha 
inayotumika kufundishia hawawezi kuelewa vizuri yanayofundishwa, au 
kushiriki ipasavyo katika maafikiano na mwalimu darasani. Ushirikiano kati 
ya mwalimu na mwanafunzi usipotimu, matokeo ya elimu huwa duni. 


Mfano wa nchi zilizostawi au zinazostawi kwa kasi bila Kiingereza au 
Kifaransa unaweza kutoa mwangaza kwa mataifa ya Afrika Mashariki na 
kati, hasa kuhusu lugha ya Kiswahili ambayo imesambaa katika nchi nyingi. 
Korea Kusini, Brazil, Uchina na nchi nyinginezo zimefanikiwa kuinua hadhi 

ya lugha zao katika masoko yao ya lugha na kupata maendeleo ya kasi. Pia 
mataifa haya yamefanikiwa kujenga nchi zenye raia wanaojivunia nchi na 
tamaduni zao pamoja na kufanikiwa kujenga mshikamano wa kitaifa. 
Vilevile, mataifa ya Afrika Mashariki na kwingineko kunakozungumzwa 
Kiswahili hayana budi kulinda maboma yao kwa kukifanya Kiswahili kuwa 
nguzo ya maendeleo. Mfano wa Tanzania unafaa kupewa nguvu na 
kuimarishwa kwa kuhakikisha ya kwamba Kiswahili kinastawishwa zaidi 
ili kiweze kutumiwa katika miktadha changamano nchini na nje ya nchi. 
Hata hivyo, kurutubisha sera ya elimu ya Tanzania si kuendeleza Kiswahili 
na kupuuza shinikizo za utandawazi zinazotokana na Kiingereza. Vilevile, 
si kutupilia mbali lugha ya Kiswahili na kukimbilia Kiingereza kama hali 
ilivyo katika shule za kibinafsi nchini Tanzania (Brock—Utne na 
Hormarsdottir 2004; Rugemalira 2005), bali ni kuchanganya sera za shule za 
kibinafsi na za umma kwa kuzindua sera mpya ya elimu ya uwililugha. 
Suluhisho hili pia ni muafaka kwa nchi kama Kenya na Uganda ambapo 
mizizi ya Kiingereza imepenya sana kiasi cha kukihujumu Kiswahili. 


Kwa nini twahitaji lugha zote mbili? 


Tukilinganisha sera ya Tanzania na Kenya kuhusu Kiswahili, ni wazi kwamba 
kila nchi hupata manufaa fulani kutokana na sera yake. Wakenya 
wamefaidika katika mfumo wa kisasa wa kiuchumi kwa sababu Kiingereza 
ndiyo lugha ya kibiashara ulimwenguni. Kwa upande mwingine, Tanzania 
imefaidika katika kukuza umoja wa kitaifa kwa kusisitiza matumizi ya 
Kiswahili. Uchumi na umoja wa kitaifa ni muhimu sana, hasa kwa mataifa 
yanayoendelea ambayo yanawania kukimu mahitaji ya wananchi na kuinua 
hali yao ya maisha. Nchini Tanzania, wasiwasi wa kiuchumi umewafanya 
baadhi ya wazazi kupeleka watoto wao katika shule zinazofundisha kwa 
Kiingereza (Rugemalira 2005). Wanafanya hivi kwa sababu wametambua 
umuhimu wa Kiingereza katika mifumo ya kiuchumi ya ulimwengu mpana 
(Gran 2007). Watanzania wenye nia ya kuongeza masomo katika vyuo vya 
Marekani na Uingereza hupata shida katika mitihani ya kimataifa ya 
Kiingereza kama TOEFL na IELTS'. Uhalisia wa utandawazi umewafanya 
baadhi ya wasomi katika idara ya uchumi na masomo ya biashara katika 
Chuo Kikuu cha Dar-es Salaam kusisitiza nafasi muhimu ya Kiingereza katika 
maendeleo ya Tanzania (Glan 2007). Maoni haya yanalingana na matokeo 
ya utafiti wa LOITASA (Senkoro 2005) ulioonyesha kwamba licha ya ukweli 
kwamba ni asilimia 5 tu ya Watanzania ambao wanazungumza Kiingereza, 

' waalimu, wanafunzi na wazazi wanapendelea masomo ya sekondari na vyuo 
yafundishwe kwa Kiingereza wakihofia kwamba kuzorota kwa Kiingereza 
kutawatenganisha na jamii ya kimataifa. 


Nchini Kenya, hali ni tofauti. Misingi ya Kiingereza iliyowekwa wakati 
wa ukoloni pamoja na uteuzi wa Kiingereza kama lugha ya ufundishaji 
vimesaidia wananchi kupata nafasi bora za kazi zinazohitaji ujuzi wa 
Kiingereza. Pia wanafunzi wa Kenya wenye nia ya kuongeza masomo katika 
vyuo vya nje hawana shida kubwa na mitihani ya kimataifa ya Kiingereza. 
Hata hivyo, vita vya kikabila na migongano ya kitamaduni vimedhihirisha 
ukosefu wa uzalendo na umoja wa kitaifa, majukumu ambayo 
yametekelezwa na Kiswahili nchini Tanzania. Hiyo basi, kila sera ina manufaa 
na hasara zake, lakini inawezekana kuvuna faida za sera zote mbili kupitia 
njia salama ya katikati. Elimu ya uwili-lugha itahakikisha tunapata | 
maendeleo ya kiuchumi na kushirikiana na jamii ya kimataifa kupitia 
Kiingereza, huku tukijenga uzalendo na umoja wa kitaifa kupitia Kiswahili. 


Uwililugha na elimu ya uwililugha 


Neno uwililugha linatumika kumaanisha uwezo wa mtu binafsi wa kutumia 
zaidi ya lugha moja, au utumiaji wa lugha mbili katika kikundi cha watu, 
jamii, eneo au nchi fulani (Baker 2004). Nayo dhana ya elimu ya uwililugha 
inamaanisha mfumo wa elimu unaotumia lugha mbili au zaidi kufundishia, 
na wala si kufundisha lugha pekee. Nchini Marekani, malengo makuu ya 
elimu ya uwililugha yamekuwa kuimarisha lugha ya taifa (Kiingereza) na 
kuhifadhi lugha asilia. Kwa muktadha wa elimu, tunaweza kudai kwamba 
lengo la elimu ya uwililugha ni kuimarisha uwezo wa kusoma na kuandika 
katika lugha mbili zinazotumika katika jamii husika kwa kuhakikisha | 
kwamba wanafunzi wanaweza kuzitumia lugha hizo katika mazingira 
mapana. Kuna njia tofauti za kupata sifa ya uwililugha; | 


i) kujifunza kutoka kwa marafiki, familia au wasemaji wa lugha lengwa. 


ii) kuchukua madarasa ya lugha shuleni au ya kibinafsi 


iii) kutumia teknolojia na vyombo vya habari kama vitabu, mtandao 
wa mawasiliano na kadhalika. 


iv) kupitia elimu ya uwililugha. 


Dhana ya uwililugha huzua ubishi mkali kwa vile si wazi kujua ni 

kiwango gani cha ustadi ambacho mtu anafaa kutimiza kabla ya kupata sifa 
ya uwililugha (Baker 1988, 2004). Tukizingatia viwango vinne vya weledi 
wa lugha — kuzungumza, kusikiliza, kusoma na kuandika, ni wazi kwamba 
mtumiaji wa lugha humiliki kiwango kimoja vizuri zaidi ya vingine. Kwa 
watu wengi, ustadi wa kuzungumza na kusikiliza hushinda ustadi wa 
kusoma na kuandika, hasa katika lugha asilia. Kwa kawaida, watu 
huzungumza lugha asilia vizuri kuliko lugha ya pili. Kama ilivyo katika 
lugha asilia, viwango vya weledi wa lugha ya pili ni tofauti. Je, mtu 
anayeweza kuzungumza lugha moja zaidi ya nyingine anaweza kupewa sifa 
hii ya uwililugha? Tunapojibu swali hili, ni vizuri kutambua kwamba ni 
nadra sana kupata mtu ambaye kipengele fulani cha weledi wa lugha ni 
sawa katika lugha zote mbili. Ni kwa kiasi gani mtu kama huyo anaweza 
kupewa sifa ya uwililugha? 

Elimu ya uwililugha inaweza kuwa ngazi ya kupata sifa ya uwililugha. 
Vilevile, sera ya uwililugha katika jamii au taifa fulani inaweza kufanikisha 
malengo ya elimu hasa kwa wanafunzi wenye udhaifu wa lugha kuu ambayo 
hutumika kufundishia. Hata hivyo, malengo ya uwililugha na elimu ya 
uwililugha ni tofauti. Pale ambapo uwililugha hulenga kujenga jamii 
inayozungumza zaidi ya lugha moja, elimu ya uwililugha hulenga 
kuhakikisha kwamba mwanafunzi anaweza kutumia zaidi ya lugha moja 
katika shughuli zote za kila siku. Mataifa mengi huanza elimu ya uwililugha 
kwa sababu mbalimbali. Katika nchi nyingi ambazo zaidi ya lugha moja 
huzungumzwa, mtoto huanza kufundishwa kwa lugha asilia kwa kipindi 
cha mpito au kivukio kabla ya lugha rasmi ya kufundishia kutangulizwa. 


Baada ya kufundishwa kwa lugha asilia kwa madarasa ya mwanzo, 
mwanafunzi hufundishwa kwa lugha rasmi kwa madarasa yote yaliyosalia 
katika mfumo wa elimu. Nchini Marekani kwa mfano, elimu ya uwililugha 
hulenga watoto wa wazazi waliohamia Marekani ili kuwapa muda wa 
kujenga ustadi wa Kiingereza utakaowawezesha kufanya vizuri masomoni. 
Baadaye, Kiingereza huwa lugha pekee ya kufundishia. Katika maeneo 
maalum ya Marekani, elimu ya uwililugha huhakikisha kwamba utamaduni 
asilia wa wanafunzi unahifadhiwa kwa kuwafundisha kwa lugha zao. Wazazi 
huwa na haja ya kuhakikisha kwamba licha ya kujifunza Kiingereza, watoto 
wao watadumisha lugha na utamaduni wa nchi walikotoka. Mataifa mengi 
ya Ulaya hufuata falsafa kama ya Marekani kuhusu elimu ya uwililugha. 
Nchini Kanada, jaribio la St Lambert (Lambert na Tucker 1972) lilikuwa na 

malengo tofauti. Wazazi walinuia watoto wao waweze kujenga uwezo wao 
wa Kifaransa bila kupoteza muda wowote shuleni au kupoteza uwezo wao 
wa Kiingereza. Lengo kuu la jaribio hili lilikuwa kuhakikisha kwamba 
wanafunzi walielewa na kuheshimu tamaduni za Wakanada wazungumzao 
Kifaransa na wale wazungumzao Kiingereza vilevile. 


Tofauti na mataifa ya Ulaya na Marekani, mataifa mengi ya Afrika 
hutumia lugha za Ulaya kufundishia shuleni. Kuwepo kwa lugha nyingi 
pamoja na mifumo ya ubepari kulizifanya lugha za Uropa kupewa 
majukumu muhimu katika mataifa ya Kiafrika (Brock-Utne na Holmarsdottir 
2004). Baadhi ya nchi za Kiafrika hazifundishi kwa lugha za Kiafrika hata 
kidogo—jambo ambalo huwanyima wanafunzi uwezo wa kusoma na 
kuandika katika lugha zao asilia. Hata hivyo, kuna baadhi ya mataifa 
yanayozingatia mapendekezo ya UNESCO (1953) yanayosisitiza elimu kwa | 
lugha asilia au lugha yenye wasemaji wengi katika eneo fulani. Utekelezaji 
wa mfumo huu ni kufunza madarasa ya mwanzo shuleni kwa lugha asilia | 
kisha kubadilisha lugha ya ufundishaji kutoka lugha asilia hadi lugha rasmi 
(lugha za kigeni, tukiondoa mataifa ya kaskazini ya Afrika, Tanzania, na 
Somalia). 


kwamba wanafunzi hufanya vyema wanapofunzwa kwa lugha 
wanayoielewa na yenye ukuruba na utamaduni wao. Baadhi ya maeneo 
nchini Nigeria yamefanya majaribio ya kutumia lugha asilia kufundisha 
madarasa ya kisayansi. Utafiti wa Makinde na Olabode (2006) ulionyesha 
kwamba wanafunzi wa shule za sekondari hufanya vizuri katika masomo | 
ya kisayansi wanapofundishwa na kutahiniwa kwa Kiyoruba badala ya 
Kiingereza. Utafiti huu ni muhimu kwa sababu mbili; kwanza, unaonyesha 
kwamba lugha za Kiafrika zinaweza kufundishia madarasa ya kisayansi na 
hivyo kupinga madai kwamba hazina istilahi za kutosha kuelezea dhana 
changamano za kisayansi. Pili, ikiwa majaribio yamefanikiwa na | 
yamedhihirisha faida za kutumia lugha asilia, hakuna sababu yoyote ya | 
kutopiga hatua hiyo nyingine, yaani kuzindua masomo ya sekondari na vyuo 

kwa kutumia lugha za Kiafrika. Vilevile, hakuna sababu yoyote inayozuia 

lugha za Kiafrika na lugha za mawasiliano mapana kushirikiana katika 
ufundishaji wa shule za msingi, sekondari, na hata vyuo vikuu ili kupata 

faida za lugha za Kiafrika na lugha za kigeni. 


; 
Mapendekezo ya UNESCO yameungwa mkono na utafiti unaoonyesha 
ji 
| 
ji 
Hi 
| 

Faida za elimu ya uwililugha 


Baadhi ya wahakiki wa elimu ya uwililugha wamedai kwamba wakati 
mwingi hupotezwa kufundisha lugha zisizo na manufaa badala ya 
kufundisha lugha ambazo zitawafaa wanafunzi kielimu na hivyo kuwapa 
nafasi bora maishani. Wapinzani wa elimu ya uwililugha hudai kuwa inaleta 
hasara badala ya faida. Chavez (1996) kwa mfano, alitoa mfano wa wazazi 
wenye asili ya Kihispania katika majimbo ya New York na California ambao 
waliolalamika kwamba elimu ya uwililugha haikuwasaidia watoto 
kuimarisha Kiingereza chao. Akiendeleza dai hilo, mwanaharakati Ron Unz 
aliongoza kampeini za kupiga marufuku elimu ya uwililugha katika jimbo 
la California na Arizona (Crawford 2000, Baker 2004) akidai kwamba 
iliwanyima watoto nafasi ya kuboresha Kiingereza. Alipendekeza wanafunzi 
wenye udhaifu wa Kiingereza wa umri tofauti wawekwe kwenye madarasa 
maalum ambako masomo yote yatafunzwa kwa Kiingereza kisha wajiunge 
na mfumo wa kawaida baada ya mwaka mmoja. Mapendekezo ya Unz katika 
California yaliyojulikana kama Pendekezo 227 yalipitishwa kwa kura mnamo 
Juni 2 1998 (Crawford 1997). Baadaye, wataalamu walikuja kudai kwamba 
Pendekezo 227 liliwazuia wanafunzi kuboresha Kiingereza na kusababisha 
wengi wao kuacha shule, kinyume na matarajio yake. Akitetea elimu ya 
uwililugha, Lyons (1996) amesema kwamba utekelezaji bora huwasaidia 
watoto kujifunza Kiingereza na kubakia shuleni. Madai haya yameungwa 
mkono na shirika la TESOL (2005) ambalo lilikemea maneno ya spika wa 
zamani wa Marekani Newt Gingrich aliyeiita elimu ya uwililugha "lugha ya 
kukaa kwenye ghetto”. Katika taarifa yake, lilitaja utafiti wa wataalamu 
unaodhihirisha kwamba elimu ya uwililugha huwasaidia wanafunzi wenye 
udhaifu katika somo la Kiingereza kujifunza Kiingereza vizuri zaidi na 
kuongeza uwezo wao wa kuelewa dhana za kielimu. Utafiti wa muda mrefu 
umedhihirisha kwamba elimu ya uwililugha huwanufaisha wanafunzi kwa 
kuwapa uwezo wa kusoma na kuandika kwa lugha asilia pamoja na lugha 
lengwa. Badhi ya manufaa yaliyotajwa ni kama yafuatayo; 


Uelewekaji wa masomo: Bila matatizo ya lugha, mwanafunzi huelewa 
masomo kwa urahisi—jambo ambalo humwezesha kufanya vizuri katika 
mitihani. Iwapo mwanafunzi ana udhaifu katika Kiingereza, huenda baadhi 
ya maneno yanayotumika yakamtatiza kuelewa yaliyomo, siyo kwa sababu 
hawezi kuelewa yanayofunzwa, lakini kwa sababu Kiingereza kinakuwa 
pingapimizi katika uelewaji. Dhana hizi zinapowasilishwa kwa lugha 

r anayoielewa, kiwango chake cha uelewaji kinapanda. Katika Afrika 
mashariki, Kiswahili kinaeleweka zaidi ya Kiingereza. Nchini Tanzania, 

utafiti umeonyesha kwamba wanafunzi wengi huelewa masomo kwa 

Kiswahili kuliko Kiingereza (Gran, 2007, Senkoro 2005, Roy-Campbell 1995). 

Ujuzi huu wa kujifunza kwa Kiswahili unaweza kufasirika kwa urahisi hadi | 

Kiingereza ikiwa sera bora ya elimu ya uwililugha itabuniwa. Krashen (1991) 

amehimiza kwamba mwanafunzi akipata ujuzi kwa lugha moja, ataweza 

kuukariri kwa lugha nyingine. 


Uhakika na kujiamini: Lugha asilia ya mwanafunzi, au lugha yenye ukuruba 
na utamaduni wake inapotumika katika mfumo wa elimu, inaimarisha ujuzi 
wa kusoma na kuandika si katika lugha hiyo tu, lakini pia katika lugha ya 
pili. Mwanafunzi anaanza kutoka anachokijua na kuendelea kukabili 
ulimwengu mpana asioujua. Mwanafunzi akijifunza kwa lugha anayoijua, 
huelewa barabara kinachofunzwa na kinachoulizwa. Ufasaha wake wa lugha 
humsaidia kujibu maswali kwa uhakika bila kuhofia kuchekwa kwa kukosa 
ufasaha wa lugha. Roy-Campbell (1995) amenukuu matamshi ya mwanafunzi 
wa Kitanzania aliyesema kwamba wanafunzi huhisi kutojiamini kutokana 


na udhaifu wao wa Kiingereza na hivyo kuamua kutozungumza darasani 
ili wasijiaibishe. Elimu ya uwililugha inaweza kusuluhisha tatizo hili kwa 
kumpa mwanafunzi fursa ya kujieleza kwa lugha anayoijua huku akijifunza 
lugha ya pili. 


Heshima kwa watu wa tamaduni tofauti: Watu wengi hudai kwamba lugha 
nyingi huchangia mivutano ya kitaifa kwa kuchochea hisia za ukabila na 
migawanyiko mingine inayotokana na tofauti za lugha na tamaduni. Kwao, 
wanaiona lugha kama tatizo badala ya kuiona kama chombo chenye uwezo 
wa kuwaunganisha watu katika tofauti zao. Lugha hutajirisha tajiriba ya 
binadamu kwa kutoa vioo tofauti vya kubaini upekee wake, si lazima zilete 
mafarakano. Kinyume na maoni kwamba lugha nyingi husababisha 
utengano, lugha nyingi kuwaunganisha watu. Mtu anapojifunza lugha 
nyingine, hujifunza pia vipengele muhimu vya utamaduni husika na hivyo 
kuwaelewa wazungumzaji wa lugha hiyo zaidi. Uelewano huu huchangia 
amani na mshikamano wa kitaifa. Katika masomo, ujuzi wa lugha zaidi ya 
moja hupanua uwezo wa wanafunzi wa kubaini ulimwengu mpana. Hivyo 
basi, elimu ya uwililugha huwapa wanafunzi uwezo wa kushughulikia mada | 
za kiakademia kwa kina. | 

| 

Ukuzaji na ustawishaji wa lugha: Lugha inapoteuliwa kuwa lugha rasmi 
au lugha ya taifa na hivyo kutumika katika kufundisha, wanaisimu 
wanashawishika kuanza kuikuza kimsamiati ili iweze kutumika katika 
miktadha mipana. Jambo hili huifanya lugha kuheshimika na kuwavutia 
watumiaji nje ya maeneo asilia. Kwa kiwango fulani, Kiswahili kimetia fora 
barani Afrika na kwingineko kwa sababu ya usanifishaji na ustawishaji wake 
tangu enzi za kamati ya lugha ya Afrika Mashariki. Kuambatanisha Kiswahili 
na siasa na elimu nchini Tanzania kumeongeza hadhi yake. Ikiwa 
kitashirikishwa katika shughuli zaidi kupitia elimu ya uwililugha, 
kitaendelea kustawishwa na kupanuka kimsamiati na hivyo kuheshimika 


kimataifa. 


Udumishaji na uhifadhi: Elimu ya uwililugha huimarisha ustadi wa lugha 
zaidi ya moja. Ni rahisi kwa mtu aliyejifunza lugha ya pili kujifunza lugha 
nyingine. Kujifunza lugha huongeza idadi ya wazungumzaji na hivyo kuzuia 
kuangamia kwa lugha hiyo. 


Nafasi za kazi: Ijapokuwa lugha kama Kiingereza na Kifaransa zimesambaa 
ulimwenguni, hazieleweki vizuri kwa watu wote. Wazungumzaji wa 
Kiingereza wataendelea kuhitaji wazungumzaji wa lugha zingine, ilhali 
wazungumzaji wa lugha nyingine watahitaji huduma zinazopakikana kwa 
Kiingereza au Kifaransa. Ujuzi wa lugha mbili utatoa ajira katika huduma 
kama ualimu, utafsiri, ufasiri na ukalimani. 


Faida zote za elimu ya uwililugha haziwezi kuorodheshwa kikamilifu, 
lakini kutokana na muhtasari huu, ni wazi kuwa wanafunzi hupata manufaa 
mengi wakati sera ya uwililugha inatekelezwa kwa njia muafaka. 
Changamoto ni kuunda mitaala inayohakikisha elimu ya uwililugha 
inamilikiwa na washikadau isionekane kama shinikizo za serikali au wasomi. 
Ufanisi utatokana na utekelezaji muafaka, uungwaji mkono na ushirikishwaji 
wa washikadau wote, hasa wazazi ambao wana matarajio na imani kuhusu 
umuhimu wa Kiingereza katika kujiendeleza kimaisha. 


Mambo ya kuzingatia katika utekelezaji muafaka wa elimu ya 
uwililugha 

Lengo la elimu ya uwililugha si kuwapa nafasi wanafunzi wasiotaka kutia 
bidii masomoni njia ya mkato. Kinyume na hayo, lengo kuu ni kuharakisha 
mafanikio katika elimu kwa kuhakikisha kwamba wanafunzi wanatimiza 

viwango vya ubora vinavyotakikana katika mfumo wa elimu. Kwa kiasi 
kikubwa, suala la iwapo elimu ya uwililugha huleta madhara au manufaa 
huwa suala la kisiasa na kibaguzi (Wagner 2007, Lyons 1996). Kwa mantiki 
hiyo, kabla ya kuikosoa elimu ya uwililugha, tathmini ya utekelezaji wake 
lazima itilie maanani mambo yafuatayo: 


Muktadha wa nyumbani: Kila mwanafunzi amezungukwa na utamaduni 
na mazingira tofauti na wanafunzi wengine. Labda mwanafunzi ametoka 
katika familia masikini ambapo wazazi hawana uwezo wa kumnunulia vifaa 
vinavyotakikana shuleni, au hawampi hamasa ya kutia bidii shuleni. Pengine 
mazingira ya nyumbani hayafai kwa masomo; kwa mfano, mwanafunzi 
hupewa majukumu nyumbani kama vile kupika, kuosha vyombo, au kazi 
zingine zinazochukua muda ambao angetumia kusoma. Utekelezaji wa elimu 
ya uwililugha lazima ulenge upekee wa wanafunzi wake. 


Muktadha wa jamii: Jamii anakotoka mwanafunzi inaweza kuathiri matokeo 
yake shuleni kwa kiwango kikubwa. Lazima sera ya elimu na mantiki yake 
jeleweke vizuri na wanafunzi na walezi wao. Mwanafunzi asipoona faida 
za elimu yake katika jamii, atahisi anapotezewa muda wake shuleni. Mawazo 
haya yatamfanya kulegeza juhudi zake na hivyo kuathiri mafanikio yake. 
Kushirikishwa kwa jamii ni muhimu ili jamii hiyo ijisikie inaimiliki sera 
inayooana na mahitaji yake. Lazima jamii ielewe mantiki ya kutumia 
Kiswahili na Kiingereza kufundishia katika kufanikisha malengo ya elimu 
na kutosheleza malengo ya kibinafsi na kitaifa. 


Muktadha wa shule: Kwa kiwango kikubwa, shule zilizoko katika mazingira 
ya kimaskini zinaweza kuathiri mafanikio ya sera yo yote ya elimu. Iwapo 
shule haina vifaa vya kufundishia, walimu wazuri, wanafunzi wenye 
mwelekeo mzuri, au ufadhili wa kutosha, hata kama shule hiyo itakuwa na 
sera nzuri kiasi gani litakuwa jambo la kinadharia tu. Kama wanafunzi, kila 
shule ina upekee wake. Mapatano kati ya wazazi, viongozi wa shule na 
wataalamu wa elimu yatasaidia katika kuibua sera za utekelezaji wa elimu 
ya uwililugha kulingana na muktadha wa shule. Itakuwa kazi bure iwapo 
viongozi wa shule, au wataalamu watakopa mfano wa shule nyingine na 
kujaribu kuuiga. Mifano iliyofanikiwa kwingineko inafaa kutoa mwangaza 
lakini si kuigwa kiholela. 


Wanaopinga elimu ya uwililugha hupuuza mazingira yanayomzunguka 
mwanafunzi na ukosefu wa ufadhili wa kutosha kwa shule zinazofundisha 

kwa lugha mbili. Pia wapinzani hutumia utafiti wa wataalamu vibaya na 
kudondoa yatakayoendeleza madai yao huku wakipuuza yale yanaponga; 
madai yao. Programu ambazo hazikufanikiwa zinalaaniwa bila kufikiria 
miktadha inayoathiri mafanikio ya elimu ya uwililugha. Aidha, si elimu ya 
uwililugha ambayo ina hitilafu, shida ni mbinu za utekelezaji, kutoka 
mazingira ya nyumbani hadi ya kitaifa. Baada ya muktadha huu wa elimu 
ya uwililugha, hebu tutafakari kuhusu elimu ya uwililugha inayojumuisha 
Kiswahili na lugha za Kigeni katika Afrika Mashariki. 


Masomo kwa Kiswahili na Kiingereza 


Kila mara tunapozungumzia masomo kwa Kiswahili, nchi ya Tanzania daima 
itakuwa katika mstari wa mbele. Tofauti na mataifa mengi ya Afrika, Tanzania 
imekiteua Kiswahili kama lugha ya ufundishaji katika duru nzima ya shule 
za msingi. Sera ya utamaduni imetambua umuhimu wa Kiswahili na 
imejaribu kukiboresha na kukiinua ili kukipa nguvu katika miktadha tofauti. 


Kutoka enzi ya utawala wa Wajerumani, Tanzania imefuata sera ya 
kukiboresha Kiswahili. Wajerumani walitambua kwamba Kiswahili kilikuwa 
kimeota mizizi katika pwani ya Tanzania na pia sehemu mbalimbali barani 
(Mbaabu 1996; Brock-Utne na Holmarsdottir 2004). Sababu moja ya 
Wajerumani kukikuza Kiswahili ilitokana na itikadi yao ya kibaguzi pale 
walivyodhania Watanzania walikosa uwezo wa kuzungumza Kijerumani 
vizuri (Mazrui na Mazrui 1995). Mizizi iliyowekwa na Wajerumani 
iliendelezwa na chama cha TANU wakati wa kutetea uhuru na kuimarishwa 
baada ya Azimio la Arusha kufuatia sera ya ujamaa na elimu ya kujitegemea 
(Roy-Campbell 1995; Gran 2007). Pale ambapo nchi nyingi za Afrika zilitumia 
lugha asilia za wanafunzi au lugha kuu katika eneo fulani kufundishia 
madarasa ya mwanzo, Tanzania ilitumia lugha ya taifa badala ya lugha asilia. 


Mafanikio ya matumizi ya Kiswahili katika duru nzima ya elimu ya 
msingi yameonyesha kwamba Kiswahili kinaweza kutumika kufundishia 
madarasa yote ya shule ya msingi kwingineko. Kisa cha baadhi ya wazazi 
kuomba watoto wao wafundishwe kwa Kiingereza kutoka darasa la kwanza 
(Brock-Utne na Holmarsdottir 2004; Rugemalira 2005), ni sawa na baadhi 
ya wazazi wenye asili ya Kihispania waliogomea shule zilizofundisha kwa 
Kihispania mjini Los Angeles (Chavez 1996). Malalamiko ya wazazi 
yalitokana na kutoelewa vizuri kuhusu uwililugha pamoja na kupotoshwa 
na wanaharakati kama Ron Unz na Chavez kwamba elimu ya uwililugha 

husababisha madhara badala ya faida. Kama vile wataalamu Crawford (1997, 
2000); Krashen (2000) na Lyons (1996) walivyotetea sera ya uwililugha 
Marekani, wapenzi wa Kiswahili hawana budi kutetea mafanikio 
yaliyopatikana Tanzania na kuendelea kupendekeza kuigwa kwake na nchi 
jirani ambako Kiswahili kinatumika. Hata hivyo, lazima kila nchi, na hata 
sehemu mbalimbali zipewe uhuru wa kubuni sera inayofaa mazingira yake. 
Katika kufanya hivyo, lazima walimu na wataalamu watilie maanani mahitaji 
ya kudumisha mshikamano wa kitaifa pamoja na mahitaji ya kujenga ufasaha 
katika Kiingereza ili kuhakikisha wanafunzi hawaachwi nyuma katika 
mfumo wa kiuchumi wa dunia nzima. Lengo la mfumo wa elimu lisiwe 
kukifanya Kiswahili kama chombo cha kuwafikisha wanafunzi kwenye 
Kiingereza lakini kiwasaidie kuboresha Kiingereza na pia kiendelee 
kutumika mkabala na Kiingereza. 


Sura tofauti za elimu ya uwililugha 


Baada ya kujadili manufaa na madai ambayo yametolewa na wanaopinga 
elimu ya uwililugha, tunaweza kuangalia baadhi ya miundo ya elimu ya 
uwililugha na kufikiria jinsi inavyoweza kutumika Afrika Mashariki. 
Ijapokuwa tofauti za kimuktadha na mbinu za utekelezaji hufanya mfumo 
uliofanikiwa sehemu moja kutofanikiwa katika sehemu nyingine, kuna 
mambo ya kimsingi ambayo yanaweza kuongoza sera yoyote ile katika elimu 
ya uwililugha. Kutokana na majaribio yaliyofaulu na pia shule ambazo 
zimefanikiwa katika elimu ya uwililugha, tunaweza kuazima mambo 
muhimu katika mifumo yao ili yaweze kutumika kubuni sera bora 
zitakazooana na uhalisi wa mazingira ya Afrika Mashariki. Kuna njia tofauti 
ambazo zinaweza kufuatwa: 


Kuendeleza sera zilioko sasa: Nchini Kenya itamaanisha kuendelea na sera 
ya kufunza madarasa ya chini kwa lugha asilia na kubadilisha lugha ya 
ufundishaji katika madarasa ya juu. Sera hii inaweza kunasibishwa na sera 
za elimu ya uwililugha ambapo huduma za lugha ya kwanza husitishwa baada ya 
kipindi kifupi “early erit' (Montecel na Cortez 2002). Nchini Tanzania, 
itamaanisha kuendeleza elimu ya msingi kwa Kiswahili huku Kiingereza 
kikifundishwa kama mojawapo ya masomo hadi mwisho wa duru ya elimu 
ya msingi. Waandishi wengi wamedai kwamba wanafunzi wa Tanzania wana 
shida kubwa wanapoingia katika shule za sekondari kutokana na misingi 
dhaifu ya Kiingereza (Gran 2007; Senkoro 2005) kiasi kwamba baadhi ya 

wasomi wamependekeza Kiswahili kiendelee kutumika hadi chuo kikuuili 
wanafunzi wapate elimu wanayostahili. Zaidi ya hayo, walimu wengi 
hutumia Kiswahili kufundishia katika shule za sekondari dhidi ya sera rasmi 
ya kutumia Kiingereza (Roy-Campbell 1995) kufundishia sekondari. Kwa 
mantiki hii, kuna haja ya kuimarisha kiwango cha Kiingereza nchini Tanzania 
hadi kiwango kitakachokimu miktadha ya kiakademia. Kulingana na 
Cummins (1979) na (Krashen 2007) wanafunzi wanahitaji kuwa na kiwango 
fulani cha ujuzi wa kimsingi wa kuwasiliana ili waweze kufahamu na kufasiri 
dhana za kiakademia kutoka lugha moja hadi nyingine. Kushindwa kwa 
wanafunzi wa Tanzania kufasiri dhana za kiakademia kutoka Kiswahili hadi 
Kiingereza katika shule za sekondari kunatokana na kutofikia kiwango cha 
ujuzi wa kimsingi wa Kiingereza katika shule za msingi. Nchini Kenya, 
wakenya wengi hawawezi kufasiri dhana za kiakademia kutoka Kiingreza 
hadi Kiswahili kwa sababu wengi wao hawajatimiza ujuzi wa kimsingi wa 
Kiswahili. Kwa hivyo, inafaa Tanzania ikope kutoka Kenya kuhusu 
ufundishaji wa Kiingereza, nayo Kenya ikope kutoka Tanzania kuhusu 
ufundishaji wa Kiswahili katika jitihada za kuunda sera ya elimu 


inayozingatia lugha mseto. 


Baadhi ya masomo yafundishwe kwa Kiingereza, mengine Kiswahili: 
Mojawapo ya hoja zinazopinga matumizi ya Kiswahili kama lugha ya 
kufundishia ni kwamba Kiswahili hakina msamiati wa kisayansi na 
kiteknolojia (Gran 2007). Lakini masomo katika shule yamegawanywa katika 
sayansi na sanaa. Madarasa ya sanaa yakifundishwa kwa Kiswahili, shida 
ya ukosefu wa istilahi za kisayansi na teknolojia inatoweka. Hata hivyo, hatua 
hii itaendeleza itikadi kwamba Kiswahili kinaweza tu kufundishia masomo 
yasiyokuwa na nguvu kiuchumi, jambo ambalo litakishushia hadhi. Hivyo 
basi, iwapo hatua kama hii itachukuliwa, basi lazima ieleweke kwamba 
itakuwa hatua ya mpito ili kuwapa wanaisimu nafasi ya kustawisha Kiswahili 
kimsamiati na kulainisha sera ya ufundishaji kwa lugha mbili. Shabaha ni 
kutumia Kiswahili sawia na Kiingerza kwenye madarasa ya kisayansi. 


Elimu ya uzamiaji au elimu zamishi (Immersion programs): Kufuatia jaribio 
la Kanada (Roberts 1995; Baker 2004), masomo hufundishwa kwa lugha 
lengwa huku wanafunzi wakihifadhi lugha ya nyumbani. Afrika Mashariki, 
lugha zote mbili ni lugha lengwa na wanafunzi watafunzwa kwa lugha zote 
mbili darasani. Wenye ustadi wa Kiingereza watapata nafasi ya kuboresha 

| Kiswahili kwa kufunzwa kwa Kiswahili darasani ilhali wenye ujuzi wa 


Kiswahili watajenga ustadi wao wa Kiingereza kwa kufunzwa kwa 
Kiingereza. Tegemeo ni kwamba ustadi wa lugha hizi mbili utakua 
sambamba. Katika utekelezaji, siku inaweza kugawanywa kwa masaa ya 
kufunza kwa Kiswahili na kwa Kiingereza. Pia wiki inaweza kugawanywa 
kuwa na siku za kufunza kwa Kiswahili na zingine kwa Kiingereza. Njia 
tofauti ni kufundisha kwa Kiswahili kwa wiki moja na Kiingereza wiki 
inayofuata. Katika mitihani ya darasa la saba au la nane, mwanafunzi atakuwa 
na hiari ya kufanya mitihani kwa Kiswahili au Kiingereza. Ili kuhakikisha 
kwamba mfumo huu hauangamizi lugha asilia, lugha asilia itafundishwa 
kama somo la kutahiniwa hadi mwisho wa masomo ya msingi. 


Elimu ya utosaji (submersion): Kulingana na Roberts (1995), sera ya utosaji 
huwaweka wanafunzi katika madarasa ya lugha lengwa kwa minajili ya 
kuwabadilisha. Katika mazingira ya Afrika Mashariki, sera hii inaweza 
kutekelezwa kwa kuwaingiza wanafunzi katika mfumo wa elimu kwa 
Kiswahili au Kiingereza bila msaada wowote. Wanafunzi wenye udhaifu 
wa Kiswahili hasa nchini Kenya watafunzwa kwa Kiswahili hadi Kiswahili 
chao cha kiakademia kifikie kiwango cha Kiingereza. Kwa upande mwingine, 
wanafunzi wenye udhaifu wa Kiingereza, hasa Tanzania watafundishwa kwa | 
Kiingereza hadi ujuzi wao wa Kiingereza cha kiakademia ufikie ule wa | 

| 

l; 


Kiswahili. Baadaye, kila lugha itatumika kwa asilimia 50 darasani. Kama 
sera ya uzamiaji, lengo ni kuhakikisha kwamba ustadi wa mwanafunzi katika 
lugha zote mbili unaenda sambamba. Pia lugha asilia zitaendelea 
kufundishwa kama masomo ambayo yatatahiniwa katika mitihani ya kitaifa 
hadi mwisho wa duru ya masomo ya msingi. Pia, sawa na elimu ya uzamiaji, 
mwanafunzi atakuwa na hiari ya kufanya mitihani kwa Kiingreza au 
Kiswahili. Sera hii ya 50-50 itaendelezwa katika shule za sekondari. 


Kufaulu kwa sera yoyote itakayochaguliwa kutategemea mapatano kati 
ya wazazi, viongozi wa shule na maafisa wa elimu huku wakitafuta ushauri 
wa wataalamu kuhakikisha kwamba wanachagua muundo utakaofaa upekee 
wa mazingira yao. Kila sera ina nguvu zake na udhaifu wake na kama 
tulivyotaja hapo awali, kuna sababu nyingi zinazochangia kufanikiwa au 
kutofanikiwa kwa sera yoyote ile. Walimu wakitia juhudi, na shule zetu 
zipewe ufadhili wa kutosha, hakuna sababu elimu ya uwililugha 
kutofanikiwa. 


Ji 
| 
! 
ji 

Athari za Kiswahili chenye nguvu na ufahari 


Kama pande mbili za sarafu, elimu ya uwililugha itakuwa na athari nzuri 
na mbaya kwa wakaazi wa Afrika mashariki na kati, na pia ulimwengu 
mzima. Kwanza kabisa, kuna wasiwasi kwamba kupanda kwa hadhi ya 
Kiswahili kutasababisha kuzorota na kuangamia kwa lugha za kienyeji. 
Tunaweza kupinga kauli hii kwa kusema kwamba si lazima kupanda kwa 
hadhi ya Kiswahili kuhatarishe lugha za kienyeji. Bali na hayo, kupanda 
kwa hadhi ya Kiswahili kutadhihirisha kwamba lugha yoyote inaweza 
kufikia upeo wowote iwapo asasi za kijamii zitaiunga mkono. Pia katika 
mifano tuliyotoa ya sera za elimu ya uwililugha, tumependekeza lugha asilia 
ziendelee kufundishwa kama somo la kutahiniwa katika mitihani ya kitaifa. 


Kiswahili kitapanuka kimsamiati kwa sababu kitastawishwa ili kiweze 
kutekeleza majukumu tofauti katika miktadha mbalimbali. Jambo hili 
litakipa fahari na kukipandisha thamani katika soko la lugha la kitaifa, barani 
na ulimwenguni. Kupanda kwa thamani ya Kiswahili katika soko la lugha 
sawia na Kiingreza kutatufanya sisi kujivunia utamaduni wa Kiafrika. 
Kudhibiti lugha vizuri kutazidisha ubunifu na uthabiti wa teknolojia na 
nyenzo za uzalishaji, na hatimaye kuchangia maendeleo ya Mwafrika. 
Waafrika wataheshimiwa kama wachangiaji katika ulimwengu wa 
utandawazi na wataweza kupatana na walimwengu wengine kwa usawa. 
Kuheshimika kwa Kiswahili ulimwenguni kutaamsha hamu ya kujifunza 
Kiswahili kwa vile mataifa yanayotaka kujenga uhusiano Afrika Mashariki 
yatalazimika kukipa Kiswahili umuhimu. Zaidi ya hayo, kupanuka kwa 
Kiswahili kutakuza soko la vitabu vya Kiswahili na kuwafanya waandishi 
wetu kutambulikana na kuchangia katika mjadala wa utandawazi. Vilevile, 
kutambulikana kwa Kiswahili kutawashawishi Waafrika wengine kukikubali 
kama lugha ya utambulisho wa Kiafrika. Kadhalika, juhudi za kukifanya 
Kiswahili mojawapo ya lugha rasmi za Umoja wa Mataifa zitazaa matunda. 


Mafanikio ya elimu ya uwililugha inayojumuisha Kiswahili yatakuwa 
mfano bora wa kuigwa na mataifa mengine barani Afrika, au mabara mengine 
yanayotumia zaidi ya lugha moja. Jambo hili litaimarisha utetezi wa haki za 
kibinadamu ambazo hutambua kwamba uwezo wa kuzungumza lugha asilia 
ni haki ya kibinadamu. Vilevile, litaunga mkono maazimio ya UNESCO ya 
kufundisha watoto kwa lugha zao asilia au lugha yenye ukuruba na 
utamaduni wa mwanafunzi. Mwisho kabisa, matokeo shuleni yatakuwa 
yenye manufaa na kuridhisha. 

Hitimisho 

Udunishwaji na udhalilishwaji wa lugha za Kiafrika na lugha za mawasiliano 
mapana huenda sambamba na udunishwaji na udharauliwaji wa utu na 
utamaduni wa waafrika au wazungumzaji wa lugha zisizotambulikana na 
jamii ya kimataifa. Hatua ya kwanza ya kuinua hadhi ya mwafrika ni 
kukomboa utu wake kwa kujieleza kwa lugha anayodhibiti vizuri. Elimu 
lazima isaidie juhudi za kuhakikisha kwamba mwafrika anadhibiti ujuzi 
wa sayansi na teknolojia ambayo inaambatana na utamaduni na mazingira 
yake huku akitilia maanani mkondo wa maendeleo ya kimataifa. Ijapokuwa 
hali ya kuwa na lugha moja ya utambulisho wa mwafrika ni hatua moja ya 
kujenga umoja wa kiafrika, ni vizuri kuhakikisha kwamba lugha zingine za 
kienyeji zinahifadhiwa kama rasilimali muhimu. Kwa hivyo, sera za lugha 
zinafaa kuhimiza umuhimu wa kila Mwafrika kuwa na uwezo wa 
kuzungumza lugha tatu au zaidi. Ijapokuwa jambo hili tayari linaendelea, 
taasisi za mataifa ya kiafrika hazijaliunga mkono kama inavyotakikana. 
Tukizingatia haja ya kujiamini kama binadamu wenye mchango katika dunia 
pana, hatuna budi kuinua hadhi ya Kiswahili. Lakini tukiangalia mkondo 
wa ulimwengu wa sasa, hatuna budi kutilia maanani ushauri wa Mwalimu 
Nyerere kuhusu kuboresha Kiingereza kwa kuwa ndicho “Kiswahili cha 
ulimwengu'. Elimu ya uwililugha itatuwezesha kujiunga na jamii ya 
kimataifa huku tukihakikisha kuwa lugha za kigeni haziwazuii wanafunzi 
kupata elimu bora wanayostahili. 


Tanbihi 


! Rekodi za TOEFL za 2002 na 2003 zinaonyesha kwamba Watanzania 400 walifanya 
mtihani wa TOEFL wakilinganisha na Wakenya 3043. Kwa jumla, Wakenya walifanya 
vizuri zaidi kuliko Watanzania (www.ets.org/toefl). 

SURA YA KUMI 


MITAALA YA KISWAHILI KATIKA ELIMU NA 
UTAIFA: NAFASI YA FASIHI YA WATOTO KATIKA 
UENDELEZAJI NA UIMARISHAJI WA UTAIFA ' 


Pamela Muhadia Ngugi 


Utangulizi 


Katika miaka ya hivi karibuni, fasihi ya watoto hasa katika lugha ya Kiswahili 
imepata mwamko mpya kwa kuenezwa kupitia kwa washikadau mbalimbali. 
Washikadau hawa, hasa, waandishi na wachapishaji wamezama katika 
kuwaandikia watoto vitabu vya hadithi, jambo ambalo linaashiria utambuzi 
wa fasihi ya watoto katika jamii. 


Mnamo mwaka wa 2002 Wizara ya Elimu kupitia Taasisi ya Elimu nchini 
Kenya (KIE) ilifanya marekebisho ya mitaala ya kufundisha lugha ya 
Kiswahili na kupendekeza kuwa somo la fasihi lifundishwe kuanzia darasa 
la kwanza hadi kidato cha nne ambapo litakuwa somo la kutahiniwa. Katika 
silabasi mpya, mapendekezo yaliyomo ni kuwa wanafunzi kuanzia darasa 
la kwanza wafundishwe ushairi, hadithi, misemo, methali na nyimbo. 


Sababu kuu ya kulipa somo hili msikiko inatokana na haja ya kutimiza 
malengo ya kijumla ya elimu. Malengo haya ni pamoja na; kukuza utaifa, 
uzalendo na kuendeleza umoja wa kitaifa; kuendeleza ujenzi wa taifa 
kiuchumi, kiteknolojia na kijamii; kujiendeleza na kujitimiliza binafsi; 
kuendeleza uadilifu na amali za kidini; kuhimiza usawa wa kijamii na 
uwajibikaji; kukuza, kuhifadhi na kuthamini tamaduni za jamii mbalimbali 
zipatikanazo nchini; kuendeleza uhusiano wa kimataifa na kudumisha 
mwelekeo ufaao kwa mataifa mengine ulimwenguni na kuendeleza uhifadhi 
wa afya bora na mazingira (Kenya Institute of Education, 2002; Ngugi, 
2007:171) 


Lengo la kutaka kujumlisha fasihi ya watoto katika somo la Kiswahili ni 
kutaka kukuza stadi za kusikiliza na kuongea, kusoma na kuandika. Vilevile, 
ufundishaji wa fasihi unanuiwa kumpa mwanafunzi motisha ya kusoma 
kwa ziada na hatimaye kuimarisha mazoea ya usomaji bora. Ni muhimu 

uongezea kuwa kando na kuendeleza lugha, fasihi ya watoto humpa mtoto 


k 


tajriba ya maisha kwa jumla. Marekebisho mengine katika mtaala huu na 
ambayo pia yana umuhimu na yanayohusiana na fasihi ya watoto kwa karibu 
ni uamuzi wa kufunza maswala ibuka yakiwemo yale yanayohusu UKIMWI, 
jinsia, maadili, utandawazi, teknolojia habari na mawasiliano.” Haya ni 
maswala ambayo yanahitaji kuzingatiwa na waandishi wa vitabu vya watoto. 


Ili kurahisisha kazi ya mwalimu katika kuchagua vitabu, orodha ya 
vitabu vilivyopendekezwa kusomwa na wanafunzi wa kila kiwango, hasa 
katika shule za msingi hutolewa kila mwaka. Orodha ya vitabu hivi 
inapatikana katika Approved List of primary and secondary Schools tertbook and 
other Instructional Materials maarufu kama Orange Book. Hii inaweza 
kuchukuliwa kuwa ni hatua kubwa katika kuhimiza umuhimu wa fasihi ya 


watoto na vilevile njia moja ya kuikuza. 


Hivi karibuni Kenya imejipata katika ghasia za vita vya kikabila baada 
ya uchaguzi wa 2007. Hali hii iliwaathiri watoto kwa viwango mbalimbali 
hivi kwamba hata watoto waliingizwa katika swala la ukabila, jambo ambalo 
hapo awali hawakulifikiria. Watoto walijipata na maswali mbalimbali 
ambayo hawakuweza kuyajibu. Matokeo ya hali kama hii ni kwamba watoto 
wanaweza kukosa imani katika taifa lao. Karatasi hii inalenga kuangazia | 
fasihi ya watoto na jinsi fasihi hii inavyoweza kutumiwa katika ujenzi wa l 
taifa na utaifa miongoni mwa watoto. Hii inatokana na sababu kuwa watoto | 
na swala zima la utoto ni muhimu katika mjadala mzima wa elimu na utaifa. | 
Ni muhimu kuwajali watoto kwa sababu bila watoto, kesho ya hivi karibuni | 


haitakuwepo. 


Fasihi ya watoto ni nini? 


Fasihi ya watoto ni fasihi iliyoandikwa kwa minajili ya kusomwa na watoto. 
Hii haimanishi kuwa fasihi hii haiwezi kusomwa na watu wazima. Fasihi ya 
watoto huwa imeandikwa kwa kuzingatia msomaji ambaye hasa tajriba yake 
ya miasha ingali finyu na vilevile uelewa wake wa mambo ungali unakua. 
Hivyo basi, fasihi hii huwalenga watoto kutokana na hali kwamba wao ni 
binadamu ambao wanaendelea kukua kiakili, kilugha na hata kimaumbo. 


Taaluma hii inajisimamia ingawa inachukuliwa kuwa na mizizi yake 
katika fasihi kwa jumla. Fasihi ya watoto kama sanaa nyingine yoyote, ni 
chombo chenye misingi yake katika ubunifu. Kwa ujumla ni sanaa 
inayochochewa na hali halisi katika mazingira ya kijamii. Sanaa hii huweza 

kueleza matukio ya jamii, ikadhihirisha matumaini na matarajio yao. Kama 
ilivyo fasihi inayolenga hadhira ya watu wazima, fasihi ya watoto inalenga 
kuburudisha na kuelimisha, (Njogu £ Chimerah, 1999:26; Mpesha, 1985). 


Huelimisha kwa kupanua mawazo ya watoto kutokana na maisha ya 
watu wengine. Vilevile hutoa maonyo, mawaidha, makatazo na maelekezo. 
Hivyo basi fasihi ya watoto ni njia mwafaka ya kuchuja jamii ya mtoto na 
kuielekeza. Katika fasihi ya watoto, msanii hujaribu kujenga ulimwengu 
mzima ambao unafanana na maisha halisi. Kwa upande mwingine tunaweza 
kupata fasihi ambayo hujenga ulimwengu wa kufikirika usiofanana na 
maisha halisi lakini unaoweza kukubalika. Aina hizi zote huwa na vitendo 
vinavyoipelekea iwe na uhalisia. 


Huburudisha kupitia kugusa hisia za watoto, wakafurahi na kucheka; 
hivyo basi kuwaletea uchangamfu katika maisha. Vilevile, fasihi huendeleza 
utamaduni kwa kueneza au kuwapokeza watoto mambo yanayothaminiwa 
na jamii ili wayaendeleze na kuyahifadhi. Uzingativu kama vile mila 
hudumisha jamii. Na mwisho, hukuza usanii kwa kuwapa watoto uwezo 
wa kujifunza njia na mitindo mbalimbali ya kutumia lugha kujieleza. 


Maendeleo katika fasihi ya watoto nchini Kenya 


Fasihi ya watoto ina historia ndefu nchini Kenya. Fasihi hii inaweza 
kufafanuliwa katika mifumo mitatu mikuu; fasihi ya kabla ya maajilio ya 
wakoloni, fasihi ya wakati wa ukoloni na baada ya uhuru (Odaga, 1985; 
Harris na Cornell, 1993:103). Mifumo hii imeathiri ukuaji wa fasihi ya watoto 
hasa katika lugha ya Kiswahili kwa njia mbalimbali. 


Fasihi ya watoto kabla ya ukoloni 
Fasihi tunayoipata katika kipindi hiki ni fasihi ambayo ni ya kimasimulizi. 
Fasihi hii ilipitishwa kwa njia ya masimulizi kutoka kizazi kimoja hadi 
kingine na ilihifadhiwa katika kumbukizi za wanajamii. Fasihi hii ilikuwa 
na tanzu zake ambazo ni pamoja na, mazungumzo, maigizo, hadithi, ushairi 
na ngomezi na hata semi, (Kobia 2006:146). Fasihi simulizi yaweza 
kuchukuliwa kama uti wa mgongo wa maendeleo ya binadamu 
uliomwezesha kufikia alipofika kutokana na masimulizi, maigizo na tathmini 
za mazingira na mahusiano ya kijamii, (Njogu, 2006:2). 

Fasihi hii ilikuwa amali ya jamii na ilitokana na tajriba ya watu katika 
maisha na mahusiano yao pamoja na maingilianao katika jamii zao. Kupitia 

? fasihi simulizi watoto walielekezwa, kuonywa na kusahihishwa. 


Walifahamishwa maadili ya jamii, miiko na makatazo ya jamii na kuhimizwa 
kuwa wenye bidii na watiifu. Fasihi hii pia ilikashifu tabia mbaya kama vile 
ulafi, uchafu, ukatili na athari zake. 


Pamoja na kuwa fasihi hii iliendeshwa hadharani, watoto walipata 
kutangamana na kufurahia sanaa hii pamoja. Jambo lingine ni kwamba fasihi 
hii iliwasaidia kuinua kiwango cha lugha yao na uwezo wao wa kufikiria 
kwa haraka kutokana na kupewa nafasi ya kushiriki katika kusema 
vitendawili, misemo, na hata vitanza ndimi. 


Kijumla katika fasihi hii simulizi, tunapata hadithi za masimulizi 
ambazo twaweza kuziweka katika kikundi cha utabia. Hizi ni zile hadithi 
ambazo zinalenga kuwafunza wanajamii wote kuhusu maadili ya kijamii 
yakiwemo majukumu yake katika jamii. Pia tunapata hadithi zinazosimulia 
mianzo ya vitu na viumbe mbalimbali katika jamii. Vilevile palikuwa na 
hadithi za 'ki-inigma' ambazo zililenga kumfunza mtoto namna ya kufikiria 
kuhusu kuchukua uamuzi unaofaa katika kusuluhisha jambo fulani; na 
mwisho, zipo hadithi za kihistoria ambazo zililenga kuonyesha mianzo ya 
jamii mbalimbali. Pia zilionyesha mashujaa na ushujaa wao katika jamii. 
Kwa sasa fasihi hii imehifadhiwa katika maandishi na ni dhihirisho kuwa | 


bado ingalipo. 


ji 
| 
Fasihi ya watoto wakati wa ukoloni 
| 


Baada ya maajilio ya wakoloni, nafasi ya fasihi simulizi ilichukuliwa na 
'Fasihi ya wakoloni', yaani fasihi iliyoandikwa na wazungu kwa minajili ya 
kusomwa na wazungu wenyewe. Katika kipindi hiki palikuwa na aina mbili 
za fasihi. Kwanza, kuna fasihi iliyoletwa na wazungu iliyohusu utamaduni 
wa kigeni. Hivyo basi aina hii ya fasihi haikudhihirisha hali halisi ambamo 
mtoto wa Kikenya alikulia. Vilevile, kulikuwa na fasihi andishi iliyotokana 
na hadithi za bibilia ambazo zililenga kutumiwa siku ya Jumapili kwa 
masomo ya kikristo miongoni mwa watoto. Kitabu cha kwanza kuchapishwa 
ili kisomwe na watoto kilijulikana kama 'Kusoma kwa watoto kwa siku ya 
Jumapili'. Hadithi hizi zilichapishwa mnamo mwaka wa 1901 (Alcock, 2005). 
Hadithi hizi zilitumiwa pia shuleni. 

Wamishenari na wakoloni walikuwa na mkabala wa namna moja, hasa 
juu ya elimu. Walianzisha shule ambazo zilitumia mihtasari ambayo 
ilikaribiana mno na nchi walikotoka. Na ni kweli kama anavyodai Ngugi 


ji 
| 

Li 
KISWAHILI NA UTAIFA NCHINI KENYA 109 


(1981) kuwa watoto wa Kiafrika walifundishwa kuyazingatia na kuyaenzi 
mambo yaliyofanywa na wazungu. Nia ya fasihi hii ilikuwa kumshawishi 
mtoto wa Kiafrika kuwa fasihi yao na utamaduni wao vilikuwa duni. Aina 
nyingine ya fasihi iliyoandikwa na wazungu ililenga kumsuta Mwafrika na 
kumtukuza mzungu. Nia ya aina hii ya fasihi ilikuwa kumsawiri Mwafrika 
kama mtu mjinga aliyeishi kama mnyama na kukosa maendeleo. Mfano 


mzuri unapatikana katika kitabu cha Mashimo ya Mfalme Suleimani 
kilichoandikwa na Henry Rider Haggard. 


Fasihi ya watoto katika Kiswahili iliweza kupata mizizi kutokana na 
kuundwa kwa kamati ya usanifishaji wa Kiswahili ya mwaka wa 1930. Kamati 
hii ilichangia pakubwa katika kuendeleza fasihi ya watoto kwa kuwahimiza 
na kuwatia moyo waandishi wa Kiafrika kubuni na kuandika vitabu vya 
Kiswahili (Mbaabu, 1996:70). Hivyo basi, kufikia mwishoni wa kipindi cha 
ukoloni, kulitokea waandishi wa Kiafrika ambao waliziandika kazi za fasihi 
ambazo zililenga kusomwa na watoto shuleni. Vitabu kama vile Lila na Fila, 
kilichoandikwa na Kiimbila vingali vinatumika shuleni hadi sasa. Kando na 
hatua hizi, bado fasihi ya kikoloni iliendelea kusambazwa miongoni mwa 
watoto na wakoloni ambao walikuwa ni walimu wa watoto hawa. 


Katika kipindi hiki pia, kulikuwa na vitabu vingi vilivyotafsiriwa, kama 
vile, Mashujaa, Hadithi ya Wayunani (C.Kingsley, 1989), Safari ya Msafiri (J. 
Bunyan, 1925), Alfu-Lela-Ulela (Johnson na Brenn 1928), Hekaya za Abunuwas 
(Mfasiri, S. Chiponda), Hadithi ya Allan Ouartermain (F. Johnson, 1934), Safari 
za Gulliver (F. Johnson, 1932), Elisi katika Nchi ya Ajabu (Conan-Davies, 1940), 
(Madumulla, 2001:173). 


Masimulizi yaliyomo katika Alfu-Lela-Ulela na Hekaya za Abunuasi 
yanaelekea kukaribiana na masimulizi ya Kiafrika' kifani na kimaudhui 
ingawa mandhari yake ni ya uarabuni. Vitabu vingine vilikuwa na maudhui 
ya kumdhalaisha Mwafrika na kumkweza mkoloni. Nia ilikuwa ni kutaka 
Mwafrika atawalike kwa urahisi. 


Fasihi ya watoto baada ya ukoloni 

Kulingana na Odaga (1985) kipindi hiki kilijaribu kujengua mafunzo ya 
kikoloni kuhusu Mwafrika kama mtu duni hata ingawa mfumo wa elimu 
ulikuwa bado na kiasi kikubwa cha sura ya kimagharibi. Hata hivyo 
waandishi wengi walijitolea kwa lengo la kuinua hadhi ya Mwafrika kupitia 
mtazamo wa Kiafrika. Fasihi hii ililenga kumfunza mtoto wa Kiafrika maadili 

ya kijamii na vilevile kumdhihirishia picha kamili ya hali ilivyokuwa wakati 
huo. 


Mara tu kabla na baada ya uhuru, mataifa ya Afrika Mashariki; Tanzania, 
Uganda na Kenya yaliungana kuunda Jumuiya ya Afrika Mashariki. 
Huduma nyingi kama vile za uchapishaji zililetwa pamoja, kama vile East 
Africa Literature Bureau. Shirika kama hili lilisaidia katika kuchapisha na 
kusambaza vitabu katika mataifa haya hasa nchini Tanzania na Kenya 
ambapo Kiswahili kilitumika kwa wingi. 


Hata hivyo, tatizo lililokuwepo ni kwamba lugha ya Kiswahili 
haikuthaminiwa sana kama ilivyo lugha ya Kiingereza. Kwa hivyo, 
machapisho katika lugha hii yalikuwa machache. Vitabu vya watoto katika 
Kiswahili vimekuwa vichache kutokana na kutoipa lugha ya Kiswahili 
kipaumbele. Tatizo lingine lilitokana na ukiritimba wa utungaji na 
usambazaji wa vitabu vya shule. Katika miaka hiyo ya awali tunapata kuwa 
Taasisi ya Elimu nchini Kenya (KIE) ambayo ilishughulika na ukuzaji wa 
mitaala ikishirikiana na mashirika ya kiserikali, Jomo Kenyatta Foundation 
(JKF) na Kenya Literature Bureau (KLB) ndio yalipewa majukumu ya kuandika 
na kusambaza vitabu, (Ogechi, 2002:29). Hali hii haikutoa nafasi kwa 
mashirika ya kibinafsi kushiriki katika kuandika na kuchapisha vitabu vya 
watoto. Vilevile kutokana na hali ya kuzoroteka kwa hali ya kifedha nchini, 
vitabu vya watoto vilizidi kupungua. 


Ni katika mwaka wa 1984 wakati silabasi ilipobadilishwa na kukifanya 
Kiswahili kuwa somo la lazima katika shule za msingi na sekondari ambapo 
tunaona baadhi ya mashirika ya uchapishaji yakianza kuchapisha vitabu 
vya watoto katika lugha ya Kiswahili ingawa sio kwa wingi sana. Hii ina 
maanisha kuwa hata shuleni, vitabu vya fasihi ya watoto havikuthaminiwa. 


Maendeleo mengi yameanza kuonekana mwaka wa 2002 ambapo 
Silabasi ilibadilishwa tena ili kujumuisha fasihi katika somo nzima la 
Kiswahili. Kutokana na mabadiliko haya mashirika ya uchapishaji yameanza 
kuchapisha vitabu vya watoto kwa wingi. Zaidi ya hayo, kipindi cha 
maktabani kimetengewa kila darasa ili watoto waweze kupata tajriba kamili 
ya fasihi yao. Labda swali ambalo tunahitaji kujiuliza ni: Je, kipindi hiki 
kinatumiwa kwa kazi hiyo? 

Mashirika ya utangaziji hayajaachwa nyuma katika harakati za kukuza 


na kuendeleza fasihi ya watoto. Mashirika haya yanachangia katika 
kushinikiza umuhimu wa fasihi ya watoto na zaidi kunasa upya mwelekeo 

kadri jamii inavyokua na kubadilika. Kwa mfano, mashirika mbalimbali ya 
utangazaji kama vile KBC na KTN huruningisha “Kipindi Cha Watoto” kila 
Jumamosi asubuhi kwenye radio na televisheni. Vipindi kama hivi huwapa 
watoto fursa ya kuzitalii tanzu mbalimbali za fasihi kama vile hadithi, 
vitendawili vichekesho na nyimbo. Aidha, watoto hupata kuburudika na 
kijifunza maadili mema; zaidi, huvikuza vipawa vyao vya utambaji na 
usemaji hadharani. Vilevile, baadhi ya magazeti yametenga sehemu maalum 
hasa katika magazeti ya Jumapili kwa minajili ya hadithi za watoto. 


Mashirika ya uchapishaji yamepiga hatua kubwa katika kuendeleza 
uchapishaji wa vitabu vya watoto. Kufikia sasa hakuna shirika la uchapishaji 
ambalo halina idara inayosimamia uchapishaji wa vitabu vya watoto. Hali 
hii ya kuendeleza, kuimarisha na kuboresha mazoea ya usomaji inachangiwa 
na serikali kwa kutoa vitabu vya kusoma bure katika shule zote za kiserikali 
nchini. Kila shule imetengewa kiasi fulani cha hela kwa minajili ya kununua 
vitabu vya ziada na kiada kulingana na idadi ya wanafunzi katika kila shule. 
Kufikia leo, juhudi zinafanywa ili kuongezea nakala za vitabu vya kusomwa 
na watoto angalau kufanya kiwango kuwa kitabu kimoja kwa watoto watatu 
(1:3). Kwa upande wa shule za kibinafsi, wasimamizi wa shule hizi 
wanatakiwa kuhakikisha kwamba watoto katika shule hizi wanapata vitabu 
vya kusoma. 


Kufikia sasa, orodha ya vitabu vya ziada inayotolewa na KIE ina zaidi 
ya vitabu mia mbili vya Kiswahili. Hata ingawa idadi ya vitabu vilivyoteuliwa 
ni ndogo (takribani vitabu 272) ikilinganishwa na lugha ya Kiingereza (iliyo 
na takriban vitabu 630) tunaweza kusema kuwa Kiswahili kimepiga hatua 
kwa upande wa uchapishaji wa vitabu vya watoto. Orodha hii inaweza 
kuwaongoza walimu kuwachagulia vitabu ingawa ni muhimu walimu nao 
pia wajifahamishe na vitabu vya kusoma vya watoto. Silabasi inahitaji 
kuonyesha wazi namna ya kushirikisha somo hili; la sivyo, usomaji wa vitabu 
utapuuzwa na walimu ambao ni waelekezi wa watoto. Uteuzi wa vitabu 
usifanywe kulingana na mwandishi au hata orodha iliyopendekezwa tu. 
Mwalimu wa somo la Kiswahili anahitaji kujua kuna nini katika kitabu 
anachompendekezea mtoto kusoma. 


Fasihi ya watoto kama taaluma inafunzwa katika idara ya Kiswahili, 
Chuo Kikuu cha Kenyatta. Lengo kuu la somo hili ni kuamsha ari ya 
wanafunzi katika kutambua fasihi ya watoto kama uwanja wenye utajiri 
mwingi wa fasihi. Masuala yanayozingatiwa ni pamoja na ufafanuzi wa 

hana ya fasihi ya watoto, historia na hali ya fasihi ya watoto nchini na 


d 
dhima yake, nadharia za kuhakiki fasihi ya watoto, uhakiki wa vitabu vya 


watoto na mbinu za uteuzi wa vitabu . Hivyo basi wanafunzi ambao ni 
walimu katika shule za msingi wanatarajia kufaidika sana kwa sababu 
watatumia ujuzi huo katika kuwapa watoto fasihi itakayowafaidi. Vilevile, 
utafiti na uhakiki wa fasihi za watoto umeanza kushika mizizi nchini Kenya 


na umepiga hatua za maendeleo. 


Kutokana na ghasia za kisiasa zilizozuka nchini Kenya baada ya uchaguzi 
wa mwaka 2007, watoto walijipata wakiwa wahasiriwa na waathiriwa wa 
ghasia hizo za kisiasa. Watoto ambao hawakujali makabila yao walijipata 
wakilazimika kujifungamanisha na imani za kikabila kutokana na yale 
waliyoyaona watu wazima wakifanya. Hali hii iliwakanganya watoto wasijue 
la kufanya na wakakosa imani katika nchi. Hii haimaanishi kwamba hatua | 
haziwezi kuchukuliwa za kurejesha imani miongoni mwa watoto; fasihi ya 
watoto inaweza kutumiwa kufikia lengo hili. 


Kama tulivyodokeza hapo awali, fasihi ya watoto ina lengo la kuwapa 
watoto mafunzo kemkem katika jamii. Inatarajiwa kuwa fasihi ya watoto 
itawezesha mfumo wa elimu kuwalea wanafunzi na kuwapevusha ili waweze 
kutangamana na jamii kwa njia bora zaidi sasa na hata watakapokuwa watu | 
wazima. Kupitia fasihi ya watoto, watoto wanaweza kufunzwa jinsi ya | 
kuvumilia watu wa jamii zingine. Tofauti hizi zinaweza kuonekana katika | 
utamaduni wa watu, msimamo wa kidini, mila, lugha na hata tabia za watu. ! 
Pamoja na na haya, watoto wanahitaji kufunzwa uvumilivu unaohusisha 
tabia na mielekeo ya mtu binafsi kama vile, kuweza kudhibiti hasira, kuwa 
wavumilivu, kuweza kukabiliana na dhiki, kukabiliana na hali ngumu za 
maisha, kuweza kukubali maoni tofauti na kuweza kusamehe na kusahau. 


Fasihi yaweza pia kutumiwa ili kuimarisha uzalendo, utaifa na 
utangamano miongoni mwa watoto hasa katika umri huu mdogo. Ni 
muhimu 'tuwahi udongo ungali maji' kwa kuwaelekeza watoto vilivyo. 
Katika sehemu inayofuata tutazinagatia suala la taifa na utaifa na jinsi ya 
kuwaelekeza watoto kuzingatia utaifa na utangamano. 


Taifa na utaifa 

Kabla ya kushughulikia swala la jinsi fasihi ya watoto inaweza kutumiwa 
kuwafunza watoto utaifa, ni muhimu kutambua kwanza dhana mbili 
muhimu ambazo zinahusika na utaifa nazo ni; taifa na utaifa. Ufafanuzi wa 

dhana hizi mbili umeegemea katika maelezo yanayopatikana katika kitabu 
kijulikanacho kama Making Informed Choices: A Hand book for Civic Education 
(2001), kilichochapishwa na The Constitution of Kenya Review Commission. 


Taifa 


Taifa ni kikundi kikubwa cha watu ambao wameunganishwa na historia 
moja, wana kizazi kimoja, tajriba sawa, lugha moja na utamaduni mmoja. 
Kutokana na maelezo haya kuna uwezakano kwamba taifa linaweza kuvuka 
mipaka na kujipata katika nchi jirani. Aidha, linaweza kudumu bila hata 
kuwa na mipaka wazi ya kijiografia au serikali rasmi (uk.13). 


Dhana ya taifa inaweza kueleweka vizuri hasa tukiifananisha na dhana 
ya taifa-finyu. Taifa-finyu ni dhana inayorejelea kikundi cha watu 
wanaohusiana kwa lugha, mila, desturi na utamaduni; ni kama familia moja 
kubwa. Dhana ya taifa-pana na taifa-finyu zinaingiliana ila kwamba dhana 
ya taifa-pana huwa na kipengele cha kisiasa nayo dhana ya taifa -finyu 
hurejelea kitambulisho cha kijamii na kiuchumi. Tukichukuwa fasiri hizi, 
tunapata kuwa nchini Kenya kuna mataifa-finyu mengi. Kila taifa-finyu lina 
lugha, mila, desturi na tamaduni zinazoitofautisha na taifa-finyu lingine. 
Kwa ujumla, nchi ya Kenya inakuwa ndiyo taifa-pana linalobeba mataifa- 


finyu takribani arobaini. 


Kijelezi cha taifa-finyu kimetumika hapa badala ya kabila kutokana na 
mwelekeo hasi ambao umekuja kuhusishwa na dhana ya ukabila. Neno 
ukabila lilitumika nyakati za ukoloni kama njia ya kumtenga Mwafrika na 
mzungu kwa maana ya mtu mjinga, mpumbavu na asiyestaraabika. Kwa 
sasa linatumika kama njia moja ya kuwagawa Wakenya katika makundi 
mbalimbali ambayo pia yanazua mwelekeo hasi miongoni mwa Wakenya 


wenyewe. 


Utaifa 


Utaifa huelezeka kama harakati ambapo wananchi hukuza na kuendeleza 
utambuzi wa kuwa wao ni sehemu ya nchi fulani; hivyo basi, nchi hiyo ni 
urithi wao. Huwa kuna hali ya kujivunia nchi katika kuwa mmoja wa taifa 
husika (uk.18). Dhana ya nchi inatumika hapa kama taasisi iliyoundwa na 
wanajamii ambao wanamiliki sehemu fulani ya kijiografia kwa lengo sawia 


na wako chini ya serikali moja. 

Utaifa huibuka pale ambapo wananchi huwa wamefikia kiwango cha 


juu cha umoja kijamii na kisiasa. Hii ina maana kwamba idadi yote ya watu 
iweze kuhisi kwamba kuna umoja au wameunganishwa pamoja na amali 
au maadili fulani ya pamoja au kaida fulani za pamoja. 


Pale ambapo nchi inajumlisha mataifa-finyu mbalimbali kama ilivyo 
nchini ya Kenya, makundi haya ya mataifa-finyu yanaweza kuunda taifa- 
pana. Hali hii inaweza kutokea iwapo wanaweza kuwa na umoja na 
utamaduni sawia kando na tamaduni zao za mataifa-finyu. Harakati ya 
kuendeleza umoja huu ndio inayojulikana kama ujenzi wa taifa-pana na 
matokeo ya harakati ya ujenzi wa taifa-pana ndio hujulikana kama utaifa 
(ibid uk.18). 

Dhana hii ya ujenzi wa taifa-pana vilevile hurejelea ile hali ya kuchangia 
katika kuboresha taifa-pana kwa kushiriki katika miradi ya ujenzi wa taifa. 
Hivyo, kuchangia katika harakati za kidemokrasia na vilevile kuchangia 
katika miradi ya maendeleo ni namna ya ujenzi wa taifa. 


Elementi za utaifa 


Taifa huwa na elementi ambazo huzitofautisha na mataifa mengine. Baadhi 
ya element hizi ni pamoja na; mipaka ya nchi, historia moja, malighafi ya 
pamoja, Jumla ya idadi ya watu, lugha Moja na ishara za kitaifa, sikukuu za 
kitaifa, n.k. 


Mipaka ya Nchi: Mipaka ya nchi hulindwa na jeshi ili taifa lisivamiwe na 
majambazi. | 


Historia Moja: Hata ingawa nchi ya Kenya ina mataifa-finyu mengi na 
historia tofautitofauti, mataifa haya yanaweza kuwa na tajriba moja ya | 
kihistoria. Kwa mfano, tajriba za enzi ya ukoloni na harakati za kupigania | 
uhuru ni namna moja ambayo ilizua historia moja ya nchi na ikaleta utaifa. 


Malighafi ya Pamoja: Mito, maziwa, misitu, madini, wanyama na mimea | 
ni malighafi inayochochea kujivunia nchi. | 
| 


Jumla ya Idadi ya Watu: Utaifa hujumlisha miundo ya kitaifa na vilevile 
ishara ambazo huwaleta watu pamoja hata ingawa wana tofauti zao kijamii 
au kiuchumi na hata kisiasa. Jumla ya idadi ya watu ni malighafi ya nchi. 
Kuwa na idadi huweza kuamsha hisia za kujivunia nchi. 

Lugha Moja: Lugha moja huweza kuendeleza na kuimarisha utaifa hasa 
inapotumika kama kivuko cha mataifa-finyu mbalimbali na hata tamadunj 
tofauti. Lugha hii yaweza kutumiwa kuunganisha mataifa yote katika nchi, 
Jambo hili huzidisha kitambulisho cha utaifa na kujivunia nchi. 


Ishara za Kitaifa: Ishara za kitaifa huwa ni vyombo kama vile bendera, 
nyimbo za kitaifa na hela za nchi. 


Fasihi ya watoto na utaifa 


Kama tulivyoelezea hapo mwanzoni, fasihi kwa jumla huwa na lengo la 
kuelimisha miongoni mwa malengo mengineyo. Fasihi ya watoto inaweza 
kutumika kama chombo muhimu cha kuwajamiisha watoto. Kipindi cha 
utotoni ni wakati ambao tabia hujengeka. Huu ndio wakati mwafaka wa 
kujenga wasomaji ambao watakuwa watu wa kujifunza kusoma kwa muda 
mrefu kwani tabia inayojengwa tangu utotoni hudumu kwa muda mrefu. 
Hadithi ambazo zinapandwa katika akili na fikra zao mapema, ndizo 
zitaunda mkondo wao wa kufikiria kuhusu wao wenyewe na ulimwengu 
wanamoishi. Kijumla, kipindi cha utotoni ni kipindi muhimu katika 
uendelezaji wa jamii yoyote ile. Ni kipindi ambacho watoto wanahitaji 
kufunzwa utaifa kwa dhati. 


Kupitia fasihi, watoto wanaweza kuandikiwa hadithi kuhusu elementi 
hizi za utaifa. Kwa mfano jinsi wanajeshi wanavyoonyesha ujasiri katika 
kulinda mipaka ya nchi ya Kenya kipindi fulani cha historia ya nchi. Pia, 
wanaweza kuonyeshwa hali mbalimbali ya maisha ya watu kutoka katika 
mataifa-finyu mbalimbali ambayo yanajenga nchi ya Kenya. Hii inaweza 
kuwa njia moja ya kumfanya mtoto kujenga uelewa wa tamaduni za watu 
wa jamii tofauti. Ni kupitia kwa fasihi ambapo msomaji wa kazi fulani 
hujipata kuwa amemulikwa kupitia binadamu mwingine, na akautazama 
ulimwengu kupitia macho ya kundi la jamii nyingine. Katika harakati hiyo 
ya kusoma kuhusu maisha ya watu wengine, msomaji huyo anajifunza na 
kutambua kuwa binadamu wengine wana mafikra na hata hisia kama zake/ 


zao. 


Kwa hivyo, watoto wanahitaji kusimuliwa hadithi anuwai zinazomulika 
tamaduni za mataifa-finyu mbalimbali nchini. Watoto wanaweza kuganiwa 
hadithi zinazomulika historia moja ya nchi hasa upiganiaji wa uhuru. Vitabu 
vya kihistoria vinakuwa muhimu hapa katika kumbainishia mtoto harakati 

za ukombozi. Mwandishi wa fasihi ya watoto anaweza kuyamulika maisha 
ya watoto kuanzia mataifa-finyu mbalimbali na jinsi yalivyoendesha 
shughuli zao nyakati za enzi za ukoloni. 


Jambo lingine muhimu ni kuwa; ili watoto wajione kuwa wao ni sehemu 
ya taifa la Kenya na ni wa Kenya halisi, ni muhimu kwanza wafahamishwe 
kuhusu nchi yao nje ya vitabu vya kiada. Aina hii ya ufahamisho inaweza 
kupatikana kupitia kusoma vitabu ambavyo vimeandikwa na Wakenya 
wenyewe kuhusu Kenya. Haina maana kuzungumzia kuhusu utaifa ikiwa 
watoto watakuzwa kupitia fasihi ya kigeni ambayo hawajitambulishi nayo. 
Pili, uandishi na usomaji wa vitabu ambavyo vimeandikwa kwa lugha ya 
Kiswahili utasaidia kujenga hisia bora kuhusu lugha ya Kiswahili ambayo 
ni lugha ya taifa miongoni mwa watoto. Tukumbuke kuwa uamuzi wa Kenya 
kukifanya Kiswahili kuwa lugha ya taifa ulikusudia kuleta maendeleo ya 
nchi kwa jumla. Hivyo basi kusaidia katika ujenzi wa taifa la Kenya. 


Waandishi wengi wa vitabu vya watoto humu nchini hawaandiki tu 
vitabu vya watoto kuhusu nchi ya Kenya, bali husimulia hadithi ambazo 
zinamulika utamaduni wa wanajamii, jinsi Wakenya wanavyoingiliana, na 
kutangamana, ndoto zao na imani zao. Ni muhimu kwa watoto kuonyeshwa 
fikra za watu wengine katika taifa zima ili waweze kuelewa tofauti na uwiano 
uliopo miongoni mwa watu. Jambo hili huenda likawasaidia kujaribu 
kujenga umoja ambao utasaidia kuboresha maisha ya Wakenya wote. Ni 
kweli kama wanavyodai wasomi kuwa vitabu vizuri ni “'mwanaelimu—bubu” 
na hufunza mengi zaidi ya yaliyomo. 


Swala la malighafi ya pamoja na jinsi ya kutunza malighafi hayo ni 
muhimu kupokezwa kwa watoto kupitia fasihi. Watoto wanaweza 
kusimuliwa hadithi ambazo zinaonyesha makundi ya watoto wakitunza 
mazingira yao. Kwa jinsi hii, watafahamu kuwa mazingira yanapokuwa 
mazuri, jamii huweza kuishi vyema bila madhara yoyote. Mafunzo haya 
yanaweza kumsaidia mtoto kujua namna ya kuepukana na usumbufu kama 
vile maradhi, njaa na ukosefu wa hewa safi. 


Jambo lingine kuhusu kujenga utaifa ni kwamba watoto wafunzwe 
maana ya wimbo wa taifa kama fasihi ya taifa. Wimbo wa taifa kama 
tulivyoeleza ni ishara ya kitambulisho cha taifa. Kwa hivyo, kama sehemu 
ya fasihi simulizi na vilevile andishi ambayo watoto hukumbana nayo mara 
tu wanapoingia shuleni, ni muhimu wafahamishwe maana ya maneno katika 
wimbo huo wa taifa mapema, isiwe ni kukariri tu kiholela kimazoea. Ni 

kweli kwamba baadhi ya watoto hawafahamu maana ya maneno 
yanayopatikana katika wimbo wa taifa na wengine huchanganya matamshi 
ya maneno. Kwa hivyo ni jukumu la waalimu kuwafunza kwa usanifu 
matamshi ya kila neno na maana yake. 


Watoto wanaweza kuandikiwa na kufunzwa fasihi inayohusiana na 
bendera ya taifa. Maana ya rangi zinazopatikana katika bendera ya taifa 
zinaweza kuelezewa watoto kupitia hadithi mbalimbali. Kwa mfano; 
umuhimu wa kujivunia rangi yetu; umwagikaji wa damu; pamoja na mbinu 
za kuleta amani nchini. 


Kulingana na Brooks na wengine (1982:306), fasihi ina jukumu la 
kuendeleza na kuimarisha maadili ya kijamii, hisia za umoja, usawa na 
kuendeleza swala la kuvumiliana; kuoneana huruma, ugavi sawa wa mali, 
kujali, uwajibikaji na uwezo wa kusuluhisha migogoro kupitia kwa njia 
ambazo si za kimabavu. Hivyo basi, fasihi ya watoto inaweza kuwa chombo 
cha kufikia malengo haya. Kupitia kwa fasihi, watoto wanaweza kufunzwa 
kwa njia ya kisanii kuhusu maadili ya kijamii ambayo ni ya kimsingi, 
(Christian Children's Fund Kenya, 2002). Maadili haya ni; wema, upendo, 
amani, heshima, uaminifu, uwajibikaji, furaha, uhuru, uvumilivu, ukawaida, 
unyenyekevu, ushirikiano na umoja. 


Hitimisho 

Hatunabudi kupigia debe harakati za kukuza ufundishaji wa fasihi ya watoto 
huku tukidhihirisha wazi dhima yake katika kumulika jamii. Tunahitaji 
kubainisha sifa zake za kisanii na kutoa mwongozo kwa walimu kuhusu 
jinsi ya kukabiliana na somo hili. Sifa ya fasihi kama chombo cha kuelimisha 
na kuwajamiisha watoto inahitaji kukuzwa mion goni mwa watoto wote wa 
shule za msingi na sekondari. Tunaamini kwamba fasihi ya watoto inaweza 
kutumiwa kama kivuko cha tamaduni mbalimbali zinazopatikana humu 
nchini na vilevile inaweza kutumika kama chombo cha kufunzia utaifa na 
utangamano katika jamii. 


Nukuu hizi kutoka kwa Biblia, kitabu cha Kumbukumbu la Sheria na 
Methali ni muhimu tunaporejelea fasihi ya watoto: 


Wekeni mioyoni mwenu maneno hayo ninayowaamuru leo na 
kuwafundisha kwa uangalifu watoto wenu. "Mtawasimulia mwapo 
mnakaa nyumbani au mlipo safarini au mnapolala au mnapoamka. 

#Yafungeni katika mikono yenu na kuyavaa katika paji za uso zenu 


kama ukumbusho. "Yaandikeni kwenye miimo ya milango na malango 
ya miji yenu (Kumbukumbu la Sheria 6:6-9). 


| 
Mfunze mtoto namna ya kuishi vizuri, naye hatasahau njia hiyo hata | 
uzeeni (Methali 22:6.) 

| 

p SURA YA KUMI NA MOJA 


UKIUSHI KAMA MBINU YA KUDHIHIRISHA 
ITIKADI YA KUUMENI KATIKA FASIHI YA 
KISWAHILI: MIFANO KUTOKA RIWAYA ZA SAID 
AHMED MOHAMED NA EUPHRASE KEZILA HABI 


Miriam Osore na Charlotte Ryanga 


Utangulizi 


Dhana ya ukiushi (defamiliarization) ina maana ya kudhihirisha kitu au hali 

kwa njia isiyokuwa ya kawaida, au isiyo dhahiri. Dhana hii hutumiwa 

kueleza kijumla hali ambapo kitu fulani hudhihirishwa kwa njia isiyo kuwa 

ya kawaida. Stacy (1977:178) anaeleza kwamba mbinu ya ukiushi inaweza 

kutumiwa kwa malengo mbalimbali; kama kuchekesha, kushangaza, 

kuhuzunisha, kukasirisha au kumfanyia mtu mzaha. Hata hivyo, mbinu hii 

imetumiwa kueleza uvumbuzi mpya ambao umebadilisha maisha, na fikra | 

za binadamu. 
Mbinu hii inapotumiwa katika fasihi huwa imetumiwa kimaksudi ili | 

kudhihirisha jambo fulani. Mbinu ya ukiushi ina historia ndefu katika utunzi 

wa fasihi. Wananadharia na wanafasihi wamekiri, kwa mfano, kwamba 

mbinu ya ukiushi haiwezi kuepukika katika utunzi wa ushairi. Tangu awali, 

matumizi ya mbinu hii ya ukiushi yameelekea kusisitiza wazo kwamba, 

mbinu hii hutumiwa kwa malengo mawili: kiujumi na kudhihirisha maana 

katika fasihi. George Steiner (1976:217-218), kwa mfano, anasema, “Lugha 

ndicho kifaa muhimu ambacho binadamu anaweza kutumia kukataa kuuona 

ulimwengu jinsi ulivyo”. Anachosisitiza katika madai haya ni kwamba lugha 

hutumiwa kukiuka maana ya kawaida na kuvumbua njia mpya za kuuona 

ulimwengu. 


Dhana ya ukiushi katika fasihi iliasisiwa na mwanamaumbo mvrusi Viktor 
Shklovsky ambaye aliunda dhana ya Kirusi 'Ostranenie' ambayo ilitafsiriwa 
katika Kiingereza kama “kueleza kwa njia ya ajabu” (making strange). 
Aliamini kwamba jukumu la fasihi lilikuwa kueleza au kubainisha 
ulimwengu kwa njia isiyokuwa ya kawaida. Alikiri kwamba jukumu la fasihi 

lilikuwa kuchochea hisia za msomaji. Kwake'Ostranenie' ilijumlisha mbiny 
Zote ambazo mwandishi wa fasihi anaweza kutumia ili kubainisha kitu cha 
kawaida kwa njia ya kukifanya kieleweke kwa njia mpya. Kwa hivyo, 
alichukulia kwamba mbinu za ukiushi zililenga sio tu kudhihirisha maana, 
bali pia kutoa picha ya kipekee ya kile ambacho kilikuwa kikielezwa 
(Shklovsky 1965). 


Mbinu hizi zinapotumiwa katika fasihi, hutufanya kuona mambo kwa 
njia iliyo tofauti kabisa na jinsi tunavyoyajua. Mbinu za ukiushi ni muhimu 
kwa sababu msomaji wa fasihi huzitambua moja kwa moja anaposoma, 
Anapokutana na mbinu hizi, yeye hulazimishwa kuzifikiria na kisha 
kutambua ile maana mpya inayokusudiwa na mwandishi. 


Mbinu hizi ni nyingi na huweza kuwa za kitamathali kama vile jazanda, 
taswira, tashihisi, tashbihi na methali. Makala hii inafafanua jinsi Euphrase 
Kezilahabi na Said Ahmed Mohamed wanavyoshughulikia na kubainisha 
itikadi ya kuumeni (patriarchal ideology) kupitia mbinu za ukiushi. Watafiti 
wengi wameshughulikia mbinu mbalimbali za fasihi lakini si wengi ambao 
wamejaribu kuonyesha jinsi uhakiki wa mbinu za ukiushi unavyoweza 
kutumiwa kuelewa maana katika kazi za fasihi. Msimamo wetu ni kwamba 
mbinu za ukiushi ni muhimu katika utunzi wa fasihi na uchunguzi wa mbinu 
hizi unaweza kubainisha maudhui ya mwandishi kwa njia nzuri zaidi. 


Nadharia 


Kama tulivyotaja hapo juu, dhana ya ukiushi ina misingi yake katika nadharia 
ya fasihi ya umaumbo (formalism). Wanamaumbo walilenga kuchunguza 
sifa tambulishi za maandishi ya fasihi. Katika uchunguzi wao, walichukulia 
fasihi kama tukio la kiisimu. Kwa mfano, walichukulia kwamba kazi ya 
mshairi ilielezwa kuwa ya kufinyanga lugha wala sio kuelezea uhalisi 
uliokuwepo katika jamii . Kwa sababu ya msimamo huu, walihakiki ushairi 
kwa kuorodhesha mbinu mbalimbali za matumizi ya lugha bila kuhusisha 
matumizi haya na hali halisi ya maisha ya jamii. Kwa mfano, itikadi 
haikuhusishwa hata kidogo. 


Makala hii inachukua msimamo kwamba kazi ya fasihi ni zao la kijamii 
na lazima ihakikiwe katika msingi na muktadha wa jamii husika. Kwa hivyo, 
katika uchambuzi wetu wa mbinu za ukiushi tunatambua umuhimu wa 
matukio ya kijamii katika kuelewa maana ya mbinu hizi. Tunashikilia 
kwamba miktadha ya kiitikadi, kijamii, kitamaduni, na kihistoria huchangia 

katika uelewa wa kazi ya fasihi. Mwandishi wa fasihi hueleza hisia na itikadi 
zake za kibinafsi na falsafa za jamii yake. 


Kwa hivyo, nadharia iliyotumika ni ya uhakiki makala (Critical Discourse 
Analysis Theory —- CDA). Nadharia hii ina waasisi wengi wakiwemo; Fowler, 
Fairclough, van Dijk na Wodak. Wote wanasisitiza kwamba matumizi ya 
jugha ni kitendo cha kijamii (social discourse). Kijumla nadharia ya CDA 
ina mihili ifuatayo kwa mujibu wa Wodak € Meyer (2001): 

(i) Matumizi yoyote ya lugha ni tukio la kijamii. 

(ii) Katika uhakiki wa makala, nadharia hii huchunguza miundo ya 
makala kwa kurejelea sifa zake za kiisimu pamoja na vipengele vya 
kijamii na utamaduni. Inashikilia kwamba maana kamili ya makala 
hudhihirika kupitia ushirika wa vipengele hivi viwili. 

(iii) Inashikilia kwamba uhusiano baina ya wanajamii huathiri na 
kudhihirika kupitia kwa jinsi wanajamii hawa wanavyozungumza 
baina yao na kujieleza. 


(iv) Ni nadharia ya kisasa ambayo haitoi msimamo maalum juu ya 
maswala ya ulimwengu. Kwa hivyo, inachukulia kwamba uhakiki 
wowote ule na matokeo yake yachukuliwe tu kama mojawapo ya jinsi 
ya kuelewa swala fulani. 


(v) Inalenga kutoa mitazamo mbalimbali kuhusu maswala yanayohusu 
jamii. 

(vi) Nadharia hii huchunguza dhana, mifumo ya kiitikadi, maadili na 
misimamo ya kijamii kwa lengo la kuielewa upya. 


Kijumla, kwa kutumia nadharia hii, makala inashikilia kwamba matumizi 
yoyote ya lugha yanaelekezwa kwa misingi na mipaka ya mfumo wa kijamii 
na kitamaduni. Kwa hivyo, katika uhakiki wetu tunajaribu kuonyesha 
uhusiano baina ya uteuzi wa mbinu za ukiushi za waandishi hawa na 
miktadha yao ya kijamii na kitamaduni, pamoja na mifumo ya kiitikadi. 


Mfumo wa kuumeni 


Mfumo wa kuumeni unaweza kufafanuliwa kama itikadi katika utaratibu 
wa jamii ambapo huendeleza na kumpa mwanamme nafasi ya juu kuliko 
mwanamke (Masinjila 1994:1). Mfumo huu humpa mwanamume uwezo 
na mamlaka kuhusu uzazi, kazi na hata urazini dhidi ya mwanamke. Chanzo 


KISWAHILI NA UTAIFA NCHINI KENYA 123 


cha itikadi hii kinapatikana katika asasi mbalimbali za kijamii ambazo hutia 
mikakati ya amali, shughuli za kijamii na tabia au mielekeo mbalimbali ya 
kijamii kwa kuzingatia maoni ya wanaume. Kwa mfano, katika jamii nyingi 
za Kiafrika, baba (mwanamume) ndiye kinara wa asasi ya familia. Ikiwa 
hayupo kutoa mwelekeo kuhusu maswala fulani, watoto wake wa kiume 
ndio wanaochukua nafasi hiyo hasa kutoa mwelekeo kuhusu ndoa, elimu 
na kadhalika. Itikadi hii ina historia ndefu ambayo imejikita katika tamaduni 
zajadi. Tamaduni hizi zimechukulia maoni na fikra za wanaume kuwa ndiyo 
msimamo wa jamii kwa jumla. 

Kupitia mfumo huu, itikadi nyingi za kijamii na kitamaduni husisitiza 
hali ya kumbainisha mwanamume kama kiumbe bora kuliko mwanamke. 
Itikadi hizi huelekea kusisitiza kwamba mwanamumeni bora zaidi kihulka 
na mwanamke ni kiumbe dhaifu ambacho hakina jingine la kufanya ila 
kutegemea mwanamume kwa kila hali. Katika kuimarisha mwelekeo huu, 
jamii huweka mikakati imara kupitia asasi mbalimbali za kijamii ambazo 
zinaendeleza mawazo, imani na mila ambazo huidhinisha na kuhakikisha 
kwamba hali hii haibadiliki bali inahifadhiwa kwa vyovyote vile. 


Fasihi kama mojawapo ya njia za kupitisha amali, imani na mila za jamii 
imetumiwa kutoka kizazi kimoja hadi kingine kuendeleza lengo hili. Hata 
hivyo, baadhi ya riwaya tulizoshughulikia zinaelekea kupinga baadhi ya 
misimamo, itikadi na mila hasi zinazombainisha mwanamke kupitia macho 
ya itikadi hii inayoendelezwa na mfumo wa kuumeni. 


Mifano ya ukiushi 


1. Mfumo wa kuumeni unapingwa vikali na Mohamed katika riwaya ya 
Asali Chungu kupitia jazanda. 


Mzee Omari alipokwisha kuondoka, Zuberi jicho lake likapiga kwa 
mboga utashi wake mpya. Hivyo akajidhihirisha 'funza anayerukia 
viale vya majani machanga na kuviangamiza (Mohamed 1977:21). 


Mohamed anapinga ndoa za kupanga kupitia jazanda ya funza kwa 
kuwabainisha wazee wanaowaoa wasichana wachanga kama Mboga 
kuwa waangamizaji. Katika jazanda hii viale vya majani machanga ni 
Mboga ambaye hajakomaa kuanza majukumu ya ndoa. Taswira ya funza 
kuangamiza majani machanga inasisitiza msimamo wa mwandishi 
kwamba wazee kama hawa ni waharibifu. 

, 9. Mohamed anasisitiza msimamo huu pia kupitia Dunia Mti Mkavu 


(1980:26) ambapo msichana mchanga ameshaozwa na anamtuma dada 
yake kumpelekea mchumba wake wa halali ripoti kwamba ameozwa na 
babaye bila hiari yake. “Amesema dada umsamehe, ameshaolewa kwa 
nguvu. Ameuzwa na baba...” 

'Maanaya matamshi haya inabainika kupitia kitenzi 'ameuzwa' 
kinachodhihirisha kwamba babake Kazija amekubali kutoa bintiye kwa 
ndoa ili apate faida ya kifedha. Mtoto wa kike anabainishwa kama mali 
ya babaye ambaye anaweza kumwoza kwa yeyote aliye na uwezo wa 
malia au wa kifedha unaomridhisha . 


mwanamume katika familia. Shaaban na Dude hawajaoa na Shaaban 
anapomuomba Dude kuoa anamjibu: 


Ama kweli ulikuwa ukiota! Mimi nikataka mke? Mimi mwenyewe 
ningalipaswa kuolewa ikiwa ni kuowa, wa kuowa ni wewe Mzee 
Shaaban” (Mohamed 1977:33) 


| 
| 
| 
3. Mohamed katika Asali Chungu analalamikia matarajio ya jamii kuhusu 
| 
| 
| 


Dude hawezi kuoa kwa sababu hana kazi ya kumwezesha kutimizia 

familia na kwake afadhali Shaaban aoe kwani ana biashara ya kuuza | 
supu. Katika utamaduni wa Waswahili mwanamume huoa na | 
mwanamke huolewa. Katika ndoa mwanamume ana mamlaka dhidi ya 
mwanamke kwa sababu yeye ndiye ameoa. Lakini Mohamed anakiuka | 
hali hii ya kawaida wakati Dude (mume) anaposema kwamba afadhali | 
aolewe. Kupitia ukiushi huu Mohamed anaonekana kupinga msimamo 
wa jamii juu ya kazi zinazotengewa jinsia mbalimbali. Matumizi haya 
ya kinaya yanaelekea kupinga itikadi inayosababishwa na mfumo wa 
kuumeni inayomfanya mwanamume kukosa mke kwa sababu hana njia 
ya kukimu jamii yake. Maoni yetu ni kwamba ukiushi huu unatufanya 
kufikiria zaidi kuhusu hali halisi ya jamii ambapo kuna uwezekano wa | 
mke kuwa na uwezo wa kukimu jamii hata kama mume hafanyi kazi | 


yoyote. ; | 
| 
| 


4. Mohamed katika riwaya hiyo pia anaonyesha jinsi jamii inavyobebesha 
wanaume mizigo mingi inayokuja pamoja na mfumo wa kuumeni. 
Omari anamlalamikia Zuberi kwamba asimwondoe shambani kwa 
sababu ya mizigo mingi aliyo nayo ya kukimu jamii yake. 


| 

ji 

ji 

Tafadhali bwana angu! Usinione mimi, ila waone walio mgongoni 
pangu. Nikitoa mazao yangu yote niliyopanda matumbo manane 
nitayalisha nini mimi? (Mohamed 1977:18-19). 


Ingawa jazanda iliyotumiwa ya matumbo manane inadhihirisha ukatili 
wa Zuberi, inabainisha fikra za itikadi ya kuumeni kwamba 
mwanamume ndiye anayestahili kutimizia jamii yake mahitaji yote, 
Yaani mkewe na watoto wanastahili kula jasho lake. 


Mohamed katika utengano anadhihirisha nafasi ya mwanamke katika 
jamii, ili kuonyesha jinsi jamii inavyoratibu mahusiano baina ya jinsia, 
Jambo hili linadhihirishwa kupitia majibizano baina ya maksuudi na 
Biti Kocho. 


Mwanamke huyu anataka nini? Mbona anakuja kwa meno yajuu. Sasa 
ameshaingia bahari nyingine na mazungumzo yake kuyaelekeza 
pabaya. Wanawake kama hawa wameenea siku hizi ... Wanajuaje siasa 
hawa wajinga, watu. Eee katafute kifuu na mchanga uchezee (Mohamed 
1980:51). 


Maksuudi haamini kwamba anaweza kujibizana na mwanamke wakati 
anamtia adabu mkewe. Inaonekana anakubali kwamba kuna kizazi kipya 
cha wanawake wa tabia kama za Biti Kocho ambao, wanajaribu 
kujibizana na wanaume lakini kwake wanawake ni wajinga. Itikadi ya 
kuumeni na taasubi ya kiume ndiyo chanzo cha fikra za Maksuudi. Kwa 
sababu hii, anamkumbusha Biti Kocho nafasi yake katika jamii ambayo 
Siyo tofauti na ya mtoto. Utamaduni wa Waswahili huwataka watoto 
kuwa na heshima mbele za watu wazima. (Harris 1965; Salim 1978). 
Maksuudi anamhitaji Biti Kocho kudhihirisha heshima hii au “katafute 
kifuu na mchanga uchezee”. Kupitia kejeli hii ambapo Maksuudi 
anamsihi Biti Kocho kucheza mchezo wa kitoto, Maksuudi anakiri 
kwamba hawawezi kujibizana kwani Kocho (mwanamke) ni kama mtoto 
na iwapo hana cha kufanya basi aende kucheza mchezo wa kitoto. 


Kezilahabi anadhihirisha nafasi hiyo katika Gamba la Nyoka. Chilongo 
amelazwa hospitalini na anamwamrisha muuguzi kumhudumia, lakini 
muuguzi huyo anamwambia bado anashughulikia mgonjwa mwingine. 
Jibu hili linamkera na anajibu: 


Funga domo lako! Ninao wanne nyumbani! Hawasemi neno nikikohoa! 
(Kezilahabi 1970:53). 

Chilongo hataji wake kwa jina na anakiri hawasemi akikohoa. Kwake 


mwanamke yeyote hatakiwi kujibizana na mwanamume bali kukubali 
tu anayoyasema.Ingawa matamshi haya yanadhihirisha itikadi ya 
kuumeni,kwa njia nyingine yanabainisha taasubi ya kiume. 


7. Katika jamii nyingi za Kiafrika,jukumu la mwanamke muhimu ni kuzaa 
watoto wengi. Mohamed anadhihirisha hali hii katika Utengano ambapo 
Kazija analalamika: 


Nani kasema utumwa umeondoka? 

Viumbe vya kupika na kupakua 

kufua na kupiga pasi, kushika mimba na kuzaa, 
kuzaa, kuzaa kuzaa kama panya (Mohamed 1980:7). 


Ukiushi unadhihirika kupitia upangaji wa maneno kishairi, takriri na 
tashbihi; “kuzaa kama panya'. Malalamishi ya Kazija yanadhihirisha 
majukumu mbalimbali ya mwanamke kama kupika kufua na kupiga 
pasi.Hata hivyo anasisitiza kuzaa kupitia kurudia neon “kuzaa” kasha 
kufananisha kuzaa na uzazi wa panya.Panya huzaa watoto wengi tena 
baada ya muda mfupi. Kurudia neno 'kuzaa' kunabainisha ukweli 
kwamba mwanamke anatarajia kuzaa watoto wengi bila kupumzika. 
Hili linamaanisha kwamba mwanamke ana kazi ngumu ya kuzaa na 
kulea watoto wengi kando na majukumu mengine ya nyumba. 


8. Watoto wa kike ni hasara na taabu na mwanamke huheshimiwa katika 
ndoa iwapo amezaa mtoto wa kiume.Hili linatokana na itikadi kwamba 
mtoto wa kiume alichukuliwa kuwa na manufaa makubwa kwa 
kuendeleza ukoo kupitia kizazi kipya. Kezilahabi amebainisha hili 
kupitia Rosa Mistika. Ingawa Regina alizaa watoto wengi bado 
hakufurahisha mumewe kwani alitaka amzalie watoto wa kiume: 


Zakaria hakuwajibu lolote. Regina na Rosa walikuwa wamenyamaza 
tu. Mshenzi unanizalia wasichana tu! Unaniletea taabu nyumbani bure 
(Kezilahabi 1971:23). 


Ni ajabu kwamba Zakaria anaona watoto wa kike wanamletea taabu. 
Kwake Regina mkewe ni mjinga kwani hajamzalia mtoto wa kiume. 
Kwingineko, Zakaria analalamikia wageni wengi wanaomtembelea kwa 
sababu ya kuwa na wasichana. 


Kuzaa wasichana taabu sana! 
Unapata wageni wa kila aina. Kweli wasichana 

Watano walikuwa wengi na vijana sasa walizoea 
Kuita mji wake 'zoo'. (Kezilahabi 1971:38) 


Mji wa Zakaria unaitwa kijazanda 'zoo'. 'Zoo' ni neno la Kiingereza 
linalomaanisha mahali wanyama wanatazamwa na kuuzwa.Matumizi 
yake katika muktadha huu yanamaanisha mabinti wa Zakaria 
wanafananishwa na vifaa vya kutamaniwa na vya kuvutia watu labda 
waweze kuvinunua. “Zoo” ni mahali ambapo wanyama hao huwa 
wamefungiwa pasipo na kutoka wala mtu kuingia bila ruhusa. Jazanda 
hiyo inaelekea kumaanisha kwamba wasichana ni dhaifu na wanahitaji 
ulinzi. Mwandishi anatumia taasubi ya Zakaria kubainisha itikadi ya 
kuumeni. 

9. Katika Kichwamaji, Kezilahabi anarejelea wasichana kwa kuwataja kama 
“matunda”. Fungameza anajaribu kumkataza Kazimoto asimuoe Sabina, 
Anaeleza: 


Sabina-nikwambie mtoto wangu - ni tunda baya na nisingependa wewe 
ulile (Kezilahabi 1974:161). 


Jazanda ya kulinganisha mwanamke na tunda inampa mwanamke sifa 
za urembo, utamu, nyororo na sura ya kuvutia. Mwanamume anahitajika 
kudhihirisha tamaa yake kwa kula au kutafuna na kufurahia ladha 
yake.Kwa njia hii mwanamke anabainishwa kama kifaa cha 
kumfurahisha mwanamume na “kuliwa.” 


10. Jazanda hiyo ya kula inarejelewa tena katika Asali Chungu. Dude 
ameshiriki kitendo cha ngono na Amina na pia anapanga kumtembelea 
Amina kwa ajili ya kumposa bintiye Shemsa. Dude ana wasiwasi na 
mwandishi anaeleza wasiwasi yake hivi: 


Atakuwa vipi Bi. Amina atakapomwona amerejea, na katika kurejea 
huko anakwenda kumposa mwanawe Shemsa? Hata yeye mwenyewe 
Dude aliona vibaya. Inauma kufikiria kuwa hatimaye itambidi kula 
kuku na vifaranga (Mohamed 1977:143) 


Mwandishi anafananisha kitendo cha Dude na “kula kuku na vifaranga” 
kumaanisha kwamba ni jambo lisilokubalika. Mwandishi anatumia 
taswira ya kula kuzungumzia kitendo cha ngono ambapo mlaji ni 
mwanamume ilhali kinacholiwa ni mwanamke.Hali hii inayoonyesha 
uhusiano kati ya mwanamke na mwanamume katika mambo ya ngono 
kinadhihirisha itikadi ya kuumeni. 

11. Kezilahabi halikadhalika katika Kichwamaji anabainisha itikadi hiyo ya 


kuumeni kuhusu maswala ya ngono ambapo mwanamume ana uhuru 
wa kufanya mapenzi na wanawake wengi bila kunyoshewa kidole cha 
lawama. Kwa upande mwingine, mwanamke anayedhihirisha tabia hiyo 
anadharauliwa. Ni ajabu kwamba hata wanawake katika jamii 
wamekubali msimamo huo wa jamii bila kuupinga. Nyabuso aliyekuwa 
kahaba hapendezwi na Kazimoto kwa sababu ya kutodhihirisha sifa hii 
jinsi alivyotarajia. Anasema:” Kazimoto, jina bure lakini moto hauwaki 
“(Kezilahabi 1974:64). 


Katika muktadha huu, neno 'moto” limetumiwa kijazanda kwa maana 
ya nguvu za kiume. Kutokana na jina la Kazimoto, Nyabuso alikuwa na 
matarajio makuu ambayo hayakutimika. Naye Kazimoto analaumu 
pombe. Kwa mujibu wa Tong (1989: 49) mfumo wa kuumeni humpa 
mwanamume uhuru katika mambo ya ngono. Jambo hili ndilo 
limesababisha mpangilio wa kijamii ambapo mume hukubaliwa kuoa 
wake wengi. Kezilahabi anadhihirisha hili kupitia Nyabuso. Anaeleza; 


Hajapata wachumba. Nani ataoa makapi? Huyo sasa amekuwa mpira 
wa kudunda na kuacha hapo wengine pia wadunde (Kezilahabi 
1974:62). 


Katika matamshi haya kahaba wa kike kama Nyabuso anatajwa kijazanda 
kama 'makapi' na "mpira wa kudunda”. Makapi ni uchafu unaotolewa 
kutoka kwa nafaka na hutolewa kwa upepo. Jazanda ya makapi 
inambainisha kahaba wa kike kama mwanamke ambaye uzuri/utamu 
wake wote umeondolewa. Kahaba huyu hawezi kuchukuliwa katika 
ndoa bali ni wa kutumiwa tu na mwanamume yeyote anayetaka 
kujifurahisha. Kupitia jazanda hii, mwanamke kahaba anabainishwa 
kama kifaa cha kumfurahisha mwanamume.Hii hapa mifano mingine 
kutoka Utengano; 


(i) “Alijibu Maimuna kwa hasira. Wewe ndiye unayenijua zaidi, na kama 
si wewe, ningalikwishatokomea zamani. Sirudi bibi, na hasa sasa. 
Nimeshakuwa debe bovu, sina la kukalia.” (Mohamed 1980:83). 
Maimuna ambaye ni kahaba anajichukulia kama debe bovu ambalo 
mara nyingi halina manufaa kwani haliwezi kubeba maji. 


(ii) “Maimuna alijikuta amelengwa kama pakacha bovu jaani. Na babake 
ati alikwenda kumtafuta kule Rumbalola. Wa nini tena Maimuna? 

Ameshakuwa kinyesi” (Mohamed 1980:137). Katika matamshi haya 
Maimuna anajilinganisha na pakacha bovu na kinyesi. Kwa sababu 
ya kushiriki katika ukahaba anajiona kama ambaye hana manufaa 


yoyote. 


Hitimisho 

Said Ahmed Mohamed na Euphrase Kezilahabi wamefaulu katika kutumia 
mbinu za ukiushi kubainisha itikadi ya kuumeni katika jamii. Imedhihirika 
kwamba mbinu za ukiushi zinaweza tu kueleweka ikiwa zitahakikiwa katika 
misingi na mipaka ya mifumo ya kijamii na kitamaduni. Pia makala hii 
imebainisha kwamba mifumo hiyo ya kijamii na kitamaduni huathiri uteuzi 
wa mbinu za ukiushi za waandishi wa fasihi. Hata hivyo, waandishi hawa 
wanaweza kupinga misimamo hiyo ya kiitikadi au wakaibainisha jinsi ilivyo. 

SURA YA KUMI NA MBILI 


ACALAN: CHOMBO MADHUBUTI NA ASASI-MLEZI 
WA LUGHA ZA AFRIKA 


Naomi L. Shitemi 


Utangulizi 


Hali ya lugha za Afrika, ukosefu wa sera na mipango ya kuandamana na 
hali hii, inachochea kutokuwepo usawa katika namna za wanajamii kufikia 
na kushiriki nyanja za sayansi, mawasiliano na teknolojia. Hali hii ina misingi 
katika turathi za kikoloni ambazo licha ya kudhalilisha lugha na tamaduni 
za kaifrika ziligawa na kutenganisha jamii lugha katika misingi ya utawala 
wa kikoloni ambao hatimaye ulirithiwa na serikali za kaifrika baada ya 
kujikomboa kisiasa. Licha ya dhati, kweli na uhalisia wa hoja hii, wakati 
umefika wa kusita kulimbikizia Ukoloni na Ukoloni mambo leo malalamishi 
ya tanzia ya Afrika kiutangamano, kimaendeleo na kimawasiliano. 


Ni muhimu Afrika ichangamkie changamoto za kutokana na turathi za 
kihistoria kwa namna ya kuzizunguka na kuzifinyanga upya ili ziwe za 
manufaa kwa Waafrika na wengine ambao wanashiriki bara la Afrika. 
Zitumike kama kichocheo cha kutafuta afueni badala ya kuwa kisababu cha 


malalamishi yasiyokwisha. 


Ni utambuzi wa changamoto hii ambao umepelekea uasisi wa juhudi 
za aina mbalimbali zenye kulenga uwezekano wa kujitambua na kujikomboa 
kwa kufaidi amali za ndani kwa ndani barani Afrika licha ya turathi za 
kikoloni. Juhudi hizi ni pamoja na zenye kulenga kuweka misingi na 
mikakakti ya kukabiliana na hali tata ya lugha za Afrika jinsi zilivyo baada 
ya jamii lugha kuathirika kwa njia mbalimbali baada ya tawala za kokoloni 
kugawana bara la Afrika katika mkataba wa Berlin mnamo 1864. Mwongozo 
wa mjadala ni uwepo na harakati za chombo na asasi ya ACALAN, kitengo 
cha Umoja wa Afrika (UA). 

Bila shaka Afrika haiwezi kujitenga na ulimwengu mzima kwa hivyo 
juhudi za kukuza utangamano, utambulisho na maendeleo kupitia 
maendeleo na upangaji wa lugha, zenye kuchipuka ndani kwa ndani ya 

Afrika na Wataalamu wa Kiafrika kuhusu mipango ya lugha zimefaidi na 
kurutubishwa na mikakati mingineyo ikiwemo, maazimio, matamshi, 
mikataba na vyombo vya kitaifa, vya kanda, vya bara zima na vya kimataifa 
ambavyo vimeonyesha kuitikia mwito wenye matumaini ya kulenga 
kusanifu Afrika-mamboleo. 


Makala inatalii juhudi hizi za ndani kwa ndani Barani Afrika jinsi 
zinavyodhihirika katika juhudi na uamilifu wa asasi ya ACALAN na taswira 
yake kama chombo madhubuti na mlezi wa lugha za Afrika. Inashinikiza 
umuhimu wa kutambua na kushiriki katika maono ya asasi hii kadri 
tuwezavyo tukiwa chama cha kitaifa (CHAKITA). Maono ambayo 
yanaiangazia asasi ya ACALAN kama asasi yenye kuchangia mafunzo na 
tafiti za hali ya juu na pia kama mkusanyiko wa wataalamu na wakereketwa 
maalum wa lugha za kitaifa zikiongozwa na Kiswahili. 


Hatimaye, wito muhimu wa makala hii ni kuunga mkono juhudi za 
ACALAN kupitia umuhimu wa kushiriki malengo na mikakati yake. 
Mikakati hii ni pamoja na kuchangia harakati za kushughulikia elimu, 
demokrasia, utangamano wa kikanda, habari, mawasiliano na teknolojia 
kupitia lugha; hasa lugha za kiafrika kwa manufaa ya Afrika. Kwa njia hii, 
tutakuwa pia tunachangia na kuhamasisha ushirikiano wa lugha na 
mawasiliano baina ya mataifa ya kikanda na Kiafrika kwa jumla na kwa 
hivyo kuchangia katika kurekebisha makosa na ukengeushi wa kutokana 
na madhara ya turathi za kikoloni huku tukiunga mkono juhudi za jumuiya 
ya Afrika Mashariki'. Ni wajibu wa wakereketwa wa lugha na asasi za lugha 
kama CHAKITA kuweka misingi ya kurutubisha azma za ACALAN kuhusu 
lugha za Afrika, hasa lugha za mawasiliano mapana yenye kuvuka mipaka 
ya kisiasa jinsi ulivyo uamilifu wa Kiswahili. 


ACALAN Kidayakronia: Historia na hatua hadi kuzinduliwa 


Afrika imeshuhudia juhudi kadha zenye malengo ya kuzipatia nguvu lugha 
za Afrika kupitia matamshi ya kisiasa yenye kulenga uwekaji wa sera na 
asasi mbalimbali za kiutekelezaji tangu miaka ya awali ya kupata uhuru, 
hasa kuanzia 1963 kilipoundwa chombo cha Umoja wa Nchi Huru za Kiafrika 
(OAU). Kabla ya hapa, maazimio ya haki za binadamu (1948)? yalikuwa 
yamemewekwa na baadhi ya vipengele viliashiria haki za kutagusana na 
kutangamana baina ya walimwengu. Baadaye ziliwekwa haki za kiisimu? 
mnamo 1996, Mjini Barcelona, Italia, (tazama pia Shitemi 2007b). Haki za 


134 KISWAHILI NA UTAIFA NCHINI KENYA 


kiisimu zilichochea mwamko wa kutafakari uhuru wa kibinafsi na kijamii 


kupitia asasi za lugha na utamaduni. 


Baadhi ya asasi zenye kutamka masuala ya lugha, hasa katika muktadha 
wa makala hii, ni pamoja na Shirika la Umoja wa Mataifa la Elimu, Sayansi 
na Utamaduni (UNESCO), Umoja wa Nchi huru za Kiafrika (OAU), Umoja 
wa Afrika (AU) na Jumuiya ya Afrika Mashariki (EAC). Juhudi hizi za 
kupigia debe masuala ya lugha, jamii na utamaduni zimefanywa, kwa muda 
mrefu, kupitia maazimio mbalimbali. Maazimio haya, licha ya kuwekewa 
sahihi na kushinikizwa kimkataba na nchi wanachama, hayawekewi ratiba 
wala kanuni za uwajibikaji na utekelezaji bali huachwa utekelezaji wake 
kutegemea nia njema ya kila taifa mshiriki. Jambo hili limefanya maazimio 
mengi kubaki kwenye kumbukumbu za kimakavazi tu baada ya kuwekewa 
sahihi. 

Kwa mfano, mkutano wa kimataifa kuhusu sera za lugha Barani Afrika, 
unaofahamika kama Dakar Plan of Action, (UNESCO-OAU-ACCT): uliweka 
maazimio maalum ya mpango wa kulenga maendeleo yenye kuchipuka 
kutokana na tamaduni za kiafrika ikiwemo lugha kwa ajili ya maendeleo na 
hadhi ya Afrika. Tatizo ni kwamba, haukuwekewa mikakati katika sera na 
mipango ya nchi wanachama wenye kuuidhinisha ili kukubalika na 
kutekelezwa kivitendo. Yote yaliyotajwa na kupangwa na kuwekewa 
mikakati ya kikataba yalibaki chini ya uamuzi na nia za kila nchi kibinafsi 
na kwa hivyo kutekelezwa kwa uhaba sana. Juhudi nyingine zenye 
kushinikiza na kuchangia hoja ya kuwepo juhudi anuai za kujadili suala la 
lugha katika bara la Afika ni nyingi na baadhi ni inavyojadiliwa katika aya 
zinazofuatia. 


Mpango wa lugha wa Afrika wa Umoja wa Nchi Huru za Kiafrika (1986) 
utatoa azimio na kuweka kanuni maalum za kuchangia utambuzi na upangaji 
wa lugha za Kiafrika. na Azimio la Harare (1997)6. Hatimaye, mkataba wa 
kuanzishwa Umoja wa Afrika Lome Togo, (2000) ili kuchukua mahali pa 
Umoja wa Nchi huru za Kiafrika, unataja maelezo mapya ya uwezekano wa 
kutumia lugha za Afrika katika mawasiliano rasmi ya Umoja wa Afrika. 


Mashauriano ya Kiafrika, (Mei 25-27 2001), yalilenga kupata uthibitisho 
wa kiufundi na kisayansi wa pendekezo la kuwekwa kwa Akademia ya lugha 
za Kiafrika, (ACALAN). Wataalamu wa Mali taifa lenye kuzusha hoja ya 
kuwepo asasi ya ACALAN, na wataalamu wengine wa Afrika na wa kutoka 
nje ya Afrika walishiriki na kushauriana. 

Mnamo Julai 9-16 2001, Uamuzi wa Lusaka katika mkutano wa kawaida 
wa 74 wa Baraza la mawaziri wa Afrika nzima, lilipendekeza na kuidhinisha 
uzinduzi wa chombo na asasi ya ACALAN. Ilipendekezwa kuwa, ACALAN 
izinduliwe mnamo Machi 27 2002 na kupewa jukumu kuu, miongoni mwa 
majikumu mengine, la kukabiliana na matatizo ya kutokana na hali ya 
kutotekeleza maazimio ya awali kuhusu suala la lugha za Kiafrika, 
Ilipendekezwa kuwa chombo hiki pia kiangalie na kushughulikia hali ya 
kushindwa kwa lugha za Kiafrika kutengewa nafasi katika asasi za kiserikali 
ili kupendekeza uvumbuzi wa namna ya kuzishinikiza, miongoni mwa 
majukumu mengine. 


ACALAN iliundwa na kuwekwa kama chombo cha kukabiliana na 
upungufu wa kiutendaji uliotokana na ukosefu wa makali ya kiutekelezaji 
licha ya kuwekwa maazimio. Ni chombo ambacho uamilifu wake unahitaji 
kuhisika katika viwango kadha na kuchangiwa na wengi kutokana na 
washiriki-walengwa na wakereketwa wengine katika uwekaji wa maazimio. 


Ili kushinikiza unyeti wa suala la lugha barani Afrika, azimio la Umoja 
wa Afrika lenye kulenga mwamko wa kitamaduni wa Afrika, mjini 
Khartoum, Sudan, mnamo Januari 22-24 2006, lilitamka yafuatayo: 


0 Sura 5: Umuhimu wa matumizi ya Lugha za Kiafrika 


0 Ibara 16: Wajibu wa mataifa ya Kiafrika kutambua na kukuza lugha 
za Kiafrika ili kuhakikisha maendeleo ya kitamaduni na kuongeza 
kasi ya maendeleo ya kiuchumi na kijamii. 


Ibara 17: Mataifa ya Kiafrika yaandae na kutekeleza mabadiliko yenye 
kulenga kushirikisha lugha za Kiafrika katika mitaala ya elimu. Kila 
taifa kuimarisha matumizi ya lugha za Kiafrika kwa kuzingatia 
utangamano wa kijamii, kikanda na Kiafrika kwa jumla; na maendeleo 
ya kiuchumi na kiteknolojia. 


Mpango wa lugha za Kiafrika wa AU ambao ulichangiwa pakubwa na 
ACALAN ulitambua pia kuwa, wingi wa lugha za Kiafrika ulihitaji 
kutambulika kama dhihirisho la kitamaduni kimaisha, kimaarifa na pia 
changamoto kwa nchi wanachama wa Umoja wa Afrika ili kuhimiza 
matumizi ya lugha nyingi katika misingi ya uwekaji wa sera za lugha zenye 
kutamka nafasi na umuhimu wa lugha hizi. Kwa jinsi hii, ilikuwa muhimu 
kuhamasisha kila nchi mwanachama kuwa na sera ya lugha yenye kueleweka 
na kutekeleka kwa kushinikizwa katika harakati za utambulisho, maendeleo 

na utangamano; kuinua dhima ya lugha za Kiafrika kisheria, kimakuzi na 
kimawasiliano kwa kuzitengea nafasi katika masuala ya kijamii badala ya 
kuachia nafasi lugha za kigeni tu; kuzingatia na kuweka mikakti ya matumizi 
ya lugha za Kiafrika katika kufundishia; kuhamasisha na kuharakisha 
matumizi ya lugha za Kiafrika zilizoteuliwa kuwa rasmi katika majukumu 
yaliyokusudiwa kisiasa, kiuchumi, na kijamii; Kuhamasisha utungaji wa sera; 
kuandaa misingi ya utekelezaji na uhamasishaji yenye kudumisha usasa 
kupitia lugha na kuandaa rasilmali za kuhusishwa katika maendeleo ya 
lugha; na kuweka programu rasmi ya utekelezaji na mbinu za kuzingatiwa 


Isitoshe, mpango wa utekelezaji wa lugha kwa Afrika (1986), ambao 
ulirekebishwa mnamo 2006, baada ya kutangazwa azimio la mwamko wa 
Kiafrika mjini Addis Ababa, Ethiopia, unatoa rajua yenye kulenga harakati 
kadha. Miongoni mwa matarajio na majukumu ya mpango huu ni pamoja 
na: Kuweka mikakati ya kushirikisha lugha za Kiafrika katika michakato ya 
maendeleo kwa kutambua na kukubali kila lugha nchini kama chanzo na 
kichangizi cha ustawi. Ili kuyafikia haya, walipendekea kuwa ilikuwa 
muhimu kwa kila nchi kuweka mikakati ya kupatia lugha zao hadhi stahiki. 
Kila nchi ilihitaji pia kubuni sera ya lugha yenye kuakisi uhalisia wa kijamii, 
kitamaduni na kiuchumi, na yenye kutambua matumaini na mategemeo ya 
wananchi. Juhudi hizi zizingatie ukuzaji wa lugha za Kiafrika, hasa zenye 
kuvuka mipaka ya nchi moja katika kukuza juhudi za kuleta umoja wa Afrika. 


Hatimaye, kutokana na uwekaji wa ACALAN kama njia mojawapo ya 
kutekeleza matamko na maazimio mengi ambayo yalikuwa yamewekwa na 
yanazidi kuwekwa kuhusu suala na uamilifu wa lugha, hasa lugha za 
Kiafrika, panaibuka changamoto kadha zenye kuchochea tafakuri za 
wataalamu, wanasiasa na wapangaji wa lugha. Changamoto hizi ni pamoja 
na: 

0 Uendelezaji wa lugha za Afrika kwa ajili ya matumizi katika mawanda 
mapana ikiwemo elimu, mawasiliano ya umma, bungeni, na katika 
teknolojia. 

0 Kuimarisha na kushinikiza lugha za Kiafrika katika ufundishaji na 
ujifunzaji ili kukidhi hatua ya mpito toka mazingira ya nyumbani 
hadi shuleni kwa mtoto na wengine wanaojifunza, hasa katika 
utekelezaji wa elimu ya watu wazima. 


0 Uondoaji wa ujinga kupitia elimu ya wote kwa kutegemea lugha kama 
uti wa mgongo wa maendeleo. 

o Uhamasishaji wa rasilmamali-watu kwa minajili ya kuchangia 
maendeleo ya kiuchumi na kijamii. 

o Ushirikiano na usawazishaji kupitia mipango ya lugha kwa minajili 
ya mawasiliano mapana na maingiliano ya kikanda. 


Utegemeanaji wa lugha za Kiafrika sambamba na lugha za kigeni kwa 
majukumu na miktadha maalum ya matumizi na utambulisho. 


o Uwekaji na utekelezaji wa sera na mipango ya lugha kivitendo kwa 
kuhusisha wadau wa barani Afrika na kwingineko. 

Kuidhinisha, kuanzisha na kutekeleza matokeo ya kitafiti kuhusu 
masuala ya lugha za Kiafrika kwa kushirikisha jamii-lugha-husika na 
wataalamu. 

Inavyobainika ni kuwa, tathmini ya juhudi zilizoshindwa kutekelezwa 
kitaifa, kikanda na kibara inatokana na ukosefu wa miundo-msingi ya 
kusukuma na kutekeleza maazimio na mapendekezo ya kutokana na 
matamko ya upangaji. Uundaji wa chombo cha ACALAN basi ni hatua fika 
ya kuonyesha dhati ya Umoja wa Afrika kupiga hatua ya kutoka kwenye 
awamu ya semasema na kuingia katika awamu ya utekelezaji. Ilivyotajwa 
awali, ACALAN ilibuniwa, mnamo 2001 na kuidhinishwa mnamo 2002 kama 
chombo chenye lengo kuu la kuthaminisha upya lugha za Afrika na kuweka 
mikakati ya kuzihami na kuziwezesha ili kutekeleza majukumu changamano 
na maalum ya lugha katika bara zima, kanda maalum na mataifa maalum 
ikiwemo asasi za utafiti, utoaji wa huduma kupitia lugha na mawasiliano; 
na ufundishaji wa lugha miongoni mwa majukumu mengine. 


ACALAN Kisinkronia: Miradi na mikakati ya utekelezaji 


Katika muktadha wa majukumu iliyowekewa ACALAN inaandama miradi 
minane” mikuu ambayo ina vituo katika maeneo mbalimbali ya bara la Afrika. 
Licha ya miradi hii ambayo imekuwa ikiendelea kuwekewa mikakati na 
baadhi ishaanza kutekelezwa, ACALAN iliandaa Warsha za kikanda chini 
ya mada ya Sera za Kitaifa: Majukumu ya lugha za kuvuka mipaka ya kitaifa na 
nafasi ya lugha zisizotumika kwa wingi. Warsha hizi zililenga kuchunguza hali 
ya lugha za kuvuka mipaka ya kitaifa na kubainisha umuhimu wa lugha 
hizi katika maendeleo na utangamano wa wanajamii. Warsha hizi 
ziliandaliwa ifuatavyo: Kanda ya Magharibi (2007), Kanda ya Kati (2007), 
Kanda ya Kusini (2008), kanda ya Mashariki (2008), na kanda ya Kaskazini 
(2008). 

Malengo ya kuchochea warsha na uamilifu wa warsha hizi ni kuendeleza 


majukumu ya ACALAN ambayo hatimaye yanatarajiwa kuchangia katika: 
Kufanya kazi kama chombo cha kutoa maoni; kufasiri maamuzi ya kisera 
kutokana na mipango ya kutekeleka; na kuleta pamoja kanzi ya wataalamu 
wenye kuweza kutumiwa na Umoja wa Afrika katika utungaji na utekelezaji 
wa sera za lugha; kushinikiza uundaji wa tume za lugha zenye kutambua 
lugha zote kadri iwezekanavyo; Kuunda-kanzi data ya habari na taarifa kwa 
ajili ya kubadilishana na kukuza uratibu wa shughuli za lugha kiutafiti na 
kiutekelezaji barani Afrika kupitia asasi ka kikanda; Kuimarisha ushirikiano 
baina ya mataifa ya Afrika katika nyanja za kukuza lugha za kiafrika; 
Kuchangia katika kuleta teknolojia mpya ili kutumiwa katika lugha za Afrika 
ikiwemo Programu za kompyuta, matumizi ya kimtandao na kuendeleza 
tamaduni za kisayansi na kidemokrasia kupitia lugha za Kiafrika; kuandaa 
na kuhifadhi ramani za kiisimu ambazo ni sahihi na shirikishi zaidi; na 
kukuza vyama na mashirika ya lugha za Kiafrika katika viwango mbalimbali 
barani Afrika. 


Sehemu ifuatayo inatoa muhtasari wa yaliyotendeka na matokeo ya 
warsha ya Afrika Mashariki. 


| 
| 
Kongamano la ACALAN, Ukanda wa Mashariki mwa Afrika (Mei | 
2008) | 
Nchi kumi na tatu (13) hushirikishwa katika kanda ya Mashariki mwa Afrika. 
Hizi ni pamoja na: Ethiopia, Djibouti, Eritrea, Sudan, Somalia, Kenya, | 
Uganda, Rwanda, Tanzania, Seychelles, Madagascar, Mauritius na Komoro 
(tatu miongoni mwa hizi, Somalia, Sudan na Djibouti hazikuwakilishwa 
katika kongamano). Idadi ya watu katika eneo hili inakisiwa kuwa millioni 
mia mbili na hamsini (Millioni). Kanda ina ukubwa wa Millioni 4.5 KM? 
kutokana na jumla ya Millioni 11.5 KM” za Afrika nzima. Kuna takriban 
lugha mia nne na hamsini (450) katika kanda hii ya Mashariki mwa Afrika. 


Hali ya lugha ilionekana kudhihirisha utata na uchangamano ambao 
unahitaji kuzamiwa kiutafiti, kiuchanganuzi na kuandikiwa zaidi. Ili 
kusahilisha uchunguzina utimizaji wa malengo ya warsha katika ukanda 
wa Mashariki mwa Afrika, washiriki waliainishwa katika kanda ndogo tatu: 

Kanda ya Pembe ya Afrika (The Horn of Africa) — Ethiopia, Eritrea, Djibouti, 
Somalia, Sudan; Kanda ya Afrika Mashariki: Kenya Uganda Tanzania na 
Rwanda; na Kanda ya Visiwani: Ushelisheli, Komoro, Mauritania na 


| 

Madagascar. Matokeo yalichochea changamoto za kiutafiti, kiutambuzi, na 
yenye kuhitaji ushirikiano baina ya serikali na wataalamu ili kuzizamia na 
kuziweka wazi ni pamoja na zifuatazo. 


Malengo na matokeo ya kutarajiwa na makongamano ya kikanda? 

, Mseto wa matokeo ya uchunguzi kufuatia kongamano la 


Mashariki mwa Afrika 


Sera za kitaifa za lugha 


Katika nchi nyingi za ukanda huu, ilitokea kuwa masuala ya lugha 
huzingatiwa katika wizara za Utamaduni. Japokuwa mitajo ya wizara hizi 
hutofautiana, zote zilionekana kuwa na kitengo kihimili cha Utamaduni. Ni 
katika nchi ya Ushelisheli (Seychelles) tu ambako masuala ya lugha 
huzingatiwa katika wizara ya elimu. 


Sera za lugha hazikujitokeza wazi katika baadhi ya katiba za nchi hizi. 
k.m. baadhi ya nchi hutazama suala la sera ya lugha kama lenye kuhusu tu 
utangazaji wa lugha rasmi na lugha ya kitaifa. Hazijaweka sera ya kuonyesha 
nafasi na uamilifu wa lugha nyingine za Kiafrika. Licha ya mwelekeo huu 
finyu, baadhi ya nchi hazijatoa mwelekeo wo wote kuhusu lugha rasmi na 
za kitaifa. Isitoshe, nyingi ya nchi hizi hutumia Kiingereza na Kifaransa kama 
lugha rasmi. 


Baadhi ya nchi katika ukanda huu zimebainisha na kuendeleza lugha 
za asili kama lugha rasmi k.m. Jamuhuri ya Muungano ya Tanzania ina sera 
ya Kiswahili kuwa lugha rasmi ya kwanza na Kiingereza kuwa lugha rasmi 
ya pili. Jamuhuri ya Ethiopia ina Kiamharic kama lugha ya pekee inayoshikila 
wadhfa wa kuwa rasmi. 

Katika baadhi ya nchi hizi, lugha kuu za asili, zenye kuwa na idadi kubwa 
ya wazungumzaji, ndizo ambazo zimetangazwa kuwa lugha za kitaifa, k.m. 
Komoro ina Kikomoro; Eritrea ina lugha tatu za kitaifa — Kiafar, Kiberlini, 
na kitigrinya; Madagascar ina Kimalgash; Rwanda ina Kinyarwanda; na 
Somali ina Kisomalia. Kwa upande mwingine, Kenya na Tanzania wana 
Kiswahili kama lugha ya taifa. Hali na asili ya Kiswahili kushikilia nafasi hii 
kuu ina misingi katika historia ya nchi hizi mbili tangu majilio ya wakoloni 
na hata kabla ya Ukoloni. Ni lugha ambayo japo idadi ya wanajamii wake 
kiasili ni ndogo sana, ilipata fursa ya kutimiza uamilifu wa kimawasiliano, 
kifasihi na kimtagusano katika awamu mbalimbali kiasi kwamba hadhi yake 
ilibua na kuenea kwa kasi na katika nyakati mbalimbali. Hivi sasa ni lugha 
yenye kuvuka mipaka ya nchi zaidi ya kumi na mbili na inashikilia nafasi 
maalum ulimwenguni na barani Afrika. Uganda haina lugha ya taifa bali 
ina lugha mbili rasmi, Kiingereza na Kiswahili, japo Kiswahili hakijashika 
kani ya kutambulika katika hadhi hii katika mazingira ya uamilifu wa lugha 

kote nchini, na hasa mashinani. Hadhi ya Kiswahili nchini Uganda 
ilitangazwa kisiasa, na kikawekwa kwenye katiba kwa hadhi hii lakini 
mikakati ya kukiwezesha kutekeleza wadhfa huu haijaimarishwa. 


Sera za lugha hazitamki bayana nafasi ya lugha nyinginezo. Licha ya 
haya, lugha hizi zimezidi kuimarika katika matumizi mengine 
yasiyoratibishwa na serikali, km. Katika mikutano ya mashinani, katika 
utangazaji, hasa radio za mashinani na kimaeneo. Licha ya haya, ifahamike 
kuwa nchini Tanzania hakuna idhaa za utangazaji zenye kutumia lugha za 
asili isipokuwa Kiswahili. Hali na namna za kutambulika kwa lugha za 
kuvuka mipaka ya kisiasa hutofautiana toka nchi moja hadi nyingine. Hali 
hii pia huathiri hadhi ya lugha moja inayopatikana katika nchi jirani. 


Lugha za kuvuka pipaka ya kisiasa 
Hali halisi ilivyowasilishwa kuhusu suala la lugha basi ni kama ifuatavyo: 


i. Eneola Pembe ya Afrika liliainisha lugha kumi na sita (16) za kuvuka 
mipaka ya kitaifa, sita (6) miongoni mwa hizi zikiwa na majukumu 
ya kimawasiliano baina ya mataifa haya - Kiarabu, Kinuer, Kioromo, 
Kitigrinya, Kiberta na Kisomali. 

ii. Eneo la visiwani lilitambulisha lugha tatu (3) za kuvuka mipaka ya 

kitaifa na ambazo pia ni za kudumisha mawasiliano baina ya mataifa 

haya - Kimalgash, Krioli na Kiswahili. 

Eneo la Afrika Mashariki lilitambulisha yapata lugha hamsini (50) 

za kuvuka mipaka ya kitaifa, nane (8) zikiwa za kuendeleza 

mawasiliano baina ya mataifa haya lakini ambazo hazikuzidi uamilifu 


iji. 


jam 


baina ya mataifa mawili. 

iv. Kiswahili kilitambulika kuwa na hadhi na nafasi maalum na ya 
kipekee katika eneo hili na kwingineko nje ya ukanda huu. Hutumika 
na kupatanisha watu kwa njia ya kipekee katika eneo zima. 


Katika ukanda wa Mashariki mwa Afrika, Kiswahili ndiyo lugha ambayo 
huvuka mipaka mingi zaidi. Km. Inapatikana kwa viwango tofauti katika 
nchi zote za ukanda huu. 

Kiarabu hupatikana katika nchi nne za ukanda huu - Somali, Eritrea, 
Djibouti na Kenya. Uamilifu wa Kiarabu kama lugha ya dini ulitambuliwa 
na changamoto ikatokezea kuhusu endapo matumizi ya kidini tu yanaifanya 
kuwa lugha kuu katika kanda hii. 

Lugha nyingine ambazo huvuka mipaka angalau minne ni Kisomali, 


(Djibouti, Somali, Kenya, Eritrea); Kioromo, (ambayo ni miongoni mwa lugha 
kuu Ethiopia na ndogo Kenya), kwa hivyo hadhi yake katika nchi hizi mbili 
hutofautiana. Kioromo hupatikana, (Kenya, Somali, Ethiopia); Kimalagasy, 
(Madagascar, Comoro, Re-Union); Kinyasa, (Malawi, Zambia, Musumbiji, 
Tanzania). 


Lugha ambazo zinavuka angalau mipaka mitatu ni pamoja na Kiafar, 
(Djibouti, Somalia, Eritrea) ; Chiyao, (Tanzania, Malawi, Zambia); na 
Kiemakuwa, (Tanzania, Musumbiji, Malawi). Zaidi ya lugha hamsini huvuka 
mipaka angalau ya nchi mbili. 


Inabainika kuwa, baadhi ya lugha ambazo hushiriki mipaka na nchi 
wanachama wa ukanda wa Mashariki mwa Afrika hazijaainishwa katika 
ukanda huu. Hii inamaanisha kuwa kwa sababu ya urasmi wa mipaka ya 
ukanda, bado lugha nyingi hazitajwi kwa makini kwa sababu zinahusishwa 
mno ama na ukanda wa Afrika ya Kati au Afrika ya Kusini. km. Tanzania 
inashiriki lugha nyingi na Malawi, Musumbiji na Zambia lakini nchi hizi 
zimeainishwa katika Kanda ya Kusini mwa Afrika ; Uganda na Rwanda 
zinashiriki baadhi ya lugha na Burundi ambayo haimo katika ukanda huu. 
Eneo la visiwani vile vile linashiriki lugha na Kisiwa cha La Reunion ilhali 
kisiwa hiki hakimo katika ukanda huu bali ni kitengo cha Ufaransa. 


Lugha zisizotumika baina ya mipaka ya kitaifa lakini ambazo ni kuu 
katika mataifa yao zinastahili kuangaliwa kwa njia ya kipekee”, na vile vile 
lugha za ndani ya mipaka ya kitaifa ambazo zinaonekana kuwa ndogo. Lugha 
hizi zote zinahitaji kuwekewa mikakatia ambayo itakuza na kudumisha 
utambuzi na ukuzaji. Yapata lugha mia moja na ishirini na tano (125) katika 
ukanda huu, ambazo zinaainishwa kuwa ndogo zimo hatarini kwa 


maangamizi ya kufa na kupotea. 


Nyanja na mawanda ya matumizi: kimaandishi na kiteknohama 


Mawanda mawili makuu ya kimatumizi yalibainika. Haya ni mawanda ya 
kimaongezi na kimaandishi. Lugha nyingi za kuvuka mipaka ya kitaifa 
hutumika mno katika mawasiliano ya kimaongezi hata zinapohusishwa 
katika utawala, sheria, elimu, huduma za afya, uchumi na kidini. Viwango 
na wingi wa kimatumizi hutofautiana. Lugha za kitaifa hupewa majukumu 
maalum ya kimatumizi katika nyanja mbalimbali. Lugha nyingine hupata 
majukumu kwa kutegemea miktadha, hali na mazingira ya mawasiliano. 

Jukumu la mamisheni katika kutafiti na kuandikia lugha za Kiafrika 
haliwezi kupuuzwa. Yapata lugha zote za Kiafrika katika ukanda huu 
Zimepata msukumo wa kuendelezwa kupitia juhudi za mamisheni. N yingi 
bado zinategemea tafiti na machapisho yaliyofanywa na mamisheni miaka 
ya awali. Badhi ya lugha bado zinafanyiwa utafiti na mashirika ya kikristo, 
hasa katika juhudi za kuendeleza tafsiri za bibilia na uandishi wa nyaraka 
za kuendeleza maarifa na mafunzo ya kidini. 


Baadhi ya lugha katika ukanda huu zimeendelezwa na kustawishwa 
kiasi cha kutumika kwa wingi kiteknolojia na kimaandishi. Nyingi 
zimedhamiriwa kutumika katika mafunzo ya watu wazima; katika uenezaji 
wa habari na maarifa na uwezeshaji wa mashinani; katika kujihamni dhidi 
ya janga la UKIMWI na majanga mengineyo ya kuathiri afya na maendeleo; 
na hata zaidi katika idhaa nyingi za utangazaji ambazo zinaendelea kuzuka 
katika maeneo mbalimbali (Isipokuwa nchini Tanzania ambako serikali 
imepiga marufuku kufungua idhaa za Utangazaji zenye kutumia lugha za 
asili). Baadhi ya lugha hizi, Kiswahili, Kiamharic, na Kisomali zinatumika 
mno kwenye mtandao na kushughulikiwa kama taaluma maalum za 
mafunzo barani na kwingineko. 


Uainishaji na ukuruba wa lugha kimakundi 


Kuna makundi ya lugha ambazo zinaelekea kufanana na ambazo watu wake 
wanaweza kuelewana kwa urahisi japo zinapatikana katika nchi tofauti na 
zinabainika kwa majina tifauti. km. Kirundi, Kinyarwanda, Kihevi na Kiishi 
ni namna mbalimbali za lugha moja ambayo hupatikana katika nchi tano na 
kurejelewa kwa majina tofauti yasiyotambulika kwingine. Kwa upande 
mwingine, Kijaluo (Luo/Lwo) hupatikana na kudhihirika kwa jina hilo hilo 
katika nchi tatu - Uganda, Kenya, na Tanzania. Krioli hupatikana visiwani 
na kwingineko ulimwenguni kwa jina hilo hilo lakini hutofautiana kwa wingi 
kiasi kwamba hawaelewani. Licha ya haya, kuna ukuruba wa kuelewana 
baina ya wazungumzaji wa Krioli wa Ushelisheli, Mauritania na visiwa vya 
Re Union. Hali hizi tatu huzusha utata na changamoto za kiuainishaji, 
kiusawazishaji na kiutambuzi. 


Ni muhimu, kutokana na matokeo haya, kutambua kuwa kuna haja ya 
kuendeleza hali za kufanya uchunguzi zaidi katika lugha za ukanda huu ili 
kuziainisha ifaavyo na kuziwekea mikakati ya kuzidumisha na kuzifanya 
kutimiza uamilifu katika nyanja mbalimbali. Ni muhimu kuweka misingi 

'mara ambayo itatuwezesha kufuatilia na kuchangia nafasi za lugha katika 


i 
nchi za eneo hili ama kibinafsi au kiutangamano. 


Changamoto na ajenda ya utafiti 


Hatimaye mapendekezo ya uchunguzi zaidi wa kutambua, kuainisha na 
kuratibisha lugha za Kiafrika katika ukandaa huu yalitolewa. Masuala ya 
kuendelezwa kiutafiti yalitambuliwa ifuatavyo: 


0 Kubainisha na kuainisha maendeleo ya lugha ikiwemo utafityi wa 
kuzamia istilahi na dhana muhimu; tahajia na maendelezo ya maneno 
baina ya lugha za kufanana; uteuzi wa hati za kuandikia (tatizo kuu 
katika Pembe ya Afrika ambako kuna hati za Kiamharic, Kilatini, na 
Kiarabu zenye kuathiri othografia); anudalizi wa vifaa vya elimu; 
ukusanyaji na uhifadhi wa habari kuhusu lugha; matumizi ya lugha 
katika vyombo vya habari na utangazaji; ujenzi wa istilahi za 
kimtandao na kiteknolojia. 

eo Utambuzi, ubainishaji na uandalizi wa ramani ya lugha na lahaja 
katika ukanda; na kubainisha hali na hadhi za lugha ili kuzingatia 
zile ambazo zimo hatarini kuangamia. 

0 Kuchunguza uenezi wa lugha na upya wa kimatumizi katika nyanja 
nyinginezo km. Uhamaji wa lugha kisiasa na kiuchumi na athari kwa 
lugha nyinginezo katika maeneo zinamohamia. 


Ubainishaji wa lugha halisi za kuvuka mipaka ya kitaifa kwa 
kutanabahi dhidi ya lugha kuorodheshwa mara kadha na kuzingatia 
hali ya lugha ile ile kudhihirika kwa majina tofauti katika nchi tofauti. 


o Matumizi, uwepo na uamilifu wa lugha za ukanda wa Mashariki mwa 
Afrika katika mtandao. 


Kutokana na Kongamano la Ukanda wa Mashariki mwa Afrika, 
ilipendekezwa kwamba, kupitia ACALAN data-kanzi ya wataalamu wa 
lugha za Kiafrika na wanaisimu katika uanda wa Mashariki mwa Afrika 
iandaliwe na mitandao maalum ya kudumisha ushirika baina ya wataalamu 
hawa iwekwe. Mbinu zitafutwe za kuweka mikakati ya kuimarisha hali ya 
Kiswahili visiwani. Washiriki wa kutoka visiwani walilalamikia hali ya 
kudhoofika na kupungua kwa umilisi na matumizi ya Kiswahili licha ya 
kwamba ni lugha patanishi katika ukanda na inashikilia nafasi maalum katika 
bara zima na ulimwenguni. Kwamba ACALAN iweke mikakati ya 

kushurutisha nchi wanachama wa AU kuweka sera za lugha na kuzitekeleza 
huku wakitoa nafasi ya kudumisha na kufutilia harakati na mapendekezo 
ya ACALAN na asasi nyingine za lugha. Kuweka mikakati ya kushinikiza 
matumizi ya Kiswahili katika elimu, kama somo katika vyuo vikuu na pia 
eneo la kufanyiwa utafiti katika ukanda mzima. 


Hitimisho 

Lengo la makala hii limekuwa kumulika ACALAN kurunzi yenye kubainisha 
rajua na maono ya asasi hii ya Umoja wa Afrika. Makala imelenga pia 
kufahamisha na kuhamasisha wataalamu na wakereketwa wa lugha, hasa 
Kiswahili na lugha nyingine za Kiafrika ili wazinduke, wachangamkie na 
kushiriki katika harakati za kuendeleza hadhi na nafasi ya lugha za Kiafrika. 
Ushirikiano wa dharura baina ya asasi za kisiasa na mashirika ya wasomi, 
wataalamu na wakereketwa, unahitajika endapo maazimio na mapendekezo 
mbalimbali yatatambulika, yatapangiwa na yatawekewa sera zenye 
kuyatekeleza. Hatua hii pia itachangia uwekaji wa mikakati ya kuandaa 
wataalamu na wadau wenye kuyapigia mbiu masuala haya na kuyafanyia 
uchunguzi na utafiti. 


Uteuzi na ushiriki wa wahusika katika mikakati ya ACALAN ni namna 
mojawapo ya kuonyesha utangamano ambao unaleta pamoja wahusika wa 
kutoka katika janibu zote — kisiasa, kitaaluma, kiutekelezaji n.k. Maono ya 
CHAKITA hayakinzani na maono ya ACALAN kwa hivyo kuna haja ya 
kutangamana na kushirikiana ili kutekeleza malengo ya kila kikundi kibinafsi 
na kwa pamoja kwa manufaa ya maendeleo katika nchi za Afrika, Ukanda 
wa Mashariki mwa Afrika na Afrika kwa jumla. Ushirikiano unahitaji pia 
kuhusisha machapisho, matoleo na amali nyinginezo pamoja na ushiriki 
wa kitaaluma na kiuwezeshaji. Hali hii bila shaka itakuza utambulisho wa 
jamii na mataifa ya Afrika kwa namna ya kudumisha na kusherehekea upekee 
wa wingi wa lugha zetu na maendeleo ya kitaaluma na kiutafiti ikiwemo 
uwekaji wa kumbukumbu na maandishi kwa manufaa ya vizazi vijavyo. 


Tanbihi 


! Jumuiya ya Afrika Mashariki imekuwa mbioni tangu 2005 kuweka mikakati ya kuunda 
vyombo maalum vya kushughulikia na kuendeleza lugha katika ukanda wa Afrika 
Mashariki kupitia mabaraza maalum ya lugha katika serikali za nchi wanachama. Kilele 
cha vyombo hivi ni Tume ya lugha Afrika Mashariki ambayo itaviratibu na kuviwekea 

, mikakati na maongozi. Nchi wanachama, Kenya Uganda, Rwanda na Burundi 


znashughulikia uwekaji wa Mabaraza ya lugha. 


Nchini Kenya, CHAKITA ilishirikishwa katika kujadili na kuratibu rasimu za Baraza la 
Kiswahili Kenya na Baraza la Kiswahili Afrika Mashariki mnamo 2006. Wataalamu na 
Wanachakita kadha walishiriki wakiwemo Prof. Kimani Njogu (Mratibu), Dkt. Rayya 
Timammy, Prof. Naomi L. Shitemi, Bi. Mwanakombo Noordin; Dkt. Sheila Ryanga, Prof. 


Inyani Simala. 

2? Universal Declaration of Human Rights site, http www.unhcehr.chludhr/lang/eng.htm 
(Cited June 15th 2008). 

3 Universal Declaration of Linguistic Rights site, httpi//www.linguistic-declaration.org (Cited 
June 15th 2008). 


4 Organisation of African Unity (OAU), United Nations Educational, Scientific and Cultural 
Organization on Cultural Industries For Development In Africa: Dakar Plan Of Action. 
Final report of the Meeting of Erperts on Cultural Industries in Africa organized by 
OAU and UNESCO, with the support of UNDP, ACI and the EEC/ACP Cultural and 
Social Foundation 20-24 January, 1992, Nairobi (Kenya). http:Ilunesdoc.unesco.org/images/ 
0011/001131/113126eo0.pdf (Cited June 15th 2008). 


5 Tazama tovuti ya ACALAN, http://www.acalan.org (Cited June 15th 2008). 


6 Tazama Shitemi (2007a, 2007b 8 2007c) anavyojadili katika miktadha tofauti dhima na 
michango ya maazimio na matangazo mbali mbali ya kilimwengu kuhusu lugha na athari 
zake katika sera na upangaji wa lugha, maendeleo ya kitaaluma, na ufundishaji wa 
Kiswahili katika vyuo vikuu. 


7 Tazama Tovuti ya ACALAN kwa maelezo kuhusu kila mradi na mikakati iliyowekwa 
ya utekelezaji pamoja na washiriki katika miradi hii. http//www.acalan.org . 


8 Taarifa hii inapatikana katika http://www.acalan.orgleng/confeven/obj €kp. outcomes.pdf. 
Tovuti ilizuriwa mnamo Julai 11 2009. 


9 Ukuu katika muktadha huu ni wa kutokana na idadi ya wanajamii-lugha hizi wala si 
kutokana na majukumu wala hadhi ya kuwekwa kisera. 

SURA YA KUMI NA TATU 


KISWAHILI NA UMATAIFA 


Anna M.Kishe 


Utangulizi 

Kiswahili na umataifa ni dhana inayoitoa lugha ya Kiswahili katika matumizi 
yake finyu ya kitaifa kwenda kimataifa. Kama itakavyoonekana katika 
mawasilisho ya makala haya, Kiswahili kimevuka mipaka ya utaifa na 
kuingia mipaka ya umataifa. Makala hii itajaribu kuonyesha sifa bayana 
zinazofanya Kiswahili kuwa lugha ya kimataifa. Maelezo haya ni muhimu 
ikizingatiwa kuwa katika bara la Afrika zipo lugha takribani 50 zinazotumiwa 
kwa mawasiliano mapana, 47 kati ya hizo zikiwa zinazungumzwa katika 
mataifa zaidi ya moja (Batibo 2000). Makala itaendelea kuelezea sifa 
zinazoifanya lugha hii kuitwa lugha ya kimataifa kwa kuonyesha wigo wa 
matumizi ya lugha hii duniani. 

Hata hivyo imedhihirika kuwa ijapokuwa Kiswahili ni lugha ya 
kimataifa bado inakabiliwa na matatizo kadha wa kadha. Makala itajadili 
kwa muhtasari changamoto zinazoikabili lugha hii na kupendekeza njia za 
kutatua matatizo hayo. Kwa kuhitimisha makala itazungumzia mikakati ya 
Baraza la Kiswahili la Taifa (BAKITA) na asasi nyingine za ukuzaji wa 
Kiswahili katika kukidhi mahitaji ya Kiswahili kimataifa. 


Mjadala 


Nini maana ya Kiswahili kuwa lugha ya kimataifa 


Kiswahili kuwa lugha ya kimataifa ni sifa inayoonyesha kuwa lugha hii mbali 
na kuwa lugha ya taifa inayotumika katika mawasiliano katika nchi fulani 
ni lugha inayotumiwa katika mawasiliano baina ya nchi moja na nchi 
nyingine katika dunia. Kwa maneno mengine Kiswahili ni lugha mtambuko 
ya kuunganisha taifa moja na taifa jingine. Ndio lugha pekee ya Kiafrika 
katika bara hili ambayo imeweza kuvuka mipaka ya nchi yake ya asili 
Tanzania na Kenya na kuenea katika Afrika Mashariki yote na kati. 

Wa —— 


Lugha hii ilipata umataifa kutokana najinsi ilivyoenea katika Mwambao 
wa Afrika Mashariki tangu Somalia hadi Msumbiji. Kiswahili kiliweza kukua 
na kuenea kwa kasi katika sehemu kubwa kutokana na matumizi yake 
kibiashara. Mbali na Kiswahili kutumika katika biashara kilikuwa Nyenzo 
muhimu ya mawasiliano katika kueneza dini. Pia kilitumiwa katika 
mawasiliano ya dola yaani lugha ya utawala, mahakama, majeshi na elimu 
(Whitley 1969) hivyo kuifanya kuwa lugha mawasiliano (lingua franca) kuy 
inayozungumzwa na watu wengi duniani. Matumizi ya lugha hii yalikiuka 
mipaka ya nchi moja na kuendelea kutumika kati ya makundi ya watu, nchi 
na nchi, hadi kufikia kuwa lugha ya kikanda na sasa kimataifa. Hivi sasa 
Kiswahili ni lugha kuu ya mawasiliano katika kanda ya Afrika Mashariki na 
Kati (Tanzania, Kenya, Uganda, Rwanda, Burundi na Jamhuri ya 
Kidemokrasi ya Kongo). 


Ni matarajio yetu kuwa siku moja Kiswahili itakuwa lugha ya bara lote 
la Afrika kama Nchi za Afrika zikiamua kuimarisha lugha ya Kiswahili na 
kuitumia katika mawasiliano yao, kama lugha rasmi ya bara la Afrika na 
lugha muafaka ya kujitambulisha. Kwa upande wa Afrika Mashariki na 
Kati, (Tanzania, Kenya, Uganda, Rwanda, Burundi na Jamhuri ya 
Kidemokrasi ya Kongo, lugha ya Kiswahili imekwishajitambulisha kuwa 
ndio lugha yao ya kuziunganisha hizi jamii. 


Kiswahili lugha ya Umoja wa Afrika 


Kuingia kwa Kiswahili katika kumbi za Umoja wa Afrika, ni kuitikia wito 
wa mataifa wa kuongeza uelewano kati ya mataifa mbalimbali. Kiswahili 
kilitumika kwa mara ya kwanza katika Umoja wa Afrika (UA) tarehe 6-8 
Julai 2004. Kiswahili kilipokelewa kwa kishindo kikubwa na nchi nyingi 
zilifurahia uamuzi huo. Kuanzia mkutano huo wa kwanza Kiswahili 
kimekwishatumika sasa kwa mafanikio katika vikao takribani kumi na vitano 
vya wakuu wa Nchi wa Umoja wa Afrika. Kiswahili kimeendelea 
kutambuliwa katika Umoja wa Afrika na katika mikutano ya Bunge la Afrika 
kama lugha rasmi. Hatua hii ni muhimu kwani imeiongezea Kiswahili hadhi. 
Pia imepanua wigo wa mawasiliano kati ya watu wa mataifa mbalimbali 
duniani. 


Kuteuliwa kwa Kiswahili katika Umoja wa Afrika kumetokana na sababu 
za msingi za kiisimu na kijamii kama ifuatavyo; Kiswahili tayari ilikuwa ni 
lugha yenye hadhi ya kitaifa nchini Tanzania na Kenya ikilinganishwa na 

lugha nyingine kubwa kama Kiwolof, lakini Kifaransa ambacho 
kinazungumzwa na asilimia 10 tu ndio lugha ya taifa hilo. Matumizi 
makubwa ya lugha hii katika nchi za Tanzania, na Kenya na nchi jirani 
iliisaidia Kiswahili kukua zaidi katika nchi hizi. Hadhi ya kielimu; Kiswahili 
kinafundishwa katika vyuo vikuu vingi barani Afrika, Ulaya, Asia na 
Marekani. Kutumika kwa Kiswahili katika elimu kumedhihirisha kuwa 
Kiswahili ni lugha yenye uwezo kuelezea dhana za taaluma hasa dhana za 
kisayansi. Historia ndefu ya maandishi; kutokana na historia ndefu ya 
maandishi; Kiswahili kinachapishwa kwa wingi na kasi zaidi hasa sasa 
kutokana na mfumo wa soko huria katika sekta ya uchapishaji. Kiswahili 
kimekomaa kimatumizi; kutokana na kukomaa kwa Kiswahili kimatumizi 
kama lugha ya taifa na rasmi na pia lugha ya mawasiliano katika nyanja za 
kitaaluma sayansi na teknolojia kilipewa fursa ya kuwa lugha ya mawasiliano 
katika ngazi ya Umoja wa Afrika. Mchakato wa kukiwezesha Kiswahili 
kitumike katika shughuli rasmi za Jumuiya ya Nchi za Kusini mwa Afrika 
(SADC) na Jumuiya ya Afrika ya Mashariki unaendelea vizuri. 


Wigo wa matumizi ya Kiswahili kimataifa 


Kiswahili ni lugha mojawapo inayotumika Kimataifa duniani pamoja na 
lugha kuu nyingine kama Kiingereza, Kifaransa, Kireno, na Kiarabu. 
Kiswahili ni lugha ya sita (6). Kufuatana na takwimu za BBC mwaka 1995, 
Kiswahili kinazungumzwa na watu zaidi ya milini 110 na idadi hiyo inazidi 
kuongezeka. Inazungumzwa na watu wengi sana barani Afrika kuliko lugha 
nyingine. Matumizi ya Kiswahili katika vyombo vya utangazaji, ni makubwa 
na yanaongezeka. Idadi ya redio zinazotumia Kiswahili katika nchi za Afrika 
imefikia 16 kwa mfano redio Malawi, Kenya, Uganda, Burundi, Congo 
ambapo redio za nje ya Afrika zinapata 11 zikiwemo, Redio Vatican, Redio 
Urusi, UOA, Deutschwelle. Redio BBC London husika duniani pote. Redio 
ya Aljezirer nayo hivi karibuni, mwaka 2011 imetangaza kuanzisha vipindi 
vitakavyotumia lugha ya Kiswahili. Kufuatana na taarifa zilizowasilishwa 
wakati wa Kongamano la Idhaa za Kiswahili la Kimataifa lililoandaliwa na 
BAKITA na kufanyika mwaka 2006 idadi ya idhaa za Kiswahili inaongezeka. 
Lengo la kongamano ilikuwa kuangalia mikakati ya kuongeza wingi na ubora 
wa huduma za bidhaa za lugha ya Kiswahili pamoja na kujadiliana kuhusu 
umuhimu wa matumizi fasaha katika idhaa za Kiswahili. 


Umataifa wa lugha ya Kiswahili umejionyesha pale Kiswahili 
kilipotumika kutangaza mpira katika nchi zenye msimamo mkali wa lugha 

kama Kiingereza. Tarehe 21 Mei 2005 mpira wa Kombe la Chama cha Es 
baina ya timu kongwe za Manchester na Arsenal. BBC ilitoa Matangazo ya 
Kiswahili yaliyosikika moja kwa moja Tanzania, Kenya, Uganda, Rwanda, 
Burundi, na Kongo. Shughuli hii ilionyesha jinsi Kiswahili kilivyovuka 
mipaka ya utaifa hadi mipaka ya kimataifa. 


Mbali na kutumia lugha ya Kiswahili kutangaza, ziko juhudi za kuieneza 
lugha hii kupitia makala mbalimbali zinazosomwa katika vipindi vya BBC. 
Tanzania nayo imeongeza matumizi yake katika televisheni ambapo 
matangazo mengi yanayorushwa na televisheni zetu kama TBC (Tanzania 
Broadcasting Cooporation) kupitia Dar es Salaam television (DTV) ambapo 
hutolewa kwa Kiswahili katika EATV( East African Television). Kigezo hiki 
kinadhihirisha kuwa Kiswahili ni lugha ya Kimataifa, sifa ambayo 
imechangia sana katika kuteuliwa kwa Kiswahili kuwa lugha ya mawasiliano 
katika mikutano ya Wakuu wa Nchi za Afrika. Magazeti mengi ya kigeni 
hutolewa kwa lugha ya Kiswahili ambayo huuzwa nchi nyingi hasa Barani 
Afrika, mathalani gazeti la Baraza, Taifa Letu, Tangamano, linalochapishwa 
na Kenya, na magazeti mengine mengi kutoka Tanzania kama Uhuru, 
Mwananchi, Mzalendo na kadhalika. 


Licha ya Kiswahili kufundishwa katika vyuo vya Afrika kama vile Chuo 
Kikuu cha Dar es salaam na vingine nchini Tanzania, Kiswahili hufundishwa 
katika vyuo vikuu vingi nchini Kenya na Uganda katika Chuo Kikuu cha 
Makerere. Pia hufundishwa katika Chuo kikuu cha Ibadan huko Nigeria. 
Juhudi za kutumia lugha ya Kiswahili nchini Ruanda na Burundi imeshika 
kasi tangu nchi hizi zilipojiunga na Jumuia ya Afrika ya Mashariki mwaka 
2005. Kiswahili kinafundishwa kwenye baadhi ya vyuo vya Bujumbura na 
Burundi na mpango wa kupanua matumizi yake katika vyuo vingine 
unaendelea. Harakati hizi zinatokana na umuhimu wa lugha hii kuwa lugha 
ya mawasiliano katika nchi za Jumuia ya Afrika ya Mashariki. Aidha vyuo 
vingi vya nje hufundisha somo la Kiswahili ikiwa ni mojawapo ya programu 
za lugha za Kiafrika. Mathalani hufundishwa katika Chuo kikuu cha School 
of Oriental and African Studies University of London, Chuo Kikuu cha 
Leipzig, Ujerumani, Chuo kikuu cha Columbia, Chuo Kikuu cha Illinois 
nchini marekani na vinginevyo. Mikakati inafanywa na vyuo vingine vya 
nje ili kuanzisha masomo ya Kiswahili huku wanafunzi wengi wa Kiswahili 
wakiletwa Tanzania kujiendeleza katika lugha ya Kiswahili kama lugha ya 
Pili. Afrika ya Kusini ikiwa nchi mojawapo ambapo hupeleka 

wanadiplomasia kujifunza lugha ya Kiswahili katika Taasisi ya Taaluma ya 
Kiswahili ya Chuo Kikuu cha Dar-es-salaam. 


Kibishara, shughuli nyingi za biashara huendeshwa kwa Kiswahili katika 
Afrika Mashariki na Maziwa Makuu. Shughuli nyingi za kibiashara 
zimeshamiri kutokana na matumizi ya Kiswahili kama lugha ya mawasiliano. 


Kiswahili kuchangia katika lugha za kigeni 


Sehemu kubwa ya istlahi za Kiswahili imetokana na lugha ya Kiingereza, 
na Kiarabu ambapo maneno mengi yametoholewa. Upendeleo huu 
umetokana na sababu za kihistoria za uhusiano wa kutawala na kutawaliwa 
na maingiliano ya muda mrefu baina ya Kiswahili na lugha hizi. Kiswahili 
ikiwa lugha ya Kimataifa kimeingiza maneno mengi ya Kiswahili katika 
lugha ya Kiingereza, ambayo ni lugha kuu. Maneno yaliyoingizwa ni meli 
(mail) hereni (earing) baiskeli (biyscle), televisheni( television) na mengineyo 
mengi. Hata hivyo Kiswahili nacho kimeweza kupenyeza maneno yake 
katika lugha za kigeni miaka ya hivi karibuni kutokana na utalii na biashara. 
Maneno kama “safari” “jenga” “jambo” yamekopwa kutoka Kiswahili. Hali 
ya kukopesha imefanya maneno ya lugha ya Kiswahili kuingizwa katika 
lugha ngeni hivyo kutoa fursa kwa lugha ya Kiswahili kuenea na kupendwa 


na mataifa mengine. 


Kiswahili na dhana ya ushirikiano mataifa 


Umataifa wa Kiswahili hauwezi kuzungumziwa bila kuhusishwa na dhana 
ya ushirikiano wa Kimataifa. Mara zote lugha imekuwa chombo muhimu 
cha kuunganisha mataifa kama ambavyo lugha ya Kiingereza ilivyo chombo 
kikuu cha mawasiliano ya kimataifa. Hivyo ili Kiswahili kiweze kuwa 
chombo halisi cha kimataifa hakina budi kuyaunganisha mataifa mbalimbali 
kiteknolojia, kibiashara, kiuchumi, kisiasa, kijamii na katika kufanya 
maamuzi yanayohusu masuala yanayoathiri ulimwengu. Kiswahili 
kimeweza kuwaunganisha mataifa katika masuala ya siasa, uchumi, 
utamaduni na elimu kupitia vikao vya Umoja wa Afrika na Bunge la Afrika. 


Umataifa wa Kiswahili na teknolojia 


Ushirikiano wa Kimataifa unawezeshwa na kurahisishwa na teknolojia ya 
habari na mawasiliano (TEHAMA). Mataifa mbalimbali yameweza 
kuunganishwa kimawasiliano kupitia mtandao wa intaneti. Kwa mujibu wa 

Sewangi (2003) mtandao wa intaneti ni mtandao wa mawasiliano 
unaojumuisha maelfu ya tando zilizounganishwa kwa kutumia teknolojia 
ya mawasiliano ya kompyuta. Mtandao wa intaneti ndio njia ya haraka 
katika kuenezwa duniani kote. Kutumiwa kwa Kiswahili katika kompyuta 
kupitia programu mbalimbali za Kiswahili ni hatua ya mbele zaidi ya 
kuiongezea sifa ya kuwa lugha ya mataifa kwa sababu zifuatazo; 


Programu mbalimbali za Kiswahili mfano, programu za masomo ya 
Kiswahili katika hatua mbalimbali zinazotangazwa katika mtandao wa 
kimataifa zimesababishwa kukua na kuenea kwa Kiswahili. Mataifa mengine 
yanaweza kutumia programu, marejeo, na vitabu anuai zinazosafirishwa 
kwa Kiswahili hivyo kujifunza elimu mbalimbali ikiwa ni pamoja na kanuni 
za lugha ya Kiswahili. Uwasilishaji wa taarifa za Kiswahili kuhusu taaluma 
mbalimbali kama vile afya, biashara, siasa, uchumi, utamaduni unachangia 
katika kukuza lugha hii. Hatua ya Kiswahili kuweza kuwa na programu ya 
kompyuta ya kusahihisha makosa (kisahihishi) inatoa nafasi zaidi ya 
Kiswahili kukomaa. Programu hii inawezesha mataifa mbalimbali kutumia 
na kujifunza Kiswahili kwa usahihi zaidi. Mpango wa kuandaa programu 
nyingine zaidi za aina hiyo unaandaliwa na Taasisi ya Taaluma ya Kiswahili 
(TATAKI). Mradi wa KILNU?Z wa kuswahilisha Programu Huria wenye 
lengo la kuhakikisha kuwa kompyuta zinawafikia watu wa kada ya chini 
kwa kutafsiri maandishi ya Kiingereza kwenda Kiswahili umekuza na 
kueneza Kiswahili. Mradi huo umesababisha kuundwa kwa islahi nyingi 
kama bofyabofya (double click) kiwamba (screen), akibisha (save), kirekebu 
(adapter) na nyingi nginezo. Istlahi hizi zimeogeza idadi ya maneno ya 
Kiswahili ikiwa ni kiishiria muhimu cha kukua kwa lugha ya Kiswahli. Mbali 
na kukukuza msamiati wa Kiswahili mradi huu umesukuma ujifunzaji wa 
lugha ya Kiswahili kimataifa. Juhudi hizi zinaendelezwa katika mradi wa 
pili (awamu ya pili ya mradi) unaoshughulikiwa na BAKITA na Idara ya 
Kiswahili Chuo Kikuu. Mradi huu unatafsiri matini zilizo katika kompyuta 
kwa kutumia istilahi sanifu ambazo zilitokana na kazi ya awamu ya kwanza, 
iliyokamilika 2007. Mradi huu unasimamiwa na Kampuni ya Microsoft. Ni 
wazikuwa matumizi ya intaneti yameiongezea hadhi ya umataifa lugha hii 
kwamba nayo ni lugha inayopatikana kwenye kompyuta kama lugha ya 
kiingereza iiyopata umashuhuri kwa sababu ya kutumika katika kompyuta. 


Vilevile Kiswahili kuwa lugha ya Kimataifa ni kuipa jukumu la 
kukabiliana na utandawazi. Utandawazi una maana pana lakini kufuatana 

na Sullivan (1994), utandawazi ni ule usambazaji wa masuala mbalimbali 
kama vile biashara, mawasiliano, na utamaduni kutoka kiwango cha kitaifa 
hadi kiwango cha Kimataifa. Ili utandawazi uweze kuwafikia watu wa 
mataifa mbalimbali chombo kinahitajika kuusafrisha. Lugha ya Kiswahili 
ikiwa lugha ya kimataifa, imedhihirisha kuwa ndicho chombo muafaka 
katika kutekeleza jukumu hili kupitia teknolojia ya habari na mawasiliano. 
Kwa hakika matumizi ya Kiswahili katika mtandao wa intaneti katika zama 
hizi za utandawazi, inaonyesha kuwa kiwango cha utumizi wa Kiswahili 


kimepanda. 
Changamoto 


Kutokamilika kwa Kiswahili kuwa lugha ya kimataifa 


Ili lugha kuwa lugha ya Kimataifa, haina budi kukidhi matumizi katika 
viwango vyote, kisiasa, kibiashara, kiuchumi, kitamaduni, kielimu na 
kadhalika. Kwa bahati mbaya Kiswahili ni lugha ya Kimataifa kwa sehemu 
ndogo. Kauli hii inatokana na ufinyu wa wigo wake bado kuwa mdogo 
ikiliganishwa na lugha nyngine za Kimataifa kama Kiingereza. Kiswahili 
kutumika kama lugha ya mawasiliano katika mikutano ya Umoja wa Afrika 
haitoshi. Mathalani, ijapokuwa mataifa ya Afrika yanashirikiana kisiasa hasa 
katika kudumisha amani, katika mataifa yaliyokumbwa na vita, jambo la 
kusikitisha ni kuona ushirikiano wa aina hii hutekelezwa kupitia lugha za 
kigeni. 

Kiuchumi ijapokuwa Kiswahili kimetumika kuwasiliana katika biashara 
katika Afrika Mashariki na Maziwa Makuu, kwa maana imevuka mipaka ya 
nchi na kuruhusu kila biashara ifanyike, hata hivyo Kiswahili hakijapewa 
nafasi ya kutumika katika matangazo ya biashara. Makampuni makubwa 
yanatumia matangazo ya biashara ili kuwajulisha watu ubora wa bidhaa 
zao lakini mara nyingi matangazo haya mfano lebo za bidhaa mbalimbali 
huandikwa kwa lugha ya kigeni (kiingereza) wasioijua wateja. Ili 
makampuni haya yaweze kufanikiwa kupata soko kubwa na wateja wengi 
katika Afrika ya Mashariki, ni mhimu kutumia lugha ya Kiswahili. Lugha 
ya Kiswahili ndiyo inayoeleweka na wananchi wengi na inayoweza 
kuunganisha pande zote mbili katika mchakato mzima wa biashara. 


Ili kukabiliana na changamoto hii, Baraza la Kiswahili la taifa (BAKITA) 
linapitia sheria yake ya mwaka 1967 na kuihuisha ili kuingiza vipengele vya 

kisheria vitakavyowabana wafanyabiashara kutumia lugha ya Kiswahiji, 
Kama Kiswahili hakitatumika basi lebo ziandikwe kwa Kiswahili na 
kufasiriwa kwa Kiingereza. Sheria hii itawabana wenye maduka ya dawa 
na makampuni yote yanayotengeneza na kuingiza dawa toka nchi za nje, 


Kwa upande wa Afrika vivyo hivyo, ijapokuwa Kiswahili ni lugha ya 
kuunganisha watu wa Afrika Mashariki na Maziwa Makuu, lakini bado 
Barani kote Afrika si lugha ya Biashara. Ni kweli kuwa Bara la Afrika 
limeanza kushirikiana katika biashara kupitia mikataba ya kibiashara ya 
COMESA lakini lugha kuu ya mawasiliano ni Kiingereza. Iko mikataba 
mingi iliyofanywa katika Afrika Mashariki, ya ushirikiano wa kiuchumi, 
kielimu, kibiashara, kijamii na kisiasa. Pia yapo mapendekezo ya kuimarisha 
ushirikiano ambayo bado yanafanyiwa kazi kama vile kuwa na mipaka huru 
baina ya nchi husika, kuwa na soko la pamoja la bidhaa za biashara baina ya 
nchi hizo na kuwa na sarafu moja. Mazingira kama haya yataimarika zaidi 
kama Kiswahili kitatiliwa maanani katika nchi hizi. 


Kukosekana kwa maneno yenye asili ya lugha za Kiafrika 


Ili Kiswahili kiwe lugha kamili ya kimataifa yenye misingi yake katika bara 
la Afrika, hakina budi kuwa lugha halisi ya Afrika kwa kujidhihirisha zaidi 
na tamaduni za nchi za Afrika hasa nchi nyingi za maeneo ya Afrika 
Magharibi mfano, Nigeria, Togo, Ghana na Senegal na Afrika kusini pia. 
Ukopaji wa istlahi katika lugha ya Kiswahili umekuwa wa upendeleo 
ukiegemea zaidi katika lugha ya Kiswahili na lahaja zake na lugha kutoka 
nchi jirani za Kenya na Uganda. Utendaji huu unatokana na mwongozo 
uiowekwa na Baraza la Kiswahilila Taifa na asasi zake wakati wa kuingiza 
maneno kutoka lugha nyingine kwa mujibu wa Karekezi (2006). Mwongozo 
huu unaelekeza kwamba istlahi kwa ajili ya nyanja mbalimbali zipatikane 
kwa kufuata misingi iliyowekwa na Baraza la Kiswahili. Misingi hii 
imewekwa kwa kuzingatia aula, lugha ya Kiswahili ikiwa ndio ya kwanza 
katika taratibu huu. Kwanza ni Kiswahli chenyewe, pili ni lugha za kibantu 
ambazo kwa kiasi kikubwa zina tabia na muundo unaofanana na miundo 
ya Kiswahili. Tatu ni ni lugha ya nyingine za kiafrika kama vile Kihausa, 
Kiamhariki, Kiwolof, Kiyoruba Kizulu na kadhalika. 


Hata hivyo inaonekana kuwa lugha nyingine katika bara la Afrika 
hazijapewa fursa hii. Kwa vile Kiswahili ni lugha ya Kiafrika inayowakilisha 
sehemu fulani ya utamaduni wa Mwafrika ni vema nayo ikapewa fursa ya 

WA AA 2 ia da kum kisi kido 


kuingiza maneno kutoka lugha nyingine za Afrika angalau kwa kiasi kidogo 
ili isipoteze shina lake ambalo ni pwani ya Afrika ya Mashariki katika 
Tanzania. Hivyo mchakato huu inabidi ufanywe kwa uangalifu bila kupoteza 
uasilia wa lugha ya Kiswahili. Njia mojawapo ni kutumia kanuni ya utohoaji 
ambao unabeba na kuhifadhi kwa kiasi kikubwa muundo na msamiati wa 
jugha ya Kiswahili hata kama neno hilo asili yake ni mathalani, Kiyoruba. 
Kutohoa neno ni kulipunguza nguvu, tabia na muundo wa kigeni ili neno 
hilo likubaliane na umbo la maneno ya Kiswahili. Ikiwa lugha nyingine za 
Afrika kama Kihausa na nyinginezo zitapewa nafasi ya kuingiza maneno 
katika lugha ya Kiswahili, kwa kufanya hivi Kiswahili kitakuwa kimetoa 
mchango mkubwa wa kiutamaduni kwa mataifa ya Afrika pia. 


Suluhisho la tatizo hili ni vyombo vyote vya ukuzaji lugha vyenye raghba 
na maendeleo ya Kiswahili kuingia katika utafiti wa lugha nyingine za Afrika 
na kutengeneza hifadhi ya kutosha kwa ajili ya kukukuza msamiati wa 
Kiswahili. 


Upinzani wa lugha za kigeni 


Kuna upinzani kutoka katika lugha za kigeni ambazo zinazungumzwa hapa 
Afrika, yaani Kiingereza, Kifaransa, na Kireno ambazo zimeshika mizizi 
wakati wa ukoloni. Hivi leo mataifa ya Kiafrika yanatambulika kwa lugha 
hizo “Waanglafoni” 'Wafrankafoni' na Waluzofoni. Lugha hizi zinatambulika 
kama lugha rasmi katika sheria, utawala, uchumi, elimu na mawasiliano ya 
umma. Lugha hizi huchukuliwa na Waafrika kama lugha za kifahari na 
kasumba hii imenasa vichwani. Kinachosikitisha zaidi ni upinzani kutoka 
katika mataifa yenyewe Barani Afrika ambayo yanapigania lugha hizi kama 
mbinu ya kuendeleza ukoloni. Mathalani hapa Tanzania kuna mradi wa 
kuingiza waalimu wa Kiingereza na kuna shehena ya vitabu vya lugha ya 
kiingerea vinavyingizwa nchini kila mwaka ikiwa ni mbinu ya kuzorotesha 
ujifunzaji wa lugha ya Kiswahili. Suluhisho mojawapo kwa tatizo hili ni 
kuweka mikakati ya kuelimisha wanachi kuhusu umuhimu na hasa uwezo 
wa Kiswahili. Pia mikakati madhubuti ya kueneza lugha ya Kiswahili 
iandaliwe na kutekelezwa. 


Upungufu wa vifaa na nyenzo 


Bado kuna upungufu mkubwa wa vifaa na marejeo kwa ajili ya matumizi 
katika vikao vya Umoja wa Afrika, Bunge la Afrika na kwingineko. 

Tunapozungumzia vifaa, nyenzo nyingine kama vituo, taasisi na huduma 
za kueneza Kiswahili pia vinahusika. Nyenzo hizi ni vituo vya utamaduni, 
vyuo vya Kiswahili, vyuo vya ukalimani, n.k. Mathalani tujiulize je vipo 
Vyuo vya kutosha na walimu? Hivi sasa, kunahitajika kamusi tathlitha , 
vitabu vya rejea, vitabu vya fasihi na marejeo mengine. Ni kweli kuwa 
mpango upo wa kujenga kituo cha utamaduni huko Addis Ababa, makao 
makuu ya umoja huo. Lakini kituo hicho hakiwezi kukamilika bila kuwa na 
vitabu na nyenzo nyingine za kufundishia Kiswahili. Huku Tanzania jitihada 
zinafanywa na asasi za ukuzaji lugha, pamoja na mashirika ya uchapishaji 
na watu binafsi kutunga vitabu. Lakini mwendo wake ni wa konokono hadi 
sasa. Bado pia kunahitajika walimu wa kutosha kwa ajili ya kusomesha 
Kiswahili nchi za nje. Hili nalo, mikakati bado inaandaliwa. Ni suala 
linaloelekea kuchukua muda mrefu kutekelezwa. 


Upungufu wa wakalimani. Tunadhani hii ndio changamoto kubwa 
kuliko zote. Wakalimani walio mahiri na wenye uzoefu wa kutosha 
hawatoshi. Tatizo hili linatokana na historia ya muda mrefu ya serikali zetu 
kutotilia maanani fani hii katika nchi zetu nyingi hasa za Afrika Mashariki. 
Matokeo yake mpaka sasa ni kuwa hakuna vyuo vilivyoandaliwa 
vinavyoweza kuzalisha wataalamu wa aina hii. Vyuo vikuu vilivyopo sasa 
havikuwa na mtaala kwa ajili ya mafunzo ya ukalimani. Sasa ndio 
vinadurusu na kuimarisha mitaala yao wakati wakalimani wanahitajika kwa 
haraka. 


Hata hivyo Tanzania kupitia Baraza la Kiswahili la Taifa (BAKITA) huwa 
linatoa mafunzo ya muda mfupi kwa ajili ya kuwapiga msasa wakalimani 
wachache waliopo na kuwaongezea ujuzi. Kozi ya aina hiyo inaandaliwa 
na Taasisi ya Taalauma ya Kiswahili pia. Aidha Chuo kiukuu cha Dodoma 
kimeanzisha kozi ya ukalimani ambapo Chuo Kikuu cha Dar-es salaam 
kimepitia mitaala yao ili kuimarisha kozi za tafsiri na kuongeza kozi za 
ukalimani. 


Suluhisho la kudumu kwa tatizo hili ni kwa nchi za Afrika ya mashariki 
zote kwa pamoja kuanzisha vyuo maalumu vyenye kutandaa wakalimani 
wa kimataifa. 


Kuanzishwa kwa Kamisheni ya Kiswahili ya Jumuia ya Afrika ya 
Mashariki kunaleta matumaini katika kutafuta suluhisho ya changamoto 
hizi. Kamisheni hiyo iliyozinduliwa na kusainiwa tarehe 18 Aprili mwaka 
2007 mjini Arusha iko mbioni kukamilika na makao yake makuu itakuwa 

chi Tanzania huo Zanzibar. Hivi sasa waraka wa Baraza la Mawaziri 


n 
unaandaliwa ili hatimaye ipitishwe kwa ajili ya kuridhiwa. Ni matarajio 


yetu kwamba Kamisheni hii italishughulikia swala hili kwa uzito unaostahili. 


Hitimisho 

Makala hii imeangalia dhana ya Kiswahili na umataifa na kujaribu kuonyesha 
kuwa Kiswahili ni lugha ya kimataifa. Kauli hii imeshadidiwa kwa 
kuonyesha vigezo vilivyotumika kuteua Kiswahili kuwa lugha rasmi ya 
mawasiliano katika vikao vya Umoja wa Wakuu wa nchi za Afrika. Makala 
ikaonyesha sifa ambazo zinaifanya lugha ya Kiswahili kutambuliwa kama 


lugha ya kimataifa. Hatua hii ilitekelezwa kwa kuonyesha wigo wa matumizi 
ya lugha hii. Pia imeonyesha jinsi lugha ya Kiswahili inavyojitahidi kwenda 
sambamba na utandawazi, teknolojia ya mawasiliano na inavyotanuka kwa 
kupanua msamiati wake. Hata hivyo mjadala umeonyesha wasiwasi kuhusu 
kasi ndogo ya upanukaji wa lugha hii ili iweze kufikia umataifa kamili 
kutokana na changamoto zinazoikabili. Changamoto zilizojadiliwa zinahusu 
kuwepo kwa kasumba ya kutothamini lugha za Kiafrika, ukosefu wa vifaa 
na nyenzo hasa upungufu wa wakalimani waliobobea katika taaluma ya 
ukalimani, mbinu zinazotumiwa na asasi za Kiswahili kukiendeleza 
Kiswahili na nyinginezo. Kwa ufupi, makala yamegusia mikakati 
inayokusudiwa ili kupambana na changamoto hizo na kupendekeza mbinu 
za ziada na thabiti kwa kongamano hili ili kushughulikia matatizo 
yaliyotajwa kwa pamoja. Waswahili husema UMOJA NI NGUVU 
UTENGANO NI UDHAIFU. 

SURA YA KUMI NA NNE 


UTANDAWAZI NA UFUNDISHAJI WA FASIHI YA 
KISWAHILI 


Steven Elisamia Mrikaria 


Utangulizi 


Fasihi ni matokeo ya shughuli za jamii; huibuka, hukua na kusambaa 
kutokana na mazingira yaliyoizunguka jamii husika. Matumizi ya maendeleo 
ya sayansi na teknolojia katika uzalishaji na uenezaji wa kazi za fasihi ya 
Kiswahili ndiko tunakokuita maendeleo ya utandawazi ambao umekwenda 
sambamba na uhuru wa utumiaji wa vifaa vya kidijitali. Maendeleo haya 
yameangaliwa kwa mitazamo mbalimbali, na kupelekea kuibuka kwa dhana 
ya utandawazi. Dhana hii ambayo imezama kwa kiasi kikubwa katika 
utumiaji wa hali ya juu wa mfumo wa kidijitali, imeelezwa na Chachage 
(2004) kuwa ni dhana iliyowateka wasomi, wanasiasa, wanauchumi na 
waandishi wa habari ulimwenguni kote, ikishinikiza ukaribianaji na ufanyaji 
kazi wa pamoja. Aidha, wataalamu wengine wamezungumzia dhana ya 
kuuona umuhimu wa utandawazi huo katika muktadha wa ufundishaji wa 
somo la fasihi na uenezaji wa kazi za fasihi ya Kiswahili. 


Karne ya ishirini na moja imeshuhudia kuingia kwa mambo mengi 
mapya, ambayo yameingia pia katika fasihi ya Kiswahili. Mabadiliko haya 
mapya yanayoendeshwa na mwanadamu, yameenea na kuimarika katika 
nyanja za taaluma ndani ya jamii zetu. Mabadiliko haya mapya yamepata 
mashiko na mwelekeo unaojulikana kwa wengi kama utandawazi. 


Kwa upande wa taaluma, binadamu amejitahidi kwa hali na mali 
kuvumbua na kusambaza mambo mbalimbali mapya, ambayo yanatakiwa 
kuwa mvuto wenye kupimia akili yake ya kiubunifu. Katika hali isiyokuwa 
ya kawaida, na yenye kutaka kumtenganisha mwananadamu na mwenziwe, 
na pia kutaka kuuelewa ulimwengu kwa mapana na marefu, yeye aliamua 
kuunyumbua ili kuufumbata mikononi mwake. Kwa kushadidia haya, 
wakazinduka wataalamu wanausasa, wenye kushikilia msimamo wao 

au 


kwamba, ulimwengu unatakiwa kubadilika na hivyo, utamaduni na kaida 
za asili ni lazima nazo zibadilike. 


Katika kulitanguliza suala la Fasihi, Lugha na Fikara, Heidegger (1971) 
anaibua mjadala wa kuangalia mabadiliko yaliyopo kati ya mfikiriaji 
mtaalamu na mtaalamu mfikiriaji. Katika kuyaangalia haya, anaibua mawazo 
kwamba, mtaalamu mahiri hufikiria jinsi atakavyoifanya kazi yake iweze 
kuwafikia walengwa wake kwa ukomavu. Anatuambia kwamba, ufikiriaji 
unaotumia lugha ya kifasihi lazima usambae kwa wataalamu wengine ili 
waweze kuujadili na kuukamilisha. 


Mawazo haya ya Heidegger (1971) yanatuonesha kuwa fikra zake 
zinalenga katika ufundishaji wa fasihi kwa kutumia mbinu au njia 
iliyotandawazika. Vilevile, kwa kuyatathmini mawazo yake haya 
tunaoneshwa kwamba wataalamu wote wa fasihi duniani wanakabiliwa na 
changamoto mbalimbali zenye kuiwezesha fasihi, na hasa fasihi ya Kiswahili 
kubeba uhalisi wake wakati inapowekwa katika utandawazi wenye kutaka 
kuimarisha maendeleo ya uenezaji wa fasihi. 


Mrikaria (2005) anadokeza kuwa, jamii zetu zilikuwa zimezungukwa 
na kaida zao mbalimbali, kisha zikaingiziwa kaida nyingine za mataifa 
mengine. Kaida hizo zimeonekana kutandawazwa na utandawazi na hivyo 
kuenezwa kwa kasi katika mataifa yote ya dunia na kusambazwa kwa urahisi 
kupitia mfumo wa kidijitali. Hali hii imesababisha kuibuka kwa fasihi 
Pendwa na hasa fasihi pendwa ya Kiswahili iliyoenezwa na utandawazi 
duniani kote. Kuonekana kwa fasihi ya Kiswahili na wanafasihi wa kimataifa, 
ni maendeleo ya aina yake duniani. Aidha, kusambazwa kwa tamaduni za 
Kiulaya na Kimarekani kumeimarisha muktadha wa kuzifikirisha jamii zetu 
za Kiafrika zaidi ili ziweze kuibua, kuiga, kusambaza na kurithisha mitindo 
na kaida mbalimbali kutoka jamii hizo zinazosadikiwa kuwa na maendeleo 
zaidi. 

Waalimu, wataalamu, waandishi na watafiti mbalimbali wa fasihi na 
ufundishaji wake wamekuwa wakiiandikia na kuisimulia hali hii 
iliyosambazwa ndani ya maisha ya jamii zao, jinsi inavyoangaliwa na mataifa 
yote Ulimwenguni. Mataifa mengi yamekuwa yakiifurahikia si haba fasihi 
ya Kiswahili, jinsi inavyosambazwa, ilivyoboreshwa na kuonwa na mataifa 
yote duniani. Kupitia TEMA, utandawazi umeichanganya fasihi ya Kiswahili 
na kuisambaza katika mitandao yote ya kielektroniki duniani. Juhudi hizi 
zilisababisha kutokea kwa mitazamo mipya ya fasihi ya Kiswahili katika 

anga za Kitaifa na Kimataifa, ikiwa ni katika harakati za uvunjaji wa maumbo 
asilia ya utamaduni ambayo yanayojengwa katika mwelekeo mzima wa fasihi 
ya Kilimwengu. 

Ni ukweli usiopingika kwamba, utangamano kati ya wataalamu wa 
Kiafrika na wale wa mataifa ya Ulaya na Marekani umeandaliwa kwa 
madhumuni, mipango, mbinu na mazingira mapya ya kuifundisha fasihi ya 
Kiswahili katika mawanda ya kimataifa. Utangamano huo wa kiushirikiano 
unategemewa kuimarika kielektroniki ili kuchochea hisia miongoni mwa 
watafiti, waandishi, wasomaji na wahakiki wa fasihi katika kueneza na 
kusambaza hisia za kilimwengu. Ndio maana Mazrui (1988) anatuambia 
kwamba, ...hamu ya wataalamu hawa wapya imeamshwa na hali nyingine tu ya 
mazingira, kwamba mdundo wa hamu yao unatokana na ngoma nyingine, kwamba 
katika maisha yao wamekumbana na bahari nyingine za ufasaha ambazo mawimbi 
yake yamepelekea kumudu mbinu nyingine za unahodha wa fasihi... 


Dhana ya utandawazi katika Fasihi ya Kiswahili 


Utandawazi ni upanukaji wa kina kirefu zaidi na usambaaji wa masafa 
marefu wa mahusiano miongoni mwa jamii mbalimbali mintarafu uhalisi 
wa maisha, kuanzia yale ya ustawi wa jamii hadi yale ya harakati za kujikimu 
kiuchumi, kiutamaduni, kiulinzi, kibiashara, kiuwekezaji, kimawasiliano na 
kiteknolojia (Mrikaria 2005). Mrikaria anaendelea kusema kuwa, utandawazi 
ni mfumo wa utawala, sayansi na teknolojia ya mawasiliano (TEMA) 
unaoifanya dunia kukaribiana sana katika biashara, uchumi, mawasiliano 
na kadhalika, ambapo twaweza kuuangalia kama hali ya muingiliano wa 
mataifa mbalimbali katika nyanja kadha wa kadha. 

Chachage (2004) anadai kuwa, utandawazi ni mkakati wa makusudi 
na ambao wameilazimisha serikali na watu 


uliopangwa na wenye nguvu, 
mii, ambazo zinadaiwa kwamba, 


kutawala shughuli zote za kiuchumi na kija 
hazizimiki wala kupingika. Hapa tunaweza kusema kwamba, mataifa yenye 
nguvu za kiuchumi hayawezi kueneza uchumi na itikadi zao pasipo kuwepo 


na utumiaji wa pamoja wa vifaa vya kisasa vya kufunzia na kujifunzia. 


Mwaro (2002), anaeleza ya kwamba, utandawazi una maana ya mtandao 
ambao huleta utangamano wa kimataifa na vilevile, ongezeko la haraka la 
ubadilishanaji maarifa katika eneo pana. Mtaalamu huyu anafafanua zaidi 
kwamba utandawazi ni nguvu zinazougeuza ulimwengu na kuufanya kama 
ijiji haswa kupitia upanuzi wa TEMA, ambao ndio msingi maridhawa katika 

ufunzaji na ujifunzaji wa fasihi ya Kiswahili. Akitumia mawazo na fikra za 
Mwarcro, Ryanga (2002) anaifafanua dhana hii kama utambuzi wa mataifa ya 
ulimwengu kuwa lazima yafanye kazi pamoja, yashirikiane kibiashara, 
kiteknolojia, na katika kufanya uamuzi unaohusu maswala yanayoathiri 


ulimwengu. 


Kwa hali hiyo, utandawazi ni mchakato unaoziwezesha nchi mbalimbaji 
duniani kuwasiliana, kuhusiana na kushirikiana kwa urahisi. Mchakato huo 
umeleta na kueneza mwingiliano unaofanana na huo katika fasihi ya 
Kiswahili, ambapo karibu ya mataifa yote yamekuwa yakiingiliana katika 
nyanja zote za maisha. Utandawazi umeiwezesha dunia nzima kuingiliana 
na kufahamiana kiutamaduni kwa kutumia lugha mbalimbali za kifasihi, 
kijamii na kimaadili. Mwingiliano huu umewezekana kupitia kwa (TEMA), 
inayosambazwa kupitia kwa televisheni, radio, magazeti na mitandao 
mbalimbali ya kidijitali. Kupitia kwa kompyuta zinazoongozwa na taaluma 
hiyo ya kidijitali, wageni mbalimbali wameweza kuyafahamu mambo 
mbalimbali. Wameweza kufanya utalii, biashara, ubadilishanaji wa 
wataalamu na kadhalika, kwa urahisi na bila ya vipingamizi. Ni kwa kutumia 
mitandao hiyo hiyo ya kidijitali ambapo jamii nyingi za kimataifa zimeweza 
kufundisha na kufunzia fasihi ya Kiswahili kwa masafa marefu. 

Kulingana na Kezilahabi (1995), utandawazi unakwenda sawia na 
maendeleo ya sayansi na teknolojia. Aidha, anaeleza kwamba teknolojia hiyo 
inatusukuma katika mkondo wa Kimagharibi kiasi kwamba, si rahisi 
kutengana au kuachana na mkondo huo. Kwa maneno yake hayo, 
utandawazi si kitu kingine bali ni mbinu za kutangaza utamaduni na mfumo 
mzima wa maisha ya watu wa dunia, na kutaka kuchanganya tamaduni hizo 
kwa lengo la kutandawazishana na kupata utamaduni mmoja unaofanana. 


Rugumamu (2005) anasema kuwa utandawazi humaanisha kuifanya 
kimawasiliano, kijamii na kiuchumi. Hapa tunaweza kuuona msimamo wake 
wa kiuhalisi, wa msambao unaoonekana katika nyanja za elimu, uchumi, 
utamaduni, biashara za uwekezaji, (TEMA) na hata katika itikadi za kiroho. 
Kutokana na msambao huu, inadaiwa kwamba uchumi wa dunia umo katika 
mchakato wa uoanishwaji na usambazwaji usio na kikomo, usambaao kwa 
nguvu za kiuendeshaji, kiteknolojia na kidijitali. 


Kuingia kwa dhana ya utandawazi katika fasihi ya Kiswahili kumeleta 
maingiliano na mabadiliko makubwa kwa nchi za Kimataifa. Maingiliano 

haya yameingia kwa kasi katika tanzu karibu zote za fasihi. Wataalamu wa 
fasihi ya Kiafrika kama vile Mbiti (1969), Finnegan (1970), Okpewho (1992), 
Kezilahabi (1995), Wamitila (2003), Mrikaria (2005 na 2007), Mutembei (2006), 
Sone (2010) na wengineo wameyaona mabadiliko haya na kuyajadili kwa 
kina. Katika sehemu hii ya makala, nitashughulikia baadhi tu ya wataalamu 


hawa. 


Mbiti (1969) amejadili kwa kirefu dhana ya utandawazi katika fasihi ya 
Kiafrika. Katika utafiti wake, ameufananisha utandawazi barani Afrika kama 
dhana ya wakati ya Mwafrika. Mawazo yake haya yameegemea katika ukweli 
kwamba, kwa Mwafrika wakati haupotezeki, unaendelezwa, unazalishwa 
na kutumiwa. Kwamba, mtu anapolima na kuchelewa kwenda mkutanoni 
hakupoteza muda au wakati, bali amezalisha wa kati kwa kuuongezea wakati 
wake kwenye kazi ya kulima. Mawazo haya ya Mbiti, yanatusukuma katika 
kutambua kuwepo kwa utandawazi katika fasihi ya Kiswahili mapema zaidi 
ya ule uliosambazwa na mataifa ya Magharibi, kwa kuwa utandawazi uko 
makini katika mpango na utumizi wa wakati. Katika hilo, tunauangalia 
utandawazi wa Mbiti unaotakiwa ukabiliane na ufundishaji wa fasihi katika 
mwendo wa kuukubali ukweli wa mazingira tunamojishughulisha na wakati. 
Ufundishwaji huo tunaweza kuuangalia katika muktadha wa utandawazi, 
kuwa pasiwe tena na wakati usio na kipimo, wala miiko ya kuzungumza na 
watu kazini, wa kwenda vilioni na kulala, kusalimiana na watu njiani na 
kadhalika. Tunapouchanganya muda pamoja na utandawazi wa kimataifa 
ndipo tutakapoweka sawa ufundishaji thabiti wa fasihi ya Kiswahili. 


Mutembei (2006) anatuonesha mawazo mengine yaliyoingizwa katika 
fasihi simulizi na maendeleo ya sayansi na TEMA. Mtaalamu huyu 
ametuonesha wazi kuwa dhana hii imeeneza kwa kiasi kikubwa matumizi 
ya vyombo vya habari kama redio, televisheni, kompyuta, CD, DVD, VCD 
na vinginevyo. Anadai kwamba, vyombo hivyo vimeleta sura mpya katika 
fasihi simulizi na kuathiri nadharia elekezi walizoziweka akina Finnegan 
(1970), Okpewho (1992) na wengine. Hapa tunaona kwamba, wakati 
Finnegan na Okpewho wakitumia mbinu za kizamani kuueleza ukweli wa 
fasihi simulizi ya Kiswahili, Mutembei anaweka hadharani muundo na 
mtindo muruwa wa kupambana na ukuaji na usambazwaji wa ufundishaji 
wa fasihi hiyo. 


Ikumbukwe kwamba, pamoja na mawazo mazuri ya Finnegan (1970) 
na Okpewho (1992) kuhusiana na fasihi ya Kiafrika, ya Kiswahili ikiwemo, 


KISWAHILI NA UTAIFA NCHINI KENYA 169 


itakuwa sio rahisi kwa wataalamu, wafundishaji na wajifunzaji wa fasihi 
hizi kufahamu utajiri unaoonekana ndanimwe bila kuwepo na Usambazaji 
usio kikomo. Usambazaji huo rahisi katika kupokea, kusambaza, kufunzia 
na kujifunzia si mwingine bali vifaa vya kisasa vya kielektroniki na TEMA 
ambavyo ni watendaji wakuu wa utandawazi. 


Mrikaria (2007) na Mutembei (2006) wanasisitizia kwamba Finnegan 
(1970) na Okpewho (1992) wameathiriwa kwa kiasi kikubwa na utumiaji wa 
zana za asili, ambazo zilitumiwa vibaya katika kutangaza na kusambaza 
kwa masafa marefu fasihi hii muhimu kwajamii zetu. Katika kuielezea dhana 
ya fasihi ya Kiswahili na utandawazi, Sone (2010) anadai katika kazi yake 
kuwa, dunia imeshuhudia mageuzi makubwa ya kiteknolojia. Anaongezea 
kuwa katika mageuzi na mabadiliko haya yaliyotokea katika fasihi, fasihi 
simulizi ya Kiswahili imeathiriwa sana kwa namna mbalimbali. Kwa kuipitia 
kazi yake hiyo, tunaoneshwa athari zilizojikita katika utumiaji wa vifaa vya 
dijitali, vifaa vilivyoyumbisha fani na maudhui ya utendaji, uigizaji, 
usimuliaji (asilia), uhifadhi na amali za jamii kwa ujumla. 

Ni muhimu kuweka wazi kwamba tunapoongelea juu ya utandawazi 
na ufundishaji wa fasihi ya Kiswahili kwa sasa, tujue wazi kuwa tunaingia 
katika dhana ya wakati wa mashindano ambamo msingi wake ni dhana ya 
wakati na msambao. Aidha, tunaamini kabisa kwamba malengo ya 
ufundishaji wa fasihi ya Kiswahili katika utandawazi ni kuiwezesha dunia 
kuifahamu fasihi hii. Tutambue kwamba, pamoja na utandawazi kuonekana 
kuwa mfumo mpya katika ulimwengu wa sayansi ya habari na mawasiliano, 
ufundishaji wake hauna budi kulenga katika kuieneza fasihi ya Kiswahili. 
Pia ifahamike kwamba, fasihi ya Kiswahili imechimbuliwa kutoka katika 
tamaduni za jamii zetu. Hivyo, utandawazi unatakiwa usiuyumbishe au 
kuuvuruga utamaduni, mila na desturi za jamii husika. Hii ni kutokana na 
sababu kuwa mfumo huu umekuwepo kwa karne nyingi japo kwa viwango 
tofauti, kwa jamii, mataifa na maeneo tofauti kutoka karne moja hadi 


nyingine. 


Dhana ya utandawazi na ufundishaji wa Fasihi ya Kiswahili 


Katika kuangalia dhana ya utandawazi katika fasihi ya Kiswahili hapo juu, 
tumeona jinsi utandawazi unavyochangia kwa kiasi kikubwa katika 
kusambaza fasihi ya Kiswahili, ya Kiafrika na hata ya Kiulimwengu. Katika 
kuunyambua utandawazi, tumeweza kuwachambua wataalamu mbalimbali, 

jinsi walivyoingiliana na kuweza kuingiza mabadiliko mengi katika ngazi 
mbalimbali: kijamii, kitaifa na hata kimataifa. Maingiliano haya yameingiza 
kwa kasi kubwa vifaa, vya kielektroniki vyenye kutawaliwa na utumiaji 
mkubwa wa mfumo wa dijitali. Vifaa hivi vinapochanganywa na mfumo 
wa usambazaji wa masafa vimechangia kwa kiasi kikubwa katika kurahisisha 


kazi nzima ya ufundishaji wa fasihi. 


Kabla ya kuzama katika kujadili suala la utandawazi na ufundishaji wa 
fasihi ya Kiswahili, yapo maswali ndani ya maswali tunayopaswa kujiuliza. 
Je ni nini kinachoibuka katika fikra zetu na jamii kwa ujumla juu ya 
ufundishaji wa fasihi ya Kiswahili katika ulimwengu wa utandawazi? Je, ili 
kuamsha mjadala wenye kupendwa na wataalamu wachanga na walimu 
wa somo la fasihi na ufundishaji wake, ni mbinu, vifaa, na mikabala gani 
jingizwe katika mitaala ya ufundishaji wa somo hili mashuleni, ili lifanikiwe? 
Ndani ya maswali hayo, inaibuka hoja kuwa ni nini kinachoikumba sekta ya 
ufundishaji wa somo la fasihi ya Kiswahili? 


Yapo pia maswali mengine ambayo sisi kama waalimu tunapambana 
nayo katika ufundishaji wetu. Baadhi ya maswali hayo ni: 


1. Wewe kama mwalimu/mhadhiri wa fasihi ya Kiswahili kwenye shule/ 
chuo fulani, ni changamoto gani hasa unazopambana nazo katika 
kufanikisha ufundishaji wa somo hilo? 


2. Kama mwalimu/mhadhiri, umetumia mbinu au njia gani katika 
kuzikabili changanoto hizo kitaalamu? 


3. Je, unapopangiwa kufunza madarasa makubwa yenye kutandawaa 
hadi kuvuka mipaka ya kimaeneo, utatumia mbinu gani kuikabili hali 
hii? 

4. Unatumia mbinu gani katika kukabiliana na hali halisi ya upungufu 
wa vifaa vya kufundishia na kujifunzia? 


Katika kuchanganua majibu ya maswali haya na mengine mengi, nitajaribu 
kueleza kwa kifupi mbinu za ufundishaji wa fasihi ya Kiswahili, na ni kwa 
vipi zinaweza kuelezea uhalisi wa maisha kwa mwanafunzi na vilevile kwa 
wapenzi wa taaluma ya fasihi ya Kiswahili kwa ujumla. Mulokozi (1989) 
anatukumbusha kwamba, fasihi ni kazi ya sanaa, itumiayo taswira 
kuielimisha, kuifundisha, kuiadibisha na kuiendeleza jamii. Watu wengi, 
wakiwemo walimu/wahadhiri huzoea kutumia lugha ya mtiririko wakati 
wanapozungumza, kuandika, kusoma na kazi nyinginezo. Tafiti 

zinathibitisha kwamba, vyuo, asasi na shule nyingi za sekondari zimekuwa 
zikiagiza, kununua na hata kufundisha somo la kompyuta, hivyo waalimu 
wengi wamekuwa na raghba ya kulijua somo hili (Kihore 2000). 


Kwa vile kuna lugha za aina mbalimbali ambazo mwanafasihi huzitumia 
katika kazi yake ya kufundisha, inakuwa vigumu kuelewa kwa ufasaha 
malengo, mbinu, vifaa na kaida muafaka za kufunza zinazofaa kutumiwa, 
Vilevile, ufundishaji wa fasihi ya Kiswahili kupitia kwa vifaa vya kisasa 
vya kufundishia, hutengeneza picha na taswira za utumiaji wa mbinu, hatua 
na kanuni mbalimbali, ambazo zinafaa kuchambuliwa katika kuhakiki kazi 
yoyote ile ya fasihi. 

Kimsingi, tunapoongelea dhana ya utandawazi na ufundishaji wa fasihi 
ya Kiswahili, tunamaanisha kufundisha somo hili kwa kutumia mbinu, vifaa, 
na mitambo mbalimbali iliyotengenezwa kwa utaalamu wa kisasa zaidi. 
Katika utumiaji wa vifaa hivyo, wahusika, wafundishaji na wafundishwaji, 
hutakiwa kusogeleana kwa ukaribu zaidi kuliko ilivyokuwa kabla ya dhana 
hiyo. 

Mbinu za ufundishaji wa masomo ya fasihi kwa kutumia mbinu za 
kiutandawazi ni jambo lisilozuilika katika dunia ya sasa. Khayesi (2002) 
anakiri haya kwa kusema kwamba dhana ya utandawazi ina malengo ya kuifanya 
dunia nzima ionekane kama kijiji kimoja kwa kupanuka kwake kimawasiliano, kijamii, 
kiuchumi na kiutamaduni. Ni kupitia uhalisi wa kiutandawazi ambapo wataalamu 
wameweza bila pingamizi kuzianika tafiti zao katika umbo huria la kitandawazi. 
Haya yanaoneshwa na Rugumamu (2005) anapodai kwamba, ufundishaji wa 
taaluma fulani duniani umo katika mchakato wa kuvunjwavunjwa kimipaka kupitia 
nguvu za kiuendeshaji na kuwa kitu kimoja ( ufafanuzi wangu). 


Ufundishaji wa fasihi ya Kiswahili katika utandawazi unategemea kwa 
kiasi kikubwa uunganishwaji wa jamii, mataifa na mashirika mbalimbali 
yaliyoikita mizizi katika nchi za Magharibi. Hii ina maana kuwa mahali 
fulani huko, yuko mtu, nchi au mfumo ambao ni kiini cha uunganishwaji 
huu na kwamba huko ndiko huchimbukia msukumo wa kuunganisha 
sehemu mbalimbali za dunia. Mahali hapo ndipo pia panapounganishiwa 
masuala ya kifasihi ambayo hatimaye yaweza kuunganishwa na mambo ya 
ufundishaji na ueneaji wa utamaduni wa jamii. Jambo lililo dhahiri ni 
kwamba dhana ya utandawazi na mbinu mpya za ufundishaji wa fasihi ina 
chimbuko katika jamii zetu na kisha kuwekewa mashiko na nchi za 
Magharibi. 

Nchi hizi za Ulaya na Marekani ndizo zenye uchumi imara na ndizo 


zilizoamua kuweka, kudumisha na kusaidia kuusambaza mfumo wa digitali 
duniani. Hivyo, kutokana na ukweli huo, baadhi ya jamii zinafikiria kwamba, 
utandawazi unaweza kuzirejesha katika ukoloni mambo-leo. Huu sio ukweli 
wa mambo, bali ukweli unaodhihirika ni kwamba, nchi hizi ziliamua 
kuyasaidia mataifa mengine duniani kujikwamua kutoka katika mfumo 
tegemezi uliokuwepo na kuingia katika mfumo wa kisasa zaidi. Kadhalika, 
ufundishaji wa fasihi ya Kiswahili kwa kutumia mbinu za kisasa 
zilizotandawazishwa na TEMA na zikasambazwa na mfumo wa dijitali 
ndivyo vitakavyoiwezesha fasihi ya Kiswahili kufundishwa kwa msambao 
wa utandawazi. 


Ningependa kuweka mkazo kwamba, kiuchumi hivi sasa kuna nadharia 
ya Nordhaug ambayo inabainisha ngazi mbili za kuunganishwa katika 
utandawazi. Ngazi hizi ni kuunganishwa kunakofanyika kutokea juu na 
kuunganishwa kutokea chini (Nordhaug 2002). Kwa mujibu wa Nordhaug, 
kuunganishwa kutokea juu ni kule kunakofanywa kupitia ushirikiano wa 
kisiasa wa nchi kadhaa na mashirika makubwa ya kimataifa, wakati 
kuunganishwa kutokea chini ni kule kunakofanywa na mashirika ya 
kiuchumi ya nchi mojamoja kuelekeza mitaji yao na fedha zao kwingineko 
kama hatua ya upanuzi wa shughuli zao. Tunachoweza kuonyesha hapa ni 
kuwa, ufundishaji wa fasihi ya Kiswahili kama mojawapo ya masomo 
yaliyoingizwa katika mkonga huu wa kiutandawazi unaweza kuendeshwa 
kupitia kwa teknolojia na vifaa vya kiutandawazi kupitia ngazi hii ya pili 
yaani kutokea chini, japokuwa hadi leo ninapowasilisha makala hii bado 
unafanyika kwa njia ya utandawazi kutokea juu, kwa udhibiti wa ziada 
unaoendeshwa na vyuo vikuu vya mataifa makubwa. 


Jambo muhimu katika mchakato huu wa kuunganishwa ni kuwepo kwa 
vyombo vya kisasa na maalumu kwa ajili ya utekelezaji wa azma hiyo. 
Miongoni mwa vyombo hivyo muhimu ni mkonga wa mawasiliano wa dunia 
unaopitia kwenye kompyuta na kusambazwa duniani kote. Mkonga huu 
hutumika kwa njia mbalimbali kusukuma na kuunganisha mitambo yote ya 
kiteknolojia inayojulikana kwa jumla kama (TEMA). Teknolojia hii 
inadhibitiwa kwa kiasi kikubwa na nchi kubwa ambazo ndizo zinatengeneza 
vyombo hivyo na vilevile wamiliki wakubwa wa njia za matumizi. 


Wakati dunia ikiendelea kusherehekea kuunganishwa katika mkonga 
wa mawasiliano, kumeendelea kuwepo kwa manung'uniko na mizozo ya 

kupinga utandawazi katika nchi zinazoendelea ambazo nichimbuko la dhana 
potofu ya ukoloni mamboleo. Baadhi ya nchi zinazoendelea zinaibua madai 
kwamba, utandawazi unaziweka pembezoni katika muktadha wa kiuchumi 
(Simala, 2001). Hizi ni fikra potofu ambazo hatuwezi kuziingiza katika 
ufundishaji wa fasihi ya Kiswahili katika mawanda mapana. Kadhalika, nch; 
zilizoendelea zinatakiwa kuwa wazi na kupanua mawanda ya utandawaz; 
katika muktadha wa kuonyesha manufaa yake ili kupanua wigo wa kuingiza 
ufundishaji na uwazi wa utumizi wa taaluma mbalimbali. 


Kwa upande wa nchi zinazoendelea, uunganishwaji huu wa utandawazi 
unaonyesha kuwahusisha zaidi wale ambao utandawazi wa kutokea juu 
umekuwa na maslahi ya moja kwa moja na nchi hizo kupitia kwa viongozi 
wa serikali. Wasomi manguli wachache na wale walioko ndani ya maeneo 
muhimu kiuchumi hawapo mbali na upataji wa mambo mapya ya 
kiutandawazi. Sehemu zenye wananchi wa tabaka la chini kama zile za 
umma, mashuleni, viwandani, vijijini na kadhalika hazijawekewa mikakati 
thabiti ya kuunganishwa kiutandawazi kwa kisingizio kuwa wao hawahitaji 
na wako pembezoni mwa utandawazi. 


Migawanyiko kama hii ndiyo msingi mkuu wa wadau wa fasihi ya 
Kiswahili kudai kuinuliwa kwa fasihi yake, ili iweze kuingizwa katika 
mkonga wa utandawazi kwa lengo la kuifundisha kikamilifu katika 
mawanda mapana kidijitali. Hii ni kutokana na sababu kwamba, hata kama 
tutanyamaza, ule utandawazi wa kutokea juu utatumika kwa faida ya 
wakubwa kwenye nafasi ya kuweza kuutolea mchango mkubwa tukiwekwa 
au kujiweka pembezoni. Kwa hiyo, wakati utandawazi umekuwa ukilenga 
kuiunganisha dunia, kwa kiasi kikubwa, umekuwa pia kichocheo cha 
migawanyiko zaidi baina ya jamii na makundi mbalimbali ya kijamii duniani 
kote. Kwa kiasi fulani, kiini cha migawanyiko na mitafaruku hii ni misingi 
mipya ya kiuchumi na kijamii iliyowekwa na utandawazi. 


Kama nilivyoeleza, utandawazi una misingi yake ambayo imefanya 
dunia ianze kuendeshwa kwa masharti mapya tofauti na jinsi mambo 
yalivyokuwa hapo awali. Haiyumkini watu au jamii hii leo imezoea kusikia 
maneno kama serikali inayoongozwa na chama changu imejiondoa katika kutoa 
huduma fulani kwa jamii fulani, shirika fulani limelegeza masharti ya biashara, ya 
mikopo au ya kulipa madeni, masharti/makuadi wa soko huria, uchangiaji gharama 
za uendeshaji, na kadhalika. Haya, na mengine mengi ambayo sikuyataja 
yametokana na masharti mapya ya uendeshaji wa shughuli mbalimbali za 


170 KISWAHILI NA UTAIFA NCHINI KENYA 


kiuchumi na kijamii katika ulimwengu unaotandawazika. Ulimwengu huu 
unahitaji kutathminiwa na kutazamwa kwa macho maangavu ili uweze kuwa 
kichocheo kikubwa cha kuleta maendeleo. 


Ufundishaji wa Fasihi ya Kiswahili katika ulimwengu 
unaotandawazika 


Baada ya kuona umuhimu wa dhana ya utandawazi na ufundishaji wa fasihi 
na hali zake katika fasihi ya Kiswahili, tunaweza kuangalia ufundishaji wa 
somo hilo katika ulimwengu unaozidi kutandawazika. Ufundishaji wa somo 
hili mashuleni, vyuoni na hata katika taasisi za elimu ya juu ni muhimu 
sana kutumiwa kwa sababu ni sehemu muhimu inayotunza, inayolinda na 
kusambaza utamaduni wa jamii. Khayesi (2002) anaonesha umuhimu wa 
kutumia vyombo vya kisasa vyenye uwezo wajuu hususani katika kutumia 
lugha ya Kiswahili. Anasema kuwa, umuhimu wa ufundishwaji wa somo 
hili litakaloisambaza fasihi ya Kiswahili, unasimama katika ukweli kwamba, 
fasihi husaidia katika kufunza, kukumbusha, kurekebisha na kusambaza 
maadili yanayoingoza jamii fulani. Kupitia utandawazi uliosambazwa na 
TEMA, fasihi katika tanzu zake mbalimbali huikumbusha jamii mahali 
ilikotoka, ilipo na inapokwenda kila iitwapo leo. 


Mrikaria (2007) anatanabahisha kwamba, kupitia utandawazi, jamii 
inanufaika na teknolojia hii kutokana na msambao mkubwa wa matini fasihi 
ambazo zinapatikana katika maunzi laini (software) na programu nyingine 
kwa vifaa vyake kama CD, DVD, VCD na kadhalika. Maendeleo haya ya 
utandawazi kupitia kwa teknolojia mpya ameyaona Mutembei (2006) 
anapoeleza juu ya nadharia ya fasihi simulizi na maendeleo ya sayansi na 
teknolojia na matumizi ya vyombo vya habari yaliyosambazwa na 
utandawazi. Anaeleza kuwa, matumizi ya redio, CD, DVD, televisheni, 
kompyuta na vyombo vinginevyo vimeleta sura mpya katika fasihi na hata 
kuathiri nadharia za wataalamu waliotangulia. 


Kadhalika, Mutembei (2006) na Mrikaria (2007), wameiangalia dhana 
ya utandawazi kama teknolojia mpya. Wataalamu hawa wameonesha nafasi 
na mafanikio mbalimbali yaliyofikiwa na fasihi katika harakati za 
utandawazi. Kwa kuangalia mafanikio na maendeleo hayo ya kiteknolojia 
yaliyomwagwa na utandawazi katika fasihi, tunaiona fasihi hiyo ikifaidika 
kupitia kwa intaneti, televisheni, barua pepe, radio, kindle, ipad, facebook, you 
tube, arafa, skype, na hata michoro, muziki, michezo, magazeti, na vitabu vya 

kitaaluma. Yote haya yanatusukuma kuyaweka hadharani mambo Mapya 
yafuatayo: 


sana kuzisoma fasihi za nchi mbalimbal kupitia kwa mkonga wa 
mawasiliano. Hapa mkonga wa mawasiliano tunamaanisha intaneti 
televisheni, barua pepe, radio, kindle, ipad, facebook, youtube, arafa, skype, 
na hata michoro, muziki, michezo, magazeti, na vitabu vya kitaaluma, 
Kupitia mkonga huu wa mawasiliano, wanafunzi wameweza 
kusambaziwa maandiko, nadharia na data mbalimbali za 
kuwawezesha kuziendeleza taaluma zao. 


2. Jambo la pili ni kugunduliwa kwa vifaa vinavyotumia taaluma ya 
kiteknolojia, vyenye uwezo mkubwa wa kusaidia kuileta taaluma 
karibu na wasomi na pia wasomi hawa kuiunganisha kitaalamu zaidi. 
Katika harakati hizo kubwa za kuiunganisha dunia kidijitali, vifaa 
hivi adhimu vina uwezo wa aina yake wa kupokea, kuwasilisha, 
kusambaza na kuhifadhi taarifa hizo ili ziweze kutumika wakati 
zitakapohitajika. Mfano mzuri wa hoja hii ni kuwa, zama za kale 
jamii zilikuwa zikiwasiliana kwa maandishi ama kwa sauti na kila 
wasilisho lilikuwa likifanyika kwa nyakati tofauti. Baada ya kupata 
vifaa hivi vya kisasa, mawasilisho yanaweza kufanyika kimaandishi 
sanjari na kutumia sauti na picha kwa wakati uleule, kupitia kwa 
umbo linaloweza kuhifadhika kwa urahisi. Ufundishaji, mbinu na 
taaluma zinazohifadhiwa kwa njia hii zinaweza kutumika tena na 
tena kwa kadri anavyotaka mtumiaji. 


3. Jambo la tatu ni kufundisha kwa njia ya masafa. Wanafunzi, 
wataalamu na wanajamii mbalimbali wapendao habari za mataifa 
mbalimbali wameweza kupata kwa kuona mihadhara ya moja kwa 
moja inayotolewa na wataalamu mashuhuri duniani. Ni kwa 
kushirikiana na TEMA, jamii imefanikiwa kupata utoaji wa huduma 
mbalimbali zenye lengo la kuielimisha jamii nzima ya wasomi. 
TEMA imesaidia sana maendeleo ya elimu ya masafa (Distant 
Learning), maktaba za masafa (e-Library), matibabu ya masafa 

(Telemedicine), biashara za masafa (e-Commerce, e-Banking, nk), 
uongozi/utawala wa masafa (e-Governace) na kadhalika. Teknolojia 
hii inawasaidia sana wasomi, wataalamu, taasisi na asasi mbalimbali 
za elimu kutumia muda mfupi kwa gharama ndogo kutafuta, 
kukusanya na kuhifadhi data nyingi na za kisasa zenye kuwasaidia 
katika kusambaza taaluma zao. Ni kupitia kwa njia hii wanafunzi 
na wasomi mbalimbali duniani wanaweza kubadilishana tafiti na 
tamaduni mbalimbali zenye kuifanya dunia kuwa maktaba moja ya 
kubadilishiana taaluma. 


4. Jambo la nne ni kutandawazika kwa nyanja mbalimbali za TEMA. 
Hii ni nyenzo muhimu, ambayo mchango wake ni mkubwa katika 
kuharakisha kufikiwa kwa malengo ya milenia yaliyopangwa 
kufikiwa na nchi zinazoendelea ifikapo mwaka wa 2025. Kukua kwa 
teknolojia hii kwa nchi hizi, kuna mchango muhimu katika 
kuhakikisha kuwa wananchi wanapata taarifa kuhusu shughuli 
mbalimbali za utawala, sera na mipango kwa wakati mwafaka, hivyo 
kuwashirikisha wananchi moja kwa moja katika maamuzi 
yanayoathiri maisha yao. 


5. Jambo la tano ni kubadilishana kwa wanafunzi, wahadhiri na 
wataalamu mbalimbali ndani na nje ya asasi na taasisi mbalimbali 
za elimu ya juu. Kumekuwepo na mikataba mbalimbali inayoruhusu 
wanafunzi mbalimbali kufunziwa kwa mabadilishano katika nchi 
mbalimbali. Ni kupitia kwa utandawazi huu wataalamu wameweza 
kuzifahamu nchi, vyuo, vitabu, hali ya hewa, na kadhalika, ambavyo 
wanatakiwa kuvijua ili viwasaidie kufahamu namna ya kukabiliana 
na hali ya nchi tarajiwa. 


Mambo hayo machache mapya yanayoenezwa na utandawazi yana umuhimu 
mkubwa katika ufundishaji wa fasihi ya Kiswahili ndani ya nchi 
zilizounganishwa na mkonga wa utandawazi kote duniani. Utumiaji wa 
mbinu za utandawazi umekuwa mstari wa mbele katika kusukuma mbele 
taaluma fasihi ya Kiswahili kama somo. Mbinu hii imekuwa katika mstari 
wa mbele kuikuza, kuisambaza na kuitandawaa fasihi hii kwa kiasi kikubwa 
ndani na nje ya mawanda yake. Hii inamaanisha kuwa, fasihi ya Kiswahili 
imekwishaingia katika mfumo wa utandawazi na kuwa inaziunganisha nchi 
wanachama wa mtandao wa utandawazi na ufundishwaji wa fasihi kote 


duniani. 

Kwa upande mwingine, na kama tulivyoeleza katika Sehemu 
iliyotangulia hapo juu, ufundishwaji wa fasihi ya Kiswahili Umeingizwa 
katika mfumo wa kiutandawazi wa ngazi ya juu. Somo hili linaweza 
kuonekana, kusomwa na kufundishwa katika mfumo wa utandawazi WA 
kidijitali wa Vyuo Vikuu vya nchi zilizoendelea, zilizofungamanishwa na 
mkonga wa mawasiliano ya utumiaji wa Intaneti na vyombo Vingine 
vinavyotumia teknolojia ya kisasa. Haya yote ni katika juhudi za 
kuunganishwa kwa wanafunzi, wataalamu na hata wasomi kutumia kwa 
umahiri mkubwa fasihi ya Kiswahili. Hii inatuonesha kuwa, fasihi hii tayari 
iko katika nafasi ya kuenea kupitia ngazi zote muhimu za utandawazi. Hi; 
pia ni hatua ya kipekee na muhimu sana katika taaluma na uenezaji wa 
ufundishaji wa fasihi ya Kiswahili. 


Suala la kuwepo kwa vyombo vya kisasa vya kufundishia na kuenezea 
fasihi ya Kiswahili ni hatua mahsusi kwa vile vyombo na vifaa hivyo vya 
kiteknolojia vilivyosambazwa kote duniani vinaweza kutumiwa ili 
kuboresha ufundishaji wa fasihi ya Kiswahili katika ngazi zote za elimu 
duniani kote. Hii imesaidia katika kuieneza fasihi ya Kiswahilii duniani kwa 
urahisi na kwa manufaa makubwa kwa wadau wake. Hii ni pamoja na 
kutazama hatua zinazofuatwa na vyuo vikuu vya Ulaya kama vile 
Goternbark, Helsinki, Urusi, Naples, Marekani na kadhalika. 


Matarajio yamekuwa kwamba kuunganishwa huko kwa dunia kunaweza 
kukawanufaisha watu mbalimbali duniani kwa njia moja au nyingine. Jambo 
la pili jipya ni lile la kugunduliwa kwa vyombo vya kiteknolojia vyenye 
uwezo wa kusaidia kufanikisha azma ya kuunganishwa kwa dunia. Zaidi 
ya uwezo huo wa kuunganisha dunia, vyombo hivi pia vina uwezo wa namna 
mpya ya kupokea, kuwasilisha na kuhifadhi taarifa. Kwa mfano, wakati huko 
nyuma watu walikuwa wakiwasiliana tu ama kwa maandishi au kwa sauti, 
kila njia moja kwa wakati wake, vyombo hivi vya kisasa vina uwezo wa 
kutoa maandishi, sauti na picha kwa wakati uleule na katika hali inayoweza 
kuhifadhika kwa urahisi. Vitu vilivyohifadhiwa kwa namna hii vinaweza 
kutumika mara nyingi. 


Changamoto na namna ya kukabiliana nazo 


Kwa muda mrefu mwanadamu amekuwa na juhudi nyingi za kuyakabili na 
kuyabadilisha mazingira yake, suala ambalo limepelekea ugunduzi wa 
namna mbalimbali ili kuyamudu vizuri mazingira anamoishi. Kwa mujibu 
wa juhudi hizi, mnamo mwishoni mwa karne ya ishirini na pia karne hii 

ulimwengu umeshuhudia maendeleo makubwa ya uvumbuzi wa vyombo 
vya kidijitali. Vyombo hivi kwa kiasi kikubwa vimebadilisha mfumo wa 
maisha katika nyanja mbalimbali, ufundishaji wa fasihi ya Kiswahili 


ukiwemo. 


Ufundishaji wa somo la fasihi ni kipengele kimojawapo ambacho tayari 
kimekwishaanza kuingizwa katika utandawazi na nchi zilizoendelea kwa 
kuandaliwa kozi zilizokitwa katika Teknolojia ya Habari na Mawasiliano. 
Ufundishwaji wa somo hili, unaonekana kukumbwa na changamoto kubwa 
ambapo harakati za kukabiliana nazo zikikabiliwa vizuri na wanafasihi na 
wadau wote wa taaluma hii duniani kwa manufaa ya taaluma yenyewe. 
Uwasilishaji wa mihadhara na uendeshaji wa semina uliokuwa ukitumiwa 
na wataalamu wa fasihi kwa mdomo, umebadilika na hivi sasa wataalamu 
wanatumia sauti za vyombo vya kisasa vya kidijitali na kielektroniki. Setelaiti 
imeonekana ikitumika vizuri hata katika usuluhishi wa migogoro mbalimbali 
inayozikumba nchi zinazoendelea. Mfano mzuri ni usuluhushi wa mgogoro 
wa kikabila nchini Burundi, ambao ulifanyiwa Marekani na kusikiwa mjini 
Arusha na waliokuwa wakisuluhishwa. Mbinu hii ya kisasa inayopitia katika 
utandawazi imesaidia sana katika kuandaa kozi kwa njia ya kujifunza. 


Kupitia kwa mitandao mbalimbali ya kidijitali wanafunzi wanaoanza 
kujifunza fasihi na isimu ya Kiswahili wameweza kujifunza kozi mbalimbali 
hatua kwa hatua. Mfano mzuri ni kozi zitolewazo katika Taasisi ya Taaluma 
za Kiswahili ambapo, data za fasihi na isimu ya Kiswahili zilizorekodiwa 
hutumika kuwafundishia wanafunzi wa Kiswahili wawapo Marekani, Urusi, 
Ujerumani, na nchi nyinginezo. 


Upo vilevile mradi muruwa unaofanywa kati ya Taasisi ya Taaluma za 
Kiswahili na vyuo mbalimbali vya Ulaya na Marekani. Mfano wa miradi 
hiyo ni ule unaoendeshwa na Taasisi ya Taaluma za Kiswahili ikishirikiana 
na Chuo Kikuu cha Helsinki uitwao SALAMA. Sidii laini pia inapatikana 
katika wavuti wa idara inayohusika na maandalizi yake yamefanyika Chuo 
Kikuu cha Zurich, Uswisi. Sidii hii ikiingizwa katika kompyuta inamwezesha 
mwanafunzi kupata kila stadi katika nafasi ileile, tofauti na njia nyingine 
zilizotumika awali. Hapa kuna kitu ambacho mwanafunzi anaweza 
kukitumia tena na tena bila kubadilika badilika. Uwezekano upo wa kozi 
kama hizi na nyingine za viwango tofauti kuandaliwa hapahapa na 
wataalamu wa hapahapa. Kwa hakika kuna viwango vya kozi hizi ambavyo 
haviwezi kuandaliwa na mtu mwingine yeyote isipokuwa sisi katika nchi 

zinazotumia Kiswahili. Tatizo hapa ni kwamba zaidi ya kukosekana kwa 
mtaji unaoweza kutumika katika mradi kama huo, tunakosa pia msukumo 
wa kisheria wa kufikisha Kiswahili huko kinapostahili kufikishwa. 


Lakini pamoja na kuwepo kwa hali hiyo, ni dhahiri kwamba, kuna 
matatizo mengine mengi yaliyosababishwa na ujio na uwepo wa utandawazi 
na washirika wake. Tatizo ambalo tunalifikiria kuwa ni muhimu ni lile Ja 
kutokuenea kwa wingi kwa vyombo hivyo vya kisasa, hususani kompyuta 
ndani ya mazingira ya wasemaji, wasomaji, wafundishwaji wa fasihi ya 
Kiswahili na tanzu zake. Kompyuta bado zinatengenezwa Ulaya na pia 
zinanunuliwa kwa gharama kubwa. Gharama hizo haziwezi kufikiwa na 
mwanajamii wa chini na hata wale wa kati. 


Tatizo jingine ni miundo mbinu isiyo rafiki katika utumiaji wa teknolojia 
ya kisasa. Katika suala hili, haitoshi tu kuwa na kompyuta, intaneti, televisheni, 
barua pepe, na kadhalika bila kuviunganisha katika mkonga wa mawasiliano 
wa kimataifa. Kadhalika, kuunganishwa huku kuna gharama zake ambazo 
watu wengi hawawezi kuzimudu kwa urahisi hasa katika nchi zinazoendelea 
kote duniani. Kwa hiyo, vyombo husika na gharama zake bado ni kikwazo 
kwa wale wenye nia ya kuunganishwa. Vilevile hatuna budi kutaja hapa 
umeme ambao kwa kiasi kikubwa unaziweka rehani nchi zinazoendelea. 


Tatizo jingine linalofanana na tuliyoyataja hapo juu, ni lile la sisi 
wenyewe kusuasua katika kurasmisha hadhi ya fasihi ya Kiswahili na pia 
lile la kuwa na mtaji wa kuwasukuma wataalamu kuanzisha juhudi za 
kuandaa programu za kuingiza fasihi hii katika mtandao wa mawasiliano. 
Hili la mwisho linaweza pia kuzaa tatizo jingine ambalo limekuwa 
likijitokezatokeza sana, hasa magazetini, yaani malalamiko kwamba juhudi 
kama hizi zinaweza kuwatajirisha wale “Waswahili”' wanaojihusisha nazo; 
kitu ambacho inaelekea “Waswahili” wengine hawakipendelei. (Hii 
imejitokeza kuhusiana na madai ya kutaka Kiswahili kitumike kama lugha 
ya kufundishia elimu ya juu nchini Tanzania ambapo wale wasiopendelea 
jambo hilo husema hatua hiyo haifai kwa kuwa itawatajirisha walioandika 
(na watakaoandika) vitabu vya Kiswahili!). Ama kwa hakika, moyo kama 
huu nao ndio tunachukulia kuwa umechangia katika kuzorotesha suala la 
Kiswahili kupewa hadhi yake inayostahili. Lakini hii ina maana pia kuwa 
kuna watu wanaotaka utandawazi uwanufaishe tu watu wengine na si 
wenyeji wa hapa; na kwamba tukishaunganishwa basi sisi tusifurukute kwa 
namna yoyote ile. 

Matarajio tunayoyategemea ni kwamba, fikra zetu za kujidhalilisha na 
kudhalilisha mambo yetu zitabadilika kadri muda unavyosonga mbele. 
Katika maelezo yangu hapo juu nimetaja baadhi ya mambo yanayoweza 
kutulazimisha kubadilika. Jambo moja kubwa ni kwamba matumaini ya jamii 
nyingi duniani ni ya kuwa watu huru wenye hadhi sawa na wengine (Kihore 
2000). Kwa hiyo, hatuwezi kushiriki katika utandawazi kama 
"waunganishwa” tu daima. Inabidi nasi tudai kupata nafasi ya 
kuwaunganisha wengine ili sote tunufaike. Haya yote yanawekwa kwa 
namna nzuri na Ryanga (2002: 2) asemapo: 


Afrika haiwezi ikaendelea kupuuza na kuliweka pembezoni suala la lugha hasa 
pale kunapohitajika demokrasia na uwazi katika utawala. Watu wanahitaji 
kushirikishwa katika mazungumzo nchini kwao kuhusu mifungamano ya 
kisiasa na shughuli za kiuchumi (tafsiri yetu). 


Kwa mawazo yetu, tunaona kwamba, bado mawazo ya wale wote 
wanaoiyumbisha taaluma ya Kiswahili pamoja na mbinu zake za 
kuifundishia wangali wanahitaji kuendelezwa. Kwamba, pamoja na mbinu 
zote walizozibuni akina Kihore (2000), Khayesi (2002), na wengine wengi, 
bado tunawiwa kuiendeleza fasihi ya Kiswahili. 


Hitimisho 

Fasihi ya Kiswahili, ambayo ni sehemu ya taaluma endelevu duniani haiwezi 
kuishi kwa kujitenga kama kisiwa ambacho hakina mawasiliano na sehemu 
nyingine. Pia mawazo ya kuitenga taaluma hiyo na ufundishaji wake wa 
kiutandawazi kunamaanisha kuichota taaluma hiyo na kuitupa katika jangwa 
lisilokuwa na kisima cha kufikirika kisichotabirika. 


Elimu ya fasihi inatakiwa kutandawazishwa ili kuiwezesha taaluma hiyo 
kupatikana kwa mawanda mapana duniani kote. Hivyo basi, 
kutandawazisha ufundishaji wa fasihi kutasaidia upatikanaji na usambazaji 
wa bidhaa na vifaa mbalimbali vya kufundishia. Ufundi wa fasihi 
kiutandawazi unarahisisha mawasiliano ya kufikisha taaluma adimu kwa 
wanafunzi na mambo mengine muhimu, ambayo kama si kuwepo kwa 
utandawazi karibu kila nchi ingekuwa inafundisha kwa namna yake 
inayoona inafaa kulingana na mazingira yake. 


Teknolojia mpya katika fasihi inazo faida na hasara kama nilivyobainisha. 
Fasihi simulizi imekitwa katika misingi mikuu miwili. Moja, sayansi na 

teknolojia; mbili, ni biashara. Fasihi hii inaua utamaduni wa Kitanzania, 
Mfano watoto na vijana wengi hivi sasa wanafurahia na kufahamu mambo 
mengi ya Ulaya, Amerika na tamaduni zao kuliko tamaduni za Tanzania, 
Haya wanayafahamu kupitia televisheni, video na internet. Fasihi simulizi 
ya kileo imekuwa ni biashara zaidi kuliko kutoa elimu kwa jamii kama 
huduma ya kawaida. Hivyo, kadri tunavyozidi kuwa karibu zaidi na 
utandawazi na matumizi ya teknolojia mpya katika maisha yetu ya kila siku, 
nchi za Kiafrika lazima ziwe bunifu kwa tamaduni zao wenyewe ili 
kuepukana na hasara zinazopatikana kutokana na kuwepo kwa teknolojia 


mpya. 

Kwa upande wa vifaa, nchi nyingi za Kiafrika zimeshindwa kuagiza 
vifaa na kutumia teknolojia mpya kutokana na sababu kwamba ni ghali sana. 
Hii inahatarisha uchumi wa nchi hizi kwa kuzifanya ziwe tegemezi katika 
kuipata teknolojia mpya. Teknolojia mpya ni nguzo muhimu sana katika 
maendeleo ya fasihi simulizi si katika Tanzania tu, bali ulimwenguni kwa 
ujumla. Hii ni kwa sababu inawawezesha watu wengi zaidi kupata 
matangazo ya moja kwa moja na wakati mwingine wao kushiriki kwa kupi ga 
simu na kuchangia wanachopaswa kama ni kusimulia hadithi, vitendawili, 
nyimbo, ngonjera na kadhalika. 

SURA YA KUMI NA TANO 


UTATUZI WA MIGOGORO YA KISIASA: MAFUNZO 


YA WASWAHILI 


Mwanakombo Mohamed Hassan 


Utangulizi 


Matatizo ya kisiasa yaliyotokea mwanzoni mwa mwaka wa 2008 
yalisababisha michafuko, vifo, uporaji wa mali na mauaji ya kinyama. Haya 
yalitokea baada ya uchaguzi wa Raisi na wabunge uliofanyika 2007 na 
matokeo yaliyotangazwa na Tume ya Uchaguzi ya Kenya yaliyokataliwa na 
wengi. Hali hii ilikuwa sababu ya kuanzisha uhalifu, mauaji na uteketezaji 
wa nyumba kwa madai ya ukabila, utamaduni usiojali uajibikaji na vitendo 
vya uhalifu vilivyotendwa na askari rasmi wa serikali kutochukuwa jukumu 
lao kwa umuhimu uliostahili. Polisi walitumiwa na baadhi ya taasisi za umma 
kutenda vitendo vya kihalifu, kuua na kuwabaka wanawake 
waliowakimbilia kutafuta usalama (Waki 2008). Jumla ya watu elfu moja, 
mia moja na thelathini walipoteza maisha yao. Matukio hayo yalitisha na 
yalishangaza kiasi cha kuwafanya wengi kukosa matumaini. Kwa mara ya 
kwanza yalizindua tofauti zilizoko miongoni mwa Wakenya hadharani na 
kuwaacha katika hali ya taharuki. 


Katika makala hii, tumechunguza suala la mizozo hiyo ya kisiasa, kwa 
lengo la kutafuta suluhisho miongoni mwa Waswahili. Waswahili ni jamii 
moja nchini ambayo imekumbwa na mitafaruku mingi katika historia yake. 
Waswahili na majirani zao wameweza kuwa na mivutano, pia baina ya 
Waswahili na wageni kama vile Wareno na Waarabu. 


Historia ya Waswahili inatufahamisha kuwa tangu karne ya saba wakati 
ambapo walianza biashara na mataifa ya kigeni walikuwa na matatizo ya 
kisiasa hasa kuhusu uongozi wa pwani ya Afrika mashariki. Mengine 
yalisuluhishwa kwa vita na mengine kwa hekima na maarifa. Makala hii 
inaangazia mbinu walizozitumia Waswahili kama funzo la kiasili 
litakalosuluhisha tofauti za Wakenya ili wasijikute tena katika hali 
tulioisimulia hapo juu, miaka inayokuja. 

Waswahili na utamaduni wao 


Utamaduni kwa Waswahili ndio msingi wa umoja wao. Katika makala yake 
fupi ya “ Anthropolojia na Historia', Edward Evans-Pritchard (1962b) 
amezungumzia swala muhimu la kuwa historia ni somo muhimu katika 
tafiti za kijamii na kitamaduni. Evans-Pritchard, aliamini kuwa, “mtafiti 
yeyote yule aliyetaka kujifunza kuhusu mambo ya kisasa lazima atazame 
yaliyopita.” Utamaduni wowote ule utaeleweka vyema kwa kuchunguza 
mila na desturi zake zilizopita. Tukikubaliana na Evans-Pritchard, 
tumechunguza utamaduni wa Waswahili kwa kuangalia kwanza, historia 
yao. 

Kwa mujibu wa maandishi ya kianthropolojia (Kusimba 1999:31) kuna 
ithibati tosha kuwa pwani ya Afrika Mashariki ilikuwa na watu wakiishi 
kabla ya kuja kwa wageni. Pia katika Historia ya Kiswahili 50 BK hadi 15000 
Bk ithibati hiyo inapatikana (Massamba 2002). Taarifa iliyomo humo 
imezungumzia jamii ya watu waliojitawala na kufanya biashara na mataifa 
ya Uarabuni kwa kutumia mitepa. 


Miji ya Waswahili ya Pate, Shanga na Manda katika visiwa vya Lamu, 
tayari ilikuwepo tangu karne ya tisa. Nurse na Spears (1985) wamezungumzia 
lugha ya Kiswahili ikitumika kuanzia miji ya pwani kusini mwa Lamu 
mpaka kufikia Kilwa. Kwa mujibu wa wataalamu hao tuliowataja hapojuu, 
mji wa kwanza wa Waswahili wasemekana kuwa Shanga katika kisiwa cha 
Pate.' Mji huu umesemekana kuwa ulijengwa katika Karne ya Tisa (Pouwels 
1987). Miji hii ilijengwa na nani na ilionyesha utamaduni upi? Taarifa za 
kiakeolojia na hadithi za Waswahili zote zimekubaliana kuwa miji hii 
ilitokana na ustaarabu uliokuweko Shungwaya. Simulizi za Waswahili nyingi 
zakubaliana kuwa Waswahili kama Wabantu na wa Mijikenda asili yao ilitoka 
Shungwaya (Pouwels 1987:12). Kwa mujibu wa Pouwels, historia ya 
Waswahili kuchimbuka Shungwaya inakubalika kwa sababu mbili maalumu. 


Kwanza, simulizi nyingi za Wabantu wa Afrika Mashariki zimekubaliana 
na asili hiyo ya Shungwaya. Pili, Wareno waliweza kuthibitisha kuweko kwa 
Shungwaya tangu karne za kumi na sita (Pouwels 1987:11). Middleton (1992) 
anatueleza kuwa Shungwaya ulikuwa mji maarufu katika historia ya 
Waswahili na utamaduni wao na kwamba Waswahili walihamia pwani 
kutoka Shungwaya kwa ajili ya Uislamu na biashara. Shungwaya ni sehemu 
iliyopo katikati mwa mito miwili ya Jubba na Tana katika mkoa wa Pwani 
(Pouwels 1987:16). Wamiji wa mahali hapa waliishi kwa kuwinda na 

kukusanya vyakula mwituni, wengine walikuwa wafugaji wa ng'ombe, na 
Wabantu waliohama kutoka Kongo katika karne ya kwanza au ya pili 
(Middleton 1992:12). Imesemekana kuwa miji ya pwani ya Afrika mashariki 
ilitokana na Shungwaya. Habari hii ina umuhimu wake hasa tukifahamu 
Uafrika wa Waswahili na vipengele vya Uafrika katika Uislamu wa 
Waswahili. Kama Waafrika, Waswahili waliukubali Uislamu pamoja na 


taratibu zao za kale. 


Karne ya kumi na sita ilikuwa muhimu katika historia ya Waswahili 
kwani ni katika kipindi hicho ambapo miji ilikua na biashara kunawiri pwani 
ya Afrika Mashariki. Dini ya Kiislamu ilikuwa imesambaa miongoni mwa 
Waswahili katika upwa wa Afrika Mashariki. Jamii ilikuwa imepanuka 
kitabaka, na kuendelea, kwa majengo ya mawe na biashara za bahari Hindi 
(Kusimba 1999:155). Ni katika kipindi hiki pia ambapo Wareno waliwavamia 
Waswahili na kuanzisha mwongo mrefu wa utawala wa koloni mbali mbali 


kutoka nje. 


Taifa la Waswahili lilinyakuliwa na Wareno, kisha Warabu wa Omani 
na mwisho Waingereza katika karne ya kumi na sita hadi karne ya ishirini. 
Katika mchafuko huo ndipo kitambulisho cha Waswahili kilipopotea, 
wasijulikane kama walikuwa Waafrika halisi. Ukoloni wa Wareno 
uliwadhalilisha na kuwadhulumu Waswahili mpaka kuwafanya waupoteze 
utamaduni wao (Freeman- Greenville 1963). 


Katika miaka hiyo ya 1800, wageni wengi walikuja pwani ya Afrika 
Mashariki. Waomani, Wahindi na Wabaluchi walihamia Afrika Mashariki 
na baadhi yao kuoana na Waswahili. Jambo hili lilikubaliwa na Waswahili 
ili waweze kulinda nafasi zao za kisiasa na kiuchumi (Kusimba 1999:172). 
Hapa ndipo matatizo yalipoanzia kwamba Waswahili, katika tabaka la 
Waungwana, walianza kueneza uvumi kuwa Mswahili halisi ni yule mwenye 
asili ya Kiarabu na Kiafrika pekee. Dai hilo lilikuwa na malengo ya kujihifadhi 
kisiasa na kiuchumi ili waweze kuthaminiwa kama tabaka la juu wakati wa 


ukoloni. 


Waswahili na kitambulisho chao cha kitamaduni 


Mateso waliyoyapata nyakati za ukoloni katika karne nne baada ya utawala 
wa Wareno, ndiyo yaliyowafanya Waswahili watafute mbinu nyingine za 
kujihifadhi kwa kuitafuta mizizi ya Uafrika wao. Mapinduzi ya Unguja 

1964 yalikuwa kama chanzo chao cha kuurudia Uafrika wao kwa kuyaacha 
majina ya Kiarabu (Prins 1967: Dd). 

Mohammed Hassan Abdulaziz katika kitabu chake cha Muyaka: Ushairi 
Pendwa wa Kiswahili wa karne ya 19 (1979) ameuzungumzia utamaduni wa 
Waswahili mjini Mombasa kama utangulizi wa kuijenga historia ya mashairi 
ya Muyaka. Katika kitabu hiki Abdulaziz ameshadidia kuwa, “Utamaduni 
wa Waswahili kama unaojulikana kule Mombasa, Pemba, Pate, Lamu na 
Unguja ni utamaduni wa kipwani uliochanganya Ubantu na Uislamu katika 
taasisi zote za kimaisha.” Kwa mujibu wa Trimingham (1964) utaratibu 
wenyewe wa utamaduni wa Waswahili hufuata mfumo ufuatao:- 


Uislamu 4 utamaduni wa Kibantu 4 usamisi (synthesis) 
- utamaduni wa Mswahili 


Abdulaziz amesisitiza kuwa Uarabu na Uislamu haukuuathiri sana Uswahili 
bali ulichangia katika ukuaji wa Uswahili mijini. Anachomaanisha hapa in 
kuwa, Uislamu kama dini yenye utamaduni maalum umejichanganya katika 
utamaduni wa Kibantu katika utaratibu wa kiumbuji na kuzalisha utamaduni 
wa Waswahili. Waswahili wenye asili ya Shungwaya ni wale wa Mvita 
(miji tisa) na miji mitatu ya Kilindini: ambao ni Wamvita, Wakilifi, 
Wamtwapa, Wapate, Washaka, Wagunya, Wakatwa, Wafaza na Wajomvu. 
Miji mitatu ilijumlisha Wakilindini, Wachangamwe na Watangana 
(Abdulaziz 1979:21) 


Jinsi Waswahili walivyosilimishwa 


Utamaduni wa Waswahili umeelezwa na kufafanuliwa na kuhitimishwa 
kuwa Waswahili ni Waafrika waliotoka Shungwaya na kuhamia pwani ya 
Afrika Mashariki. Waswahili ni Wabantu walioupokea Uislamu katika karne 
ya saba. Kutokana na historia yao iliyochanganyika na migogoro iliyotokana 
na tawala na miingiliano na mataifa mbali mbali, Waswahili wamekua na 
kubadilika na kujiendeleza kitamaduni; utamaduni ulioshamiri na 
kushinikiza mielekeo miwili — mmoja wa Kiafrika na wa pili wa Kiislamu. 
Athari hizi mbili zimejitokeza sana katika utamaduni wao ambapo vipengele 
vya Uislamu na Uafrika wa kale huonekana katika jamii za Waswahili 
zilizoko katika pwani ya Afrika Mashariki. 


Katika sehemu hii tumechunguza na kuelezea jinsi ambavyo watu hawa 
waliotoka Shungwaya walivyokumbana na hata kuupokea Uislamu na 

kuufanya kuwa dini yao. Uislamu huu ulikumbatiwa na kukolezwa mila 
na desturi za Kiafrika zilizozalisha Uislamu—Uswahili kama mfano wa 
Uislamu katika muktadha wa Kiafrika. Karne ya kumi na moja iliufungua 
mlango wa kibiashara kati ya Waswahili wa Afrika Mashariki na Wahindi, 
Washirazi na Waarabu. Hapa mataifa ya Waswahili yalipanuka na kustawi 
kiuchumi na kisiasa. Palizuka ustaarabu wa Waswahili ulioenea kuanzia 
Mogadishu hadi Msumbiji Kusini. 


Wakati huu wa upanuzi na maendeleo kwa Waswahili ndio kipindi 
kilichoukaribisha Uislamu Uswahilini. Kusimba (1999:41) anaeleza kuwa 
“Uislamu huu ulioingiliwa na vipengele vya miktadha ya Kiafrika, ulikuwa 
msingi wa mahusiano yenye miktadha ya Kiafrika. Mahusiano hayo 
yalikuwa ya kisiasa, kijamii na kiuchumi kati ya Waswahili na wageni.” 
Kufikia karne hii, Waswahili walikuwa wamekumbana na wageni wa 
Mashariki ya Kati tangu karne ya nane (Allen 1993: 178-179). Waarabu hawa 
waliokuja pwani ya Afrika Mashariki kwa shughuli za kibiashara, ndio 
walioufungua mlango wa utamaduni wa Kiislamu kwa wenyeji wao. Hayo 
hayamaanishi kusema kuwa Waswahili waliukubali Uislamu kwa urahisi, 
bali tunachomaanisha ni kuwa “Uislamu kuja kwa Waswahili ulikuwa ni 
utaratibu wa nipe nikupe”, chambilecho Lamin Sanneh (1997: 15). 


Mnamo karne ya kumi na moja, Waswahili walikuwa wafanyibiashara 
maarufu katika pwani ya Afrika Mashariki. Hali hiyo iliwaendeleza 
kibiashara na wakapata utajiri na umaarufu mwingi miongoni mwa majirani 
zao. Mwingiliano wao na Waarabu na Washirazi uliwawezesha wengi 
kuukubali Uislamu na kuwasilimisha majirani zao. Jambo moja lililowavutia 
sana Waswahili na kuwafanya Waislamu ni sayansi ya utabiri na utabibu 
waliokuja nayo wale Waarabu” 


Mbinu za Waswahili za kusuluhisha migogoro ya kisiasa 


1. Mbinu ya kwanza inayotumika kuondoa mivutano katika jamii ni kwa 
kuwafanya watu waweza kuuthamini utamaduni wao na wa 
wenziwao bila dharau. Mila na desturi za watu kutoka makabila mbali 
mbali lazima zithaminiwe na ziheshimiwe. Katika kufanya hivyo, 
ndipo suluhisho litakapopatikana. 


2. Mbinu ya pili waliyoitumia Waswahili ni kuondoa tofauti za kiuchumi 
na kitabaka miongoni mwa watu. Koo fulani za Waswahili zilijulikana 
kwa kazi walizozifanya. Kuna kazi ya Usheikhe, hasa ualimu wa 

Kuran. Aila hiyo ilipewa nafasi ya kushughulikia masuala ya elimu 
ya dini. Wengine walijulikana kwa udaktari wa miti shamba, uvuvi 
na ukulima. Koo tofauti zilitambulika kwa ujenzi wa nyumba, ufumaji 
wa mikeka, utengenezaji vyungu na uchongaji wa mbao kuunda 
vyombo vya nyumbani. Hali hii iliweza kutoa kazi kwa kila mtu kwa 
madhumuni ya kuwafanya wajitegemee ili kuondoa umaskini. Suala 
hili liliwawezesha wanajamii waliokuwa katika shida za kiuchumi 
kuzitatua kwa vile waliweza kuviuza walivyovitengeneza kununua 
vyakula na kuishi vizuri. Tafauti za kimaisha zilipoondolewa, watu 


waliishi kwa amani. 


3. Njia nyingine waliyoitumia Waswahili kuondoa mivutano katika jamii 
na kusababisha maendeleo ilikuwa kwa kumfanya mtu ajione kiongozi 
mahali popote alipo na katika shughuli anayoitekeleza katika jamii. 
Hivyo, mtu alipojikuta katika muktadha wowote ule aliweza 
kuchukuwa msimamo kuhusu maisha yake, kusababisha mabadiliko 
bora katika maisha yake na kuacha athari chanya kwa majirani zake. 
Jambo lililojitokeza katika utafiti wetu ni kwamba miongoni mwa 
Waswahili mjini Mombasa wengi hawakuwategemea wanasiasa kwa 
mtazamo wa maisha. Waliwaona kana kwamba malengo yao yalikuwa 


stahamala na heshima ndio misingi ya utu. 


4. Kuhusu amani na sheria, Waswahili waliamini kuwa hayo yalitegemea 
kuwepo kwa usalama katika mazingira walimoishi. Usalama huo 
uliegemezwa kwenye msingi wa haki. Matatizo tuliyokuwa nayo 
mnamo 2007/2008 yalisababishwa na kuavywa kwa haki hasa na Tume 
ya Uchaguzi. Kupokonywa kwa haki huku kulisababishwa na historia 
ya uwongo na uhalifu ulioendeshwa na tabaka tawala kwa miaka 
mingi (Ripoti ya Waki). Waswahili walielewa fika kwamba haki ni 
chanzo cha amani. 


5. Mbinu nyingine ni kwamba Waswahili wamekuwa Waislamu tangu 
karne ya saba na hivyo basi suluhisho la michafuko yao mingi 
liliegemezwa katika Kuran. Kwao Kuran Takatifu ni msingi wa 
maisha. Hebu tuone mawaidha yanayotolewa kuhusu kutendewa haki 
na kuutoa ushahidi wakati wa mivutano:- 

Kuran Takatifu 


Sura 2: 283: 


Na kama mkiwa safarini na hamkupata mwandishi, basi (mdai) apewe 
(astakabadhishwe) (kitu kiwe) rahani mikononi mwake. Na kama mmoja 
wenu amewekewa amana na mwengine, basi aliyeaminiwa airudishe amana 
ya mwenzake, na amche Mwenyezi Mungu, Mola wake. Wala msifiche ushahidi 
(japo juu ya nafsi zenu). Na atakayeficha basi hakika moyo wake ni wenye kuingia 
dhambini. Na Mwenyezi Mungu huyajua (yote) mnayoyatenda. 


Katika aya hii tunaambiwa kuwa watu wakiwa mbali mahali ambapo hapana 
mwandishi na wamekopeshana, basi yule aliyekopeshwa atoe kitu ampe 
yule aliyemkopesha kiwe amana katika mkono wake. Atakapompa haki yake 
na yeye atamrejeshea kitu chake. Na akishindwa kumpa kitauzwa kwa 
hakimu alipwe yeye mdai haki yake, na kinachosalia apewe mwenyewe 
aliyekuwa akidaiwa. Hali hii itaondoa chuki na dhuluma kati yao. Sehemu 
ya pili ya aya inazungumzia kutoa ushahidi kwa hakibila kuficha na ukificha 
ukweli na haki basi hakika Mwenyezi Mungu ndiye anayejua, nawe utakuwa 
dhambini. La muhimu kukumbuka hapa ni kuwa chuki uliyonayo kumhusu 
mtu fulani isikufanye umtendee dhuluma au ufiche haki yake. Kutokana na 
aya hii, Waswahili walilazimika kumtendea mtu haki na uadilifu katika 
maisha. 


Tukiyahusisha hayo na mizozo ya mashamba nchini, tunaweza kusema 
kuwa watu waliouziana mashamba katika mkoa wa Bonde la Ufa,walifanya 
hivyo kwa hiari. Pesa zilitolewa na stakabadhi kuhifadhiwa kama ushahidi. 
Ni kosa baadaye kudai kuwa shamba lako liliibwa na kwamba stakabadhi 
hizo ni za bandia. Hiyo ni dhulma. 


Sura nyingine inayotumiwa na Waswahili kuleta suluhisho na haki katika 
migogoro ni hii ifuatayo: 


Kuran Takatifu: 
Sura 5:8 


“Enyi mlioamini! Kuweni wasimamizi (na kupitisha haki) kwa ajili ya 
Mwenyezi Mungu, muwe mkitoa shahada kwa uadilifu. Wala kuchukiana na 
watu kusikupelekeeni kutowafanyia uadilifu. Fanyeni uadilifu; huko ndiko 
kunakomkurubisha mtu na ucha-Mungu. Na mcheni Mwenyezi Mungu. Hakika 
Mwenyezi Mungu anazo habari za yote mnayoyatenda.” 

Aya hii ya Kuran Takatifu inawafundisha watu dhidi ya kutofanya haki na 
uadilifu kwamba kumchukia adui na kumfanyia dhuluma au uhalifu nj 
vitendo viovu vitakavyofanya mtu awe mbali na Mwenyezi Mungu. 
Waswahili kama Waislamu wamekuwa wakifuata maagizo hayo katika 
maisha yao ya kila siku, licha ya machafuko waliyoletewa kutoka nje ya 
Afrika Mashariki na Wareno na yale ya humu ndani kutoka kwa majirani 
zao Waarabu wa Oman waliotoka Unguja. Msingi huo, umewawezesha 
kuhimili dharuba za vita, kuibuka na ushindi na hata kuendelea kuwa na 


urafiki na wapinzani wao. 


Aya hiyo inazungumzia uadui uliosababishwa na ukabila. Hali hiyo 
humfanya mtu ashindwe kutekeleza uadilifu, haki na usawa miongoni mwa 
majirani zake na hivyo kusababisha maafa. 


Sura ya 4:135 nayo inasisitiza hayo kwa kusema:- 


“Enyi mlioamini! Kuweni wenye kusimamisha uadilifu, mtowao ushahidi 
kwa ajili ya Mwenyezi Mungu; ijapokuwa ni juu ya nafsi zenu, au juu ya 
wazazi wenu na jamaa zenu. Akiwa tajiri au masikini wewe usitazame. 
Mwenyezi Mungu anawastahikia zaidi kuliko wewe. 

Basi msifuate matamanio mkaacha kufanya uadilifu. Na kama mkipotoa 
shahada au mkajitenga na kushuhudia, Mwenyezi Mungu atakuteseni, na 
Mwenyezi Mungu anazo habari za yote mnayoyatenda.” 


Aya hii inatudhihirishia kuwa hapana cha kuleta raha kubwa na masikilizano 
duniani kama uadilifu — kutimiziana haki. Basi hapa inahimizwa kweli kweli 
kusimamia haki vilivyo. Hata kama kusimamia huko kutawadhuru watu 
wako,au kabila lako na kutakudhuru wewe mwenyewe nafsi yako. Waswahili 
wamekuwa wakiongozwa na mwito wa “kuisaidia haki itande, itapakae kila 
upande.” Hali hiyo imewawezesha kudumisha amani na utaratibu bora 
katika mahusiano yao. 


Kutokana na mafunzo hayo yanayotolewa na Waswahili, makala hii 
inakubali kuwa mara nyingi kuzuia machafuko ni bora kuliko kutibu 
majeraha baadaye. Kiini cha mivutano ya kisiasa yaliyotokea Januari 2008 
ni udanganyifu na fitina iliyopita mipaka (Ripoti ya Waki 2008). Tumaini 
letu linahitajika liwe katika Mwenyezi Mungu, jinsi Waswahili 
wanavyofanya, kuendelea kuilinda nchi na kuwakumbusha Wakenya kuhusu 
umuhimu wa ukarimu kwa majirani zao. 

Hitimisho 


Katika makala hii, tumechunguza chanzo cha ghasia na fujo za kisiasa 
zilizoikumba nchi ya Kenya mnamo 2007/2008 kama jambo lililosababishwa 
na dhuluma na fitina za kisiasa. Pia tumefaidishwa na mafunzo yaliyotumiwa 
na Waswahili. Hapo kale katika vita dhidi ya wageni hasa Wareno, na hivi 
sasa wanapokabiliwa na majirani wasio na utu, wao hujaribu kustahamiliana 
na kuvumiliana kama wananchi. Msingi wa mafunzo yanayowaongoza 
Waswahili upo katika dini ya Kiislamu na mwongozo thabiti unaotolewa na 
Kuran Takatifu, hasa tukikumbuka kuwa Waswahili wamekuwa Waislamu 
tangu Karne ya Saba na wanaendelea kudumu katika msingi huo. Tujifunze 
maadili hayo ili tusiingie katika mtego wa kikabila miaka inayokuja. 

Baada ya vurugu la kisiasa la 2007/2008, ilidhihirika wazi 
kwamba pana haja ya kuimarisha utangamano na utaifa 
nchini Kenya. Kenya imekuwa ikiimarisha dola lakini 
viongozi wake bado hawajaonekana kujitolea ili kujenga 
taifa linalofuata kanuni za demokrasia, ushirikishaji, 
uzalendo na haki ya kijamii. Njia moja ya kujenga 
utangamano ni kupitia lugha ya taifa. Chama cha Kiswahili 
cha Taifa (CHAKITA) kinatoa mchango wake katika kitabu 
hiki ili kuelekeza taifa la Kenya namna linavyoweza kutumia 
lugha ya Kiswahili ili kujenga utaifa na kuimarisha haki ya 


kijamii miongoni mwa wananchi. 

